(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ Ν΄

Δευτέρα 19 Δεκεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 1ο Γυμνάσιο Ξυλοκάστρου, το Γενικό Λύκειο Αγίας Τριάδας Αργολίδος, το 6ο Γυμνάσιο Ξάνθης, το 3ο Γυμνάσιο Άργους και το 1ο Γυμνάσιο Άνω τούμπας Θεσσαλονίκης, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Συζήτηση επικαίρων ερωτήσεων:
 α) Προς την Υπουργό Πολιτισμού και Αθλητισμού, σχετικά με την αξιοποίηση του Ολυμπιακού Σκοπευτηρίου στο Μαρκόπουλο Αττικής, σελ.
 β) Προς τον Υπουργό Οικονομίας και Ανάπτυξης:
 i. σχετικά με την ολοκλήρωση των εργασιών αποκατάστασης του Καπετανάκειου Σχολείου στο Ηράκλειο Κρήτης, σελ.
 ii. σχετικά με τη λήψη μέτρων για την πάταξη του λαθρεμπορίου καυσίμων στα πρατήρια, σελ.
 iii. σχετικά με την ένταξη του έργου β΄ φάσης της επέκτασης δικτύου διανομής τηλεθέρμανσης στη Μεγαλόπολη Αρκαδίας, σελ.
 iv. σχετικά με την προστασία των καταναλωτών από υπερβολικές χρεώσεις στις ηλεκτρονικές διατραπεζικές συναλλαγές και στη χρήση πιστωτικών και χρεωστικών καρτών, σελ.
 v. σχετικά με το πάγωμα όλων των δημόσιων έργων λόγω του ν.4412/2016 για τις δημόσιες συμβάσεις, σελ.
 γ) Προς τον Υπουργό Αγροτικής Ανάπτυξης και Τροφίμων:
 i. σχετικά με την ολοκλήρωση των εξατομικευμένων εκτιμήσεων του ΕΛΓΑ στους θεομηνιόπληκτους της Ηλείας, σελ.
 ii. σχετικά με την υλοποίηση των προγραμμάτων καταρροϊκού και μελιταίου πυρετού στη Λέσβο και τη λειτουργία της Διεύθυνσης Κτηνιατρικής, σελ.
 δ) Προς τον Υπουργό Οικονομικών:
 i. σχετικά με την «προστασία των πολιτών από το ενδεχόμενο απάτης και διασποράς ψευδών ειδήσεων από τον Αρτέμη Σώρρα», σελ.
 ii. σχετικά με την άμεση έκδοση της απόφασης για την επιδότηση πετρελαίου θέρμανσης της περιόδου 2016-2017, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Συζήτηση και ψήφιση των άρθρων και των τροπολογιών στο σύνολο του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Πτωχευτικός Κώδικας, Διοικητική Δικαιοσύνη, Τέλη-Παράβολα, Οικειοθελής αποκάλυψη αδήλωτων εισοδημάτων, Ηλεκτρονικές συναλλαγές, Τροποποιήσεις του ν. 4270/2014 και λοιπές διατάξεις», σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.
ΚΡΕΜΑΣΤΙΝΟΣ Δ. , σελ.
ΛΥΚΟΥΔΗΣ Σ. , σελ.

ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΜΥΡΑΣ Γ. , σελ.
ΒΑΡΕΜΕΝΟΣ Γ. , σελ.
ΓΑΚΗΣ Δ. , σελ.
ΓΕΩΡΓΙΑΔΗΣ Σ. , σελ.
ΘΕΟΧΑΡΟΠΟΥΛΟΣ Α. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΟΝΣΟΛΑΣ Ε. , σελ.
ΚΟΝΤΟΝΗΣ Χ. , σελ.
ΚΡΕΜΑΣΤΙΝΟΣ Δ. , σελ.
ΚΥΡΙΑΖΙΔΗΣ Δ. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΚΩΝΣΤΑΝΤΟΠΟΥΛΟΣ Δ. , σελ.
ΛΑΜΠΡΟΥΛΗΣ Γ. , σελ.
ΛΟΒΕΡΔΟΣ Α. , σελ.
ΠΑΠΑΝΑΤΣΙΟΥ Α. , σελ.
ΤΣΙΑΡΑΣ Κ. , σελ.
ΤΣΙΡΚΑΣ Β. , σελ.
ΧΑΤΖΗΣΑΒΒΑΣ Χ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί των επικαίρων ερωτήσεων:
ΑΠΟΣΤΟΛΟΥ Ε. , σελ.
ΑΥΓΕΝΑΚΗΣ Ε. , σελ.
ΒΑΣΙΛΕΙΑΔΗΣ Γ. , σελ.
ΓΕΩΡΓΙΑΔΗΣ Σ. , σελ.
ΚΕΓΚΕΡΟΓΛΟΥ Β. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΟΒΕΡΔΟΣ Α. , σελ.
ΠΑΛΛΗΣ Γ. , σελ.
ΠΑΠΑΔΗΜΗΤΡΙΟΥ Δ. , σελ.
ΠΑΠΑΝΑΤΣΙΟΥ Α. , σελ.
ΣΚΟΥΡΟΛΙΑΚΟΣ Π. , σελ.
ΣΥΝΤΥΧΑΚΗΣ Ε. , σελ.
ΤΖΑΒΑΡΑΣ Κ. , σελ.
ΧΑΡΙΤΣΗΣ Α. , σελ.

Γ. Επί του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων:
ΑΜΥΡΑΣ Γ. , σελ.
ΑΝΤΩΝΙΟΥ Μ. , σελ.
ΑΝΤΩΝΙΟΥ Χ. , σελ.
ΒΑΓΙΩΝΑΚΗ Ε. , σελ.
ΒΑΚΗ Φ. , σελ.
ΒΑΡΔΑΛΗΣ Α. , σελ.
ΒΑΣΙΛΕΙΑΔΗΣ Γ. , σελ.
ΒΕΣΥΡΟΠΟΥΛΟΣ Α. , σελ.
ΒΙΤΣΑΣ Δ. , σελ.
ΒΟΥΛΤΕΨΗ Σ. , σελ.
ΔΑΝΕΛΛΗΣ Σ. , σελ.
ΔΕΝΔΙΑΣ Ν. , σελ.
ΕΜΜΑΝΟΥΗΛΙΔΗΣ Δ. , σελ.
ΘΕΟΦΥΛΑΚΤΟΣ Ι. , σελ.
ΘΕΟΧΑΡΟΠΟΥΛΟΣ Α. , σελ.
ΚΑΒΑΔΕΛΛΑΣ Δ. , σελ.
ΚΑΜΑΤΕΡΟΣ Η. , σελ.
ΚΑΜΜΕΝΟΣ Δ. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΡΑΜΑΝΛΗ Ά. , σελ.
ΚΕΓΚΕΡΟΓΛΟΥ Β. , σελ.
ΚΕΦΑΛΙΔΟΥ Χ. , σελ.
ΚΟΖΟΜΠΟΛΗ - ΑΜΑΝΑΤΙΔΗ Π. , σελ.
ΚΟΝΤΟΝΗΣ Χ. , σελ.
ΚΟΥΝΤΟΥΡΑ Έ. , σελ.
ΚΟΥΤΣΟΥΚΟΣ Γ. , σελ.
ΚΡΕΜΑΣΤΙΝΟΣ Δ. , σελ.
ΚΥΡΙΑΖΙΔΗΣ Δ. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΑΓΟΣ Ι. , σελ.
ΛΑΠΠΑΣ Σ. , σελ.
ΛΟΒΕΡΔΟΣ Α. , σελ.
ΜΕΓΑΛΟΜΥΣΤΑΚΑΣ Α. , σελ.
ΜΟΥΖΑΛΑΣ Γ. , σελ.
ΞΑΝΘΟΣ Α. , σελ.
ΠΑΛΛΗΣ Γ. , σελ.
ΠΑΝΑΓΙΩΤΑΡΟΣ Η. , σελ.
ΠΑΠΑΗΛΙΟΥ Γ. , σελ.
ΠΑΠΑΝΑΤΣΙΟΥ Α. , σελ.
ΣΑΝΤΟΡΙΝΙΟΣ Ν. , σελ.
ΣΑΧΙΝΙΔΗΣ Ι. , σελ.
ΣΥΡΜΑΛΕΝΙΟΣ Ν. , σελ.
ΤΑΣΣΟΣ Σ. , σελ.
ΤΖΑΜΑΚΛΗΣ Χ. , σελ.
ΤΣΑΚΑΛΩΤΟΣ Ε. , σελ.
ΤΣΙΡΚΑΣ Β. , σελ.
ΦΟΡΤΣΑΚΗΣ Θ. , σελ.
ΨΥΧΟΓΙΟΣ Γ. , σελ.

ΠΑΡΕΜΒΑΣΕΙΣ:
ΒΟΥΛΤΕΨΗ Σ. , σελ.
ΓΑΚΗΣ Δ. , σελ.
ΘΕΩΝΑΣ Ι. , σελ.
ΚΟΝΣΟΛΑΣ Ε. , σελ.
ΜΠΑΛΑΟΥΡΑΣ Γ. , σελ.
ΤΣΑΚΑΛΩΤΟΣ Ε. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ N΄

Δευτέρα 19 Δεκεμβρίου 2016

 Αθήνα, σήμερα στις 19 Δεκεμβρίου 2016, ημέρα Δευτέρα και ώρα 15.03΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ**.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα κ. Μάριο Κάτση, Βουλευτή Θεσπρωτίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(ΝΑ ΜΠΕΙ Η ΣΕΛΙΔΑ 1α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(ΝΑ ΜΠΕΙ Η ΣΕΛΙΔΑ 2β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σήμερα θα συζητηθούν δέκα ερωτήσεις. Θα συζητηθεί η πρώτη με αριθμό 289/13-12-2016 επίκαιρη ερώτηση δεύτερου κύκλου του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκουπρος την ΥπουργόΠολιτισμούκαιΑθλητισμού, σχετικά με την αξιοποίηση του Ολυμπιακού Σκοπευτηρίου στο Μαρκόπουλο Αττικής.

Στην επίκαιρη ερώτηση θα απαντήσει ο Υφυπουργός Πολιτισμού και Αθλητισμού κ. Γεώργιος Βασιλειάδης.

Κύριε Σκουρολιάκο, έχετε τον λόγο για δύο λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ**: Κύριε Υπουργέ, το 2008 η εταιρεία «Ολυμπιακά Ακίνητα Ανώνυμος Εταιρεία» παραχώρησε στο Υπουργείο Εσωτερικών την αποκλειστική χρήση του «Ολυμπιακού Κέντρου Σκοποβολής Μαρκοπούλου», δηλαδή το κτηριακό συγκρότημα μαζί με τον περιβάλλοντα χώρο, συνολικής έκτασης τριακοσίων πέντε στρεμμάτων, για χρονική διάρκεια τριάντα ετών.

Ειδικότερα, σύμφωνα με τη σύμβαση, στις υφιστάμενες κτηριακές εγκαταστάσεις, οι οποίες καταλαμβάνουν τριάντα εννιά χιλιάδες τ.μ., θα εγκατασταθούν η Διεύθυνση Αστυνομικών Επιχειρήσεων Αττικής, η Κατασταλτική Αντιτρομοκρατική Μονάδα και το Τμήμα Εξουδετέρωσης Εκρηκτικών Μηχανισμών της Διεύθυνσης Ασφάλειας Αττικής.

Επίσης, προβλεπόταν η κατασκευή νέου κτηρίου, για να στεγαστεί η Διεύθυνση Διαβατηρίων.

Από τη συγκεκριμένη απόφαση παραχώρησης του συγκεκριμένου χώρου, αποκλείστηκε οποιαδήποτε άλλη χρήση και ειδικότερα το άθλημα της σκοποβολής. Μετά την τεράστια επιτυχία της Άννας Κορακάκη στους πρόσφατους Ολυμπιακούς Αγώνες και την κατάκτηση δύο ολυμπιακών μεταλλίων, πρέπει η πολιτεία να δώσει έμφαση και κίνητρα για την ανάδειξη και του συγκεκριμένου αθλήματος.

Με βάση τα παραπάνω, λοιπόν, ερωτώνται οι κύριοι Υπουργοί Πολιτισμού και Αθλητισμού, ποιες οι προθέσεις του αρμόδιου Υπουργείου, ώστε μέσα στον χώρο του Σκοπευτηρίου, μαζί με τις υπηρεσίες της Ελληνικής Αστυνομίας, να συστεγαστεί και προπονητικό κέντρο σκοποβολής, ώστε οι αθλητές του συγκεκριμένου αθλήματος να προπονούνται κάτω από τις καλύτερες δυνατές συνθήκες.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Βασιλειάδη, έχετε τον λόγο για τρία λεπτά.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Έχω την αίσθηση ότι η μοίρα του Σκοπευτηρίου του Μαρκόπουλου ακολουθεί τη μοίρα όλων των ολυμπιακών εγκαταστάσεων του 2004. Δεν υπάρχει κανένας σχεδιασμός και καμμία προοπτική για την ένταξή του μέσα στον αθλητικό χάρτη της χώρας.

Όπως σωστά επισημαίνετε, από το 2008 οι εγκαταστάσεις έχουν παραχωρηθεί στην Ελληνική Αστυνομία και εκεί αυτή τη στιγμή κατά βάση είναι το Κέντρο Εκπαίδευσης των ΕΚΑΜ και των Ειδικών Μονάδων και κάποιες άλλες λειτουργίες της Αστυνομίας, όπως το Τμήμα Εξουδετέρωσης Εκρηκτικών Μηχανισμών κ.λπ..

Εγκλωβισμένος στον χώρο είναι και ο εξοπλισμός, αξίας κάποιων εκατομμυρίων ευρώ, που είναι αχρησιμοποίητος και σε μια κατάσταση μη συντήρησης από τον Σεπτέμβριο του 2004.

Ως προς την ουσία της ερωτήσεως και το εάν σκοπεύουμε να τον αξιοποιήσουμε για το άθλημα αυτό καθαυτό, η δική μας πολιτική ξεκινά, πρώτα απ’ όλα, με το τι θέλουν οι ίδιες οι Ομοσπονδίες και τα Σωματεία, για να μπορέσουν να λειτουργήσουν.

Δεν υπήρξε κάποιο αίτημα τουλάχιστον τώρα –δεν μπορούμε να ξέρουμε ή δεν έχει και σημασία πλέον, τι γινόταν το 2004, το 2006 και το 2008- μετεγκατάστασης στο Μαρκόπουλο. Το αίτημα των ομοσπονδιών είναι να πάρουμε τουλάχιστον τον εξοπλισμό και να τον δώσουμε στους συλλόγους. Αυτό από μόνο του είναι ένα πολύ μεγάλο κόστος, το οποίο εξετάζουμε, γιατί δεν είναι μόνο το κόστος μεταφοράς –που είναι αρκετά δαπανηρό- είναι και το κόστος συντήρησης. Σκεφθείτε ότι είναι μηχανισμοί που σκουριάζουν εδώ και δώδεκα χρόνια. Βέβαια, τότε ήταν τελευταίας τεχνολογίας, αλλά δεν ξέρουμε σε τι κατάσταση βρίσκονται σήμερα.

Με αυτά τα δεδομένα και με δεδομένο ότι πλέον δεν έχει και καμμία σχέση η Γενική Γραμματεία Αθλητισμού και το Υπουργείο μας με αυτό, καθ’ ότι ανήκε στα Ολυμπιακά Ακίνητα και πέρασε στην ΕΤΑΔ, θεωρούμε ότι είναι πολύ δύσκολο να γίνει οποιαδήποτε αλλαγή της χρήσης της εγκατάστασης του Μαρκόπουλου.

Παρ’ όλα αυτά, εφόσον υπάρξει κάποιο αίτημα από τις οικείες ομοσπονδίες, θα μπορούσαμε να το εξετάσουμε.

Νομίζω, όμως, ότι αυτήν τη στιγμή θα πρέπει να δώσουμε βάρος στον Βύρωνα, όπου έχουν εγκατασταθεί πάλι χωρίς κανέναν σχεδιασμό, με πολύ μεγάλα προβλήματα και με κάποιες αυθαιρεσίες στον χώρο της εγκατάστασης. Πρέπει να δούμε και με αυτή την ευκαιρία των ολυμπιακών μεταλλίων –που κακώς, βέβαια, ασχολούμαστε μόνο επ’ ευκαιρία των μεταλλίων με αυτά τα αθλήματα- αν μπορούμε να βοηθήσουμε στην αξιοποίηση και στην περαιτέρω αρωγή της πολιτείας προς αυτά τα σωματεία.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Σκουρολιάκο, έχετε τον λόγο για τρία λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κυρία Πρόεδρε.

Κύριε Υπουργέ, η σκοποβολία είναι ένα από τα πρώτα αθλήματα που συμπεριελήφθησαν στους πρώτους Ολυμπιακούς Αγώνες τους σύγχρονους. Έχει φέρει αρκετά μετάλλια στη χώρα μας, δώδεκα τον αριθμό. Τα τέσσερα είναι χρυσά. Τα τρία πρώτα ήταν το 1896 και εκατόν είκοσι χρόνια μετά είχαμε το τελευταίο χρυσό.

Θέλω να πω ότι αυτές οι εγκαταστάσεις είναι ένα πολύ σπουδαίο κεφάλαιο. Είναι κτήμα του ελληνικού λαού, έχουν γίνει από το υστέρημά του. Έχουν γίνει από εκείνα τα χρήματα που πληρώνουμε τώρα και χρωστάμε, για να δημιουργηθεί το «αφήγημα» και η πραγματικότητα των Ολυμπιακών Αγώνων του 2004.

Με όλο τον σεβασμό για τη δουλειά που έχει να κάνει εκεί η Ελληνική Αστυνομία, νομίζω ότι εφόσον έχουμε μια τόσο οργανωμένη κατάσταση, όσον αφορά αυτό το άθλημα, δεν πρέπει να την αφήσουμε να πάει χαμένη ή ίσως πρέπει να μεταφερθεί κάπου αλλού η περιουσία του.

Το Ολυμπιακό Σκοπευτήριο του Μαρκοπούλου καλύπτει, λοιπόν, τις σύγχρονες ανάγκες. Είναι προσβάσιμο με το τέλος της Αττικής Οδού. Γύρω γύρω υπάρχουν μικρές πόλεις, το Μαρκόπουλο, ο Δήμος Σαρωνικού, το Κορωπί που έχουν αρκετές υποδομές, ώστε να μπορέσει να λειτουργήσει.

Νομίζω ότι αν στεγαστεί εκεί πέρα η Ομοσπονδία και οι αθλητές, αυτό θα κάνει καλό και στο άθλημα, αλλά θα συντελέσει στην εν γένει ανάπτυξη της περιοχής των Μεσογείων.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Πραγματικά, εφόσον οι ομοσπονδίες μάς ζητήσουν να επανεξετάσουμε το θέμα, προφανώς και θα έρθουμε σε συνεννόηση με το Υπουργείο Προστασίας του Πολίτη, για να δούμε εάν είναι εφικτή η μετεγκατάσταση, με δεδομένο ότι εκεί πέρα είναι ένα πεδίο πλέον άσκησης των μάχιμων μονάδων της Ελληνικής Αστυνομίας. Άρα, δεν ξέρω και πόσο ασφαλές θα είναι για αυτούς που θέλουν να αθληθούν ή να προπονηθούν εκεί πέρα.

Σε κάθε περίπτωση, όμως, είναι κάτι το οποίο προφανώς μπορούμε να το συζητήσουμε και προφανώς –είναι αυτό που σας είπα και στην αρχή- εντάσσεται στον όλο παραλογισμό της ανυπαρξίας σχεδιασμού και πριν από τους Ολυμπιακούς Αγώνες και μετά τους Ολυμπιακούς Αγώνες. Έχει χαθεί όλη η περιουσία του ελληνικού λαού με όλα όσα ζήσαμε.

Θα σας πω, επίσης, ότι ακόμα και σήμερα μας έρχονται κάθε μήνα και καινούργιες δικαστικές αποφάσεις και πρέπει να πληρώνουμε εκατοντάδες χιλιάδες ευρώ για αυτό το μεγάλο πάρτι, που, ενώ θα μπορούσε να είναι μια αναπτυξιακή ευκαιρία για τη χώρα, έγινε ένα μεγάλο φαγοπότι από τους εργολάβους και από τις ανίκανες, δυστυχώς, πολιτικές ηγεσίες.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και εμείς και για την ακρίβεια του χρόνου.

Περνάμε τώρα στις ερωτήσεις, που θα απαντήσει ο Αναπληρωτής Υπουργός Οικονομίας και Ανάπτυξης, κ. Αλέξανδρος Χαρίτσης.

Πρώτη απ’ αυτές θα συζητηθεί η τέταρτη με αριθμό 294/13-12-2016 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον ΥπουργόΟικονομίας και Ανάπτυξης, σχετικά με την ολοκλήρωση των εργασιών αποκατάστασης του Καπετανάκειου Σχολείου στο Ηράκλειο Κρήτης.

Κύριε Συντυχάκη, έχετε τον λόγο για δύο λεπτά για να αναπτύξετε την επίκαιρη ερώτηση.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κυρία Πρόεδρε.

Κύριε Αναπληρωτά Υπουργέ, το 2008 διαπιστώθηκε ότι το Καπετανάκειο, ένα από τα πιο ιστορικά και πνευματικά κτήρια της πόλης του Ηρακλείου, που σήμερα στεγάζει το 1ο Γυμνάσιο, το 1ο Λύκειο και το Εσπερινό, έχρηζε στατικής ενίσχυσης. Το έργο εντάχθηκε στο προηγούμενο ΕΣΠΑ και το 2010 ξεκίνησαν οι εργασίες, με πάρα πολλά, βέβαια, νομικά εμπόδια, για την ενίσχυση και ανακατασκευή του.

Η πρώτη φάση ολοκληρώθηκε το 2014. Με τον «ΚΑΛΛΙΚΡΑΤΗ» και τη μεταφορά αρμοδιοτήτων σχολικής στέγης στους δήμους οι εργασίες σταμάτησαν. Από τότε μέχρι και σήμερα όλες οι κυβερνήσεις, περιφέρεια και δήμος αλληλοκατηγορούνται για το ποιος έχει την ευθύνη συνέχισης και ολοκλήρωσης της δεύτερης φάσης.

Το κτήριο, όμως, παραμένει γιαπί. Οι μαθητές κάνουν μάθημα σε κοντέινερ, που βρίσκονται στις ακρώρειες του Τείχους του Χάνδακα. Τα μαθήματα γίνονται κάτω από απαράδεκτες συνθήκες, ενώ κινδυνεύει και ασφάλεια μαθητών και εκπαιδευτικών.

Με τη λήξη του προηγούμενου ΕΣΠΑ το έργο εντάχθηκε στο νέο ΠΕΠ Κρήτης 2014 -2020 και ενώ οι υποσχέσεις έδιναν κι έπαιρναν, εμφανίστηκαν επιπλέον νέα κωλύματα και γραφειοκρατικά εμπόδια στην επανέναρξη των εργασιών.

Εμείς μάλιστα, ως Κομμουνιστικό Κόμμα Ελλάδας, είχαμε καταθέσει κατά καιρούς σχετικά ερωτήματα στους Υπουργούς Παιδείας, Εσωτερικών, Υποδομών και οι Υπουργοί δήλωναν αναρμόδιοι για το θέμα. Τον τελευταίο μήνα ξεκαθαρίστηκε κάπως ότι την ευθύνη την έχει το Υπουργείο Οικονομίας και Ανάπτυξης. Το ειδικό πρόβλημα, που αφορά όχι μόνο το Καπετανάκειο, αλλά όλα τα συγχρηματοδοτούμενα έργα ΕΣΠΑ 2014 -2020, είναι ότι το Υπουργείο Οικονομίας και Ανάπτυξης δεν έχει δώσει την εντολή, τις λίστες ελέγχου δηλαδή, με γραπτές οδηγίες στη διαχειριστική αρχή της περιφέρειας, παρά τις αλλεπάλληλες προφορικές και γραπτές αναφορές της προς το Υπουργείο σας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αν όντως έτσι είναι τα πράγματα, γιατί δεν δίνετε αυτήν την εντολή και σήμερα, αφού αυτό και μόνο θα επιτρέψει την προέγκριση των τευχών δημοπράτησης, που έχει ήδη ετοιμάσει ο Δήμος Ηρακλείου και έχει αποστείλει στη Διαχειριστική Αρχή της Περιφέρειας Κρήτης. Όσο καθυστερεί η διαδικασία αυτή από μέρους σας, τόσο θα υπάρχει νέα πρόσθετη καθυστέρηση στις δημοπρατήσεις έργων και ιδίως έργων που αφορούν λαϊκές ανάγκες, που έχουν ανασταλεί από τον προηγούμενο Αύγουστο που ψηφίστηκε ο μνημονιακός νόμος 4412/2016 για τις δημόσιες συμβάσεις, που προβλέπει, εκτός όλων των άλλων, νέα πρότυπα τεύχη δημοπράτησης. Είναι ένα ερώτημα γιατί μετά από πέντε μήνες δεν έχουν εκδοθεί αυτά τα πρότυπα τεύχη δημοπράτησης.

Αντίθετα, παρακολουθούμε το τελευταίο διάστημα ότι η συγκυβέρνηση ΣΥΡΙΖΑ – ΑΝΕΛ έχει ως προτεραιότητα τη fast track εξυπηρέτηση έργων του μεγάλου κεφαλαίου, όπως το Ελληνικό, για παράδειγμα, στο όνομα της «δίκαιης ανάπτυξης» και του «ευνοϊκού επενδυτικού περιβάλλοντος», όπως άλλωστε έκαναν και προηγούμενες κυβερνήσεις.

Κύριε Υπουργέ, σας ρωτάμε:

Πότε θα προβείτε, με βάση τις υποσχέσεις που έχουν δώσει δύο Υπουργοί, ο κ. Παπαδημητρίου και ο κ. Σπίρτζης, εδώ στην Αίθουσα της Ολομέλειας, πρόσφατα, σε αναγκαίες κατεπείγουσες ενέργειες για την άρση των όποιων εμποδίων δημοπράτησης του έργου; Ή να το πω διαφορετικά –και να κλείσω, κυρία Πρόεδρε-, αφού, όπως έχουν δηλώσει οι συναρμόδιοι Υπουργοί ότι δεν υπάρχει θεσμική εμπλοκή ή κώλυμα, απλώς ήταν ένα θέμα ασυνεννοησίας μεταξύ των δύο Υπουργείων, γιατί δεν έχετε δώσει ακόμα την εντολή στη Διαχειριστική Αρχή της Περιφέρειας, προκειμένου να δοθεί η άδεια δημοπράτησης, να ολοκληρωθεί αυτή η διαγωνιστική διαδικασία του έργου, να ξεκινήσουν οι εργασίες και να παραδοθεί επιτέλους αυτό το ιστορικό σχολείο στους μαθητές και στους εκπαιδευτικούς;

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Χαρίτση, έχετε τον λόγο για τρία λεπτά.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ευχαριστώ, κυρία Πρόεδρε.

Κύριε Συντυχάκη, ως προς την ουσία της υπόθεσης θα πω με πάσα ειλικρίνεια ότι έχετε δίκιο, με την έννοια ότι είναι πραγματικά απαράδεκτο, όπως αναφέρετε και στην ερώτησή σας, μετά από τόσα χρόνια, μετά από οκτώ χρόνια, οι μαθητές και οι δάσκαλοί τους, βεβαίως, να καλούνται να λειτουργήσουν το σχολείο σε αυτές τις αντίξοες, σε αυτές τις πολύ δύσκολες συνθήκες.

Είναι λοιπόν, επιτακτική η ανάγκη να αρχίσει το συντομότερο δυνατόν η δεύτερη φάση των εργασιών, ώστε να ολοκληρωθεί και να παραδοθεί το σχολείο όσο πιο σύντομα γίνεται.

Επί της διαχείρισης του έργου, όμως, θα μου επιτρέψετε να σας πω τα εξής, για να ξεκαθαρίσουμε λίγο τα πράγματα, γιατί καταλαβαίνω και από την τοποθέτησή σας ότι ενδεχομένως να υπάρχει και μια σύγχυση σε σχέση με τις διαχειριστικές αρμοδιότητες.

Είπατε και εσείς από μόνος σας ότι το έργο έχει ενταχθεί στο Περιφερειακό Επιχειρησιακό Πρόγραμμα της Κρήτης, στο ΠΕΠ Κρήτης. Άρα, αρμόδια διαχειριστική αρχή για το συγκεκριμένο έργο είναι η διαχειριστική αρχή της περιφέρειας και όχι οι υπηρεσίες του Υπουργείου μας.

Όμως, βεβαίως το Υπουργείο –και σε αυτό έχετε δίκιο- έχει αναλάβει συγκεκριμένες αρμοδιότητες. Θα αναφερθώ σε αυτές με αφορμή πρόσφατη σχετική τοποθέτηση του Υπουργού Οικονομίας κ. Παπαδημητρίου, σε αντίστοιχη ερώτηση που έγινε από το συνάδελφό σας της Δημοκρατικής Συμπαράταξης κ. Κεγκέρογλου για το ίδιο θέμα πριν από λίγες μέρες.

Εκεί λοιπόν, εξηγήθηκε από τον Υπουργό Οικονομίας ότι το συγκεκριμένο έργο μπορεί να δημοπρατηθεί με την προϋπόθεση ότι τα τεύχη δημοπράτησης έχουν προσαρμοστεί στις διατάξεις του νέου νόμου, του ν.4412/2016. Στον νόμο προβλέπεται ότι μέχρι την έκδοση των νέων προτύπων τευχών δημοπράτησης οι διαγωνισμοί πραγματοποιούνται με τα ήδη υπάρχοντα τεύχη της προηγούμενης νομοθεσίας, προσαρμοσμένα στη νέα νομοθεσία.

Μάλιστα, ειδικά για αυτή τη μεταβατική περίοδο, μέχρι την έκδοση των νέων τευχών, η αρμόδια Ενιαία Ανεξάρτητη Αρχή Δημοσίων Συμβάσεων, η ΕΑΑΔΗΣΥ έχει αναρτήσει στην ιστοσελίδα της υποδείγματα, ώστε να καθοδηγήσει και τις διαχειριστικές αρχές στη διαδικασία δημοπράτησης χρησιμοποιώντας τα πρότυπα τεύχη. Ήδη μάλιστα αντίστοιχες διαδικασίες δημοπράτησης έχουν προχωρήσει και μάλιστα για σημαντικά έργα και σε άλλες περιφέρειες της χώρας.

Το θέσατε στην ερώτησή σας, σωστά και το είχε επισημάνει και ο κ. Παπαδημητρίου το εξής. Έχουμε δεσμευθεί ως Υπουργείο πως η αρμόδια υπηρεσία του Υπουργείου μας, η Ειδική Υπηρεσία Θεσμικής Υποστήριξης, η ΕΥΘΥ θα στείλει προς τη διαχειριστική αρχή του συγκεκριμένου έργου, που είναι η Διαχειριστική Αρχή του Περιφερειακού Επιχειρησιακού Προγράμματος της Κρήτης, λίστα ελέγχου για τον έλεγχο του σχεδίου της διακήρυξης για την έκδοση σχετικής προέγκρισης.

Σας πληροφορώ λοιπόν, ότι αυτή η λίστα ελέγχου στάλθηκε αυτές τις μέρες και μάλιστα μέσα από διαδικασίες, όπως αντιλαμβάνεστε, πολύ δύσκολες γιατί βρισκόμαστε στο τέλος της χρονιάς και πάντα το τέλος της χρονιάς για τις ειδικές υπηρεσίες του ΕΣΠΑ είναι μια πάρα πολύ δύσκολη περίοδος με πολλή δουλειά, ώστε να κλείσουν τα προγράμματα. Η λίστα αυτή έχει σταλεί λοιπόν, οπότε η Διαχειριστική Αρχή του ΠΕΠ Κρήτης μπορεί να ξεκινήσει άμεσα τον έλεγχο του σχεδίου της διακήρυξης. Αυτό που έπρεπε να κάνει το Υπουργείο μας, το έχει πράξει.

Θα μου επιτρέψετε να πω ότι δεν μας απασχολούν μόνο τα μεγάλα έργα. Υπάρχουν πάρα πολλά, εκατοντάδες μικρά και μεσαίου μεγέθους έργα με πολύ σημαντικό κοινωνικό αποτύπωμα, τα οποία υλοποιούνται και ολοκληρώνονται αυτή την περίοδο μέχρι το τέλος του 2016.

Είμαστε, λοιπόν, στη διάθεση της Διαχειριστικής Αρχής της Περιφέρειας της Κρήτης, εφόσον χρειαστεί να συνδράμουμε και για την ολοκλήρωση αυτού του πράγματι πολύ σημαντικού έργου για την περιοχή του Ηρακλείου και της Κρήτης γενικότερα.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Συντυχάκη, έχετε τον λόγο για τρία λεπτά για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Αναπληρωτά Υπουργέ, έχουμε δίκιο και εμείς και οι μαθητές και οι γονείς και οι εκπαιδευτικοί, αλλά πού θα το βρουν; Το ιστορικό που αναφέρατε το γνωρίζουμε και εμείς, το γνωρίζουν οι πάντες. Το γνωρίζουν οι γονείς, οι εκπαιδευτικοί, η περιφέρεια, ο δήμος. Όλοι γνωρίζουν αυτές τις διαδικασίες.

Ή εσείς δεν λέτε αλήθεια ή είστε κακά πληροφορημένος. Γιατί το λέω αυτό; Διότι μόλις την προηγούμενη Παρασκευή, στη συνεδρίαση του Περιφερειακού Συμβουλίου Κρήτης, με παρουσία γονέων, εκπαιδευτικών, μαθητών και δική μου, ο περιφερειάρχης ανακοίνωσε ότι ο Γενικός Γραμματέας του Υπουργείου σας θα έστελνε μέχρι το βράδυ της προηγούμενης Παρασκευής την εντολή για την έγκριση των τευχών δημοπράτησης. Μέχρι αυτή την ώρα δεν έχει σταλεί απολύτως τίποτα. Άρα, λοιπόν, ποιος λέει αλήθεια; Εσείς; Ή η Περιφέρεια Κρήτης λέει ψέματα;

Το ζήτημα είναι ότι ο εμπαιγμός –ειλικρινά σας μιλάω- πάει σύννεφο. Και ενδιαφερόμαστε να λυθεί το θέμα, γιατί έχει ταλαιπωρήσει αφάνταστα την κοινωνία του Ηρακλείου. Και κινητοποιούνται. Έχουν κάνει αποχές από το σχολείο και την Παρασκευή ήταν στο περιφερειακό συμβούλιο, όπου πήραν τον λόγο και διαμαρτύρονταν.

Αφού, λοιπόν, το κράτος –προσέξτε να δείτε πόσο έχουν δυσκολέψει τα πράγματα- με τον «ΚΑΛΛΙΚΡΑΤΗ» –και όλες οι κυβερνήσεις, βέβαια, και σε συνέχεια, η δική σας- ξεφόρτωσε αρμοδιότητες στους δήμους, όπως η σχολική στέγη, αφού έκοψε τα κονδύλια για τη σχολική στέγη και την αντισεισμική θωράκιση των σχολείων, έχετε κλείσει την κάνουλα του Προγράμματος Δημοσίων Επενδύσεων.

Και σας αναφέρω ότι 216 εκατομμύρια, με βάση τον προϋπολογισμό του 2017, προβλέπονται για τους δήμους από το Πρόγραμμα Δημοσίων Επενδύσεων. Γιατί λέτε ότι ενδιαφέρεστε! Με αυτά τα 216 εκατομμύρια να κάνουν τι; Να λύσουν τι; Να λύσουν το θέμα της αντισεισμικής προστασίας των δημοσίων κτηρίων και των σχολείων; Να χτίσουν σχολεία; Τι απ’ όλα θα κάνουν με αυτή τη χρηματοδότηση;

Και το κυριότερο, καταργήσατε –κατήργησαν οι προηγούμενες κυβερνήσεις, για να είμαστε ειλικρινείς, και το συνεχίζετε κι εσείς- τον Οργανισμό Σχολικών Κτηρίων που είχε και την τεχνογνωσία και το προσωπικό και αναλάμβανε, με πολύ γρήγορες διαδικασίες, τη μελέτη, την κατασκευή και την παράδοση σχολικών κτηρίων. Άρα, λοιπόν, η δική σας «ευαισθησία» δεν νομίζω ότι απέχει πάρα πολύ από την «ευαισθησία» των προηγούμενων κυβερνήσεων, οι οποίες οδήγησαν εκεί τα πράγματα.

Αυτές οι χρηματοδοτήσεις μέσω ΕΣΠΑ δεν είναι απλά μόνο επισφαλείς, αφού τα χρήματα του ΕΣΠΑ, όπως και των άλλων κοινοτικών πακέτων, πηγαίνουν για την ενίσχυση της ανταγωνιστικότητας και της κερδοφορίας των μονοπωλιακών ομίλων, αλλά και τα έργα υποδομής που έχουν να κάνουν με την ίδια τη ζωή των εργατικών λαϊκών οικογενειών, όπως είναι η σχολική στέγη και η αντισεισμική θωράκιση, κρίνονται ως μη επιλέξιμα και όσα κρίνονται είναι και υπό αίρεση, ενώ τα μεγάλα έργα, όπως σας είπα προηγουμένως, με fast track διαδικασίες, με απλοποίηση των διαδικασιών -όπως άλλωστε προβλέπεται και από τον μνημονιακό νόμο που σας ανέφερα και που ψηφίστηκε τον Αύγουστο κι εμείς καταψηφίσαμε, τον ν.4412- έχουν μπλοκάρει, ενώ την ίδια στιγμή αίρει κάθε γραφειοκρατική και διοικητική διαδικασία για τους επιχειρηματικούς ομίλους.

Εγώ επαναφέρω το ζήτημα, κύριε Αναπληρωτά Υπουργέ. Θέλουμε να μας δώσετε μια σαφή και ξεκάθαρη απάντηση τώρα. Θα πάνε αύριο το πρωί οι εντολές στη διαχειριστική αρχή της περιφέρειας ή θα προχωρήσει και ένας νέος εμπαιγμός; Και σας το λέω διότι εκτίθεστε κι εσείς, εκτίθεται και η Κυβέρνηση στη συνείδηση εκατοντάδων οικογενειών, γονέων, μαθητών και εκπαιδευτικών. Εδώ και τώρα, λοιπόν, πρέπει να μας δώσετε σαφή απάντηση για να λυθεί τώρα το πρόβλημα. Δεν μπορεί να περιμένει άλλα οκτώ χρόνια.

Ένας σεισμός να γίνει στο Ηράκλειο τελείωσε. Είναι από τις πιο σεισμογενείς περιοχές. Αν δείτε δύο φωτογραφίες, μία από τα κτήρια στο Χαλέπι και μία από τα κτήρια στο Καπετανάκειο, θα αναρωτηθείτε πού είναι το Καπετανάκειο, αν είναι στην Ελλάδα ή στο Χαλέπι της Συρίας. Αυτή είναι η κατάσταση που υπάρχει. Δώστε, λοιπόν, λύση εδώ και τώρα.

Στην πραγματικότητα, όμως, για να ολοκληρώσω, κυρία Πρόεδρε -και είναι και πάγια θέση του κόμματός μας- η σχολική στέγη, όπως και όλα τα έργα, η χρηματοδότηση, η κατασκευή, η συντήρηση, η στατική ενίσχυση, η αντισεισμική προστασία των σχολικών μονάδων, πρέπει να είναι στην αποκλειστική ευθύνη του κράτους.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Χαρίτση, έχετε τον λόγο.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ευχαριστώ, κυρία Πρόεδρε.

Κύριε Συντυχάκη, αυτό το οποίο είπα προηγουμένως ήταν απολύτως ακριβές. Θα το επαναλάβω και θα επιβεβαιώσω και αυτό το οποίο σας μεταφέρθηκε από τον Γενικό Γραμματέα.

Πράγματι, την Παρασκευή το βράδυ στάλθηκε αυτή η λίστα ελέγχου, η οποία αύριο θα βρίσκεται στη διαχειριστική αρχή και τυπικά, για να μην υπάρχει καμμιά παρερμηνεία. Δεν υπάρχει κανένας εμπαιγμός και καμμιά συνομωσία κατά του έργου ή της διαχειριστικής αρχής ή οποιουδήποτε άλλου. Αύριο θα βρίσκεται στη διαχειριστική αρχή και τυπικά η συγκεκριμένη λίστα ελέγχου, ώστε να μπορέσει να ξεκινήσει άμεσα ο έλεγχος του σχεδίου της διακήρυξης.

Θα μου επιτρέψετε ένα σχόλιο ακόμα και θα κλείσω με αυτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Τώρα μιλάτε στα όρθια. Άλλο είπατε στην πρωτολογία σας.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Νομίζω δεν μπορώ να γίνω πιο σαφής από αυτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελάτε, τώρα. Μην παρεμβάλλεστε.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Σας επαναλαμβάνω. Έχει σταλεί προφορικά για να προχωρήσουν οι διαδικασίες, και αύριο και τυπικά θα έχει παραληφθεί –όχι θα έχει αποσταλεί, γιατί έχει ήδη αποσταλεί- από τη Διαχειριστική Αρχή του ΠΕΠ της Κρήτης. Εδώ είμαστε. Αύριο αν δεν συμβεί αυτό, βγείτε να με διαψεύσετε.

Όμως, επιτρέψτε μου να πω, επειδή θέσατε το ζήτημα του Προγράμματος Δημοσίων Επενδύσεων -και εδώ νομίζω ότι ήσασταν άδικος, σε σχέση με την πολιτική της Κυβέρνησης-, ότι για πρώτη φορά το 2017, μετά από μία ολόκληρη δεκαετία σταδιακής και συνεχούς υποβάθμισης και απομείωσης του εθνικού σκέλους του Προγράμματος Δημοσίων Επενδύσεων, προχωράμε σε μια πολύ σημαντική, πολύ γενναία αύξηση των πόρων από το εθνικό σκέλος του Προγράμματος Δημοσίων Επενδύσεων, από τα 750 εκατομμύρια ευρώ στο 1 δισεκατομμύριο ευρώ, ακριβώς για να μπορέσουμε να υλοποιήσουμε έργα τα οποία δεν είναι επιλέξιμα από τα συγχρηματοδοτούμενα προγράμματα, όπως είναι τα έργα στα οποία αναφέρεστε και εσείς.

Μιλάμε για έργα τα οποία έχουν πολύ σημαντικό, αν θέλετε, κοινωνικό περιεχόμενο, έργα τα οποία υλοποιούνται κυρίως σε τοπικό και περιφερειακό επίπεδο. Δεν μιλάμε για έργα μεγαθήρια με αυτά τα χρήματα. Αυτά τα λεφτά, αυτοί οι πόροι θα δοθούν στις περιφέρειες και τους δήμους για να μπορέσουν να υλοποιήσουν έργα όπως αυτό το οποίο συζητάμε σήμερα.

Άρα, είναι δεκτή η κριτική. Όμως, και θα μου επιτρέψετε να πω ότι όταν μιλάμε για ένα έργο το οποίο αντιμετωπίζει αυτά τα προβλήματα από το 2008 μέχρι σήμερα, και εμείς τις ενέργειες οι οποίες είναι αρμοδιότητα του Υπουργείου μας τις ολοκληρώσαμε σε πολύ σύντομο χρονικό διάστημα, νομίζω ότι είναι άδικο να το τσουβαλιάζουμε.

Όμως, πέρα από αυτό, επειδή έχει σημασία αυτός ο προβληματισμός, σε σχέση με το τι κάνουμε από εδώ και πέρα με έργα τα οποία πρέπει να υλοποιηθούν με αυτά τα χαρακτηριστικά το επόμενο διάστημα, προχωρήσαμε σε αυτή την τόσο σημαντική ρύθμιση.

Όπως γνωρίζετε και εσείς, όπως γνωρίζουν όλοι, οι δυνατότητες του κρατικού προϋπολογισμού είναι πάρα πολύ περιορισμένες. Παρ’ όλα αυτά, αυξάνουμε το εθνικό σκέλος του Προγράμματος Δημοσίων Επενδύσεων για να μπορέσουμε να υλοποιήσουμε το επόμενο διάστημα έργα τα οποία είναι πάρα πολύ σημαντικά για τις τοπικές κοινωνίες, όπως, βεβαίως, είναι και το συγκεκριμένο σχολείο.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τώρα θα συζητηθεί η πέμπτη με αριθμό 146/27-10-2016 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Ανδρέα Λοβέρδου προς τον Υπουργό Οικονομίας και Ανάπτυξης, σχετικά με τη λήψη μέτρων για την πάταξη του λαθρεμπορίου καυσίμων στα πρατήρια.

Κύριε Λοβέρδο, έχετε τον λόγο για δύο λεπτά για να αναπτύξετε την επίκαιρη ερώτηση.

**ΑΝΔΡΕΑΣ ΛΟΒΕΡΔΟΣ:** Ευχαριστώ.

Κύριε Υπουργέ, την ερώτηση αυτή την κατέθεσα όταν ήταν ακόμα η κ. Τζάκρη στο Υπουργείο και μετά από πολλές αναβολές φτάνει να τη συζητήσουμε σήμερα.

Είχε νόημα δυο φορές η συζήτηση με την κ. Τζάκρη, μια φορά μαζί σας. Γιατί λέω δυο φορές με την κ. Τζάκρη; Το λέω γιατί την κατέθεσα δύο-τρεις μήνες μετά, αφότου είχαμε ως Δημοκρατική Συμπαράταξη ψηφίσει μια δική της τροπολογία, σχετικά με την πάταξη του λαθρεμπορίου στα καύσιμα, μια τροπολογία η οποία αύξανε πάρα πολύ το αξιόποινο.

Η Υφυπουργός τότε με ισχυρή δόση αυτοπεποίθησης είχε πει ότι με αυτή την τροπολογία που αυξάνει το αξιόποινο θα συρρικνωθεί η λαθρεμπορία.

Είχα αγορεύσει και της είχα πει: Εντάξει, να το ψηφίσουμε, αλλά μόνη η αύξηση του αξιοποίνου κανένα πρόβλημα ποτέ δεν έλυσε. Και όχι μόνο κανένα πρόβλημα δεν έλυσε, αλλά πολλές φορές δημαγωγούν οι κυβερνήσεις με την αύξηση του αξιοποίνου, δείχνοντας ένα δήθεν ενδιαφέρον για τα θέματα.

Της είχα πει: Τι θα κάνετε με τους ελέγχους; Τι θα κάνετε με άλλα μέτρα που σχετίζονται με τις πτυχές που έχει το λαθρεμπόριο στα καύσιμα, τον τόπο, τον χρόνο, τις εισροές, τις εκροές, την ποιότητα; Τι θα κάνετε; Μόνη, ξεκρέμαστη η αύξηση του αξιοποίνου σας δίνει τον λόγο εδώ στη Βουλή, αλλά στο πεδίο της πράξης αποτελέσματα δεν έχει. Το δείχνουν αυτό οι δεκαετίες εμπειρίας και στην Ελλάδα και αλλού.

Τώρα, η πρόκληση μιας δημόσιας συζήτησης με στοιχεία ότι αυξήθηκε το λαθρεμπόριο στα καύσιμα, τον Οκτώβριο, στις αρχές Νοεμβρίου, προκάλεσε την ερώτησή μου. Έφυγε η κ. Τζάκρη, τώρα είστε εσείς.

Σας παρακαλώ πάρα πολύ, κύριε Υπουργέ, επειδή και Βουλευτές της Πλειοψηφίας στα μέσα ενημέρωσης μιλούν για την αύξηση των εσόδων του δημοσίου από την πάταξη του λαθρεμπορίου στα καύσιμα, πείτε μας τι έχετε κάνει στο προκείμενο και ποια είναι τα αποτελέσματα.

Στη δευτερολογία μου θα πω περισσότερα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Λοβέρδο.

Τον λόγο έχει ο κ. Χαρίτσης για τρία λεπτά.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ευχαριστώ, κυρία Πρόεδρε.

Ξεκινώ, λέγοντας το εξής. Η τροπολογία στην οποία αναφέρεστε, το άρθρο 82 του ν.4413/2016, νομίζω ότι συμφωνούμε ότι ανταποκρίθηκε σε μια επιτακτική ανάγκη, την αντιμετώπιση δηλαδή και τη βελτίωση ενός συστήματος εφαρμογής κανόνων, οι οποίοι ίσχυαν, αλλά δεν ήταν καθόλου ικανοποιητικοί στην εφαρμογή τους.

Μέσω του μέχρι τότε θεσμικού πλαισίου δεν προστατεύονταν, κατά τη γνώμη μας, ούτε το δημόσιο συμφέρον αλλά ούτε και οι καταναλωτές.

Έπρεπε, λοιπόν, να αρθούν τα θεσμικά κενά, τα οποία υπήρχαν τότε και, βεβαίως, να τιμωρηθούν οι πραγματικοί υπεύθυνοι για τα σχετικά αδικήματα και όχι, όπως συνέβαινε πολλές φορές -το γνωρίζετε πάρα πολύ καλά- οι αχυράνθρωποι, που εμφανίζονταν πλασματικά ως υπεύθυνοι, αλλά οι πραγματικοί υπαίτιοι μπορούσαν να ξεφεύγουν της σχετικής διαδικασίας δίωξης.

Εδώ θα μου επιτρέψετε να πω ότι στο επιχείρημά σας νομίζω ότι υπάρχει ένα μεθοδολογικό σφάλμα με την εξής έννοια: Η συγκεκριμένη διάταξη δεν αφορά μόνο στην αυστηροποίηση του ήδη υφιστάμενου πλαισίου, αλλά βάζει και νέες διατάξεις, οι οποίες διευρύνουν το πεδίο των κυρώσεων γι’ αυτού του τύπου τα αδικήματα. Και αναφέρομαι συγκεκριμένα: «Με τη διάταξη εισάγεται η έννοια της επιχειρησιακής εκμετάλλευσης, ακριβώς ώστε να εντοπίζονται οι πραγματικοί ένοχοι των συγκεκριμένων αδικημάτων».

Βεβαίως, αυστηροποιούνται και οι κυρώσεις, αλλά δεν περιοριζόμαστε μόνο σ’ αυτό. Θα σας φέρω άλλο ένα παράδειγμα: Για μεγάλες αποκλίσεις στις μετρήσεις, αντί για αφαίρεση της άδειας για τη συγκεκριμένη εγκατάσταση, όπως συνέβαινε μέχρι τότε, πλέον με τη συγκεκριμένη διάταξη απαγορεύεται η έκδοση και νέας άδειας για την επόμενη δεκαετία οπουδήποτε στην επικράτεια, για να μην επαναληφθεί το φαινόμενο όπου ο επιχειρηματίας απλώς άλλαζε έδρα και συνέχιζε την ίδια λογική.

Μάλιστα, αυστηρές κυρώσεις πλέον, για να καλυφθεί ολόκληρη, αν θέλετε, η αλυσίδα, προβλέπονται και για όσους κατασκευάζουν εξαρχής προβληματικές αντλίες. Δεν πρόκειται, λοιπόν, μόνο για αυστηροποίηση του υφιστάμενου καθεστώτος, αλλά για ουσιαστικές αλλαγές στη λογική που διέπει την αντιμετώπιση του λαθρεμπορίου.

Θέτετε, όμως, ένα ερώτημα κι εγώ θα απαντήσω σ’ αυτό ειλικρινώς: Αρκεί η συγκεκριμένη μεταρρύθμιση, η συγκεκριμένη διάταξη για να αντιμετωπιστεί το πρόβλημα;

Βεβαίως, η διάταξη αυτή, κατά τη γνώμη μας, όπως και για εσάς φαντάζομαι, εφόσον κι εσείς την υπερψηφίσατε, είναι σημαντική. Όμως, βεβαίως, δεν αρκεί. Συμφωνούμε σ’ αυτό ότι δεν αρκεί. Γι’ αυτό το Υπουργείο το τελευταίο διάστημα έχει προχωρήσει στην εντατικοποίηση των ελέγχων, έτσι ώστε να αντιμετωπιστεί ριζικά το φαινόμενο του λαθρεμπορίου των καυσίμων.

Μέσα στο 2016 και ειδικά το τελευταίο διάστημα μετά από σχετική εγκύκλιο, η οποία εκδόθηκε από τη Γενική Γραμματεία Βιομηχανίας εν όψει μάλιστα και της χειμερινής περιόδου, της διακίνησης και διανομής δηλαδή, του πετρελαίου θέρμανσης, έχουν εντατικοποιηθεί συστηματικά οι έλεγχοι και έχει αυξηθεί και το ποσοστό των παραβάσεων που έχουν καταγραφεί.

Πέρα, όμως, από τη διαδικασία των ελέγχων, η αρμόδια υπηρεσία της Γενικής Γραμματείας Βιομηχανίας προχωράει και στην ενίσχυση του συνόλου των υπηρεσιών, οι οποίες εμπλέκονται στη διαδικασία αυτή του ελέγχου, στου συνόλου, λοιπόν, των ελεγκτικών αρχών, όπως, για παράδειγμα, με την υποστήριξη και την παροχή εκπαίδευσης στις περιφερειακές υπηρεσίες και στην Οικονομική Αστυνομία.

Πέρα, όμως, απ’ αυτές τις ενέργειες και πέρα από τους ελέγχους, βασική προτεραιότητα –κι αυτό είναι κάτι, το οποίο άλλωστε προβλέπεται και από σχετική νομοθετική παρέμβαση, που έγινε από το Υπουργείο Οικονομικών το τελευταίο διάστημα- είναι η δημιουργία ενός κοινού πληροφοριακού συστήματος και ενός ολοκληρωμένου συστήματος παρακολούθησης της διακίνησης και της διάθεσης των καυσίμων, γιατί, βεβαίως, έχει πολύ μεγάλη σημασία ο έλεγχος, αλλά το ζητούμενο είναι πώς μετά τον έλεγχο καταγράφουμε και αξιοποιούμε τα στοιχεία που προκύπτουν από τον έλεγχο αυτόν.

Έχει συσταθεί, λοιπόν, διυπουργική επιτροπή και μέσα στις αρχές του 2017 θα εξαγγελθούν τα βήματα για το χρονοδιάγραμμα υλοποίησης αυτού του σημαντικού ολοκληρωμένου πληροφοριακού συστήματος.

Υπάρχει, λοιπόν, ένα ολόκληρο πλέγμα παρεμβάσεων, το οποίο για εμάς είναι πάρα πολύ σημαντικό πέρα από τα ζητήματα, τα οποία αντιμετωπίζονται με τη συγκεκριμένη διάταξη.

Βεβαίως, η διάταξη βρίσκεται σε ισχύ λίγους μήνες μόνο. Θεωρούμε ότι είναι πολύ πρόωρο να καταλήξουμε σε ασφαλή συμπεράσματα για την αποτελεσματικότητα και για την ανάγκη ενίσχυσής της. Είμαστε, βεβαίως, ανοιχτοί σε προτάσεις και θα δούμε σε εύλογο χρονικό διάστημα πώς θα προχωρήσουμε, εφόσον αυτό χρειάζεται, και σε νέες νομοθετικές παρεμβάσεις, έτσι ώστε να αντιμετωπιστούν τα πολλαπλά και σύνθετα προβλήματα, που σχετίζονται με το ζήτημα της λαθρεμπορίας των καυσίμων.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Απαντήσατε μάλλον και για τη δεύτερη φάση, κύριε Χαρίτση.

Κύριε Λοβέρδο, έχετε τον λόγο για τρία λεπτά.

**ΑΝΔΡΕΑΣ ΛΟΒΕΡΔΟΣ:** Διαπιστώνουμε ότι υπάρχει ένα πρόβλημα συντονισμού στην Κυβέρνηση. Αυτό διαπιστώνεται σε κορυφαία θέματα, όπως αυτά που είπε ο κ. Τσίπρας για το επίδομα («Δεν χρειάζεται να ρωτάμε κανέναν τι θα κάνουμε με το υπερπλεόνασμα») και αυτά που είπε και ο κ. Τσακαλώτος ότι έπρεπε να ρωτήσουμε και να έχουμε συνεννοηθεί ή αυτά που είπε ο Πρωθυπουργός για την ανεργία («22,5% έχει πέσει») και αυτά που λέει η Υπουργός Εργασίας ότι πάνω από εκατόν είκοσι πέντε χιλιάδες θέσεις εργασίας αμείβονται με 100 ευρώ το μήνα, 4% του οικονομικώς ενεργού πληθυσμού. Τις ζούμε αυτές τις αντιφάσεις.

Αλλά και εδώ, κύριε Υπουργέ, δεν έχει κανένα νόημα, με το Υπουργείο Μεταφορών λόγου χάρη ή και με τις δικές σας υπηρεσίες, να μη συντονίζεστε. Θα σας πω γιατί. Δεν το λέω αδίκως αυτό. Συμφωνώ κατ΄αρχάς μαζί σας ότι η τροπολογία της κ. Τζάκρη αύξησε το αξιόποινο και το επεξέτεινε. Δίκιο έχετε. Ναι, αμέ, επέκταση και αύξηση του αξιοποίνου. Επί αυτής της δέσμης των ρυθμίσεων που εισήγαγε η τροπολογία είπα ότι, εάν τις ξεκρεμάσεις, αποτελέσματα δεν έχεις.

Και έρχεται η υπόλοιπη πράξη να σου δώσει την ευκαιρία να συμπεράνεις: Μπορώ να έχω αποτελέσματα ή δεν μπορώ να έχω αποτελέσματα; Λόγου χάριν, στην ποιότητα: Στην ποιότητα, εάν δεν κάνεις επιτόπιο έλεγχο, δεν μπορείς να ελέγξεις τι είναι το καύσιμο που βάζει μέσα στο πρατήριό του ή στο φορτηγό του, στο βυτίο του ο οποιοσδήποτε ή ακόμη και στο πλεούμενό του. Επιτόπιους όμως, ελέγχους -μας ενημερώνουν τα συνδικαλιστικά όργανα των πρατηριούχων- δεν κάνετε. Και οι αριθμοί που βγήκαν για το 2016 είναι εκκωφαντικά λιγότεροι έλεγχοι από ό,τι το 2015 που ήσασταν εσείς κυβέρνηση, που ήταν λιγότεροι από ό,τι το 2014. Ένα το κρατούμενο.

Δεύτερο το κρατούμενο. Λέει το Υπουργείο Μεταφορών –αυτά τα άκουγα το πρωί στην τηλεόραση από σύμπτωση-, η Γενική του Γραμματέας: «Ναι, δεν κάνουμε, γιατί κάνουμε στοχευμένους ελέγχους και ψηφιοποιημένους ελέγχους. Τους κάνουμε καλύτερα».

Και ρωτώντας πάλι τους αρμοδίους, μου είπαν ότι το σύστημα στη Γενική Γραμματεία Πληροφοριακών Συστημάτων για εισροή-εκροή δεν ελέγχεται. Διότι δεν έχει υπάρξει μέχρι στιγμής μία αντίδραση από την πλευρά των στοιχείων που πηγαίνουν. Γιατί πηγαίνουν αυτόματα. Με το που γίνεται η πλήρωση μίας δεξαμενής, αυτομάτως οι ποσότητες στέλνονται ως μήνυμα στη Γενική Γραμματεία Πληροφοριακών Συστημάτων. Ούτε και εκεί έχει υπάρξει κάποια αντίδραση. «Δεν υπάρχει», λέει, «σε πλήρη λειτουργία το συγκεκριμένο σύστημα». Την εξήγηση που μου έδωσαν -δεν την συγκράτησα- τεχνική και ουσιώδης, αλλά πάντως δεν υπάρχουν αυτές οι αμφίδρομες σχέσεις. Δίνονται στοιχεία χωρίς αυτά να τυγχάνουν της οποιασδήποτε επεξεργασίας.

Και ακόμα, έχετε ως Υπουργείο στοιχεία ή δεν έχετε και πηγαίνετε στα τυφλά; Γιατί εάν δεν έχετε, πώς δικαιολογείται, από την πλευρά των Βουλευτών σας τουλάχιστον, ο ισχυρισμός πως σε ό,τι αφορά το λαθρεμπόριο καυσίμων αυξήθηκαν τα έσοδα του δημοσίου από τον έλεγχο; Ή έχετε στοιχεία και έχετε να μας πείτε αν πράγματι αυξήθηκαν ή αν μειώθηκαν, ή δεν έχετε στοιχεία και γίνεται διακίνηση όχι έγκυρων πληροφοριών και από τους Βουλευτές σας, κάτι το οποίο δεν τους τιμά, αλλά και για το οποίο δεν είναι και υπεύθυνοι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Υπουργέ, έχετε τον λόγο.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής** **Υπουργός Οικονομίας και Ανάπτυξης**) : Ευχαριστώ, κυρία Πρόεδρε. Θα μιλήσω πολύ σύντομα.

Πρώτα απ’ όλα, εν σχέσει με τα στοιχεία, νομίζω έχουν δοθεί στην δημοσιότητα τα στοιχεία από το αρμόδιο Υπουργείο Οικονομικών. Έχουν δοθεί τα σχετικά στοιχεία. Δεν χρειάζεται εγώ να πω κάτι περισσότερο σε αυτό. Το Υπουργείο Οικονομικών είναι αυτό το οποίο καταγράφει τα στοιχεία σε σχέση με τα πρόστιμα τα οποία τίθενται για τα ζητήματα του λαθρεμπορίου. Και νομίζω ότι έχετε δει την αύξηση, η οποία έχει καταγραφεί, έχει αποτυπωθεί σε αυτά τα στοιχεία.

Σε σχέση με τους ελέγχους, βεβαίως και οι έλεγχοι έχουν αυξηθεί σημαντικά το 2016 και μάλιστα έχουν αυξηθεί όχι μόνο με συμβατικό τρόπο, αλλά και με τη χρήση κρυφών οχημάτων, κάτι που δεν είχε γίνει το 2015, έτσι ώστε οι έλεγχοι να ανταποκρίνονται περισσότερο στην πραγματικότητα. Και έχουν επιβληθεί οι σχετικές κυρώσεις, που προβλέπει το νέο θεσμικό πλαίσιο.

Νομίζω όμως ότι είναι σαφές -και από τη δική σας παρέμβαση και από αυτά που είπα και εγώ πριν- ότι το συγκεκριμένο ζήτημα απαιτεί ολοκληρωμένες παρεμβάσεις. Γι’ αυτό εγώ μίλησα για την ανάγκη συμπλήρωσης των προβλεπόμενων στην διάταξη με πρωτοβουλίες, όπως αυτή την οποία ανέφερα στην πρωτολογία μου σε σχέση με το ολοκληρωμένο πληροφοριακό σύστημα, το οποίο αφ’ ενός δίνει τη δυνατότητα για να υπάρξει αυτός ο συντονισμός μεταξύ των υπηρεσιών -τον οποίο και εσείς αναφέρατε- και αφ’ ετέρου, καταγράφει και παρακολουθεί όλο το σύστημα διακίνησης και διάθεσης των καυσίμων.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Θα συζητηθεί τώρα η τελευταία ερώτηση προς τον κύριο Αναπληρωτή Υπουργό Οικονομίας και Ανάπτυξης, η ένατη με αριθμό 277/9-12-2016 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης**,** σχετικά με την ένταξη του έργου β΄ φάσης της επέκτασης δικτύου διανομής τηλεθέρμανσης στη Μεγαλόπολη Αρκαδίας.

Κύριε Κωνσταντινόπουλε, έχετε τον λόγο για δύο λεπτά για να αναπτύξετε την επίκαιρη ερώτηση.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ, το έργο β΄ φάσης επέκτασης δικτύου διανομής τηλεθέρμανσης στη Μεγαλόπολη Αρκαδίας έχει ιδιαίτερο ενδιαφέρον. Και νομίζω ότι αυτό που ενδιαφέρει κι εσάς και όλους μας, είναι ότι το επόμενο χρονικό διάστημα θα αρχίσει η μεταλιγντική εποχή και αυτό το έργο θα βοηθούσε πάρα πολύ την τοπική περιοχή και περιβαλλοντολογικά -αν θέλετε την άποψή μου- και οικονομικά και αναπτυξιακά, γιατί θα μπορούσαν να υπάρχουν δράσεις οι οποίες θα κάλυπταν και θέματα ανεργίας και θέματα οικονομικής ανάπτυξης, το κλείσιμο των πολλών μονάδων, που θα γίνει, όπως ανακοίνωσε η Κυβέρνησή σας, και είναι μέσα στο πλαίσιο των λιγνιτικών μονάδων σε όλη την Ελλάδα και στην Αρκαδία.

Μέσα στο πλαίσιο αυτό -όπως ακριβώς απαντάτε στο έγγραφό σας- εντάχθηκε το 2014 στο εθνικό σκέλος ΠΔΕ (ΣΑΕ075), ως πράξη δυνητική προς ένταξη επιχειρησιακού προγράμματος του ΕΣΠΑ 2014-2020, με στόχο την ωρίμανση του έργου, υπό την προϋπόθεση ότι δεν θα ολοκληρωθεί η διαγωνιστική διαδικασία πριν την ένταξη στο επιχειρησιακό πρόγραμμα του 2020.

Δυστυχώς, το 2015 με απόφαση της Κυβέρνησης ΣΥΡΙΖΑ - ΑΝΕΛ -βάσει αυτού που απαντάει ο κ. Κορκολής, ο δικός σας ο Γενικός Γραμματέας- απεντάχθηκε από το ΠΔΕ. Αυτό έγινε το 2015. Το 2016 -επανέρχομαι στον κ. Σταθάκη- σε έγγραφο που μου έστειλε ο κ. Μαμαλούκας -ήταν ο ίδιος που έκανε την ένταξη στην πρώτη φάση- λέει ότι την παρούσα χρονική περίοδο δεν έχει υπάρξει κάποια διαφοροποίηση της ισχύουσας εξειδίκευσης του επιχειρησιακού προγράμματος.

Σας ερωτώ, κύριε Υπουργέ, αν στο πρόγραμμα «Υποδομές μεταφορών, περιβάλλον και αειφόρος ανάπτυξη» και στη συγκεκριμένη δράση έχετε την πρόθεση να εντάξετε αυτό το έργο.

Σας ευχαριστώ πάρα πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Κωνσταντινόπουλε.

Κύριε Υπουργέ, έχετε τον λόγο.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ευχαριστώ, κυρία Πρόεδρε.

Κύριε Κωνσταντινόπουλε, αναφέρεστε σε ένα έργο το οποίο πράγματι εντάχθηκε στο εθνικό σκέλος του Προγράμματος Δημοσίων Επενδύσεων του 2014, όπως και χιλιάδες άλλα. Και λέω χιλιάδες άλλα, γιατί θα πρέπει να είναι σαφές προς όλους -αναγκάστηκα και εγώ να καταθέσω στα Πρακτικά της Βουλής τα σχετικά στοιχεία- ότι τα προγράμματα που εμείς κληρονομήσαμε στις αρχές του 2015, είχαν μια υπερδέσμευση της τάξης των 6 δισεκατομμυρίων ευρώ. Ειδικά το συγκεκριμένο πρόγραμμα, στο οποίο αναφερόμαστε σήμερα, για το συγκεκριμένο έργο -το πρόγραμμα του ΥΜΕΠΕΡΑΑ, δηλαδή του Υποδομών, Μεταφορών, Περιβάλλοντος για την περίοδο 2014-2020- πριν ακόμα ξεκινήσει η υλοποίηση του προγράμματος είχε υπερδέσμευση, δηλαδή εντάξεις στο πρόγραμμα χωρίς να έχουν διασφαλιστεί οι σχετικές πιστώσεις, η οποία ξεπερνούσε το 260%. Δηλαδή, για 100 διαθέσιμα ευρώ οι εντάξεις στο πρόγραμμα αντιστοιχούσαν σε 260 ευρώ. Αν αυτό θεωρείται σοβαρός σχεδιασμός για έργα τα οποία πράγματι πρέπει να υλοποιηθούν, νομίζω ότι ο καθένας βγάζει τα συμπεράσματά του.

Τώρα επί της ουσίας του έργου, συμφωνώ μαζί σας ότι προφανώς πρόκειται για ένα πολύ σημαντικό έργο, ένα έργο το οποίο πρέπει να υλοποιηθεί, γιατί σχετίζεται, βεβαίως, και με την αλλαγή του ενεργειακού προτύπου, του ενεργειακού μείγματος της χώρας και με τις ευρύτερες αναπτυξιακές προοπτικές, αλλά και με την καλή ποιότητα ζωής των πολιτών της περιοχής της Μεγαλόπολης και της Αρκαδίας συνολικότερα. Βεβαίως, αυτό δεν θα μπορούσε να γίνει χωρίς να προηγηθεί μια σοβαρή διαδικασία ωρίμανσης του έργου και κυρίως, εξεύρεσης των απαραίτητων πόρων, για να μπορέσει αυτό το έργο να υλοποιηθεί.

Συγκεκριμένα και επειδή αναφερόμαστε στο επιχειρησιακό πρόγραμμα του ΥΜΕΠΕΡΑΑ της περιόδου 2014-2020, πράγματι προβλέπεται η χρηματοδότηση από αυτό το επιχειρησιακό πρόγραμμα για την υλοποίηση δράσεων εξοικονόμησης ενέργειας, μέσω του Άξονα Προτεραιότητας 10 και του Θεματικού Στόχου 4, ειδικά της Επενδυτικής Προτεραιότητας 4g, που αφορά στην προώθηση της χρήσης - συμπαραγωγής θερμότητας και ηλεκτρισμού με υψηλή απόδοση βάσει της ζήτησης για χρήσιμη θερμότητα.

Σε αυτήν την επενδυτική προτεραιότητα εντάχθηκαν, σε προηγούμενες εξειδικεύσεις του προγράμματος, τα έργα της Περιφέρειας Δυτικής Μακεδονίας. Και αναφέρομαι στα έργα στην Κοζάνη, τη Φλώρινα και το Αμύνταιο. Βεβαίως, το συγκεκριμένο έργο θα μπορούσε και αυτό να έχει ήδη ενταχθεί, εφόσον δεν υπήρχαν υπερδεσμεύσεις, τις οποίες ανέφερα προηγουμένως.

Παρ’ όλα αυτά, επειδή το έργο αυτό είναι πραγματικά πολύ σημαντικό και είναι ένα έργο το οποίο πρέπει να υλοποιηθεί από το συγχρηματοδοτούμενα προγράμματα, έχει αναπτυχθεί όλο το προηγούμενο διάστημα από τις υπηρεσίες μας, σε συνεργασία με τη δημοτική αρχή, μια προσπάθεια ολοκλήρωσης των διαδικασιών για την ωρίμανση του έργου. Το έργο πλέον βρίσκεται σε πολύ καλό επίπεδο ωρίμανσης. Στην επόμενη εξειδίκευση, η οποία θα γίνει μέσα στις αρχές του 2017, θα υπάρξει -βάσει και της ιεράρχησης πλέον των αναγκών με έναν σοβαρό σχεδιασμό- ανακατανομή και των διαθέσιμων πόρων του προγράμματος ανά επενδυτική προτεραιότητα.

Η απάντηση, λοιπόν, είναι καταφατική, ότι ναι, θα μπορέσουμε να εξειδικεύσουμε και να εντάξουμε το έργο στο συγκεκριμένο επιχειρησιακό πρόγραμμα, με πιστώσεις όμως, ώστε το έργο πραγματικά να μπορέσει τα επόμενα χρόνια να υλοποιηθεί.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κωνσταντινόπουλε, έχετε τον λόγο για τρία λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Υπουργέ, αυτό που θα κρατήσω από εσάς -γιατί αυτό έχει ενδιαφέρον σήμερα-, είναι ότι θα προχωρήσετε στις αρχές του 2017 στην ένταξη αυτού του προγράμματος. Για μένα αυτό είναι το σημαντικό, το ότι προχωράει η ωρίμανση του έργου. Ουσιαστικά αυτό γίνεται με την ένταξη στο ΠΔΕ. Αυτό αναφέρεται πολύ καθαρά -το λέτε και εσείς αυτό που έγινε στην προηγούμενη φάση- ότι, δηλαδή, δεν θα ολοκληρωθεί η διαγωνιστική διαδικασία πριν την ένταξή του στο Επιχειρησιακό Πρόγραμμα. Αυτό σημαίνει ότι δεν θα είχε πρόσθετα από το ΠΔΕ. Το ξεχνώ αυτό. Εγώ μένω στη δική σας δέσμευση και αυτό είναι νομίζω το πιο σημαντικό. Το σημαντικό είναι ότι στις αρχές του 2017, τους πρώτους μήνες, θα επανέλθουμε, ότι αυτό το έργο θα ωριμάσει, θα το έχετε ήδη ωριμάσει μαζί με το Δήμο της Μεγαλόπολης. Χαίρομαι, λοιπόν, πάρα πολύ που συνεχίζεται αυτή τη διαδικασία.

Θέλω να σας επισημάνω, όμως, κάτι γιατί είναι πάρα πολύ σημαντικό. Έχω δει τον κατάλογο των έργων στην Κοζάνη, την Φλώρινα και το Αμύνταιο, στη δράση 4g, που είπατε. Εκτιμώ ότι θα κάνετε όλες τις προσαρμογές, όπως δεσμευτήκατε, και θα μπορέσει αυτό το πρόγραμμα, ας υποθέσουμε τον Μάρτιο ή στα μέσα του 2017, να ενταχθεί στη διαδικασία. Αυτό νομίζω ενδιαφέρει όλους και εγώ θέλω να μείνω σε αυτό.

Σας ευχαριστώ πάρα πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Κυρία Πρόεδρε, δεν χρειάζεται να προσθέσω κάτι.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και για την οικονομία χρόνου.

Θα συζητηθεί τώρα η δεύτερη με αριθμό 281/12-12-2016 επίκαιρη ερώτηση πρώτου κύκλου του Βουλευτή Ηλείας της Νέας Δημοκρατίας κ. Κωνσταντίνου Τζαβάρα προς τον Υπουργό Αγροτικής Ανάπτυξης και Τροφίμων, σχετικά με την ολοκλήρωση των εξατομικευμένων εκτιμήσεων του ΕΛΓΑ στους θεομηνιόπληκτους της Ηλείας.

Στην επίκαιρη ερώτηση του κ. Τζαβάρα θα απαντήσει ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου.

Κύριε Τζαβάρα, έχετε τον λόγο για δύο λεπτά για να αναπτύξετε την επίκαιρη ερώτηση.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ, κυρία Πρόεδρε.

Κύριε Υπουργέ, ως γνωστόν το Σεπτέμβριο η Ηλεία -και μάλιστα, μια περιοχή η οποία είναι υψηλής παραγωγικότητας στον πρωτογενή τομέα- επλήγη ανεπανόρθωτα σε καλλιέργειες πολύ μεγάλης και σπουδαίας ανταγωνιστικότητας, σε υποδομές, όπως θερμοκήπια κ.λπ.. Και ενώ όλοι περιμέναμε να έλθει, επιτέλους, η ώρα της διαδικασίας της εξατομίκευσης των ζημιών, μέχρι σήμερα, δυστυχώς, δεν έχει γίνει τίποτα.

Το μεγάλο πρόβλημα είναι ότι ενώ και ο Πρόεδρος του ΕΛΓΑ είχε πει και είχε δεσμευθεί ότι μέχρι το τέλος Νοεμβρίου θα έχουν τελειώσει οι εξατομικεύσεις των ζημιών, δυστυχώς μέχρι σήμερα που μιλάμε δεν έχει συμβεί το παραμικρό, με αποτέλεσμα οι παραγωγοί να είναι σε απόγνωση και κυρίως να μην είναι σε θέση αυτήν τη στιγμή να συνεχίσουν την οποιαδήποτε καλλιεργητική φροντίδα της περιουσίας τους και όλοι να βρίσκονται σε αυτήν τη δεινή θέση και μάλιστα, εν μέσω οικονομικής κρίσης.

Θα πρέπει οπωσδήποτε να λάβετε μια πρωτοβουλία και να μας πείτε πώς και πότε -συγκεκριμένα- αυτή η διαδικασία θα φτάσει στο τέλος της, πέραν του ότι, όπως πολύ καλά ξέρετε, αυτή συνδέεται με μια εμπλοκή που έχει σημειωθεί λόγω της συνδικαλιστικής κινητοποίησης που υπάρχει από την πλευρά των εκτιμητών του ΕΛΓΑ, οι οποίοι αντιδρούν στην αλλαγή του θεσμικού πλαισίου για την αμοιβή τους.

Μάλιστα και εδώ θα πρέπει να τονισθεί, ότι οι αγρότες είναι εκείνοι οι οποίοι πληρώνουν από το τέλος της εκτίμησης που καταβάλλουν στον ΕΛΓΑ την αμοιβή αυτή. Και εδώ υπάρχει πάλι ένα ερώτημα, στο οποίο πιστεύω ότι θα πρέπει να απαντήσετε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Ορίστε, κύριε Υπουργέ, έχετε για τρία λεπτά τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, η ερώτησή σας έχει δύο σκέλη. Δεν μου επιτρέπει ο χρόνος στην πρωτολογία μου να αναφερθώ και στα δύο. Ξεκινώ από το πρώτο που αφορά τις ζημιές που πραγματικά υπέστη η περιοχή.

Μόνο όποιος μπόρεσε να δει από κοντά -γι’ αυτό πήγα, εξάλλου, στην περιοχή- συγκλονίστηκε από την εικόνα των τεράστιων καταστροφών, πόσω μάλλον όταν πρόκειται για μια περιοχή που έχει μια οργανωμένη και καινοτόμο γεωργία, δηλαδή ουσιαστικά έχει μια κατεύθυνση η γεωργία την οποία επιζητούμε όλοι, και εσείς και εμείς.

Κάνουμε μεγάλη προσπάθεια για να εκτιμήσουμε τις ζημιές και να αποζημιώσουμε όσο γίνεται πιο γρήγορα τους παραγωγούς, βεβαίως και τον εξοπλισμό και όλες τις υποδομές. Οι απαραίτητες επισημάνσεις έχουν ήδη γίνει. Υποβλήθηκαν δηλώσεις για χίλιες εξακόσιες ενενήντα τέσσερις ζημιές. Το έργο των εξατομικευμένων εκτιμήσεων, παρά τα προβλήματα -τα οποία θα σας πω στη δευτερολογία μου- που μας δημιούργησε η αποχή των εκτιμητών, έχει ολοκληρωθεί για τις περισσότερες καλλιέργειες. Στο ζωικό κεφάλαιο έχουμε τριακόσια πενήντα αιγοπρόβατα, δύο χιλιάδες μελισσοσμήνη και συνεχίζεται για τις πατάτες και ετεροκαλλιέργειες, όπου αναμένεται σύντομα η ολοκλήρωσή τους.

Στη συνέχεια, αυτά τα πορίσματα θα κοινοποιηθούν και θα ακολουθήσει η καταβολή των αποζημιώσεων στους δικαιούχους παραγωγούς. Υπάρχει, βεβαίως, η εξής προϋπόθεση: Θα πρέπει αυτοί να είναι τουλάχιστον μέχρι το τέλος του χρόνου ασφαλιστικά ενήμεροι, γιατί είχαμε και τέτοιου είδους προβλήματα.

Όμως, ζημιές είχαμε και σε στάβλους, είχαμε και σε αποθήκες, είχαμε κυρίως -και μας πόνεσε πάρα πολύ- σε μεγάλες θερμοκηπιακές μονάδες. Αναφέρομαι ιδιαίτερα στις θερμοκηπιακές μονάδες, διότι τις άλλες ζημιές μπορούμε μέσω ΠΣΕΑ να τις αντιμετωπίσουμε, συντάσσοντας τον σχετικό φάκελο και αφού εγκριθεί από την Ευρωπαϊκή Επιτροπή, όπου πάντα εγκρίνεται, αρκεί να υποβληθεί. Όμως, τις ζημιές στις θερμοκηπιακές μονάδες, επειδή είναι μεγάλες, όπως αντιλαμβάνεστε δεν μπορούμε να τις αντιμετωπίσουμε, γιατί το πλαφόν είναι συγκεκριμένο, γύρω στα 15 εκατομμύρια. Και είναι ευτύχημα το ότι έχουμε το μέτρο 5.2 του Προγράμματος Αγροτικής Ανάπτυξης, που μας δίνει τη δυνατότητα -και εκεί θα είναι η βασική μας κατεύθυνση για τις θερμοκηπιακές μονάδες- να καλύψουμε μέχρι και το 100% των δαπανών αποκατάστασης. Είναι ένα μέτρο το οποίο, ξεκινώντας ο νέος χρόνος, θα προκηρύξουμε. Και θέλουμε να πιστεύουμε ότι θα μας βοηθήσει ουσιαστικά προς αυτήν την κατεύθυνση.

Βεβαίως, ζημιές είχαμε και αργότερα. Η περιοχή έχει πληγεί φέτος πολύ άσχημα. Είχαμε τον Οκτώβρη και τον Νοέμβρη άλλες οκτακόσιες δηλώσεις για ζημιές από πλημμύρες. Και αυτές είναι προς την πορεία. Περίπου το 50% έχει εκτιμηθεί. Θα συνεχίσουμε και πιστεύουμε ότι μέχρι το τέλος του 2017 τουλάχιστον η εκτίμηση θα ολοκληρωθεί. Στη δευτερολογία μου θα σας για τους εκτιμητές.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστώ.

Κύριε Τζαβάρα, έχετε τον λόγο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Μέχρι το 2017; Μήπως μέσα στο 2016;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα θα έχουμε αργίες, κύριε Τζαβάρα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Όχι, είπε μέχρι το τέλος του 2017, δηλαδή σε έναν χρόνο από τώρα που μιλάμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το 2016 είναι όλο αργίες. Γι’ αυτό.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Η ολοκλήρωση του θα είναι μέχρι το τέλος 2017.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εγώ, πάντως, πράγματι από την απάντησή σας παίρνω πολύ χρήσιμα και σημαντικά στοιχεία για να ξεκινήσω από το δεύτερο.

Η πρωτοβουλία που παίρνετε προς την κατεύθυνση του να εντάξετε στο συγκεκριμένο πρόγραμμα που αναφέρατε την αποζημίωση στο 100% των υποδομών οι οποίες βλάπτονται από θεομηνίες και από ακραία καιρικά φαινόμενα, είναι κάτι το οποίο θα δώσει μια διέξοδο ενόψει και του γεγονότος –το έχω πει με την ευκαιρία και άλλων ερωτήσεων που έχω κάνει- ότι κάθε χρόνο φαίνεται πως τι η περιοχή αυτή συγκεντρώνει όλη τη δυναμική των θεομηνιών, των ακραίων φαινομένων της φύσης, αφού πλέον η κατάσταση αυτή δικαιολογείται από την κλιματική αλλαγή. Άλλωστε, και πέρυσι το ίδιο έγινε και πρόπερσι το ίδιο έγινε. Θα ήμασταν, πράγματι, σε μια πιο συμβατή με τα δεδομένα συμπεριφορά εάν παίρναμε την πρωτοβουλία να ιδρύσουμε ένα ταμείο αλληλεγγύης και αποκατάστασης αυτού του τύπου των ζημιών. Είναι ζημιές οι οποίες οφείλονται σε ακραία φαινόμενα. Και ακριβώς όπως και τα άλλα φαινόμενα της φύσης που δημιουργούν ζημιογόνες συνέπειες -όπως οι σεισμοί, οι πλημμύρες κ.λπ.- θα πρέπει και αυτού του τύπου οι ζημιές να ενταχθούν σε αυτήν τη συγκεκριμένη γραμμή πλεύσης ως προς την αντιμετώπιση τους.

Όμως, θεωρώ ότι για τα ζητήματα που έχουν να κάνουν με τις εξατομικεύσεις των ζημιών και κυρίως την καταβολή των αποζημιώσεων εκείνων οι οποίοι δικαιούνται, θα πρέπει τουλάχιστον να εξαντλήσετε όλα τα περιθώρια που σας προσφέρονται, κύριε Υπουργέ, γιατί η κατάσταση εν όψει και των συνθηκών της οικονομικής κρίσης, δημιουργεί ασφυκτικές συνθήκες ζωής σε όλους τους παραγωγούς. Και αυτό συμβαίνει κυρίως -όπως ορθά το επισημάνατε και εσείς- γιατί πρόκειται για καλλιέργειες που έχουν να κάνουν με προϊόντα τα οπoία έχουν αποδεδειγμένη και εγνωσμένη αξία ως προς την ανταγωνιστικότητά τους. Είναι προϊόντα της αγροτικής γης της Ηλείας που εξάγονται. Έχουν υψηλή πιστότητα και ποιότητα.

Αντιλαμβάνεστε, λοιπόν, ότι κινδυνεύει να χαθεί μια καλλιεργητική περίοδος εάν όλοι δεν βοηθήσουμε προς την κατεύθυνση της επούλωσης των ζημιών που έχουν δημιουργήσει οι θεομηνίες αυτές.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κύριος Υπουργός.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Σχετικά με το 2017 που σας είπα: Η ολοκλήρωση θα γίνει τέλος του Γενάρη του 2017 και οι πληρωμές θα φτάσουν μέχρι τέλος του 2017, γιατί ακολουθούνται διαδικασίες, πορίσματα, περνάνε από τον ΟΠΕΚΕΠΕ, αλλά κυρίως επειδή η χρονιά αυτή ήταν πάρα πολύ δύσκολη και με βάση τους προϋπολογισμούς που έχουμε, ενδέχεται να φτάσουν μέχρι τέλος του 2017.

Βάλατε ένα ζήτημα που αφορά τις επιπτώσεις από την κλιματική αλλαγή. Όντως αυτήν την ώρα η Ευρωπαϊκή Επιτροπή διαρκώς συζητάει αυτό το θέμα. Όμως, οι διαδικασίες εκεί είναι τόσο αργές, που ενώ αυτήν την ώρα έχουμε φτάσει στη διαπίστωση ότι όντως ο αγροτικός χώρος έχει επιπτώσεις από την κλιματική αλλαγή, έχουμε ακόμα για να φτάσουμε στη δυνατότητα κάλυψης των ζημιών αυτών. Εμείς επιμένουμε και το βάζουμε διαρκώς και πιστεύουμε ότι κάποια στιγμή θα φτάσουμε προς τα εκεί.

Το δεύτερο κομμάτι αφορά την εκτίμηση των ζημιών από τους εκτιμητές: Θέλω να σας πω ότι ήταν αίτημα των γεωτεχνικών και η αύξηση του αριθμού των ημερών εκτός έδρας, κάτι το οποίο το κάναμε τον Ιούλιο του 2016. Ταυτόχρονα, θελήσαμε να επαναφέρουμε τη χιλιομετρική αποζημίωση σε αυτήν που υπήρχε πριν από τον ν.4336/2015, πριν το γνωστό τρίτο μνημόνιο. Μαζί το ψηφίσαμε αυτό.

Εμείς πιστεύουμε ότι το αίτημα των συγκεκριμένων υπαλλήλων μπορεί να ικανοποιηθεί, γιατί δεν πρόκειται για παροχή, αλλά για αποζημίωση και καταβάλλεται από τον ΕΛΓΑ, έναν ΕΛΓΑ ο οποίος λειτουργεί σήμερα αποκλειστικά στη λογική της ανταποδοτικότητας. Άρα, έχει το δικό του προϋπολογισμό και μπορεί να καλύψει τις συγκεκριμένες δαπάνες.

Ωστόσο, το Υπουργείο Οικονομικών ισχυρίζεται ότι είναι θέμα Γενικής Κυβέρνησης και δεν μπορεί να ικανοποιηθεί.

Αυτό που εγώ θέλω να μεταφέρω στους αγρότες -και το ξέρουν οι ίδιοι- είναι ότι δεν πρόκειται να χάσουν ούτε ένα ευρώ από τις αποζημιώσεις, που δικαιούνται και μάλιστα θα τις πληρωθούν και παραπάνω. Δεν μπορώ να πω περισσότερα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Κυρίες και κύριοι συνάδελφοι, πριν προχωρήσουμε στη συζήτηση της επόμενης επίκαιρης ερώτησης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθητές και μαθήτριες και τέσσερις εκπαιδευτικοί συνοδοί τους από το 1ο Γυμνάσιο Ξυλοκάστρου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Είναι λίγοι σήμερα οι Βουλευτές, γιατί έχουμε διαδικασία Κοινοβουλευτικού Ελέγχου. Οι Βουλευτές ρωτάνε τους Υπουργούς για διάφορα ζητήματα του ενδιαφέροντός τους, οπότε κάθε Βουλευτής μένει στην Αίθουσα, ρωτάει με τη σειρά του και οι Υπουργοί απαντούν.

Μπορείτε, λοιπόν, να παρακολουθήσετε τη διαδικασία, να δείτε και την Αίθουσα κ.λπ..

Τώρα, θα συζητηθεί η όγδοη, με αριθμό 287/13-12-2016, επίκαιρη ερώτηση δεύτερου κύκλου του Βουλευτή Λέσβου του Συνασπισμού Ριζοσπαστικής Αριστεράς κ. Γεωργίου Πάλληπρος τον Υπουργό Αγροτικής Ανάπτυξης και Τροφίμων, σχετικά με την υλοποίηση των προγραμμάτων καταρροϊκού και μελιταίου πυρετού στη Λέσβο και τη λειτουργία της Διεύθυνσης Κτηνιατρικής.

Κύριε Πάλλη, έχετε τον λόγο για δύο λεπτά.

**ΓΕΩΡΓΙΟΣ ΠΑΛΛΗΣ:** Κύριε Υπουργέ, η Λέσβος από το 2009 βρίσκεται σε καραντίνα καταρροϊκού πυρετού. Από τότε έχουν περάσει επτά ολόκληρα χρόνια, χωρίς να βγει από την επιτήρηση, γιατί το πρόγραμμα επιτήρησης καταρροϊκού πυρετού, επί της ουσίας, δεν υλοποιείται. Αποτέλεσμα της μη εφαρμογής του προγράμματος είναι, οι κτηνοτρόφοι να μην μπορούν να πουλήσουν τα ζώα τους ζωντανά για παραγωγή και να τα οδηγούν υποχρεωτικά σε σφαγή, με αποτέλεσμα να υφίστανται μεγάλη οικονομική ζημία, ενώ εξαιτίας της καραντίνας, έχει στηθεί και δίκτυο παράνομου εμπορίου ζώων και ελληνοποιήσεων.

Από την καραντίνα, λοιπόν, κερδίζουν έμποροι, κτηνίατροι, μεταφορείς, ιδιοκτήτες σφαγείων, εις βάρος των κτηνοτρόφων και του κράτους. Επίσης, οι κτηνοτρόφοι του νησιού καταγγέλλουν ότι το πρόγραμμα εξυγίανσης ζωικού κεφαλαίου από τον μελιταίο πυρετό, που εφαρμόζει εδώ και χρόνια η Διεύθυνση Κτηνιατρικής, δεν έχει αποτελέσματα, παρά την υλοποίηση των σχετικών δαπανών, πολλές από τις οποίες φαίνεται να αφορούν σε εικονικές δράσεις.

Τέλος, από καταγγελίες, αλλά και διασταύρωση στοιχείων από τη «ΔΙΑΥΓΕΙΑ», εγείρονται ερωτηματικά γύρω από τις μετακινήσεις κτηνιάτρων σε σφαγεία, για υγειονομικό έλεγχο κατά τη διάρκεια Σαββατοκύριακων και αργιών, κατά τις οποίες δεν εισπράττονται τα προβλεπόμενα τέλη από το δημόσιο, άρα πιθανόν να υποκρύπτουν εικονικές σφαγές και περιπτώσεις παράνομης διακίνησης ζώων και ελληνοποιήσεων.

Ειδικότερα, για το σφαγείο Ερεσού Λέσβου καταγγέλλεται πως δεν δηλώνονται στον ΕΛΟΓΑΚ οι σφαγές Σαββάτου αρκετών χρόνων τώρα.

Επομένως, κύριε Υπουργέ, σας ερωτώ τα εξής: Εκτελούνται κανονικά από τη Διεύθυνση Κτηνιατρικής Λέσβου τα προγράμματα επιτήρησης καταρροϊκού πυρετού και εξυγίανσης μελιταίου πυρετού; Αντιστοιχούν οι δαπάνες που πραγματοποιούνται σε υλοποιήσιμες δράσεις; Επίσης, τι μέτρα θα λάβει το Υπουργείο ώστε να αρθεί η καραντίνα αιγοπροβάτων από τη Λέσβο.

Ακόμα, ερωτάσθε, αν δηλώνονται όλες οι σφαγές στον ΕΛΟΓΑΚ από το σφαγείο Ερεσού και αν καταβάλλονται τα πρόσθετα υγειονομικά τέλη από τις σφαγές όλων των σφαγείων της Λέσβου τα Σάββατα, τις Κυριακές και τις αργίες και αν οι μεταφορές ζωντανών ζώων, εκτός Λέσβου γίνονται σύμφωνα με την ισχύουσα νομοθεσία, με την επίβλεψη κτηνιάτρων, με την έκδοση υγειονομικών πιστοποιητικών και με την καταβολή των αντίστοιχων τελών υπέρ δημοσίου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητέ συνάδελφε, βάλατε πολλά ζητήματα. Δίκιο έχετε για τα περισσότερα. Να πούμε, όμως, ότι η Λέσβος μετά την επιζωοτία του καταρροϊκού πυρετού του προβάτου, που ενέσκηψε στην Ελλάδα το 2014, έχει ενταχθεί στις απαγορευμένες ζώνες και για τον ορότυπο 4, όπως και το σύνολο της Επικράτειας.

Βέβαια, είχε ενταχθεί από το 2009, όπως αναφέρεται στις απαγορευμένες ζώνες, και για άλλους ορότυπους του ιού που είχαν εντοπιστεί στο παρελθόν.

Τώρα, σχετικά με τον αποχαρακτηρισμό σύμφωνα με τον Κανονισμό 12/66/ 2007 της Ευρωπαϊκής Επιτροπής, για να αποχαρακτηριστεί μια περιοχή από απαγορευμένη ζώνη, για κάθε ορότυπο του ιού πρέπει ξεχωριστά το κράτος - μέλος να καταθέσει στην επιτροπή τεκμηριωμένα στοιχεία από την εφαρμογή των προγραμμάτων παρακολούθησης και επιτήρησης. Και δεύτερον, να υποβάλει τα ιστορικά επιδημιολογικά στοιχεία για τα εφαρμοζόμενα προγράμματα παρακολούθησης και επιτήρησης και τα ετήσια αποτελέσματα αυτών για την τελευταία διετία ή τριετία.

Κατά συνέπεια, για την ελεύθερη διακίνηση ζώων ευαίσθητων στον καταρροϊκό πυρετό από την Λέσβο και προς άλλες περιοχές πρέπει να τεκμηριωθεί η απαλλαγή από τους ορότυπους, που εμφανίστηκαν στο παρελθόν. Σε αυτήν την φάση βρισκόμαστε τώρα. Έχουμε επαφή με την αρμόδια Επιτροπή Υγείας. Προχθές στο Συμβούλιο Υπουργών συναντήθηκα με τον αρμόδιο Επίτροπο Υγείας, τον κ. Αντριουκάιτους, του θέσαμε το ζήτημα και είμαστε σε αναμονή της απάντησής του.

Σχετικά με τις σφαγές ζώων, όπως γνωρίζετε, σε όλη την χώρα, μέσω ηλεκτρονικής πλατφόρμας «ARTEMIS», συγκεντρώνονται όλα τα στοιχεία για την παραγωγή, την εισαγωγή και την εμπορία του κρέατος. Τα σφαγεία είναι υποχρεωμένα να κρατούν, να καταχωρούν ηλεκτρονικά και σε ημερήσια βάση τις σφαγές, αναγράφοντας και τη χώρα καταγωγής-προέλευσης του υπό σφαγή ζώου.

Να τονίσω -πριν αναφερθώ στο σφαγείο Ιερισσού Λέσβου, στο σφαγείο Μανταμάδου, είχαμε πάει μαζί- ότι ήδη σήμερα ήρθη η απαγόρευση λειτουργίας που είχε επιβληθεί, γιατί υπήρχαν ελλείψεις, οι οποίες δρομολογήθηκαν και το σφαγείο άρχισε να λειτουργεί.

Όσον αφορά το σφαγείο Ιερισσού - Λέσβου, το οποίο λειτουργεί με την επωνυμία «Κοινωνία Κληρονόμων Ιωάννου Αμερικάνου» έχει πραγματοποιήσει από την 1-1-2016 μέχρι τις 16/12/2016, δηλαδή ουσιαστικά μια χρονιά, σφαγές τεσσάρων βοοειδών, είκοσι έξι χιλιάδων τετρακοσίων τριάντα προβάτων και χιλίων διακοσίων εξήντα οκτώ αιγών σε σαράντα εννέα ημέρες, ενώ, όπως προκύπτει από την ηλεκτρονική πλατφόρμα «ARTEMIS», σφαγές πραγματοποιήθηκαν και τα σαββατοκύριακα. Ενδεικτικά αναφέρουμε ότι τους μήνες Νοέμβριο, Δεκέμβριο, ημερομηνίες 19, 26 και 27 Νοεβρίου, 10 Δεκεμβρίου, που δηλώθηκαν ως μέρες σφαγής αφορούσαν Σαββατοκύριακα.

Όσον αφορά την διακίνηση των ζώων, εφαρμόζεται ένας συγκεκριμένος κανονισμός, ο Κανονισμός 1 του 2005 και βεβαίως, η εθνική νομοθεσία, η οποία υποχρεώνει να υπάρχουν τα απαραίτητα πιστοποιητικά, να υπάρχουν όλες αυτές οι διαδικασίες, που δεν δημιουργούν πρόσθετα προβλήματα.

Όπως αντιλαμβάνεστε, είναι θέμα ελέγχου, έναν έλεγχο στον οποίο προσπαθούμε με τις δυνατότητες που έχουμε και βεβαίως, με την συμπαράσταση υπηρεσιών άλλων Υπουργείων, όσον το δυνατόν, να ανταποκριθούμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Πάλλης.

**ΓΕΩΡΓΙΟΣ ΠΑΛΛΗΣ:** Κύριε Υπουργέ, πάρα ταύτα μετά από επτά χρόνια καραντίνα στην Λέσβο, όπως αντιλαμβάνεστε, έχει δημιουργηθεί μια ιδιότυπη οικονομία, σε μια Λέσβο που η κτηνοτροφία πλέον έχει υπερκεράσει την ελαιοπαραγωγή, είναι ο βασικός πυλώνας της παραγωγικής ανασυγκρότησης για τον τόπο και οι κτηνοτρόφοι αναγκάζονται, με συρρικνωμένες τις τιμές σε όλα τα επίπεδα, με την αυξημένη παραγωγή γάλακτος, με την αύξηση των κοπαδιών, ούτως ώστε να μην συρρικνωθεί άλλο το εισόδημά τους, να έχουν φαινόμενα μεγάλου κόστους για την παραγωγή τους.

Εδώ θα ήθελα να επισημάνω το εξής .Όπως αντιλαμβάνομαι, αν τηρηθεί από τη αρμόδια υπηρεσία, σωστά η διαδικασία και παρθούν σωστά τα δείγματα –παρ’όλο που εδώ πρέπει να πω ότι για τα νησιά οι εκτροφές βοοειδών είναι περιορισμένες και θα πρέπει, ιδιαίτερα για τη νησιωτικότητα, να εξεταστεί μια πιο ελαστική, προσαρμοσμένη στα ίδια τα νησιά, διαδικασία για τη λήψη των δειγμάτων- σύμφωνα με την ευρωπαϊκή οδηγία, μπορεί, έστω και περιορισμένα, να εξετάσουμε το ενδεχόμενο άρσης της καραντίνας.

Τι θέλω να πω; Πρόκειται για μια διαδικασία που προβλέπεται από τον Κοινοτικό Κανονισμό και μπορεί με τη λήψη αίματος από ζώα, που πρόκειται να εξαχθούν κι όταν διαπιστωθεί ότι δεν νοσούν από τον καταρροϊκό πυρετό, να δίνεται η έγκριση για την εξαγωγή τους. Επίσης, θα μπορούσε να επιτραπεί η εξαγωγή ζωντανών ζώων τους μήνες, που είναι βέβαιο ότι δεν κυκλοφορούν τα κουνούπια, τα οποία είναι οι ξενιστές της νόσου.

Με την έννοια αυτή, μια παρέμβαση που πρέπει να σκεφτεί το Υπουργείο και πρέπει να βρούμε μια λύση είναι το κατά πόσο, έστω και για περιορισμένους μήνες, θα επανέλθει αυτό το κομμάτι στήριξης των παραγωγών μιας ιδιαίτερης ράτσας προβάτων, ανθεκτικής και περιζήτητης, οι οποίοι αναγκάζονται να πουλάνε με 1 ευρώ το βάρος τα παραγωγικά ζώα στα σφαγεία για σφαγή. Και πιθανότατα και διασταυρωμένα πολλές φορές αυτά τα ζώα πωλούνται με πολύ μεγαλύτερη τιμή, με απώλεια εσόδων και για το δημόσιο και για τους κτηνοτρόφους σε άλλες περιοχές.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Είναι απαραίτητο, με τα στοιχεία που δίνουμε στην Ευρωπαϊκή Επιτροπή και δείχνουν την εφαρμογή του προγράμματος να είμαστε ακριβείς και συνεπείς. Ιδιαίτερα στα θέματα υγείας η Ευρωπαϊκή Επιτροπή είναι πάρα πολύ αυστηρή.

Εμείς, λοιπόν, αυτό που θέλουμε από τους κτηνοτρόφους αυτή την ώρα είναι σε αυτή τη διαδικασία του εμβολιασμού και των μαρτύρων που χρειαζόμαστε να υπάρξει μία συνεργασία. Από τη δική μας πλευρά ξέρουμε ότι ειδικά για το νησί της Λέσβου η αιγοπροβατοτροφία, η κτηνοτροφία είναι μία πάρα πολύ σημαντική παράμετρος, παράλληλα με αυτή που έχει σχέση με τον τουρισμό.

Άρα, λοιπόν, το είδατε κι εσείς, το είδε και η τοπική κοινωνία, προχθές, με τις πλημμύρες και τη ζημιά που έγινε στην κτηνοτροφία, υπήρξε μία άμεση ανταπόκριση από την Κυβέρνηση, σε σημείο που 1,7 εκατομμύρια ευρώ την ίδια ώρα να διατεθούν σε όλους τους κτηνοτρόφους, ιδιαίτερα των ορεινών περιοχών, για να μπορέσουμε να τους κρατήσουμε όρθιους.

Εμείς, λοιπόν, προς αυτή την προσπάθεια θα ολοκληρώσουμε όσο γίνεται καλύτερα το πρόγραμμα που αφορά τον καταρροϊκό πυρετό και την εκρίζωση της βουκέλωσης. Και σε αυτή διαδικασία πιστεύουμε ότι με τις συνεχείς οχλήσεις προς την Ευρωπαϊκή Επιτροπή θα πάρουμε το ζητούμενο που είναι να σταματήσει να βρίσκεται σε καραντίνα το νησί.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τώρα περνάμε στις ερωτήσεις που θα απαντήσει η Υφυπουργός Οικονομικών κ. Αικατερίνη Παπανάτσιου.

Πρώτα θα συζητηθεί η δεύτερη με αριθμό 282/12-12-2016 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος-Αδώνιδος Γεωργιάδη προς τον Υπουργό Οικονομικών, σχετικά με την «προστασία των πολιτών από το ενδεχόμενο απάτης και διασποράς ψευδών ειδήσεων από τον Αρτέμη Σώρρα».

Κύριε Γεωργιάδη, έχετε τον λόγο για δύο λεπτά.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κυρία Πρόεδρε, σας ευχαριστώ. Να παρακαλέσω μόνο ή Σπυρίδωνος-Αδώνιδος Γεωργιάδου ή Σπύρου-Άδωνι Γεωργιάδη. Το Σπυρίδωνος-Αδώνιδος Γεωργιάδη με ενοχλεί.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Είναι πολύ αυτοκρατορικό. Η Υπηρεσία το γράφει, εγώ απλώς αναγιγνώσκω.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Για λόγους γλωσσικής συνέπειας και ορθότητας το είπα.

Κυρία Υπουργέ, κανονικά θα έπρεπε αυτό το θέμα να απασχολεί την ελληνική κοινωνία μόνο για να γελάμε. Έρχεται ένας κύριος και λέει «Πούλησα στον Πρόεδρο Ομπάμα τη διαστημική τεχνολογία του θεού Απόλλωνα, για να ταξιδεύουν τα αεροσκάφη του στο σύμπαν. Με πλήρωσε 3 τρισεκατομμύρια δολάρια και έβαλα 600 δισεκατομμύρια δολάρια σε έναν λογαριασμό υπέρ του ελληνικού χρέους, που θα τα πάρουν οι Έλληνες όταν εκπληρωθούν κάποιες προϋποθέσεις». Σε οποιοδήποτε κράτος του κόσμου, τον άνθρωπο που θα ισχυριζόταν αυτά θα τον είχαν πάει σε έναν ψυχίατρο, να τον εξετάσει.

Στην Ελλάδα, όμως, που μπορεί ο καθένας να λέει ό,τι θέλει, όχι μόνο ο κύριος αυτός κυκλοφορεί ελεύθερος, αλλά υπήρξε και δικαστήριο και συγκεκριμένα το Η’ Μονομελές Πλημμελειοδικείο Αθηνών, που με απόφασή του έκρινε ότι πράγματι απεδείχθη ότι ο κύριος αυτός έχει 600 δισεκατομμύρια ευρώ!

Κυρία Πρόεδρε, τα 600 δισεκατομμύρια ευρώ είναι τρεις φορές και κάτι παραπάνω το ΑΕΠ της Ελλάδας. Ο πλουσιότερος άνδρας του πλανήτη, o Μπιλ Γκέιτς, έχει 100 δισεκατομμύρια δολάρια. Και έχουμε εμείς στην Ελλάδα έναν κύριο που ισχυρίζεται ότι έχει 600 δισεκατομμύρια ευρώ και το δικαστήριο κρίνει ότι απεδείχθη κιόλας! Για να καταλάβουμε τι συμβαίνει στο κράτος μας.

Προσπερνάω το θέμα της δίκης και πάω στα δικά σας, κυρία Υπουργέ. Εάν το κράτος μας δεν δράσει γρήγορα, σας διαβεβαιώ, θα είμαστε όλοι συνυπεύθυνοι και ίσως περισσότερο η Κυβέρνηση, για την ομαδική εξαπάτηση των πολιτών, για το χάσιμο των χρημάτων τους από έναν απατεώνα, αλλά και για προβλήματα που θα προκύψουν σίγουρα σε διάφορες πόλεις με όλο τον εξαγριωμένο κόσμο.

Ο κ. Σώρρας ισχυρίζεται ότι μπορεί κάποιος με ορισμένα ευρώ –με 28 ευρώ, εάν θυμάμαι καλά, μου είπαν- να του εκχωρήσει τα χρέη του στην εφορία, στο ΙΚΑ και στις τράπεζες και να αναλάβει ο κ. Σώρρας να του τα πληρώνει, από το καταπίστευμα των 600 δισεκατομμυρίων ευρώ, που έχει από τον Πρόεδρο Ομπάμα και τον θεό Απόλλωνα.

Όσο εμείς, όμως, αυτό το λέμε ως αστείο, ο κ. Σώρρας έχει ανοίξει γραφεία σχεδόν σε κάθε πόλη της Ελλάδος, μαζεύει χρήματα από Έλληνες πολίτες, τους υπόσχεται ότι θα τους πληρώνει τα χρέη. Απελπισμένοι συμπολίτες μας, προφανώς από αφέλεια, πηγαίνουν και του εκχωρούν τα χρέη τους με εξώδικα και αμελούν τις υποχρεώσεις τους, γιατί περιμένουν κάποτε να τα πληρώσει ο κ. Σώρρας. Γίνονται σιγά-σιγά επεισόδια σε διάφορες πόλεις και η ελληνική πολιτεία κάθεται και κοιτάζει.

Ρωτάω, λοιπόν: Πρώτον, έχει πάει η εφορία σε κάποιο απ’ αυτά τα γραφεία να ελέγξει πόσα λεφτά εισπράττει ο κ. Σώρρας, με τι παραστατικά τα εισπράττει ο κ. Σώρρας και τι κάνει τα λεφτά ο κ. Σώρρας; Δεύτερον, υπάρχει κάποιος συμπολίτης μας, του οποίου τα χρέη στην εφορία ή στο ΙΚΑ τα έχει πληρώσει ο κ. Σώρρας στα αλήθεια –δηλαδή κάποιος είχε χρέος και το πλήρωσε ο κ. Σώρρας- ή είναι όλα παραμύθια; Τρίτον, τι σκοπεύει να κάνει το κράτος με τις ελεγκτικές του υπηρεσίες, για να προστατεύσει χιλιάδες συμπολίτες μας, που πέφτουν θύμα αυτής της απάτης;

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει η κυρία Υφυπουργός για τρία λεπτά.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Σχετικά με το θέμα της ερώτησής σας, το Υπουργείο Δικαιοσύνης ήδη έχει απαντήσει σε σχετική αναφορά του Βουλευτή κ. Σπύρου Δανέλλη. Και συγκεκριμένα την 7/9/2016 από την εισαγγελία του Αρείου Πάγου διαβιβάστηκαν στην Εισαγγελία Πρωτοδικών Αθηνών έγγραφα σχετικά με τον Αρτέμη Σώρρα. Σχηματίστηκε αυτεπαγγέλτως η με αριθμό ΑΒΜΒ2016/2035 ποινική δικογραφία κατά παντός υπευθύνου, η οποία την 9-9-2016 χρεώθηκε σε εισαγγελέα προς επεξεργασία και την 12-10-2016 διαβιβάστηκε στη Διεύθυνση Οικονομικής Αστυνομίας για διενέργεια προκαταρκτικής εξέτασης, όπου και αναμένονται και τα αποτελέσματα.

Επίσης, στις 23-9-2016 από τη Διεύθυνση Αστυνόμευσης Αερολιμένα Αττικής διαβιβάστηκε στην Εισαγγελία Πρωτοδικών Αθηνών αναφορά με θέμα την υπόθεση «Ελλήνων Συνέλευσις-Αρτέμης Σώρρας» για τα χρέη Ελλήνων πολιτών. Σχηματίστηκε αυτεπαγγέλτως η ΑΒΜΩ2016/151 ποινική δικογραφία κατά παντός υπευθύνου, η οποία την 6-10-2016 χρεώθηκε σε εισαγγελέα προς επεξεργασία και την 7-10-2016 διαβιβάστηκε στον Πταισματοδίκη Αχαρνών για διενέργεια προκαταρκτικής εξέτασης και αναμένονται τα αποτελέσματα.

Καταθέτω τα αντίστοιχα έγγραφα του Υπουργείου Δικαιοσύνης στα Πρακτικά.

(Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από πλευράς τώρα του Υπουργείου Οικονομικών, η Υπηρεσία Ελέγχου Διασφάλισης Δημοσίων Εσόδων διενήργησε προκαταρκτική εξέταση, στα πλαίσια εισαγγελικής παραγγελίας και τα αποτελέσματα διαβιβάστηκαν στις αρμόδιες εισαγγελικές αρχές για περαιτέρω ενέργειες και ως εκ τούτου, καλύπτονται από το απόρρητο της ποινικής προδικασίας.

Επίσης, η Διεύθυνση Εισπράξεων του Υπουργείου Οικονομικών απέστειλε προς τις ΔΟΥ εγκύκλιο, με την οποία παρείχε οδηγίες για τον τρόπο χειρισμού των εξώδικων δηλώσεων που καταθέτουν οι οφειλέτες, που ζητούν τη διαγραφή των οφειλών τους επικαλούμενοι τα κεφάλαια του Αρτέμη Σώρρα, σύμφωνα με σχετικά έγγραφα του νομικού συμβουλίου του Υπουργείου Οικονομικών.

Νομίζω ότι έχουν γίνει όλες οι απαραίτητες ενέργειες. Καταθέτω επίσης το υπηρεσιακό σημείωμα για τα Πρακτικά.

(Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Γεωργιάδης.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Ευχαριστώ πολύ, κυρία Πρόεδρε.

Κυρία Υπουργέ, με απλά ελληνικά, για να μας ακούσει ο κόσμος, κάποιος συμπολίτης μας πάει και κάνει εξώδικο και λέει «τα χρέη μου θα τα πληρώσει ο κ. Σώρρας», υπάρχει έστω μία περίπτωση στην Ελλάδα, που έχουν εξοφληθεί αυτά τα χρέη στην εφορία από τα 600 δισεκατομμύρια του κ. Σώρρα; Πείτε το για να ακουστεί. Γιατί πάρα πολλοί άνθρωποι εμπιστεύονται τον κ. Σώρρα, αφήνουν τα χρέη τους ανεξόφλητα, μπαίνουν οι τόκοι και θα βρεθούν μπλεγμένοι και κατεστραμμένοι και θα έχει ευθύνη το κράτος, αν δεν έχει αντιδράσει.

Δεύτερον, έχετε εσείς, ως Υπουργείο Οικονομικών, τη γνώση ότι έχουμε Έλληνα φορολογούμενο πολίτη, που έχει καταθέσεις 600 δισεκατομμύρια δολάρια υπό οποιαδήποτε μορφή σε οποιαδήποτε τράπεζα; Έχετε ρωτήσει; Έχει ο κ. Σώρρας αυτά τα 600 δισεκατομμύρια δολάρια;

Εγώ καταλαβαίνω ότι δεν τα έχει, αλλά πρέπει να το πει και το κράτος ότι δεν τα έχει, μήπως και το καταλάβει και ο δικαστής, όταν δικάσει, ότι δεν τα έχει και δεν έχουμε πάλι τα ίδια με την προηγούμενη απόφαση, όπου βρέθηκε δικαστής που έκρινε ότι όντως υπάρχουν.

Διότι αν δεν καταφέρουμε εμείς ως κράτος, κυρία Υπουργέ, να προστατεύσουμε τους συμπολίτες μας από μία τόσο εξόφθαλμη απάτη, ε, με συγχωρείτε, αλλά είμαστε άξιοι της μοίρας μας.

Πείτε, λοιπόν: Κάποιος συμπολίτης μας, που έχει χρέη και κάνει το εξώδικο στην ελληνική πολιτεία και λέει «θα τα πληρώσει αντ’ εμού ο Σώρρας από τα 600 δισεκατομμύρια», έχει πιθανότητα να πληρωθούν απ’ αυτά τα 600 δισεκατομμύρια τα χρέη του ή τον κοροϊδεύουν, για να τον προστατεύσουμε και να καταλάβει; Αυτό θέλω να μου πείτε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Παπανάτσιου, έχετε τον λόγο για τρία λεπτά.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κύριε Γεωργιάδη, οι αρμόδιοι υπάλληλοι παραλαμβάνουν, ως έχουν υποχρέωση, τις εξώδικες δηλώσεις, αλλά ενημερώνουν τους πολίτες ότι αυτό δεν τους απαλλάσσει από τις φορολογικές τους υποχρεώσεις. Αυτήν την έννοια έχει και το έγγραφο που κατέθεσα ήδη στα Πρακτικά, που μπορείτε να το πάρετε και να το αναρτήσετε, αν θέλετε, και στη σελίδα σας.

Από εκεί και πέρα, κατόπιν αυτών που ανέφερα και στην πρωτολογία μου, προκύπτει ότι από τα δύο αρμόδια Υπουργεία έχουν γίνει όλες οι προβλεπόμενες ενέργειες. Η συγκεκριμένη υπόθεση βρίσκεται στο στάδιο της προδικασίας, η οποία διεξάγεται χωρίς δημοσιότητα, και ως εκ τούτου, τα αποτελέσματα τής μέχρι τώρα έρευνας, καθώς και οι υπόλοιπες πληροφορίες, που έχουν προκύψει από το συλλεγέν υλικό, δεν είναι ανακοινώσιμα. Οτιδήποτε άλλο, θα αποτελούσε ανεπίτρεπτη παρέμβαση στο έργο της δικαιοσύνης. Περιμένουμε τα αποτελέσματα της δικαιοσύνης.

**ΓΙΑΝΝΗΣ ΚΟΥΤΣΟΥΚΟΣ:** Είναι απατεώνας ή δεν είναι;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Εγώ να το ξέρω; Αυτό θα το αποφασίσει η δικαιοσύνη. Δεν μπορώ να ανακοινώσω κάτι εγώ. Η δικαιοσύνη θα απαντήσει.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Το Υπουργείο Οικονομικών έχει κάνει έλεγχο στα λεφτά;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Το Υπουργείο Οικονομικών έχει κάνει τις ανάλογες ενέργειες.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν μπορεί να ανακοινώσει τώρα η Υπουργός. Το καταλαβαίνετε, κωλύεται. Αλλά αισθανόμαστε ήσυχοι ότι έχει κάνει τα πάντα.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Άμα συζητάμε, κυρία Πρόεδρε, αν είναι απατεώνας κάποιος που λέει 600 δισεκατομμύρια δολάρια, δεν υπάρχει σωτηρία, είμαστε άξιοι της μοίρας μας!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Άμα τα είχε στην τράπεζα, οι τράπεζες θα έκαναν γλέντι τώρα.

Εισερχόμαστε στην πρώτη με αριθμό 938/3-11-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την άμεση έκδοση της απόφασης για την επιδότηση πετρελαίου θέρμανσης της περιόδου 2016-2017.

Νομίζω δημοσιεύτηκε σήμερα, κύριε Κεγκέρογλου. Έχετε τον λόγο παρά ταύτα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα μας το πει η κυρία Υπουργός, αλλά πριν θα ήθελα σε συνέχεια αυτών που έχουν ακουστεί.

Κατ’ αρχάς, να πω ότι έχω υποβάλει στο Υπουργείο Δικαιοσύνης, στις 13 Οκτωβρίου, αναφορά, όχι πολίτη, αλλά του Δικηγορικού Συλλόγου Ηρακλείου. Η απάντηση που πήρα από τον Υπουργό κ. Παρασκευόπουλο είναι εντελώς απαράδεκτη. Λέει «Όποιος έχει στοιχεία και δη δικηγόροι, να τα πάνε στον Εισαγγελέα». Αυτός είναι ο κ. Παρασκευόπουλος. Το καταθέτω στα Πρακτικά. Αυτή είναι η απάντηση.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και περιμένεις από το Υπουργείο Δικαιοσύνης να ερευνήσει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Οι Εισαγγελείς ερευνούν, κύριε Κεγκέρογλου. Δεν βγαίνουν οι Υπουργοί στις επαρχίες να ερευνήσουν.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Λέτε, τελικά, ο Απόλλων να έδωσε τα λεφτά;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα πρέπει πράγματι να το δει και το Υπουργείο Οικονομικών και το Υπουργείο Δικαιοσύνης.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι όφελος έχει ο κ. Παρασκευόπουλος;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Λοιπόν, προχωρώ στο θέμα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα μην παραλογιζόμαστε.

 **ΒΑΣΙΛΕΙΟΣ ΚΕΓΚΕΡΟΓΛΟΥ:** Αυτό ήταν προς ενημέρωση και για να κατατεθεί στα Πρακτικά, ώστε να δει το Υπουργείο Οικονομικών, εάν κρίνει ότι υπάρχει θέμα.

Για το θέμα της επιδότησης πετρελαίου, να πούμε ότι είναι ένα μέτρο, που πραγματικά μπορεί να στηρίξει τους πλέον αδύναμους, ούτως ώστε να υπάρξει ελάφρυνση του οικογενειακού προϋπολογισμού και συγκεκριμένα, στα έξοδα που αφορούν τη θέρμανση της κατοικίας.

Το πρόγραμμα, βεβαίως, ισχύει εδώ και πολλά χρόνια. Όμως, θα πρέπει να θυμίσω, για να κάνω μια σύγκριση, ότι το 2014 στις 25 Νοεμβρίου είχε κατατεθεί το πρώτο ποσό στους λογαριασμούς. Έχουμε καθυστερήσει χαρακτηριστικά, κυρία Υπουργέ. Έχετε καθυστερήσει, όχι εσείς προσωπικά, γιατί αναλάβατε το τελευταίο διάστημα. Έχουμε καθυστερήσει φέτος. Αυτό είναι το ένα θέμα.

Το δεύτερο είναι ότι με το ποσό, το οποίο προβλέπεται, δεν στηρίζονται όλοι όσοι έχουν ανάγκη.

Το τρίτο που θέλω να σας πω είναι ότι ενώ υπήρχε το αίτημα να συγχωνευθούν η τρίτη με την τέταρτη ζώνη, αυτό δεν έγινε κατορθωτό. Βεβαίως, προχωρήσατε στην ένταξη στην αμέσως προηγούμενη ζώνη, άρα στο υψηλότερο ποσό και το αντίστοιχο που αφορά τα τετραγωνικά και την περίοδο –και αυτό είναι θετικό– των ορεινών δήμων. Όμως, οι ορεινοί δήμοι, σύμφωνα με τον ν. 3852, χαρακτηρίζονται διοικητικά. Αυτό που θέλω να σας επισημάνω είναι ότι υπάρχουν πρώην Καποδιστριακοί δήμοι, οι οποίοι δεν έχουν χαρακτηριστεί ορεινοί, ενώ έχουν μεγαλύτερο υψόμετρο και χαμηλότερες θερμοκρασίες από τους ορεινούς. Είναι ένα πρόβλημα, το οποίο δεν έχει επιλυθεί.

Τέλος, να επισημάνω ότι δεν προβλέπεται ενίσχυση –δεν προβλεπόταν παλιότερα, αλλά ούτε και τώρα– για ορισμένες δημόσιες πιστοποιημένες μονάδες κοινωνικής φροντίδας, που περιθάλπουν αδυνάμους ανθρώπους, όπως είναι παραδείγματος χάριν τα γηροκομεία ή τα ιδρύματα χρονίων παθήσεων.

Θα ήθελα να ξέρω, με βάση βεβαίως και την απόφαση η οποία υπεγράφη από εσάς αυτές τις μέρες, πότε θα γίνει η πρώτη καταβολή και αν ισχύει αυτό το οποίο διαβάσαμε σε δημοσιεύματα, ότι αυτοί που θα προμηθευτούν το πετρέλαιο μέχρι 31-12-2016 θα πάρουν εξ ολοκλήρου το ποσό, ενώ αυτοί που θα το προμηθευτούν μετά, πιθανόν να πάρουν μειωμένο ποσό.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ. Ως προς το θέμα της ερώτησης του κ. Κεγκέρογλου, κατ’ αρχάς θα θέλαμε το μέτρο να είναι πολύ πιο αναλογικό για πάρα πολλές περιπτώσεις, πραγματικά ορεινών χωριών ή και πεδινών, που έχουν πολύ χαμηλή θερμοκρασία. Γι’ αυτό τον λόγο, από τον προκάτοχό μου, είχε γίνει κάποιο αίτημα προς τις Υπηρεσίες, προκειμένου να δοθούν στοιχεία με τις θερμοκρασίες από την Εθνική Μετεωρολογική Υπηρεσία. Αυτό δεν κατέστη δυνατό.

Από εκεί και μετά, επειδή θέλαμε να δώσουμε τουλάχιστον ό,τι πιο αναλογικό μπορούσαμε, φέραμε την απόφαση τη συγκεκριμένη. Σύμφωνα, λοιπόν, με την απόφαση, για αιτήσεις που υποβάλλονται μέχρι 31 Δεκεμβρίου 2016 το επίδομα θα καταβληθεί έως τις 31 Ιανουαρίου του 2017 και για αιτήσεις που θα υποβληθούν από την 1η Ιανουαρίου του 2017 έως τις 31 Μαΐου του 2017 το επίδομα θα καταβληθεί μέχρι τις 30 Ιουνίου του 2017.

Επίσης, σε περίπτωση απόρριψης της αίτησης, ο αιτούμενος έχει δικαίωμα υποβολής αίτησης επανεξέτασης μέχρι τις 31 Ιουλίου του 2017. Αφού προηγηθεί έλεγχος και εφόσον διαπιστωθεί ότι ο αιτών είναι δικαιούχος, το επίδομα καταβάλλεται μέχρι τις 13 Οκτωβρίου του 2017.

Έχει προβλεφθεί στην απόφαση να αφαιρεθεί προϋπολογισθέν ποσό από τη δεύτερη δόση, για να ικανοποιηθούν και οι ενστάσεις. Το συνολικό κονδύλι, που έχει εγγραφεί στον προϋπολογισμό εξόδων του Υπουργείου Οικονομικών για το επίδομα θέρμανσης είναι 105 εκατομμύρια ευρώ.

Δεδομένου, όμως, ότι το ύψος της συνολικής δαπάνης εξαρτάται από πραγματικά γεγονότα, δικαιούχους και κατανάλωση πετρελαίου, τυχόν επιπλέον δαπάνη μπορεί να καλυφθεί με μεταφορά πιστώσεων στον προβλεπόμενο ΚΑΕ 2732 του προϋπολογισμού. Φαίνεται κι αυτό μέσα στην απόφαση.

Όσον αφορά τα κριτήρια, ό,τι ίσχυε πέρυσι δεν έχει αλλάξει, εισοδηματικά, ακίνητη περιουσία, προσόντα κ.λπ.. Η διαδικασία παραμένει ίδια. Η σημαντική αλλαγή είναι ότι Έβρος πήγε στην Α’ ζώνη και το σημαντικότερο ότι οι δήμοι που σύμφωνα με τον νόμο του Καλλικράτη, όπως αναφέρατε κι εσείς, ορίζονται σαν ορεινοί, εντάσσονται στην αμέσως ανώτερη ζώνη, από αυτή στην οποία εντάσσεται ο νομός στον οποίο ανήκουν.

Ως εκ τούτου, ο Δήμος Βιάννου του Νομού Ηρακλείου, ο Δήμος Οροπεδίου Λασιθίου του Νομού Λασιθίου, οι Δήμοι Αμαρίου, Αγίου Βασιλείου και Ανωγείων του Νομού Ρεθύμνης, οι Δήμοι Σφακίων και Καντάνου Σελίνου του Νομού Χανίων, καθώς χαρακτηρίζονται ορεινοί, μεταφέρονται στη Γ’ Ζώνη.

Αρκετοί ορεινοί δήμοι της Κρήτης, κύριε Κεγκέρογλου -μιας και είστε από την Κρήτη- πηγαίνουν στη Γ΄ Ζώνη. Πιστεύουμε την επόμενη χρονιά να μπορούμε να είμαστε πιο αναλογικοί στην κατανομή του πετρελαίου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρία Υπουργέ, ελπίζουμε ότι την επόμενη χρονιά θα συνεχίσει να υπάρχει το επίδομα, γιατί συζητούνται κάποια πράγματα, προτάσεις της Παγκόσμιας Τράπεζας, μέσα στα οποία έχει ενταχθεί και η πρόταση να καταργηθεί το επίδομα πετρελαίου, προκειμένου να εξοικονομηθούν πόροι για άλλες πολιτικές.

Έχω την άποψη ότι μπορούν και φέτος να διορθωθούν, από τη στιγμή που υπάρχει ανάγκη. Θα πρέπει βεβαίως, πριν, να μας πείτε τι σημαίνει η φράση «αφού αφαιρεθεί το ποσό που απαιτείται». Αυτό σημαίνει ότι δύο διαφορετικοί δικαιούχοι, με τις ίδιες προϋποθέσεις, όταν θα βάλει ο ένας πετρέλαιο τον Δεκέμβρη και ο άλλος θα βάλει τον Γενάρη, θα πάρουν διαφορετικό ποσό; Αυτό να το ξεκαθαρίσουμε.

Θεωρώ ότι φέτος μπορείτε να κάνετε τη βελτίωση αυτή, για την οποία ζητήσατε στοιχεία από την Εθνική Μετεωρολογική Υπηρεσία, μπορούμε να πάρουμε τα στοιχεία και από άλλες πηγές, από την ΕΛΣΤΑΤ, μπορούμε να πάρουμε και με βάση τα υψόμετρα, γιατί αναφερθήκατε σωστά στους ορεινούς, τους διοικητικά ορισμένους, που έχουν οριστεί με βάση τον νόμο του Καλλικράτη. Αλλά θα σας πω ότι ο πρώην Δήμος Αγίας Βαρβάρας έχει τις ίδιες συνθήκες με τον Δήμο Ανωγείων, ή ο Δήμος Κρουσώνα κ.λπ.. Υπάρχει χωριό δίπλα στα Ανώγεια, συγκεκριμένα οι Γωνιές Μαλεβιζίου, που δεν παίρνει, λόγω του ότι είναι σε άλλη διοικητική διεύθυνση.

Μπορεί να γίνει αυτό, κατά την άποψή μου, με βάση τους ανθρώπους που θα καταθέσουν τις αιτήσεις και στο τέλος, με την εκκαθάριση, να μπορεί να τους καταβληθεί η διαφορά στους λογαριασμούς. Εξετάστε το μήπως μέσα στο 2017 μπορείτε να το κάνετε. Έχετε τρεις μήνες περιθώριο να το κάνετε. Δεν είναι δύσκολο να γίνει.

Αυτό, όμως, που πρέπει να εξετάσετε τώρα, θεωρώ ότι είναι η δυνατότητα να πάρουν κάποιοι άνθρωποι σημαντική προκαταβολή, με βάση την αίτηση που θα κάνουν, προκειμένου να αγοράσουν το πετρέλαιο. Είναι δύσκολο για πολλούς ανθρώπους να βρουν τα χρήματα να αγοράσουν το πετρέλαιο και να περιμένουν να πάρουν το επίδομα. Θεωρώ ότι, εφόσον είναι δικαιούχος και μπορεί να το κάνει, η προκαταβολή θα ήταν μια πράξη που θα έλυνε το πρόβλημα για πολλές χιλιάδες οικογένειες.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς.

Κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Πραγματικά, αυτό που πρότεινε ο κ. Κεγκέρολγου το εντοπίζω κι εγώ, γιατί και στη δικιά μου περιοχή υπάρχουν δύο ορεινοί όγκοι και το ίδιο το χιονοδρομικό κέντρο της περιοχής μου είναι στον Δήμο Βόλου, δεν είναι μέσα στις περιοχές. Αλλά ήταν αδύνατο να γίνει κάτι τέτοιο και προκειμένου να μην χάσουν και οι υπόλοιποι ορεινοί δήμοι της Ελλάδος, που τουλάχιστον είναι χαρακτηρισμένοι από τον «Καλλικράτη», θεωρήσαμε σωστό να το πάρουν τουλάχιστον οι συγκεκριμένοι δήμοι.

Η απόφαση ήταν ειλημμένη. Γνωρίζαμε τι θέλαμε να κάνουμε για να αρθούν οποιεσδήποτε αδικίες υπήρχαν. Δοθήκανε και πολύ νωρίς οι οδηγίες. Και με την ΕΛΣΤΑΤ υπήρχε συνεργασία και με τη ΔΕΗ με τους ταχυδρομικούς κώδικες.

Αυτήν τη στιγμή θεωρούμε ότι υπάρχουν όλα τα απαραίτητα στοιχεία -ήδη το ΦΕΚ έρχεται σήμερα- για να προχωρήσουμε στο να ανοίξει η εφαρμογή.

Όσον αφορά τις προτάσεις του κυρίου Κεγκέρογλου, έχουμε τον χρόνο μπροστά μας να τις εξετάσουμε. Δεν μπορώ, όμως, αυτήν τη στιγμή να υποσχεθώ κάτι άλλο εκτός από την απόφαση που υπάρχει.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαέξι μαθήτριες και μαθητές και δύο εκπαιδευτικοί συνοδοί τους από το Γενικό Λύκειο Αγίας Τριάδας Αργολίδος.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Παιδιά, είναι λίγοι Βουλευτές εδώ, γιατί είναι μια διαδικασία όπου έρχονται οι Βουλευτές και ρωτάνε τους Υπουργούς, αφού έχει προηγηθεί η ερώτησή τους γραπτή, γύρω από ζητήματα που τους απασχολούν. Γι’ αυτό είναι τόσο λίγοι. Έρχεται ο Βουλευτής, ρωτάει τον Υπουργό και απαντάει ο Υπουργός. Στις 18.00΄ η ώρα θα αρχίσει η Ολομέλεια, όπου θα είναι πολύς κόσμος, γιατί θα συζητηθεί το νομοσχέδιο.

Σας ευχαριστούμε που ήρθατε στην Βουλή.

Νομίζω ότι πρέπει να συνεχίσουμε με τον κ. Κεγκέρογλου, για να έχει τη ροή του, όπως γίνεται και με τους Υπουργούς, και να εγκλιματιστεί λίγο και ο κ. Αυγενάκης.

Θα συζητηθεί, λοιπόν, η έβδομη με αριθμό 285/13-12-2016 επίκαιρη ερώτηση δευτέρου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ–ΔΗΜΑΡ κ. Βασιλείου Κεγκέρογλου προς τον Υπουργό Οικονομίας και Ανάπτυξης, σχετικά με την προστασία των καταναλωτών από υπερβολικές χρεώσεις στις ηλεκτρονικές διατραπεζικές συναλλαγές και στη χρήση πιστωτικών και χρεωστικών καρτών.

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κύριε Υπουργέ, όπως γνωρίζετε, αυτές τις μέρες συζητάει η Βουλή το νομοσχέδιο για την προώθηση των ηλεκτρονικών συναλλαγών, ούτως ώστε αυτές να γίνουν, αν όχι υποχρεωτικές στο σύνολό τους, υποχρεωτικές για μεγάλη κατηγορία των συναλλαγών.

Από καιρό έχω καταθέσει ερώτηση στον κ. Σταθάκη, με βάση την οποία ρωτώ αν το Υπουργείο προτίθεται να κάνει κάτι για να αντιμετωπιστούν οι υπερβολικές χρεώσεις ορισμένων τραπεζών για ηλεκτρονικές συναλλαγές, διατραπεζικές κυρίως, που αφορούν μεταφορά ποσών από μια τράπεζα σε μια άλλη σε λογαριασμούς δύο διαφορετικών προσώπων, και, βεβαίως, για να εφαρμοστεί ο Κανονισμός 751/2015, που προβλέπει ανώτερο πλαφόν στις συναλλαγές με χρεωστικές και πιστωτικές κάρτες.

Η απάντηση του κυρίου Υπουργού ήταν τότε αρχικά ότι θα ιδρυθεί παρατηρητήριο, το οποίο θα εντοπίσει το φαινόμενο των υπερβολικών χρεώσεων, την έκτασή του και κατόπιν θα ληφθούν μέτρα.

Με βάση και την απάντηση που πήρα τότε, αλλά και με βάση την απάντηση που έχω πάρει από τον κ. Τσακαλώτο, ο οποίος φαίνεται να είναι κατεξοχήν αρμόδιος για την εφαρμογή του Κανονισμού 751, σήμερα σας ρωτάω αν έχει ιδρυθεί το παρατηρητήριο, για το οποίο μίλησε ο κ. Σταθάκης, εάν έχουμε στοιχεία για το ύψος των χρεώσεων -των υπερχρεώσεων, όπως τις χαρακτηρίζω εγώ- για τις διατραπεζικές συναλλαγές και τις συναλλαγές με χρεωστικές ή πιστωτικές κάρτες και αν έχετε κάποια ειδοποίηση από τον Υπουργό Οικονομικών, τον κ. Τσακαλώτο, ότι προτίθεται και με ποιον τρόπο να εφαρμόσει τον Κανονισμό 751/2015, ο οποίος ήταν υποχρεωτικός για την ελληνική πολιτεία από τις 9 Δεκεμβρίου του 2015 –τονίζω ξανά- και μέχρι τώρα δεν έχει γίνει κάτι, ούτως ώστε να προστατευθούν οι συναλλασσόμενοι με τις τράπεζες, απ’ αυτές τις υπερβολικές χρεώσεις.

Βεβαίως, τώρα με το νομοσχέδιο που θα αυξήσει την υποχρεωτικότητα των συναλλαγών, αυτό το φαινόμενο θα είναι εντονότερο και τα προβλήματα με τις χρεώσεις θα επιβαρύνουν φτωχούς ανθρώπους. Αυτό νομίζω ότι δεν πρέπει να αφήσουμε να συνεχιστεί.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

**ΔΗMΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Ευχαριστώ πολύ, κυρία Πρόεδρε.

Στην ελληνική έννομη τάξη έχει εισαχθεί γενική απαγόρευση στον δικαιούχο να επιβάλει επιβαρύνσεις στον πληρωτή για τη χρήση του μέσου πληρωμών.

Συγκεκριμένα, πρώτον με την ενσωμάτωση της υπ’ αριθμόν 64/2007 οδηγίας του Ευρωπαϊκού Κοινοβουλίου για τις υπηρεσίες πληρωμών στην αγορά, ο Έλληνας νομοθέτης, κάνοντας χρήση και της διακριτικής ευχέρειας που είχε από την εν λόγω οδηγία, στο άρθρο 49 παρ. 3 του ν.3862/2010 προέβλεψε ρητά ότι ο δικαιούχος δεν δικαιούται να επιβάλει επιβαρύνσεις στον πωλητή για την χρήση του συγκεκριμένου μέσου πληρωμών.

Επίσης, με το άρθρο 4γ΄ του ν.2251/1994 για την προστασία των καταναλωτών, που τροποποιήθηκε πρόσφατα ως ακολούθως: «Ο προμηθευτής δεν δικαιούται να επιβάλει επιβαρύνσεις στους καταναλωτές για τη χρήση ενός συγκεκριμένου μέσου πληρωμής. Το άρθρο αυτό εφαρμόζεται, τόσο σε συμβάσεις πώλησης όσο και σε συμβάσεις παροχής υπηρεσιών νερού, φυσικού αερίου κ.λπ..»

Αναφορικά με τον Κανονισμό με αριθμό 2751/2015 του Ευρωπαϊκού Κοινοβουλίου, που αφορά σε τετραμερή συστήματα πληρωμών, ο οποίος είναι δεσμευτικός, έχει γενική ισχύ και δεν χρήζει μεταφοράς στο εθνικό δίκαιο, αυτός περιλαμβάνει διάταξη που ορίζει ρητά ότι οι διατραπεζικές συναλλαγές, οι οποίες αποτελούν μόνο ένα μέρος της συνολικής προμήθειας για την οποία επιβαρύνεται ο προμηθευτής δεν θα μπορούν να υπερβαίνουν το 0,3% της αξίας της συναλλαγής, όταν αυτή πραγματοποιείται με πιστωτική κάρτα, ενώ προβλέπονται και συγκεκριμένοι περιορισμοί, όταν η πληρωμή πραγματοποιείται με χρεωστική κάρτα.

Τα όρια αυτά εφαρμόζονται ήδη από τις 9-12-2015 και αρμόδια για τα εκτελεστικά μέτρα είναι, όπως είπατε, η Διεύθυνση Χρηματοοικονομικής Πολιτικής του Υπουργείου Οικονομικών.

Επιπλέον, είναι γνωστό ότι οι συλλογικοί φορείς της αγοράς έχουν συνάψει συμφωνίες με πιστωτικά ιδρύματα, οι οποίες προβλέπουν συνολική προμήθεια αισθητά χαμηλότερη του 1%.

Τέλος, σύμφωνα με την υπ’ αριθμόν 92/2014 οδηγία της Ευρωπαϊκής Ένωσης για τη συγκρισιμότητα των τελών που συνδέονται με λογαριασμούς πληρωμών, η ενσωμάτωση της οποίας στην ελληνική έννομη τάξη βρίσκεται σε τελικό στάδιο, εισάγονται κανόνες διαφάνειας και συγκρισιμότητας των τελών λογαριασμών πληρωμών. Συγκεκριμένα, μεταξύ άλλων, παρέχεται το δικαίωμα στον καταναλωτή να έχει δωρεάν πρόσβαση σε πίνακα σύγκρισης των τελών, που χρεώνουν οι πάροχοι πληρωμών για τις πιο αντιπροσωπευτικές υπηρεσίες τους.

Ωστόσο, θα πρέπει στο σημείο αυτό να σημειωθεί ότι η τιμολογιακή πολιτική των τραπεζών διαμορφώνεται σύμφωνα με τις αρχές του ελεύθερου ανταγωνισμού, εντός των ορίων που προβλέπει το κοινοτικό κεκτημένο. Στα πλαίσια αυτά, η Γενική Γραμματεία Εμπορίου μελετά τη δημιουργία παρατηρητηρίου τραπεζικών χρεώσεων για τις βασικές τραπεζικές υπηρεσίες προς τους καταναλωτές, προκειμένου να διασφαλίζονται τα δικαιώματα αυτών, να αποτρέπονται καταχρηστικές συμπεριφορές και να συμβάλει από κοινού και με τους λοιπούς αρμόδιους φορείς στην εύρυθμη λειτουργία του τραπεζικού συστήματος, με γνώμονα τη διασφάλιση των δικαιωμάτων των καταναλωτών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, τα υπόλοιπα θα τα πείτε στη δευτερολογία σας.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Απορώ, γατί ο κ. Σταθάκης επί ένα χρόνο δεν δημιούργησε το παρατηρητήριο, για το οποίο είχε δεσμευτεί και σήμερα μας απαντάτε ότι συνεχίζει να υπάρχει η σκέψη να δημιουργηθεί το παρατηρητήριο, που θα παρατηρήσει τις υπερχρεώσεις των τραπεζών. Θα έλεγα ότι «όποιος δεν θέλει να ζυμώσει, δέκα μέρες κοσκινίζει»!

 Για να το επιβεβαιώσω αυτό, θα σας καταθέσω στα Πρακτικά την κατάργηση οκτώ καταχρηστικών όρων, που χρησιμοποιούσαν οι τράπεζες και χρέωναν τους πολίτες ή τους έβαζαν σε δικαστικές περιπέτειες, με δικές μου υπουργικές αποφάσεις το 2011.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αρκεί μια υπουργική απόφαση, κύριε Υπουργέ, για να καταργήσει μια καταχρηστική πρακτική της τράπεζας. Εγώ, ως Υφυπουργός Εργασίας, αρμόδιος για τη Γενική Γραμματεία Καταναλωτή και την Προστασία των Καταναλωτών, υπέγραψα αυτές τις αποφάσεις. Γιατί σήμερα δεν γίνεται το αντίστοιχο;

Δεύτερον, μιλήσατε για ελεύθερη διαμόρφωση τιμολογιακής πολιτικής των τραπεζών στις χρεώσεις για τις ηλεκτρονικές συναλλαγές. Δεν μας τα λέτε καλά. Αυτά ισχύουν όταν υπάρχει πλαίσιο υγιούς ανταγωνισμού. Ξεχνάτε ότι έχετε επιβάλει capital controls; Ξεχνάτε ότι δεν μπορεί να ανοίξει έναν λογαριασμό όπου θέλει οποιοσδήποτε συναλλασσόμενος;

Εγώ, δηλαδή, προσωπικά έτυχε να έχω λογαριασμό στην Εθνική και το παιδί μου που σπουδάζει έτυχε να έχει λογαριασμό στην Eurobank. Γιατί κάθε φορά που του μεταφέρω 120 ευρώ να χρειάζεται να πληρώνω 7 ευρώ και να μην μπορώ να κάνω διαφορετικά; Αυτό είναι ελεύθερη επιλογή; Όχι!

Από τη στιγμή που υπάρχει καταναγκασμός και σε σχέση με τους τραπεζικούς λογαριασμούς και σε σχέση με τη διακίνηση του χρήματος και υπάρχει ουσιαστικά δέσμευση των χρημάτων όλων των καταθετών και πρέπει υποχρεωτικά να κινηθούν μέσα από αυτές τις συναλλαγές, θα πρέπει να επιβληθεί και ανώτερο πλαφόν. Για όσο καιρό ισχύουν τα capital controls, πρέπει να υπάρχει ανώτερο πλαφόν στις διατραπεζικές συναλλαγές. Δεν είναι δυνατόν για το ένα να υπάρχει ελεύθερη επιλογή και ελεύθερη δυνατότητα της τράπεζας και για το άλλο, για να δημιουργήσει κανείς λογαριασμό σε άλλη τράπεζα, να μην υπάρχει, διότι αν μπορούσα να ανοίξω εγώ έναν λογαριασμό στην Εθνική, στην ίδια τράπεζα, τότε η χρέωση θα ήταν μηδενική.

Καταλαβαίνετε, λοιπόν, ότι δεν μπορείτε να επικαλείστε την ελευθεριότητα που υπάρχει σε ευρωπαϊκό επίπεδο για τη διαμόρφωση της τιμολογιακής πολιτικής.

Τώρα έρχομαι στον Κανονισμό 751. Δεν νομίζω ότι μου δώσατε την απάντηση που έπρεπε. Θα καταθέσω εδώ ένα έγγραφο της Τράπεζας της Ελλάδος, η οποία φρόντισε –για να αποφύγει τις κακοτοπιές και να μην εκθέσει τη χώρα, υποθέτω- να το υπογράψει, με ημερομηνία 8 Δεκεμβρίου. Ενώ η ερώτηση ήταν αργότερα, το έγγραφο το υπέγραψε στις 8 Δεκεμβρίου. Γιατί; Από 9 Δεκεμβρίου 2015, όπως και εσείς είπατε, έπρεπε να εφαρμόζεται ο κανονισμός και δεν εφαρμόζεται. Ο κανονισμός, όμως, είναι υποχρεωτικός. Δεν χρειάζεται να ενσωματωθεί στο ελληνικό δίκαιο. Είναι υποχρεωτικός και όποιος δεν τον εφαρμόζει κάνει παράβαση καθήκοντος. Και αυτός που είναι, βεβαίως, αρμόδιος για να τον εφαρμόσει είναι η Κυβέρνηση και πιο συγκεκριμένα, ο Υπουργός Οικονομικών και πιο συγκεκριμένα, μια συγκεκριμένη διεύθυνση.

Καταθέτω, λοιπόν, αυτή την επιστολή της Τράπεζας της Ελλάδος, που έχει ημερομηνία 8 Δεκεμβρίου, δεν εκθέτει εγγράφως, αλλά με τις απαντήσεις που πήραμε νομίζω ότι η χώρα είναι εκτεθειμένη.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν μπορεί ένας κανονισμός, που είναι επ’ ωφελεία του δικαίου, των πολιτών να μην εφαρμόζεται, ενώ αντίστοιχα έχουμε, δυστυχώς, την ίδια μέρα εφαρμογή άλλων διατάξεων, που είναι εις βάρος των πολιτών.

Θα ζητούσα, λοιπόν, από εσάς, επειδή είστε ο αρμόδιος Υπουργός που εποπτεύετε τη Γενική Γραμματεία Καταναλωτή, την αρμόδια δηλαδή για την προστασία των συναλλασσομένων με τις τράπεζες –για την προστασία των τραπεζών είναι ο κ. Τσακαλώτος, εσείς είστε για την προστασία των πολιτών που συναλλάσσονται- πρέπει άμεσα να δείτε ως αρμόδιος Υπουργός πώς θα τεθεί πλαφόν στις χρεώσεις για τις ηλεκτρονικές διατραπεζικές συναλλαγές –και είναι ευκαιρία το νομοσχέδιο που συζητάμε σήμερα να έχει μια τέτοια διάταξη- όσο καιρό τουλάχιστον κρατούν τα capital controls.

Και βεβαίως, πρέπει να δείτε με έγγραφο ερώτημά σας γιατί δεν εφαρμόζεται ο Κανονισμός 751 από τις τράπεζες και χρεώνουν παραπάνω. Αυτό είναι δεδομένο.

Ευχαριστώ, κυρία Πρόεδρε.

 **ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Υπουργέ, έχετε τον λόγο για τρία λεπτά, γιατί ο χρόνος είναι περιορισμένος.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Κύριε Κεγκέρογλου, δεν μπορώ να σας πω τι είχατε πει στον κ. Σταθάκη. Αυτό που μπορώ να σας πω είναι ότι άκουσα αυτά που είπατε. Οι αρμοδιότητες είναι του κ. Τσακαλώτου, όπως ξέρετε, για το Υπουργείο Οικονομικών. Θα κοιτάξω αυτό που μου είπατε, επειδή είμαι υπεύθυνος για τους καταναλωτές, αλλά δεν μπορώ να σας πω ότι μπορώ να κάνω κάτι με τις τράπεζες. Αυτό θα το διευθετήσω με τον κ. Τσακαλώτο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεχίζουμε με την τελευταία ερώτησή μας, την έκτη, με αριθμό 193/11-11-2016 επίκαιρη ερώτηση του δεύτερου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Οικονομίας και Ανάπτυξης,σχετικά με το πάγωμα όλων των δημόσιων έργων λόγω του ν.4412/2016 για τις δημόσιες συμβάσεις.

Κύριε Αυγενάκη, έχετε τον λόγο για δύο λεπτά.

**ΕΛΕΥΘΕΡΙΟΣ ΑΥΓΕΝΑΚΗΣ:** Χαίρομαι που επιτέλους συζητάμε μία επίκαιρη ερώτηση, που καταθέσαμε πριν από ενάμιση μήνα, στις αρχές Νοεμβρίου. Για την Κυβέρνηση ΣΥΡΙΖΑ – ΑΝΕΛ έχει χαθεί και ο χαρακτήρας του επίκαιρου θέματος. Ξέρετε, όταν πλέον «καταδέχεσθε» να απαντήσετε σε ένα επίκαιρο ερώτημα, συνήθως οι εξελίξεις μάς έχουν ξεπεράσει και έχει χαθεί η έννοια του επίκαιρου. Γι’ αυτό έχει ευθύνη και η Έδρα. Αυτό συμβαίνει και σήμερα με το ερώτημα για τα δημόσια έργα και τις δημόσιες συμβάσεις.

Κύριε Υπουργέ, η εφαρμογή του ν.4412/2016 αποτελεί ένα ακόμα δείγμα γραφής της προχειρότητας και της απουσίας προγραμματισμού, με την οποία νομοθετεί και ασκεί διοίκηση η Κυβέρνησή σας.

Θέσατε σε ισχύ τον νόμο –όχι εσείς προσωπικά- δίχως να έχετε φροντίσει για τις προϋποθέσεις εφαρμογής του. Η εφαρμογή, ή πιο σωστά, για να ακριβολογώ, η μη εφαρμογή μέχρι τώρα του ν.4412 για τις δημόσιες συμβάσεις, έργων, προμηθειών και υπηρεσιών, που ψηφίστηκε στις αρχές του Αυγούστου, έχει δημιουργήσει τεράστια προβλήματα.

Και εξηγώ: Με τον ν.4412/2016 θέσατε νέους κανόνες σύναψης, ανάθεσης και εκτέλεσης δημοσίων συμβάσεων έργων, προμηθειών και υπηρεσιών. Προκειμένου, όμως, να ενεργοποιηθεί ο νόμος αυτός απαιτείται, κύριε Υπουργέ, να εκδοθεί μία σειρά παράγωγων νομοθετημάτων –προεδρικά διατάγματα, υπουργικές αποφάσεις- τα περισσότερα εκ των οποίων σημειώνω ότι βρίσκονται ακόμα σε εκκρεμότητα, τεσσερισήμισι μήνες μετά.

Παράλληλα, είναι απαραίτητη προϋπόθεση από τον ίδιο νόμο η δημιουργία των προβλεπομένων ψηφιακών υποδομών, όπως, για παράδειγμα, η προτυποποίηση των τευχών δημοπράτησης και σχεδίων συμβάσεων, διαλειτουργικότητα με τις ιστοσελίδες των αναθετουσών αρχών, σύσταση συστήματος ηλεκτρονικών κληρώσεων στο ΥΠΟΜΕΔΙ, ώστε να μπορεί δηλαδή να προκηρυχθεί και να δημοπρατηθεί ένα δημόσιο έργο.

 Περαιτέρω, δεν έχουν ακόμα ετοιμαστεί τα πρότυπα τεύχη διακήρυξης για προμήθειες και υπηρεσίες, με αποτέλεσμα να καθίσταται, κύριε Υπουργέ, αδύνατη η πραγματοποίηση οποιασδήποτε σύμβασης, από την πιο απλή, όπως η προμήθεια, για παράδειγμα, γραφικής ύλης, μέχρι την πιο σύνθετη, όπως η κατασκευή ενός σημαντικού έργου υποδομής. Πρόσφατα μάλιστα, ανακοινώθηκαν τα υποδείγματα διακηρύξεων, ενώ ακόμα αναμένεται η έκδοση των προτύπων τευχών.

Δεδομένου ότι τα απαιτούμενα αυτά δεν έχουν εκπληρωθεί ή έχουν εκπληρωθεί εν μέρει, για να ακριβολογώ, καθίσταται αδύνατη η εφαρμογή του νόμου, παρά το γεγονός ότι βρίσκεται σε ισχύ από τη δημοσίευσή του στις 8 Αυγούστου 2016.

Αποτέλεσμα αυτής της προχειρότητας είναι να μην μπορεί να προχωρήσει η δημοπράτηση οποιουδήποτε έργου. Οι δυσμενείς συνέπειες για την έναρξη ή τη συνέχιση έργων που υλοποιούνται σταδιακά και έχουν ενταχθεί στο ΕΣΠΑ, προκαλούν εντονότατη ανησυχία, αλλά και προβληματισμό σε όλους μας.

Η κατάσταση περιπλέκεται ακόμη περισσότερο, κύριε Υπουργέ. Η Ενιαία Ανεξάρτητη Αρχή Δημοσίων Συμβάσεων αδυνατεί να δώσει συγκεκριμένες οδηγίες στους φορείς, ΟΤΑ πρώτου και δευτέρου βαθμού. Έτσι, τους συμβουλεύει –κρατήστε το αυτό- να πράξουν κατά το δοκούν, όσον αφορά τις διακηρύξεις τους και να τις τρέξουν σύμφωνα με τον ν.4412/2016.

Στη συνέχεια, όμως, συνέβη το εξής τραγικό: Ο έλεγχος νομιμότητας των δημοσίων συμβάσεων, που ασκεί η αποκεντρωμένη διοίκηση, κρίνει άκυρες τις σχετικές με τις διακηρύξεις αποφάσεις. Ενδεικτικά, σας αναφέρω ένα παράδειγμα: Μόνο για τον Δήμο Ηρακλείου, πάνω από τριάντα αποφάσεις έχουν κριθεί άκυρες από την Αποκεντρωμένη Διοίκηση Κρήτης, διότι ακολούθησαν αυτό που εσείς τους είπατε.

Κύριε Υπουργέ, νομίζω ότι αντιλαμβάνεστε πως η δυσμενής αυτή εξέλιξη πρακτικά σημαίνει πολύμηνες καθυστερήσεις στην προκήρυξη και δημοπράτηση δημοσίων έργων. Φαντάζομαι ότι αντιλαμβάνεστε τις καταστροφικές συνέπειες, τόσο για την εξέλιξη των έργων, όσο και για την τοπική οικονομία, την κίνηση χρημάτων στην τοπική αγορά και τη δημιουργία θέσεων εργασίας.

 Το ειρωνικό στην όλη ιστορία είναι ότι το πρόβλημα δεν θα είχε καν δημιουργηθεί, εάν είχατε μεριμνήσει, κύριε Υπουργέ, ώστε να υπάρχουν μεταβατικές διατάξεις, που να ορίζουν τι μπορεί να εφαρμόζεται μέχρι την ολοκλήρωση των διαδικασιών που απαιτεί ο νόμος.

Σας ερωτώ, λοιπόν, πρώτον, σε ποιες ενέργειες προτίθεστε να προβείτε για την άμεση επίλυση του προβλήματος, που έχει δημιουργηθεί από την εφαρμογή του ν.4412/2016 και, δεύτερον, για ποιο λόγο δεν υπήρξαν μεταβατικές διατάξεις στον ως άνω νόμο, ώστε να ρυθμίζονται τα θέματα αυτά και να γίνονται απρόσκοπτα οι δημόσιες συμβάσεις υπηρεσιών, προμηθειών και έργων.

Σας ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Ευχαριστώ πολύ, κυρία Πρόεδρε.

Ο ν.4412/2016, που ψηφίστηκε και τέθηκε σε εφαρμογή τον Αύγουστο του 2016, είναι αμέσου εφαρμογής και συνιστά προσαρμογή της εθνικής νομοθεσίας σε δύο κοινοτικές οδηγίες: Πρώτον, την οδηγία 2014/24 ΕΕ, που αφορά τη διαδικασία σύναψης δημοσίων συμβάσεων και, δεύτερον, την Οδηγία 2014/25 ΕΕ, που καλύπτει τις προμήθειες φορέων στους τομείς ύδατος, ενέργειας, μεταφορών και ταχυδρομικών υπηρεσιών.

Με γνώμονα τις αρχές της διαφάνειας και της αμεροληψίας, διά του ως άνω κανονιστικού πλαισίου, ομογενοποιούνται οι διαδικασίες που αφορούν την εκτέλεση των δημοσίων έργων, αλλά και στην έννομη προστασία κατά την άφεσή τους. Ο νόμος τέθηκε σε άμεση ισχύ, γιατί οι σχετικές ρυθμίσεις αποτελούσαν εδώ και χρόνια σχετική μνημονιακή υποχρέωση της χώρας, αλλά και αιρεσιμότητα για το ΕΣΠΑ.

Ήταν, δηλαδή, υποχρέωση με προθεσμία, η άτοκη παρέλευση της οποίας μπορεί να οδηγήσει σε αναστολή πληρωμών ΕΣΠΑ από την Ευρωπαϊκή Ένωση, προκαλώντας έτσι πρόβλημα ρευστότητας και απορρόφησης πόρων και, άρα, πάγωμα δημοσίων έργων.

Επιπλέον, ο ν.4412/2016, αφ’ ενός κωδικοποίησε τα μέχρι τότε πολλά διάσπαρτα νομοθετήματα, καθώς υπήρχε άλλο για έργα, άλλο για υπηρεσίες, άλλο για μελέτες, άλλο για τη δικαστική προστασία, άλλο για την τεχνική βοήθεια και πολλοί κανονισμοί προμηθειών με διαφορετικούς όρους. Αφ’ ετέρου, ρύθμισε διάφορα θέματα, που κατά καιρούς είχαν αποδεχθεί από εθνικά και ευρωπαϊκά δικαστήρια ή όργανα ελέγχου.

Απορρίπτοντας τις στρεβλώσεις του παρελθόντος, με τον νέο νόμο καταργούνται όλες οι ειδικές διατάξεις ανάθεσης και εκτέλεσης δημοσίων έργων, οι ειδικοί κανονισμοί των οργανισμών και των εταιρειών του δημοσίου, ΔΕΗ, ΕΡΓΟΣΕ, ΕΥΑΘ κ.λπ., καθώς και κάθε άλλη αντίθετη γενική ή ειδική διάταξη.

Με άλλα λόγια, ο ν.4412/2016 εισάγει τις μεταρρυθμίσεις εκείνες που οι υγιείς δυνάμεις της επιχειρηματικότητας της χώρας επιζητούσαν επανειλημμένα επί δεκαετίες. Επομένως, πρόκειται για ένα νόμο, που τελικά θα διευκολύνει τους χρήστες.

Είναι ευνόητο ότι το κύρος, τόσο των ουσιαστικών αλλαγών, που επέφερε, όσο και των αλλαγών στη διάθεση της σχετικής νομοθεσίας, προκαλεί εύλογο και υγιές άγχος στους εμπλεκόμενους, όπως κάθε νομοθετική αλλαγή και τομή. Ωστόσο, πρέπει να ληφθεί υπ’ όψιν ότι ο νόμος είναι ήδη σε ισχύ εδώ και τέσσερις μήνες. Ήταν σε δημόσια διαβούλευση επί μακρό χρονικό διάστημα. Οι οδηγίες αυτές ήταν γνωστές σε όλους τους εμπλεκόμενους, με αναθέσεις από τον Απρίλιο του 2014.

Πρέπει να τονιστεί πως υπό το νέο κανονιστικό πλαίσιο του ν. 4412/2016, προφανώς και υφίστανται μεταβατικές διατάξεις για την εύρυθμη λειτουργία της διοίκησης, ενώ είναι απολύτως σαφές ότι ο παρών νόμος δεν ανατρέπει διαδικασίες σύναψης δημοσίων συμβάσεων, που έχουν εκκινήσει προ της ενάρξεως της ισχύος του νόμου. Προφανέστερα δε, και ο νόμος έχει ήδη ενεργοποιηθεί, ενώ η διεκπεραίωση των δημοσίων έργων, σαφώς και δεν παρεμποδίζεται.

Στο σημείο αυτό και προς άρση κάθε αμφιβολίας, υπογραμμίζω ότι οι διατάξεις του ν.4412/2016, όσον αφορά στις δημόσιες συμβάσεις προμηθειών και παροχής γενικών υπηρεσιών, είναι αμέσου εφαρμογής και η ισχύς τους δεν εξαρτάται από την έκδοση δευτερογενούς δικαίου.

Τυχόν προβλεπόμενες, με εξουσιοδοτικές διατάξεις, πράξεις δευτερογενούς δικαίου δεν εμποδίζουν ή αναστέλλουν την εφαρμογή των κανόνων ανάθεσης και εκτέλεσης των δημοσίων συμβάσεων, προμηθειών και παροχής γενικών υπηρεσιών.

Συνεπώς, πρέπει να είναι σε όλους ευκρινές ότι οπωσδήποτε μεταβατικό, προσωρινό, ειδικό ή έκτακτο καθεστώς για τις δημόσιες συμβάσεις δεν εξυπηρετεί το δημόσιο συμφέρον ούτε βασίζεται σε υπαρκτές διοικητικές ανάγκες. Τουναντίον, ανάλογες νομοθετικές πρωτοβουλίες θα αναβίωναν τις χειρότερες πρακτικές δημόσιας κακοδιαχείρισης, οι οποίες θα κατασπαταλούσαν οικονομικούς πόρους του ελληνικού λαού.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Αυγενάκη, έχετε τον λόγο για τρία λεπτά.

**ΕΛΕΥΘΕΡΙΟΣ ΑΥΓΕΝΑΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, πραγματικά αναρωτιέμαι αν ζείτε στην ελληνική πραγματικότητα. Θα μπορούσατε πολύ απλά, να έχετε προβλέψει τις μεταβατικές διατάξεις και να μην υπάρξει κανένα πρόβλημα στην αγορά ούτε στη λειτουργία των ΟΤΑ Α΄ και Β΄ βαθμού. Γι’ αυτό, σας παρακαλώ, είτε εσείς είτε οι συνεργάτες σας, να κάνετε μία επικοινωνία, για να επιβεβαιώσετε πως όλα αυτά που μας περιγράψατε ισχύουν, αλλά κάπου αλλού, όχι στην Ελλάδα.

Έχουν μπει στον πάγο όλες οι προμήθειες του δημοσίου και όλα τα δημόσια έργα -παρακαλώ κρατήστε το- λόγω της παντελούς απουσίας κοινής λογικής και στοιχειώδους διοικητικής αντίληψης της Κυβέρνησης.

Δυστυχώς, για την ελληνική κοινωνία και τη χώρα μας, αυτό δεν αποτελεί έκπληξη. Η επικίνδυνη κατηφόρα της Κυβέρνησης ΣΥΡΙΖΑ-ΑΝΕΛ συνεχίζεται σε όλους τους τομείς του δημοσίου βίου. Δεν μας εκπλήσσει πάντως, η απάντησή σας, κύριε Υπουργέ. Σχεδόν την περίμενα. Ακολουθείτε τον πεπατημένο δρόμο, δηλαδή υποκρισία και περιγραφή μιας άλλης κατάστασης, που δεν έχει σχέση με την πραγματικότητα.

Το πιο πρόσφατο παράδειγμα της λαϊκίστικης σάτιρας που παρακολουθούμε από τον Ιανουάριο του 2015 είναι το διάγγελμα του κ. Τσίπρα, με το οποίο κοροϊδεύει αναίσχυντα τους συνταξιούχους. Τάζει φύκια για μεταξωτές κορδέλες και παρουσιάζει μία εφάπαξ παροχή ως δέκατη τρίτη σύνταξη, παρακαλώ.

Την ίδια ώρα, εξαιτίας αυτής της κίνησης, παγώνει τη διαπραγμάτευση για τη λήξη της αξιολόγησης. Μια διαπραγμάτευση, κύριε Υπουργέ, που ο κ. Τσακαλώτος και το υπόλοιπο οικονομικό επιτελείο μάς έλεγαν ότι τελειώνει από τον Οκτώβριο -το θυμάστε- και ότι οποιαδήποτε παράταση της αναμονής θα είναι βλαπτική για την ελληνική οικονομία.

Θα περίμενε κανείς, η Κυβέρνηση να έδειχνε ένα ελάχιστο ίχνος σεβασμού σε μια ευαίσθητη κοινωνική ομάδα, αυτή των συνταξιούχων. Όμως, όχι. Η Κυβέρνηση χρησιμοποιεί τους χαμηλοσυνταξιούχους ως επικοινωνιακή ασπίδα, εκβιάζοντας κοινωνικές ομάδες, πολιτικά κόμματα και ευρωπαϊκές κυβερνήσεις. Το ίδιο έκανε και πριν από λίγο καιρό με τους δημοσίους υπαλλήλους, μοιράζοντας δώρα και υποσχέσεις ότι ο κόφτης δεν τους ακουμπά. Ωστόσο, κύριε Υπουργέ, στις εκλογές της ΑΔΕΔΥ πρώτη δύναμη αναδείχθηκε η ΔΑΚΕ.

Κι ενώ στην Ελλάδα πουλάτε πολιτική μαγκιά, στο Βερολίνο ο κ. Τσίπρας συναντιέται με την κ. Μέρκελ, για να λήξει την παρεξήγηση, ενώ ο κ. Τσακαλώτος, σας θυμίζω, παραδέχεται πως ήταν λάθος που δεν ενημερώσατε για τη δέκατη τρίτη σύνταξη.

Μόνο που πλέον, οι Έλληνες, κύριε Υπουργέ, θα σας θυμούνται ως τις κυβερνήσεις ΣΥΡΙΖΑ-ΑΝΕΛ, που πάγωσαν δημόσια έργα, έκοψαν το ΕΚΑΣ, που ο κομμουνιστής κ. Κατρούγκαλος έκοψε τις συντάξεις, που ο κ. Φίλης κατήργησε την αριστεία, την αξιοκρατία και την αξιολόγηση στην παιδεία, που ο κ. Σκουρλέτης εμπόδισε κάθε μεταρρύθμιση στην ενέργεια.

Σήμερα, οι Έλληνες ξέρουν ότι ο μοναδικός δρόμος για να βγούμε, επιτέλους, από την πολυετή κρίση είναι αυτός της ευθύνης και της αλήθειας, που μόνο η Νέα Δημοκρατία και ο Κυριάκος Μητσοτάκης μπορούν να εγγυηθούν.

Κύριε Υπουργέ, επί τη ευκαιρία, από αυτό εδώ το Βήμα να καλωσορίσω τον Πρωθυπουργό της χώρας και Βουλευτή Ηρακλείου αύριο στο Ηράκλειο, στη Μεσσαρά. Ο κ. Τσίπρας έχει να φανεί στην Κρήτη και ως τοπικός Βουλευτής μόλις δύο χρόνια, δηλαδή λίγο πριν από τις προηγούμενες εκλογές. Λέτε να σημαίνει κάτι αυτό; Και μάλιστα, βγάζει και ανακοίνωση ότι θα εξετάσει από κοντά και θα επιλύσει μάλιστα περιφερειακά προβλήματα και ζητήματα των αγροτών.

Σας διαβεβαιώ, κύριε Υπουργέ, πως οι αγρότες είναι πολύ πιο πίσω από εκεί που τους αφήσαμε πριν από δύο χρόνια, όταν παραλάβατε την διακυβέρνηση του τόπου. Όλα τα μεγάλα έργα, όπως ο δρόμος Ηρακλείου-Μεσσαράς παραμένει στάσιμος, όπως τον παραλάβατε, δυστυχώς, αλλά με μια δημοπρασία που ήταν σε εξέλιξη. Τώρα ο δρόμος στο Καστέλι είναι στο ίδιο σημείο, στάσιμος και βαλτωμένος. Και όλα τα ζητήματα βρίσκονται δύο και τρία χρόνια πιο πίσω απ’ ό,τι θα έπρεπε να είναι.

Δυστυχώς, κύριε Υπουργέ, η αγορά έχει διαλυθεί, οι τράπεζες παραμένουν κλειστές και ο Πρωθυπουργός εμφανίζεται πλέον ως Κρητικός Βουλευτής να δει, αλήθεια, τι; Παρ’ όλα αυτά, εμείς τον καλωσορίζουμε και να είστε έτοιμοι να δεχθείτε την κριτική μας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, φαντάζομαι ότι δεν θα απαντήσετε σε όλα όσα δεν σας αφορούν.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Έχω να κάνω μια διευκρίνιση. Δεν ξέρω τι σχέση έχουν αυτά που είπε ο κ. Αυγενάκης για το νομοσχέδιο, αλλά τα είπε.

Εγώ θα ήθελα να προσθέσω προς διευκρίνιση, ειδικότερα αναφορικά με την έκθεση παράγωγης νομοθεσίας, ότι έχουν ήδη αναρτηθεί στην ιστοσελίδα της ΕΑΑΔΗΣΥ υποδείγματα διακηρύξεων δημοσίων συμβάσεων. Ενώ ως προς τη χρήση ψηφιακών υποδομών και δη τη λειτουργία του ηλεκτρονικού συστήματος κληρώσεων, η ΠΟΜΕΔΥ διευκρινίζει ότι με κανέναν τρόπο δεν αναστέλλεται εκ των ανωτέρω η υλοποίηση δημοσίων έργων, καθότι η αναθέτουσες αρχές μπορούν να προχωρούν απρόσκοπτα σε δημόσιες συμβάσεις, ακολουθώντας την προβλεπόμενη διαδικασία του άρθρου 117 του ν.4412/2016, τον συνοπτικό διαγωνισμό, ενώ σε περιπτώσεις κατεπείγουσας ανάγκης με απρόβλεπτο χαρακτήρα, παραδείγματος χάριν φυσικές καταστροφές, είναι δυνατή η εφαρμογή του άρθρου 32 του ν.4412/2016 «Προσφυγή στη διαδικασία με διαπραγμάτευση, χωρίς προηγούμενη δημοσίευση».

Συνολικά, για την αντιμετώπιση πρακτικών προβλημάτων, σκοπός του Υπουργείου Οικονομίας και Ανάπτυξης είναι η σύσταση ομάδας εργασίας, με τη συμμετοχή εκπροσώπων συναρμόδιων φορέων και υπηρεσιών, ώστε να γίνεται ορθολογικά η καταγραφή των τυχόν ζητημάτων, που ανακύπτουν κατά την εφαρμογή του νέου νομικού πλαισίου, να διευκολύνεται ο συντονισμός των διαφόρων εμπλεκόμενων υπηρεσιών και συντεταγμένα να δίδονται οι δέουσες λύσεις.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και εμείς.

Θα σας αναγνώσω τώρα τις επίκαιρες ερωτήσεις που δεν θα συζητηθούν σήμερα, λόγω κωλύματος των αρμοδίων Υπουργών. Υπάρχει και το σχετικό έγγραφο της Γενικής Γραμματείας της Κυβέρνησης.

Η δεύτερη με αριθμό 8/3-10-2016 ερώτηση του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Εσωτερικών, σχετικά με «ξυλοδαρμούς και χημικά που διδάσκει η Κυβέρνηση τι σημαίνει Δημοκρατία», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα. Αιτία: ανειλημμένες υποχρεώσεις.

Επίσης, η τρίτη με αριθμό 91/5-10-2016 ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Μεταναστευτικής Πολιτικής, σχετικά με το πρόγραμμα ενοικίασης διαμερισμάτων σε πρόσφυγες από την Εταιρεία Ανάπτυξης και Τουριστικής Προβολής Αθηνών (ΕΑΤΑ), δεν θα συζητηθεί λόγω κωλύματος του Υπουργού Μεταναστευτικής Πολιτικής κ. Ιωάννου Μουζάλα. Αιτία: έλλειψη στοιχείων από τον Δήμο Αθηναίων.

Η πέμπτη με αριθμό 283/12-12-2016 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Ναυτιλίας και Νησιωτικής Πολιτικής, σχετικά με την έγκριση μεσοπρόθεσμου επιχειρηματικού σχεδίου για τον Οργανισμό Λιμένος Θεσσαλονίκης (ΟΛΘ.), δεν θα συζητηθεί, επίσης, λόγω κωλύματος του Υπουργού Ναυτιλίας και Νησιωτικής Πολιτικής κ. Παναγιώτη Κουρουμπλή. Αιτία: ανειλημμένες υποχρεώσεις.

Η τρίτη με αριθμό 275/7-12-2016 επίκαιρη ερώτηση πρώτου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ– ΔΗΜΑΡ κ. Θεόδωρου Παπαθεοδώρου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τη «χρηματοδότηση των δημοσιογράφων και των ιστοσελίδων», δεν θα συζητηθεί λόγω κωλύματος του κυρίου Υπουργού Ψηφιακής Πολιτικής, Τηλεπικοινωνιών και Ενημέρωσης. Αιτία: ανειλημμένες υποχρεώσεις.

Επίσης, για τον ίδιο λόγο δεν θα συζητηθεί και η τέταρτη με αριθμό 293/13-12-2016 επίκαιρη ερώτηση πρώτου κύκλου του Βουλευτή Αττικής του Κομμουνιστικού Κόμματος Ελλάδος κ. Ιωάννη Γκιόκα προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την καθυστέρηση στην καταβολή των δεδουλευμένων στους πρώην συμβασιούχους της ΕΡΤ.

Επίσης, η τρίτη με αριθμό 274/7-12-2016 επίκαιρη ερώτηση δευτέρου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ–ΔΗΜΑΡ κ. Μιχαήλ Τζελέπη προς τον Υπουργό Εθνικής Άμυνας, σχετικά με την αξιοποίηση των στρατοπέδων «Εμμανουήλ Παππά» και «Παπαλουκά» του Νομού Σερρών, δεν θα συζητηθεί λόγω κωλύματος του Υπουργού Άμυνας κ. Πάνου Καμμένου. Αιτία: επίσημη επίσκεψη του Υπουργού Εθνικής Άμυνας της Αρμενίας.

Τέλος, η πρώτη με αριθμό 288/13-12-2016 επίκαιρη ερώτηση πρώτου κύκλου της Βουλευτού Κέρκυρας του Συνασπισμού Ριζοσπαστικής Αριστεράς κ. Φωτεινής Βάκη προς την Υπουργό Τουρισμού, σχετικά με τη δημόσια τουριστική εκπαίδευση στην Κέρκυρα, δεν θα συζητηθεί λόγω κωλύματος της Υπουργού Τουρισμού κ. Έλενας Κουντουρά. Αιτία: ανειλημμένες υποχρεώσεις.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. Στο σημείο αυτό θα διακόψουμε για τις 18.00΄, οπότε και θα ξεκινήσει η ημερήσια διάταξη της νομοθετικής εργασίας.

 (ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί των άρθρων και του συνόλου του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Πτωχευτικός Κώδικας, Διοικητική Δικαιοσύνη, Τέλη-Παράβολα, Οικειοθελής αποκάλυψη αδήλωτων εισοδημάτων, Ηλεκτρονικές συναλλαγές, Τροποποιήσεις του ν.4270/2014 και λοιπές διατάξεις».

Στη συνεδρίαση της Παρασκευής 16 Δεκεμβρίου 2016 συζητήθηκε και ψηφίστηκε το νομοσχέδιο επί της αρχής. Στη σημερινή συνεδρίαση θα συζητηθούν τα άρθρα και οι τροπολογίες του νομοσχεδίου ως μία ενότητα.

Η διαδικασία θα έχει ως εξής: θα μιλήσουν πρώτα οι εισηγητές και οι ειδικοί αγορητές επί των άρθρων και των τροπολογιών, κατόπιν οι εναπομείναντες ομιλητές επί της αρχής, οι οποίοι θα μιλήσουν και επί των άρθρων και των τροπολογιών, και στη συνέχεια θα πάρουν τον λόγο όσοι τυχόν εγγραφούν επί των άρθρων και των τροπολογιών σήμερα.

Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το Σώμα συνεφώνησε.

Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και πέντε εκπαιδευτικοί συνοδοί τους από το 6ο Γυμνάσιο Ξάνθης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο εισηγητής του ΣΥΡΙΖΑ κ. Βασίλειος Τσίρκας για οκτώ λεπτά.

**ΒΑΣΙΛΕΙΟΣ ΤΣΙΡΚΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, μετά την έγκριση με ευρεία πλειοψηφία από την Ολομέλεια της Βουλής για τη δέκατη τρίτη σύνταξη στους χαμηλοσυνταξιούχους και την ηχηρή απουσία της Αξιωματικής Αντιπολίτευσης από αυτή την ευεργετική νομοθετική πρωτοβουλία, είναι πλέον ξεκάθαρο στα μάτια του ελληνικού λαού τίνος συμφέροντα και επιδιώξεις εξυπηρετεί ο καθένας εδώ μέσα. Όσοι επέλεξαν αυτή τη στάση, έθεσαν τον εαυτό τους στη σκληρή κρίση των πολιτών, στους οποίους είναι όχι απλώς έκθετοι αλλά και υπόλογοι.

Έφτασαν μάλιστα στο σημείο να κατηγορούν τον Πρωθυπουργό για αυτήν την εφάπαξ, έμμεση δέκατη τρίτη σύνταξη για ένα εκατομμύριο εξακόσιες χιλιάδες χαμηλοσυνταξιούχους. Δηλώσατε απόντες στην προσπάθεια στήριξης των φτωχών και οικονομικά αδύνατων συμπολιτών μας.

Σήμερα καλούμαστε να ψηφίσουμε την αναστολή αύξησης του ΦΠΑ στα νησιά που δέχονται το βάρος της προσφυγικής κρίσης ολόκληρης της Ευρώπης. Η απόφαση αυτή, να ανασταλεί η αύξηση του ΦΠΑ για τα νησιά που δέχονται τις προσφυγικές ροές, κρίθηκε και κρίνεται αναγκαία, προκειμένου να ανακουφιστούν οι κάτοικοί τους, καθώς από την 1η Ιανουαρίου θα αυξάνονταν αυτόματα ο ΦΠΑ. Παγώνει, λοιπόν, ο ΦΠΑ στα νησιά που σηκώνουν καθημερινά το βάρος της μεταναστευτικής κρίσης της Ευρώπης.

Μετά τις οξύτατες κοινωνικές αντιδράσεις που προκάλεσε η Αξιωματική Αντιπολίτευση μη ψηφίζοντας το κοινωνικό επίδομα, λένε σήμερα ότι θα ψηφίσουν την τροπολογία αυτή. Είναι ευπρόσδεκτοι. Να είστε σίγουροι, όμως, ότι οι πολίτες ακούν, βλέπουν και καταλαβαίνουν. Δυστυχώς, αντί να ζητάτε τόσα και άλλα τόσα μέτρα για τους χαμηλοσυνταξιούχους, που εσείς φτωχοποιήσατε με τις πολιτικές σας, δεσμεύεστε να ψηφίσετε τόσα και άλλα τόσα από αυτά που ζητάει ο κ. Σόιμπλε.

Νομοθετούμε σε ένα δύσκολο οικονομικό περιβάλλον και ναρκοθετημένο πολλές φορές από τις καταστροφικές επιλογές της πενταετίας 2010-2014. Συνεχίζουμε, όπως αποδεικνύεται, και με αυτό το πολυνομοσχέδιο που συζητάμε σήμερα στη Βουλή, στην Ολομέλεια να φέρνουμε νομοθετικές πρωτοβουλίες που είναι προς όφελος των ασθενέστερων και ανοίγουν τον δρόμο για ακόμη περισσότερες ευεργετικές παρεμβάσεις για όσους το έχουν ανάγκη.

Και σήμερα οι ριζικές τομές που καλούμαστε να ψηφίσουμε, τόσο στον ευαίσθητο τομέα της δικαιοσύνης, όσο και σε θέματα σχετικά με την καταπολέμηση της φοροδιαφυγής, επιβεβαιώνουν την δική μας πολιτική βούληση για θεσμικές αλλαγές και μεταρρυθμίσεις, για να μην διαιωνίζεται το καθεστώς της αδιαφάνειας, της απώλειας δημόσιων εσόδων, της διόγκωσης της φοροδιαφυγής και του μαύρου χρήματος.

Με την αναμόρφωση του Πτωχευτικού Κώδικα, στο πρώτο μέρος του νομοσχεδίου, παρέχεται η δυνατότητα επαναδραστηριοποίησης των επιχειρήσεων και καθίσταται δυνατή η παροχή δεύτερης ευκαιρίας σε οφειλέτες, φυσικά πρόσωπα που πτώχευσαν, αλλά και απαλλαγής τους από οφειλές. Καθίσταται, λοιπόν, επιβεβλημένη η αναζήτηση ισχυρών θεσμικών αναχωμάτων για να υπάρχει μία δίκαιη εξισορρόπηση συμφερόντων, προστασία των αδυνάτων και αποκατάσταση της κοινωνικής ειρήνης. Δίνεται η δυνατότητα μίας δεύτερης ευκαιρίας στον οφειλέτη, ο οποίος κρίθηκε από τη δικαιοσύνη ότι δεν προέβη σε δόλια χρεωκοπία, ενώ ενισχύεται η αποτελεσματικότητα, συντέμνονται οι προθεσμίες εξέλιξης της πτωχευτικής διαδικασίας και ενισχύεται συνολικά η εξυγιαντική λειτουργία του Πτωχευτικού Δικαίου.

Στο δεύτερο μέρος του παρόντος νομοσχεδίου, θεσπίζονται μέτρα επιτάχυνσης και εξορθολογισμού της διοικητικής δίκης, τόσο στο Συμβούλιο της Επικρατείας, όσο και στα τακτικά διοικητικά δικαστήρια. Η εισαγωγή και στο Σ.τ.Ε. του ένδικου μέσου αίτησης επανάληψης της διαδικασίας, μετά και από καταδικαστική απόφαση του Ευρωπαϊκού Δικαστηρίου Ανθρωπίνων Δικαιωμάτων, η εισαγωγή του θεσμού της ενδοδικαστικής συμβιβαστικής επίλυσης των διαφορών από αγωγές για απαιτήσεις από διοικητικές συμβάσεις, η εισαγωγή του θεσμού του εισηγητή δικαστή στις διοικητικές διαφορές ουσίας εκτός των αγωγών, η άμβλυνση των προϋποθέσεων για την άσκηση έφεσης και αναίρεσης ενώπιον του Συμβουλίου της Επικρατείας, η δέσμευση πλέον των διοικητικών δικαστηρίων και από τις αμετάκλητες αθωωτικές αποφάσεις των ποινικών δικαστηρίων, αποτελούν σημαντικές παρεμβάσεις στην κατεύθυνση του εξορθολογισμού και της επιτάχυνσης της διοικητικής δίκης.

Στο τρίτο μέρος το νομοσχεδίου, περιλαμβάνονται ρυθμίσεις για τη μείωση των δικαστικών τελών και παραβόλων. Είναι σημαντικό να βρεθεί ένα σημείο ισορροπίας ανάμεσα στην άσκηση καταχρηστικών και εντελώς αβάσιμων ενδίκων μέσων, χωρίς να παρεμποδίζεται ουσιωδώς το δικαίωμα παροχής δικαστικής προστασίας για τον πολίτη, ως βασική συνταγματική αρχή, όπως ορίζει και το άρθρο 20 του Συντάγματος. Και είναι γεγονός αδιαμφισβήτητο ότι, εξαιτίας της οικονομικής κρίσης, μεγάλη μερίδα των πολιτών δυσκολεύεται να καταβάλει παράβολα και δικαστικά τέλη, που τίθενται ως προϋποθέσεις για την άσκηση τέτοιων μέσων ή βοηθημάτων.

Ο εξορθολογισμός, λοιπόν, και η μείωση των δικαστικών τελών και παραβόλων, διασφαλίζει το δικαίωμα των πολιτών στη δικαστική προστασία και καθιστά ευχερέστερη την πρόσβασή τους στη δικαιοσύνη. Καταργείται το δικαστικό ένσημο στις αναγνωριστικές αγωγές και η ρύθμιση αυτή αποκαθιστά την έννοια της διαφοροποίησης μεταξύ καταψηφιστικών και αναγνωριστικών αγωγών.

Ανέφερα και στην πρώτη ομιλία μου στην Ολομέλεια ότι αξιοποιήθηκε ιδιαιτέρως προς αυτή την κατεύθυνση και η μελέτη του ζητήματος από την επιτροπή γερμανικών αποζημιώσεων σε σχέση με την καταβολή δικαστικού ενσήμου στις αναγνωριστικές αγωγές αποζημίωσης θυμάτων των κατοχικών δυνάμεων. Μειώνονται τα παράβολα. Πολλά από τα παράβολα στον Κώδικα Ποινικής Διαδικασίας, τροποποιούνται προς όφελος των πολιτών και του δικαιώματος δικαστικής προστασίας. Και πέρα από την υφιστάμενη απαλλαγή από την υποχρέωση καταβολής δικαστικού ενσήμου για εργατικές υποθέσεις, αυτό μειώνεται στο μισό και για όλες τις υπόλοιπες καταψηφιστικές αγωγές των εργατικών διαφορών. Και κρίνεται παρούσα η αναγκαία ρύθμιση καθώς επιτρέπει στους εργαζόμενους να διεκδικήσουν πιο αποτελεσματικά, δικαστικά τις αξιώσεις τους, που σε άλλη περίπτωση δεν θα μπορούσαν, λόγω της δυσχερούς οικονομικής θέσης που έχουν περιέλθει.

Θεσμοθετείται ελάχιστο παράβολο για αίτημα αναβολής της δίκης, τα έσοδα από το οποίο κατευθύνονται στον θεσμό της νομικής βοήθειας, για όσους το έχουν ανάγκη.

Με το άρθρο 52, θεσπίζεται η συμμετοχή των δικηγόρων ως δικαστικών αντιπροσώπων σε αρχαιρεσίες συλλογικών οργάνων, γεγονός που ικανοποιεί πάγιο αίτημα του δικηγορικού κόσμου. Εξάλλου, η ιδιότητα αυτή καθαυτή των δικηγόρων ως άμισθων δημόσιων λειτουργών και πυλώνων των παραγόντων της δικαιοσύνης, περιβάλλει εξίσου αποτελεσματικά τη διαδικασία ως προς τη διαφύλαξη του σχετικού δημόσιου συμφέροντος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πηγαίνοντας στις διατάξεις του Υπουργείου Οικονομικών -κύριε Πρόεδρε θα χρησιμοποιήσω και τον χρόνο της δευτερολογίας μου, ευχαριστώ- πρέπει να επισημάνουμε ότι αποτελούσε δέσμευσή μας η νομοθετική πρωτοβουλία και για την οικειοθελή αποκάλυψη καταθέσεων και την επέκταση της χρήσης πλαστικού και ηλεκτρονικού χρήματος. Τίθεται σε εφαρμογή, λοιπόν, το πρόγραμμα οικειοθελούς γνωστοποίησης του πραγματικού εισοδήματος για κάθε φορολογούμενο και αποτελεί το πρόγραμμα αυτό ένα χρήσιμο εργαλείο για την αντιμετώπιση της φοροδιαφυγής, που θα συμβάλει στην αύξηση των δημοσίων εσόδων, ενώ θα δώσει τη δυνατότητα στους φορολογούμενους να συμπεριλάβουν τα πραγματικά εισοδήματά τους στη δήλωση περιουσολογίου.

Στο ίδιο μήκος κύματος κινούνται και τα μέτρα για την επέκταση της χρήσης πλαστικού και ηλεκτρονικού χρήματος, τα οποία βασίζονται στη λογική παροχής κινήτρων προς τους πολίτες για την υιοθέτηση ηλεκτρονικών πληρωμών, ώστε να δημιουργηθεί ένα συμπαγές κανονιστικό πλαίσιο που θα μπορεί να εφαρμοστεί σε μακροχρόνια βάση. Με βάση αυτό το πλαίσιο, θεσπίζονται και συγκεκριμένα ευεργετικά μέτρα και κίνητρα για την έκπτωση του φόρου εισοδήματος, χτίσιμο του αφορολόγητου μέσω της χρήσης ηλεκτρονικών συναλλαγών, που μπορεί να αποτελέσει ένα ακόμα εργαλείο ενίσχυσης των δημόσιων εσόδων αλλά και ενίσχυσης του κοινωνικού προϋπολογισμού, προκειμένου να στηριχθούν οι πιο αδύναμοι οικονομικά.

Κυρίες και κύριοι Βουλευτές, το οικονομικό έτος 2016 κλείνει με θετικούς οικονομικούς δείκτες. Αποδείξαμε ότι η υπεραπόδοση εσόδων θα καταλήγει στους οικονομικά ασθενέστερους. Με τον τρόπο αυτό αναδιανέμουμε τον πλούτο προς όφελος των ασθενέστερων στρωμάτων. Καταφέραμε και πετύχαμε τους δημοσιονομικούς στόχους, κρατώντας όρθια την κοινωνία και ανοίγουμε τον δρόμο, ώστε το 2017, για το οποίο προβλέπονται και θετικοί ρυθμοί ανάπτυξης, να πετύχουμε και μεγαλύτερη υπεραπόδοση κρατικών εσόδων. Και τα αποτελέσματα αυτά οφείλονται στην αποφασιστικότητά μας να βάλουμε τέλος στα θαλασσοδάνεια που έπαιρναν κάποιοι με αέρα, να δώσουμε μάχη με τη φοροδιαφυγή και φοροαποφυγή, το λαθρεμπόριο καπνικών και καυσίμων.

Βούλησή μας είναι η καταπολέμηση της φοροδιαφυγής και η απόδοση δικαιοσύνης για όλους. Χρειάζεται συστηματική και επίμονη προσπάθεια και το επόμενο έτος για να πετύχουμε εκ νέου υπεραπόδοση εσόδων. Εμείς δεσμευόμαστε ότι όποιο πλεόνασμα θα επιστρέφει στους πολίτες για να ευεργετηθούν και σε άλλες κοινωνικές κατηγορίες που το έχουν ανάγκη, εκτός από αυτές που ήδη ευεργετήθηκαν με τις αποφάσεις που έχουμε πάρει, όπως κάναμε χθες με τους χαμηλοσυνταξιούχους, όπως θα κάνουμε σήμερα με τους νησιώτες.

Για αυτό εξάλλου και διαπραγματευτήκαμε σκληρά και συνεχίζουμε και σήμερα να διαπραγματευόμαστε σκληρά, για να μειώσουμε τους στόχους των πρωτογενών πλεονασμάτων. Το κάναμε για το 2016, το 2017 και το 2018, όταν οι προηγούμενες κυβερνήσεις είχαν συμφωνήσει εξοντωτικά πρωτογενή πλεονάσματα της τάξης του 4,5%. Είμαστε αποφασισμένοι να υπερασπιστούμε τα δικαιώματα του ελληνικού λαού και ειδικά των φτωχών, των ανέργων και των ανθρώπων με χαμηλά εισοδήματα.

Για τον λόγο αυτό, δεν πρόκειται ποτέ να παραδώσουμε τον ελληνικό λαό βορά στους καλοθελητές της λιτότητας και της ύφεσης. Ο λαός δεν ξεχνά ότι έχετε δώσει δείγματα γραφής για το πώς θα αντιμετωπίζατε εσείς, κύριοι της Αξιωματικής Αντιπολίτευσης, τις παράλογες απαιτήσεις Σόιμπλε και των σκληρών δανειστών για πρόσθετα μέτρα, πρόσθετες διασφαλίσεις και κατάργηση της όποιας κατάκτησης έχει μείνει όρθια. Θα αντιστεκόσασταν ή θα λέγατε «ναι» στις ορέξεις του Βερολίνου; Η στάση σας μέχρι σήμερα, αποδεικνύει ότι είστε πρόθυμοι να υποστηρίξετε πειθήνια τις πιο σκληρές αντιλαϊκές πολιτικές.

Ευτυχώς για τη χώρα και τον λαό της, οι εκλογές θα γίνουν το 2019, οπότε και η χώρα θα βγει από τα μνημόνια και τη σκληρή επιτροπεία και τότε θα κριθούμε όλοι για τις επιλογές μας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, για ένα θέμα διαδικασίας μπορώ να έχω τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Για πόσο;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Για δύο λεπτά. Είναι θέμα διαδικασίας.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, έχετε τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, αυτή η κατάσταση με τον αριθμό των τροπολογιών -και το λέω γιατί μόλις τώρα, καθώς μιλάμε, κατατέθηκαν άλλες δύο τροπολογίες κατά τη διάρκεια μάλιστα της ομιλίας του εισηγητή- δεν μπορεί να συνεχιστεί. Η Κυβέρνηση αυτό το οποίο δείχνει σε αυτό το θέμα, είναι μια συμπεριφορά στον τρόπο νομοθέτησης που δεν τιμά το ελληνικό Κοινοβούλιο.

Έχουμε δέκα υπουργικές τροπολογίες, εκ των οποίων οι τρεις κατατέθηκαν την τελευταία ώρα. Από αυτές τις τρεις, λοιπόν, η μία μιλάει μέσα για ζητήματα πολύ σοβαρά, όπως είναι αυτό που αφορά το Υπουργείο Τουρισμού και προχωρά σε απευθείας αναθέσεις στον ΕΟΤ.

Μιλάω για τις τελευταίες μόνο. Η άλλη τροπολογία η οποία κατατέθηκε, αφορά την εμπορία πετρελαιοειδών. Πρόκειται για μια μεγάλη τροπολογία, που αλλάζει το σύστημα στην εμπορία πετρελαιοειδών, αυτά τα θέματα, όπως καταλαβαίνετε, δεν μπορούν να συζητηθούν με αυτόν τον τρόπο. Πριν από λίγο, κατατέθηκε επίσης μια τροπολογία, που αφορά στις μετακινήσεις του Υπουργού Μεταναστευτικής Πολιτικής. Ας πάει όπου θέλει ο Υπουργός Μεταναστευτικής Πολιτικής, αλλά το πρόβλημα είναι τι αποτέλεσμα φέρνει. Δεν μπορούμε να ελέγξουμε αυτές τις διαδικασίες με αυτόν τον τρόπο.

Χθες είχαμε τροπολογία για τη συγκρότηση Ολομέλειας της Ελληνικής Ολυμπιακής Επιτροπής, που αποσύρθηκε μετά τις έντονες διαμαρτυρίες μας για τα θέματα τα οποία είχε. Ουσιαστικά, «Γιάννης κερνάει, Γιάννης πίνει». Έτσι την χαρακτηρίσαμε.

Καταλαβαίνετε ότι με αυτόν τον τρόπο δεν γίνεται να νομοθετήσει το Σώμα. Δεν δικαιολογείται αυτή η κατάσταση. Δεν μπορούμε να κατανοήσουμε τι συμβαίνει. Πέφτετε αύριο και έχουμε εκλογές; Έχετε αποφασίσει να πάμε σε εκλογικές διαδικασίες και έχουμε αυτόν τον τρόπο νομοθέτησης; Αύριο έχουμε νομοσχέδιο, κύριε Πρόεδρε. Δύο μέρες. Ξεκινάει η συζήτηση αύριο το πρωί και ολοκληρώνεται μεθαύριο το βράδυ. Παρακαλώ, τουλάχιστον ορισμένες από αυτές να αποσυρθούν από αυτήν τη διαδικασία και να μπουν -αν δεν γίνεται με τον φυσιολογικό τρόπο-, εν πάση περιπτώσει, αύριο στη διαδικασία συζήτησης. Δεν γίνεται η Βουλή να μπορεί να κρίνει με αυτόν τον τρόπο τόσο σημαντικές τροπολογίες. Και σε κάθε περίπτωση δεν είναι εδώ οι Υπουργοί, στους οποίους αναφέρονται αυτές οι τροπολογίες, ούτε καν για να τις παρουσιάσουν. Δεν γίνεται αυτός ο τρόπος. Παρακαλώ να επιληφθεί αυτήν τη στιγμή και το Προεδρείο και η Κυβέρνηση στο να σταματήσει αυτή η διαδικασία.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Βεβαίως, οι Υπουργοί θα έλθουν, όσον αφορά το σκέλος αυτό.

Προχωρούμε με τον εισηγητή της Νέας Δημοκρατίας, κ. Απόστολο Βεσυρόπουλο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση του νομοσχεδίου διεξάγεται μέσα σε ένα ζοφερό κλίμα που πυροδοτείται από αστάθεια και αβεβαιότητα. Η Κυβέρνηση ΣΥΡΙΖΑ-ΑΝΕΛ επιχειρεί να μετατρέψει τα πολιτικά της αδιέξοδα σε αδιέξοδα για τη χώρα. Όλοι γνωρίζουμε ότι η καθυστέρηση στο κλείσιμο της αξιολόγησης έχει συνέπειες. Μένει να δούμε ποιες είναι αυτές οι συνέπειες και ας ελπίσουμε να μην είναι ανάλογες των συνεπειών της περήφανης διαπραγμάτευσης, που κάνατε το πρώτο επτάμηνο του 2015, η οποία χρέωσε τη χώρα με 100 δισεκατομμύρια ευρώ, έφερε ένα νέο και πιο επώδυνο μνημόνιο και διέλυσε το τραπεζικό σύστημα. Η Κυβέρνηση, αν δεν μπορεί να κυβερνήσει, μπορεί να κάνει εκλογές και να απέλθει. Γιατί αυτό θα είναι το αποτέλεσμα των εκλογών, όποτε κι αν γίνουν. Δεν έχει όμως το δικαίωμα να παίζει τη χώρα στα ζάρια και να στέλνει μετά τον λογαριασμό να πληρωθεί από τους Έλληνες πολίτες.

Υπάρχουν κάποιοι, που νομίζουν ότι βρίσκονται ακόμα στην εποχή που καταργούσαν τα μνημόνια, συμπεριφέρονται σαν να μην έχει συμβεί τίποτα από τον Ιανουάριο 2015 έως σήμερα. Θα τους θυμίσω, λοιπόν, ότι ο κ. Σόιμπλε και η τρόικα, ζητούσαν πάντα την κατάργηση των μειωμένων συντελεστών ΦΠΑ στα νησιά. Η Νέα Δημοκρατία ποτέ δεν είχε υποκύψει σε αυτήν την απαίτηση. Εσείς ικανοποιήσατε αυτήν την απαίτηση. Ο κ. Σόιμπλε και η τρόικα ζητούσαν πάντα το υπερταμείο και την εκχώρηση σε αυτό όλης της δημόσιας περιουσίας. Η Νέα Δημοκρατία δεν δεχόταν ούτε να το συζητήσει. Εσείς, τα δώσατε όλα. Εκχωρήσατε τη δημόσια περιουσία στο υπερταμείο για εκατό χρόνια και υπό ξένο έλεγχο, λες και η χώρα είχε χάσει κανέναν πόλεμο και ήταν υποχρεωμένη να καταβάλει πολεμικές αποζημιώσεις. Ο κ. Σόιμπλε είναι δεδομένο ότι είχε βάλει το ζήτημα της εξόδου της χώρας από το ευρώ. Αν υπάρχει μια Κυβέρνηση που εξυπηρετεί αυτό το σχέδιο, αυτή είναι η Κυβέρνηση ΣΥΡΙΖΑ-ΑΝΕΛ.

Σταματήστε, λοιπόν, να υποτιμάτε τη νοημοσύνη των Ελλήνων πολιτών, που όλοι γνωρίζουν ποιοι είναι αυτοί που είναι έτοιμοι να υπογράψουν και να τα δεχτούν όλα, για να παραμείνουν έστω και για μια ημέρα παραπάνω στην εξουσία. Ο Ευρωβουλευτής του ΣΥΡΙΖΑ, ο κ. Χρυσόγονος, σας είπε ότι έπρεπε να είχατε συζητήσει με τους εταίρους το θέμα του επιδόματος και να είχατε ενημερώσει. Το ίδιο ανέφερε, μασημένα βέβαια, και ο κ. Τσακαλώτος.

Θα ήθελα να σας θυμίσω πώς έγινε η μείωση του ΦΠΑ στην εστίαση από το 23% στο 13% από την κυβέρνηση της Νέας Δημοκρατίας. Και τότε υπήρχαν ενστάσεις από τους εταίρους μας. Επιμείναμε όμως, έχοντας να παρουσιάσουμε αποτελέσματα, έχοντας επιχειρήματα. Η μείωση του ΦΠΑ στην εστίαση έγινε χωρίς αναταράξεις.

Ήρθατε βέβαια εσείς μετά και αυξήσατε το ΦΠΑ στην εστίαση από το 13% στο 24%. Η διακυβέρνηση της χώρας χρειάζεται αίσθηση ευθύνης απέναντι στην κοινωνία και τους πολίτες. Για την Κυβέρνηση αυτήν, όμως, προτεραιότητα είναι οι μικροκομματικές σκοπιμότητες, ο εκμαυλισμός.

Κυρίες και κύριοι συνάδελφοι, θα ζητήσω και τον χρόνο της δευτερολογίας μου σε ό,τι αφορά την ομιλία επί των άρθρων του νομοσχεδίου. Ξεκινώ με τις διατάξεις του πτωχευτικού κώδικα.

Ποια θα έπρεπε, κυρίες και κύριοι συνάδελφοι, να ήταν η στόχευση αυτού του νομοσχεδίου; Έπρεπε να είναι η απλοποίηση της πτωχευτικής διαδικασίας σε όλα τα στάδια και προς όλες τις κατευθύνσεις. Αυτή άλλωστε ήταν και η πρώτη ύλη στην οποία στηρίχθηκε και η πρόταση που είχε καταθέσει η Νέα Δημοκρατία για την αναμόρφωση του Πτωχευτικού Κώδικα.

Οι διατάξεις που φέρατε δεν συνιστούν λύση στο πρόβλημα, παρά το γεγονός ότι υπάρχουν και θετικές ρυθμίσεις. Η νομοθετική αυτή προσπάθεια είναι αποσπασματική και άτολμη. Θα έπρεπε να υπάρχει μια συνολική θεσμική παρέμβαση που θα αποτελούσε εγγύηση για την ολοκλήρωση της διαδικασίας ρευστοποίησης της πτωχευτικής περιουσίας και την εξόφληση των πιστωτών εντός είκοσι τεσσάρων μηνών. Δεν υπάρχει όμως.

Είναι δεδομένες οι ενστάσεις που έχουμε για το άρθρο 11, σύμφωνα με το οποίο για τη μείωση του χρόνου απαλλαγής του οφειλέτη από τα χρέη, προβλέπεται αίτηση του οφειλέτη και δικαστική απόφαση. Γιατί διαφωνούμε; Γιατί με τη συγκεκριμένη διατύπωση θα υπάρχει καθυστέρηση της εκδίκασης της υπόθεσης, μια παράπλευρη απώλεια στην καθυστέρηση επιστροφής του οφειλέτη, στην οικονομική δραστηριότητα και στην κανονικότητα. Δεν αντιμετωπίζεται μια παθογένεια της διαδικασίας που ήταν η μεγάλη χρονική καθυστέρηση απεμπλοκής του οφειλέτη η οποία ήταν και ετεροβαρής εις βάρος του, αφού μετέφερε το βάρος της απόδειξης στην πλευρά του οφειλέτη.

Κυρίες και κύριοι συνάδελφοι, οι παρατηρήσεις και οι θέσεις της Νέας Δημοκρατίας σε ό,τι αφορά τις διατάξεις για τη διοικητική δίκη έχουν ως εξής: Πιστεύουμε ότι υπάρχουν διατάξεις που κινούνται προς τη σωστή κατεύθυνση για την απλοποίηση των διαδικασιών και την ταχύτερη απονομή της δικαιοσύνης. Θα αναφερθώ ενδεικτικά στα άρθρα 19, 22, 23, 28 και 30 τα οποία θεωρούμε ότι κινούνται προς τη σωστή κατεύθυνση.

Εμείς πιστεύουμε πως είναι προς τη σωστή κατεύθυνση η μείωση στο 20% αντί του 50% της προκαταβολής της οφειλής με βάση την πρωτόδικη απόφαση φόρου, η οποία μέχρι σήμερα ήταν προϋπόθεση για να έχει ισχύ και να γίνει παραδεκτή η έφεση. Το ίδιο ισχύει και για τη μείωση σε 1% αντί του 2% του αναλογικού παράβολου επί φορολογικών διαφορών χρηματικού αντικειμένου.

Κυρίες και κύριοι συνάδελφοι, προχωρώ στις ρυθμίσεις και τις αρμοδιότητες του Υπουργείου Οικονομικών. Το νομοσχέδιο για την οικειοθελή αποκάλυψη και φορολόγηση αδήλωτων εισοδημάτων και το νομοσχέδιο για το πλαστικό χρήμα, θα μπορούσαν να συνδεθούν με ευεργετικά αποτελέσματα όχι μόνο για τα έσοδα αλλά και για το σύνολο της οικονομικής δραστηριότητας.

Η Κυβέρνηση εδώ και ενάμιση χρόνο κωλυσιεργούσε. Τελικά αυτά τα οποία έφεραν, συνιστούν ένα πρόχειρο γονατογράφημα, άτολμο και αναποτελεσματικό. Οι ρυθμίσεις που περιλαμβάνονται στο νομοσχέδιο για την οικειοθελή αποκάλυψη φορολογητέας ύλης δεν πρόκειται να αποδώσουν. Υπάρχουν υψηλοί φορολογικοί συντελεστές οι οποίοι αποτελούν το πιο ισχυρό αντικίνητρο που υπάρχει. Κανείς δεν πρόκειται να αποκαλύψει αδήλωτα εισοδήματα με φορολογικούς συντελεστές που υπερβαίνουν το 60%.

Επίσης, είναι δεδομένο ότι η προχειρότητα και η έλλειψη ρεαλισμού που επισήμανα, αποτυπώνονται στο άρθρο 57. Το επισήμανα και στην επιτροπή αλλά απάντηση δεν πήρα ούτε βλέπω διάθεση από την πλευρά του Υπουργείου Οικονομικών να δει τα αυτονόητα. Θα ήθελα να μου πείτε με ποια λογική κάποιος που θα μπει στη ρύθμιση τον Μάρτιο θα πληρώνει πρόσθετο φόρο 8%, ενώ κάποιος που θα μπει δύο μήνες μετά, θα πληρώνει 10%. Ποιο είναι το κριτήριο;

Κυρίες και κύριοι συνάδελφοι, αυτές οι ρυθμίσεις θα πρέπει να συνιστούν κίνητρο και όχι αντικίνητρο. Υπάρχει ζήτημα και με το άρθρο 61, το οποίο πιστεύουμε ότι κινείται σε εντελώς λάθος κατεύθυνση. Σύμφωνα με το άρθρο 61 εάν κάποιος δεν καταβάλει δόσεις και χάσει τη ρύθμιση, αυτό σημαίνει αυτομάτως ότι χάνει και όλες τις άλλες ευεργετικές διατάξεις. Με αυτό το άρθρο ουσιαστικά αναιρείται όποιο κίνητρο μπορεί να υπάρξει.

Σε ό,τι αφορά τις διατάξεις για το πλαστικό χρήμα, σας είπα και πριν ότι η Νέα Δημοκρατία αλλά και όλοι οι θεσμικοί φορείς της αγοράς και της οικονομίας, αντιμετώπιζαν τη δημιουργία ενός νέου θεσμικού πλαισίου για την επέκταση της χρήσης πλαστικού χρήματος ως μεταρρυθμιστική προσπάθεια με πολλαπλασιαστικά οφέλη για τις επιχειρήσεις, τους πολίτες και την οικονομία. Εσείς τι κάνατε; Πέραν του ότι φέρατε ένα νομοσχέδιο με σημαντική καθυστέρηση και χωρίς κίνητρα για όλους τους Έλληνες πολίτες, δώσατε σε αυτό ένα τιμωρητικό χαρακτήρα.

Η ανεπάρκεια και η προχειρότητα είναι εμφανής στις περισσότερες διατάξεις αυτού του νομοσχεδίου, πέρα από τη λανθασμένη φιλοσοφία από την οποία διέπεται. Προβλέπεται ότι η προθεσμία για την εγκατάσταση ηλεκτρονικών συσκευών για τις συναλλαγές με πλαστικό χρήμα θα οριστεί με υπουργική απόφαση, ενώ με υπουργική απόφαση θα καθοριστούν και οι κυρώσεις, όπως προβλέπει το άρθρο 65.

Για ποιον λόγο; Δεν θα έπρεπε όλα αυτά να προσδιορίζονται στο νομοσχέδιο; Υπάρχει μεγαλύτερη απόδειξη προχειρότητας και αδυναμίας προετοιμασίας και ορθολογικού σχεδιασμού από τις διατάξεις του άρθρου 68, που δίνουν τη δυνατότητα στον Υπουργό να καθορίζει τις εξαιρέσεις από τις διατάξεις για τη χρήση πλαστικού χρήματος; Τι είναι αυτό που σας εμπόδισε και σας εμποδίζει να προσδιοριστούν αυτές οι εξαιρέσεις στο νομοσχέδιο;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα πάρω και τον χρόνο της δευτερολογίας μου.

Είναι τόσο δύσκολο να υπάρχει πρόβλεψη για τους υπερήλικες, τους κατοίκους των μικρών νησιών, των ορεινών και δυσπρόσιτων περιοχών, για τα ΑΜΕΑ, για τα ανήλικα με ορφανική σύνταξη, για να αναφερθώ και σε μια περίπτωση που πολλοί αγνοούν; Είναι τόσο δύσκολο;

Εδώ και δύο χρόνια ασχολείστε με τις συγκεκριμένες διατάξεις του νομοσχεδίου και ούτε αυτά τα απλά και αυτονόητα δεν μπορείτε να ρυθμίσετε.

Η μεγαλύτερη αδυναμία αυτού του νομοσχεδίου είναι το γεγονός ότι ουσιαστικά περιορίζει τα κίνητρα για την επέκταση της χρήσης πλαστικού χρήματος στη συλλογή αποδείξεων για το αφορολόγητο. Δεν χρειάζεται να υπενθυμίσω ότι η Νέα Δημοκρατία κατέθεσε συνολική και ολοκληρωμένη πρόταση για την επέκταση της χρήσης πλαστικού χρήματος με συγκεκριμένους στόχους, που αναδεικνύουν όχι μόνο τα κίνητρα αλλά και τα πολλαπλασιαστικά οφέλη για την οικονομία, τα δημόσια έσοδα, τους επαγγελματίες και τους πολίτες.

Στις διατάξεις για την επέκταση του πλαστικού χρήματος δεν υπάρχει ακατάσχετος επαγγελματικός λογαριασμός και καλώ την πολιτική ηγεσία του Υπουργείου Οικονομικών να σταματήσει να παραπλανά και κυρίως να σταματήσει να υποτιμά τη νοημοσύνη μας. Θα μπορούσε να υπάρχει ειδικός ακατάσχετος επαγγελματικός λογαριασμός, από τον οποίο, όμως, θα πραγματοποιούνταν δεσμευτικά όλες οι δαπάνες μισθοδοσίας, καταβολής ασφαλιστικών και φορολογικών υποχρεώσεων και δαπανών για προμηθευτές.

Δυστυχώς -και λυπάμαι που το λέω- οι διατάξεις του νομοσχεδίου για το πλαστικό χρήμα συνιστούν μια χαμένη ευκαιρία, προκειμένου να υπάρξει μια σημαντική μεταρρύθμιση στην πραγματική οικονομία.

Μια αναφορά στο τρίτο κεφάλαιο του τελευταίου αυτού μέρους του νομοσχεδίου για το δημοσιονομικό έλεγχο και τις πληρωμές του δημοσίου: Ο έλεγχος δαπανών θα γίνεται πλέον από τις οικονομικές υπηρεσίες των Υπουργείων, αφού μετά την κατάργηση των υπηρεσιών δημοσιονομικού ελέγχου από την 1η Ιανουαρίου, ο έλεγχος των δαπανών, αλλά και η έκδοση των χρηματικών ενταλμάτων θα πραγματοποιείται από τις Γενικές Διευθύνσεις Οικονομικών Υπηρεσιών των Υπουργείων.

Τα συγκεκριμένα άρθρα, κυρίες και κύριοι συνάδελφοι της κυβερνητικής Πλειοψηφίας, που θα ψηφίσετε σήμερα, είναι η φυσική συνέχεια και η εξέλιξη του ν.4270/2014 που είχε φέρει η κυβέρνηση Σαμαρά και εσείς καταψηφίσατε.

Η συνέπεια και η αλήθεια δεν έχουν καταφέρει ποτέ να συναντηθούν με αυτήν την Κυβέρνηση. Αντίθετα, η Κυβέρνηση είναι συνεπέστατη κάθε φορά στο ραντεβού της με το ψέμα και τον λαϊκισμό.

Μία ακόμη ένσταση: Θα ήθελα να αναφερθώ στο άρθρο 79 και την παράγραφο 3 του άρθρου 82, αφού από αυτά τα δύο άρθρα προκύπτει ότι μόνο τα εντάλματα που δεν εξοφλούνται μέσω της Ενιαίας Αρχής Πληρωμών θα αποστέλλονται στο Ελεγκτικό Συνέδριο για κατασταλτικό έλεγχο. Αυτό τι σημαίνει; Σημαίνει ότι καταργείται ο προληπτικός έλεγχος από το Ελεγκτικό Συνέδριο.

Υπάρχει, επίσης, μείζον ζήτημα με το άρθρο 94, στο οποίο υπάρχει μεταβατική διάταξη που προβλέπει ότι οι δαπάνες που διενεργήθηκαν το 2016 από το Υπουργείο Οικονομικών, θεωρούνται νόμιμες κατά παρέκκλιση των διατάξεων περί αναλήψεων υποχρεώσεων και κάθε άλλης γενικής ή ειδικής διάταξης, που θα μπορούν να καταβάλλονται από τις πιστώσεις του Υπουργείου Οικονομικών του τρέχοντος και του επόμενου έτους.

Αυτό, όμως, δημιουργεί τον κίνδυνο να υπάρξουν δαπάνες που θα επιβαρύνουν τον Προϋπολογισμό του 2017, τις οποίες δεν γνωρίζαμε όταν ψηφίστηκε.

Κυρίες και κύριοι συνάδελφοι, σεβαστείτε τους δημοσιονομικούς κανόνες, σεβαστείτε το δημόσιο χρήμα. Σταματήστε να χρησιμοποιείτε τη Βουλή ως πλυντήριο.

Κυρίες και κύριοι συνάδελφοι, είναι απαράδεκτη και εξόχως αντικοινοβουλευτική διαδικασία η κατάθεση τριών υπουργικών τροπολογιών πριν από λίγο.

Θα αναφερθώ στην τροπολογία για την αναστολή κατά ένα έτος της κατάργησης των μειωμένων συντελεστών ΦΠΑ στα νησιά, που αντιμετωπίζουν τις αρνητικές συνέπειες του μεταναστευτικού. Η Νέα Δημοκρατία θα ψηφίσει υπέρ. Εσείς, όμως, είστε αυτοί που πουλήσατε κυριολεκτικά και μεταφορικά τους μειωμένους συντελεστές ΦΠΑ στα νησιά. Ήδη υπάρχουν, με αυτό τον τρόπο, νησιά δύο ταχυτήτων.

Να σας υπενθυμίσω, επίσης, ότι το μεταναστευτικό, τα hot spots, εσείς τα φορτώσατε σε αυτά τα νησιά. Εσείς είστε αυτοί που διαλύσατε τον τουρισμό τους. Και αυτήν τη στιγμή δεν αρκεί η αναστολή κατάργησης των μειωμένων συντελεστών ΦΠΑ για να αντιμετωπιστούν οι συνέπειες των καταστροφικών επιλογών σας σε αυτά τα νησιά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε, τελειώνω.

Κυρίες και κύριοι συνάδελφοι, αυτή η Κυβέρνηση οδηγεί τη χώρα σε νέα μέτρα και σε νέα αδιέξοδα. Με αυτήν την Κυβέρνηση η χώρα θα κινείται διαρκώς σε ένα εκκρεμές αστάθειας και αβεβαιότητας. Γι’ αυτό και η λύση και η κάθαρση, με την αρχαιοελληνική έννοια του όρου, μπορούν να προκύψουν μόνο μέσα από εκλογές, εκλογές που θα έχουν ως αποτέλεσμα την πολιτική αλλαγή, μια νέα κυβέρνηση με συνεκτικό και ρεαλιστικό πρόγραμμα, μια μεταρρυθμιστική κυβέρνηση που θα δώσει ελπίδα και προοπτική. Αυτή θα είναι η κυβέρνηση της Νέας Δημοκρατίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ σας ευχαριστώ.

Θα ήθελα να πω προς το Σώμα, ότι υπάρχουν ήδη σαράντα ένας εγγεγραμμένοι ομιλητές. Συνολικά, με όσους είχαν απομείνει από την Παρασκευή, είναι σαράντα έξι οι ομιλητές. Αντιλαμβάνεστε ότι είναι αδύνατον να πάμε μέχρι το πρωί. Εκείνο, λοιπόν, το οποίο θα γίνει είναι να σεβαστούμε κατ’ αρχάς τον χρόνο. Ήδη οι δυο εισηγητές έχουν μιλήσει και έχουν πάρει και τη δευτερολογία τους. Καλό είναι να μείνουμε στην πρωτολογία, να σεβαστούμε τους χρόνους κι ανάλογα με την εξέλιξη της βραδιάς, να δούμε τι θα κάνουμε μετά τις πρώτες ομιλίες. Αυτό το λέω για να μην έχουμε παράταση από υπερβολικό ζήλο των ομιλητών.

Ο ειδικός αγορητής της Χρυσής Αυγής, ο κ. Παναγιώταρος, έχει τον λόγο για οκτώ λεπτά.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Πριν ξεκινήσω τα του νομοσχεδίου, να κάνω μια μικρή αναφορά: Πριν από λίγο ο Αρχηγός της Χρυσής Αυγής έκανε μια ομιλία στην Κοινοβουλευτική Ομάδα της Χρυσής Αυγής, στην Αίθουσα της Γερουσίας, μία ομιλία η οποία δεν μεταδόθηκε από την ΕΡΤ, διότι κάποιοι θολοκουλτουριάρηδες σύντροφοι και συντρόφισσες αποφάσισαν αυτό το αναφαίρετο δικαίωμα της τρίτης πολιτικής δύναμης να το σαμποτάρουν. Αυτοί οι κουλτουριάρηδες, που παλαιότερα ήταν θιασώτες των αμπεχόνων, των ταγαριών, των αξύριστων μασχαλών και αξύριστων ποδιών, μας λένε τώρα τι θα γίνει.

(Θόρυβος από την πτέρυγα του ΣΥΡΙΖΑ)

Συνεχίζετε και τώρα με αξύριστες μασχάλες. Εντάξει, συντρόφισσες. Εντάξει, περαστικά σας.

(Θόρυβος από την πτέρυγα του ΣΥΡΙΖΑ)

Ό,τι και να κάνετε, σύντροφοι και συντρόφισσες, η Χρυσή Αυγή ανεβαίνει. Και όσο και να την φιμώνετε, αυτή θα ανεβαίνει περισσότερο. Πάρτε το χαμπάρι. Ήσασταν ανακόλουθοι μέχρις εσχάτων σε όλα όσα λέγατε πριν από λίγο καιρό και τώρα θα πληρώνετε το τίμημα. Όσο και να μας φιμώνετε, υποτίθεται, δεν πρόκειται να κάνετε τίποτα.

Όσον αφορά το νομοσχέδιο: Ο κύριος Υπουργός είπε ότι δεν θα έρθουν τροπολογίες. Και ξαφνικά σήμερα βομβαρδιστήκαμε από τροπολογίες, κύριε Υπουργέ, διαφόρων τύπων και ειδών. Τροπολογίες που αφορούν, όπως μάθαμε, τις μετακινήσεις του κ. Μουζάλα, την πολύ επιτυχημένη θητεία του εν λόγω Υπουργού. Αλήθεια, ενδεχομένως να θέλει περισσότερα κονδύλια για μετακινήσεις. Να πάει στο Τυμπάκι να δει τις εκκλησίες τις οποίες οι λαθρομετανάστες, οι τζιχαντιστές έχουν ισοπεδώσει. Μήπως να ξαναπάει στη Μόρια να δει τι γίνεται εκεί με τους Αλγερινούς και όλους αυτούς τους τύπους, οι οποίοι ουδεμία σχέση με πρόσφυγες και τον πόλεμο στη Συρία ή το Ιράκ και αλλού, οι οποίοι καταληστεύουν τους καταστηματάρχες και τους πολίτες της περιοχής; Ενδεχομένως να χρειάζεται όντως περισσότερα κονδύλια ο κ. Μουζάλας, για να πάει να δει το χάλι στο οποίο έχει φέρει τη χώρα αυτός και η Κυβέρνησή του.

Είδαμε, επίσης, ότι κατατέθηκαν τροπολογίες, οι οποίες από μόνες τους είναι νομοσχέδια ολόκληρα και θα έπρεπε να έρθουν ξεχωριστά για να μπορέσουν να συζητηθούν κανονικά, όχι να έρχονται έτσι. Και δεν ξέρουμε και πόσες ακόμα θα φέρετε μέχρι τη λήξη της αποψινής συνεδρίασης.

Χαιρόμαστε, γιατί μαθαίνουμε -και ελπίζουμε να συμβάλλαμε κι εμείς θετικά- ότι θα αποσυρθεί το άρθρο 56Α, αυτό το οποίο έβγαζε ουσιαστικά λάδι διάφορους οι οποίοι εμπλέκονταν στο «Αθήνα ΄97» και ενδεχομένως και σε άλλα, όπως στους Ολυμπιακούς Αγώνες του 2004.

Αν θέλετε πραγματικά να αφήσετε ένα θετικό στίγμα, κύριε Υπουργέ, κάντε τα δέοντα για τις μεγάλες υποθέσεις που εκκρεμούν, να προχωρήσουν στην δικαιοσύνη με γοργούς ρυθμούς και όχι ακούσια να δίνετε το δικαίωμα της απαλλαγής σε όλους αυτούς οι οποίοι κατέφαγαν, στα μπλε και στα πράσινα τρωκτικά, δεκαετίες τώρα.

Είναι ένα άλλο άρθρο, κύριε Υπουργέ, το άρθρο 71, που έχει να κάνει με την πληρωμή των λογαριασμών ΔΕΚΟ και άλλων λογαριασμών από τα πρακτορεία ΟΠΑΠ. Πλέον δεν θα έχουν αυτή τη δυνατότητα. Και λες, εντάξει, δεν θα είναι πολύ μεγάλο το κακό, δεν τους επηρεάζει. Οι άνθρωποι των πρακτορείων, το σωματείο τους εξήγησε και είπε: Είμαστε οι πιο καθαροί απ’ όλους. Το χρήμα που διακινείται και ο τρόπος που διακινείται μέσω των πρακτορείων είναι απολύτως καθαρός και πασιφανές. Μήπως αυτή η τροπολογία σας, η οποία δεν φαντάζει τόσο σπουδαία, έχει να κάνει με ένα χατιράκι μικρό προς κάποιον άλλο; Γιατί όταν δεν θα πληρώνονται οι λογαριασμοί μέσω των πρακτορείων του ΟΠΑΠ, μάλλον θα πληρώνονται με άλλους τρόπους, όπως μέσω του νέου συστήματος VIVA, το οποίο όλως τυχαίως είναι ιδιοκτησία του κ. Λάτση. Μια μικρή χάρη εκεί, γιατί η μεγάλη χάρη είναι πιο κάτω, στα άρθρα 110, 111.

Στο άρθρο 106, όπως προείπαμε, είναι μια τροπολογία, είναι μια φωτογραφική διάταξη για κάποιον δικηγόρο. Βάλτε το όνομά του δικηγόρου, ώστε τουλάχιστον να μην παίζουμε την κολοκυθιά και να μην κοροϊδευόμαστε μεταξύ μας.

Θα ήθελα να μείνω στα δύο άρθρα, στο 110 και στο 111, που αφορούν τα δύο καζίνο. Το ένα είναι το καζίνο που υφίσταται εδώ και δεκαετίες στην Πάρνηθα, το Mont Parnes, ένα καζίνο κόσμημα, που ειδικότερα μετά τον σεισμό του 1999 έχουν μπει διάφοροι λυτοί και δεμένοι να το σαμποτάρουν. Και καταλαβαίνουμε τον λόγο, γιατί με το άλλο άρθρο βλέπουμε τις διευκολύνσεις και την άδεια που δίνεται για την δημιουργία καζίνο στον χώρο του Ελληνικού, στον κ. Λάτση δηλαδή. Εδώ είναι η μεγάλη εξυπηρέτηση. Η μικρή ήταν με το άρθρο 71.

Και ενώ όλοι γνωρίζουν πώς θα έπρεπε να γίνει αυτό το deal από την στιγμή που είναι να δημιουργηθεί δεύτερο καζίνο εντός του Νομού Αττικής -γιατί ο νόμος επέτρεπε ένα- θα έπρεπε το καζίνο που είναι στην Πάρνηθα -έτσι έλεγε η συμφωνία από τις αρχές της δεκαετίας του ΄70 κιόλας- να μπορέσει να κατέβει κάτω, εντός του αστικού ιστού, για να είναι ανταγωνιστικό με το άλλο.

Το οξύμωρο είναι, ότι το καζίνο της Πάρνηθας μέχρι στιγμής είναι εν μέρει κρατικό και αποδίδει μεγάλα έσοδα. Είναι τράπεζα στην κυριολεξία. Όταν οι τράπεζες δεν έχουν φράγκο, το καζίνο έχει πολλά λεφτά. Ξέρουμε τους λόγους. Αυτό είναι ένα άλλο θέμα. Και εσείς το σαμποτάρετε και δεν καταλαβαίνουμε τον ουσιαστικό λόγο ή μάλλον τον καταλαβαίνουμε. Βλέπετε, η πίεση που ασκείται από την μεριά του Ελληνικού, αλλά ενδεχομένως και από αλλού, είναι τεράστια και η «πρώτη φορά αριστερά» υποκύπτει σε αυτούς οι οποίοι παρουσιάζονται ως επενδυτές, αλλά τα θέλουν όλα.

Πήραν το Ελληνικό τζάμπα, για ένα κομμάτι ψωμί στην κυριολεξία, με πάρα πολλές δόσεις. Όμως δεν τους φτάνει αυτό. Θέλουν και την αδειοδότηση του καζίνο και δεν θέλουν να υπάρχει και ανταγωνιστής. Και το καζίνο που υπάρχει εδώ και δεκαετίες και είναι εκατοντάδες οι εργαζόμενοι εκεί που ζουν και εργάζονται για πάρα πολλά χρόνια, βλέπουν ένα αβέβαιο μέλλον από μια πολύ σίγουρη επιχειρηματική δραστηριότητα, όπως είναι το καζίνο στην Πάρνηθα.

Η Χρυσή Αυγή θα καταθέσει -θα αναφερθεί ο Κοινοβουλευτικός Εκπρόσωπος- τροπολογία σχετικά με τη διασφάλιση των θέσεων εργασίας σε αυτήν την άκρως επιτυχημένη επιχείρηση η οποία αποφέρει λεφτά, χρήματα για το κράτος. Δεν είναι ούτε προβληματική, ούτε τίποτε άλλο.

Στο άρθρο 116, που έχει να κάνει σχετικά με την λειτουργία των καταστημάτων τις Κυριακές, αλλά και τις περιόδους εκπτώσεων, η θέση της Χρυσής Αυγής είναι πάγια. Κανένα κατάστημα να μην λειτουργεί τις Κυριακές. Οι Κυριακές είναι για την οικογένεια, είναι για την άσκηση των θρησκευτικών μας καθηκόντων - όσοι θέλουν και επιθυμούν- είναι η μέρα όπου πρέπει να μπορούν να βρίσκονται οι οικογένειες, οι φίλοι μεταξύ τους και όχι να παλεύουν. Ούτως ή άλλως παλεύουν έξι μέρες την εβδομάδα, ας υπάρχει και μια μέρα για ξεκούραση.

Αυτό το άρθρο εξυπηρετεί για μια ακόμα φορά τα πολύ μεγάλα mall, τις πολυεθνικές που δραστηριοποιούνται στην πατρίδα μας και επ’ ουδενί δεν εξυπηρετεί τον μικρομεσαίο Έλληνα, αυτόν που έχει το μαγαζάκι της γειτονιάς, το κατάστημα ή κάποια άλλη μικρή ή μικρομεσαία δραστηριότητα που σίγουρα δεν μπορεί να ανταγωνιστεί τις τεράστιες πολυεθνικές, με τα τεράστια κονδύλια, που δεν έχουν και capital controls και μπορούν να φέρνουν χρήμα ατελείωτο από το εξωτερικό, όπου έχουν εργαζόμενους οι οποίοι δουλεύουν για ελάχιστες ώρες την ημέρα ή για 100, 200, 300 ευρώ το μήνα. Άρα αυτό δεν εξυπηρετεί επ’ ουδενί την εθνική οικονομία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, επιτρέψτε μου να χρησιμοποιήσω και εγώ δύο λεπτά από την δευτερολογία μου.

Η τροπολογία για το ΦΠΑ στα μικρά νησιά θα υπερψηφιστεί από την Χρυσή Αυγή. Βέβαια, η Χρυσή Αυγή κατέθεσε και αυτή με την σειρά της μια τροπολογία, ώστε να υπάρξουν αυτά τα ωφελήματα για όλα τα νησιά του Ανατολικού Αιγαίου, για όλα τα νησιά του Αιγαίου τα οποία είχαν ένα όφελος από το ΦΠΑ λόγω της νησιωτικότητας και που εσείς τους διαλύετε στην κυριολεξία.

Βέβαια, αυτή η τροπολογία δεν πρόκειται να έρθει. Είναι συνήθης τακτική του ΣΥΡΙΖΑ. Καμμία τροπολογία της Χρυσής Αυγής δεν έχει περάσει ποτέ στην Ολομέλεια έστω και για συζήτηση προς έγκριση ή μη.

Κατά τα λοιπά, για τα άρθρα του Πτωχευτικού Κώδικα τοποθετηθήκαμε στην πρώτη μας εισήγηση. Σαφώς είμαστε κατά. Βοηθάτε αυτούς οι οποίοι θέλουν να υφαρπάξουν και εταιρείες οι οποίες δεν έχουν τελειώσει και παλεύουν να συντηρηθούν και να διατηρηθούν στη ζωή. Κι αντί να βοηθήσετε αυτές τις εταιρείες, εσείς δίνετε το δικαίωμα στους όποιους δανειστές, τράπεζες ή άλλους, να υφαρπάξουν κάποιες εταιρείες που θεωρούν ότι μπορούν να έχουν μέλλον.

Στα άρθρα που έχουν να κάνουν με τη διοικητική δικαιοσύνη και τα παράβολα, όπου υπάρχουν μειώσεις παραβόλων, επ’ ωφελεία των Ελλήνων πολιτών, θα ψηφίσουμε θετικά.

Επίσης, για τα άρθρα λοιπές διατάξεις υπάρχουν κάποια θετικά και κάποια όχι.

Τελειώνοντας, θα ήθελα να κάνω ένα σχόλιο για τις φορολογικές διατάξεις οικειοθελούς αποκάλυψης αδήλωτων εισοδημάτων. Εδώ, όπως σας είπαμε, γελάει και το παρδαλό κατσίκι, διότι πολύ απλά δεν πρόκειται κανένας που έχει αδήλωτα εισοδήματα, νόμιμα ή μη, να σας τα δηλώσει, όταν είναι να του πάρετε το 60%, 70% και 80%, πόσω δε σε περιόδους κρίσεως, όπου δεν υπάρχουν δουλειές, δεν υπάρχει τζίρος, δεν υπάρχει κίνηση, με τα capital controls. Δηλαδή, θα κάνετε, με πολύ απλά λόγια, μια τρύπα στο νερό.

Για τα άρθρα, στο σύνολο, θα τοποθετηθούμε στο τέλος, κατ’ άρθρον, για το αν θα ψηφίσουμε «ναι» ή «όχι» ή αν θα δηλώσουμε «παρών».

Τελειώνοντας, θα ήθελα να ευχηθώ καλά ελληνορθόδοξα Χριστούγεννα σε όλους τους Έλληνες πολίτες. Το 2017 θα είναι μια πολύ δύσκολη χρονιά. Εύχομαι πολύ κουράγιο, πολλή δύναμη, να αντιμετωπίσουμε αυτό που έρχεται.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Εγώ ευχαριστώ.

Τον λόγο έχει ο εισηγητής της Δημοκρατικής Συμπαράταξης ΠΑΣΟΚ-ΔΗΜΑΡ, ο κ. Κουτσούκος.

**ΓΙΑΝΝΗΣ ΚΟΥΤΣΟΥΚΟΣ:** Κυρίες και κύριοι συνάδελφοι, πριν μπω στις διατάξεις του νομοσχεδίου, θα ήθελα να αναφερθώ σε αυτό που έθιξε ο Κοινοβουλευτικός μας Εκπρόσωπος, ο κ. Θεοχαρόπουλος, μιας και απουσίαζε εκείνη την ώρα από την Αίθουσα ο κ. Κοντονής, ο οποίος με επέπληξε στην επιτροπή όταν έθεσα το θέμα του νομοθετείν, πώς, δηλαδή, αυτή η Κυβέρνηση νομοθετεί.

Δεν χρησιμοποίησα τις φράσεις του κ. Παπαδημούλη, ούτε του ίδιου, που μιλούσε για πραξικοπήματα και τόσα άλλα κάθε φορά. Είπα ότι δεν γίνεται να έρχεται το 90% των νομοσχεδίων ως επείγοντα και κατεπείγοντα και πάνω σε αυτά τα επείγοντα και κατεπείγοντα, στο και πέντε, την ώρα δηλαδή που μιλάνε οι εισηγητές, να κατατίθενται σοβαρές τροπολογίες, τις οποίες πιστεύω ότι κανένας συνάδελφος δεν προλαβαίνει ούτε να τις διαβάσει. Πολύ δε περισσότερο όταν μερικές από αυτές έχουν και υποκρυπτόμενα συμφέροντα, όπως οι άδειες στα πετρέλαια, οι συμβάσεις στον ΕΟΤ κ.λπ..

Κύριε Υπουργέ της Δικαιοσύνης, είναι δυνατόν να πιστεύει κανένας ότι μπορεί η Ολομέλεια μέσα σε λίγες ώρες να τοποθετηθεί επί της ουσίας αυτών των τροπολογιών; Προφανώς όχι. Σας ρώτησε ο κ. Θεοχαρόπουλος το εξής: «Τι γίνεται; Πέφτει η Κυβέρνηση;». Εγώ λέω ότι δεν πέφτει σήμερα, πέφτει σιγά-σιγά. Δεν πιάσει ακόμα πάτο. Μόνο στις περιπτώσεις που η κυβερνήσεις απέδραμον, είχαμε αυτού του τύπου τη νομοθετική διαδικασία.

Θέλω, όμως, κυρίες και κύριοι συνάδελφοι, να θίξω κι ένα άλλο θέμα. Το προηγούμενο νομοσχέδιο, που αφορούσε τα «βαφτίσια» που έκανε ο ΣΥΡΙΖΑ στο Ελάχιστο Εγγυημένο Εισόδημα και το ονόμασε Κοινωνικό Εισόδημα Αλληλεγγύης, η συζήτηση φορτίστηκε γύρω από τους τακτικισμούς των κομμάτων σχετικά με το βοήθημα στους συνταξιούχους. Άκουσα και σήμερα τον εισηγητή της Πλειοψηφίας να μας μιλάει περί αναδιανομής, ότι τα δίνουμε, δηλαδή, σε αυτούς που τα πήραμε.

Κύριε συνάδελφε, δεν διαβάσατε το δελτίο υλοποίησης του Προϋπολογισμού της Γενικής Γραμματείας Δημοσίων Εσόδων που λέει ότι το ενδεκάμηνο το πλεόνασμα είναι 7,5 δισεκατομμύρια, δηλαδή 6,5 δισεκατομμύρια παραπάνω από το σχέδιο του προϋπολογισμού; Η αφαίμαξη είναι 6,5 δισεκατομμύρια. Από αυτά, μπορούσατε να διανείμετε το 40%. Κάντε τον λογαριασμό, να δείτε πόσο κλέβετε σε μόνιμη και σταθερή βάση τα μόνιμα υποζύγια. Και τα κλέβετε με αφαίρεση έμμεσων και άμεσων φόρων, με αύξηση των ασφαλιστικών εισφορών.

Και ενώ προχθές είχατε τον ηρωισμό, για να στριμώξετε, δήθεν, την Αντιπολίτευση, να κάνετε ονομαστική ψηφοφορία στο όνομα των τακτικισμών σας, σήμερα που ήρθαν και τα άλλα παιδιά -καλώς τα, τα παιδιά- δεν κάνετε ονομαστική ψηφοφορία για να δούμε αν θα μείνουν μέχρι τέλους.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Θα κάνουμε εμείς.

**ΓΙΑΝΝΗΣ ΚΟΥΤΣΟΥΚΟΣ:** Διότι η διαφορά, κυρίες και κύριοι συνάδελφοι, είναι η ίδια. Δηλαδή ούτε για αυτό που θα ψηφίσουμε σήμερα έχει πάρει έγκριση η Κυβέρνηση -το κάνει σύμφωνα με το μνημόνιο που έχουμε υπογράψει, ότι έχει δυνατότητα να διανείμει το πλεόνασμα- ούτε, πολύ περισσότερο, αλλάζουν τα δημοσιονομικά με τα 50 εκατομμύρια.

Κυρίες και κύριοι συνάδελφοι, να είμαστε σοβαροί. Και το αναφέρω αυτό, διότι λοιδορήθηκε προχθές από ορισμένους η παράταξή μας για σύμπλευση με τον ΣΥΡΙΖΑ. Είπαμε στην τοποθέτησή μας, ούτε Τσίπρας ούτε Σόιμπλε. Έχουμε δική μας γραμμή. Και δικαιώνεται και θα δικαιώνεται καθημερινά. Και θα δικαιωθεί σήμερα που θα ψηφίσει η Νέα Δημοκρατία το ΦΠΑ και θα δικαιωθεί αύριο που θα κάνετε τον επώδυνο συμβιβασμό και θα τα βρείτε με τους τροϊκανούς και θα φέρετε τα μέτρα που θα διασφαλίζουν το 3,5% πλεόνασμα και μετά το 2018. Αυτή είναι η αλήθεια.

Εμείς, όμως, δεν επηρεαζόμαστε απ’ αυτές τις εφήμερες τακτικές κινήσεις και κριτικές και θα έχουμε μια σταθερή γραμμή, που πιστεύουμε ότι θα δικαιωθεί με αλλαγή συσχετισμών, με ανάδειξη της Δημοκρατικής Συμπαράταξης σαν τον κρίσιμο πόλο της κεντροαριστεράς, χρήσιμο για την πορεία της χώρας.

Έρχομαι τώρα, κυρίες και κύριοι συνάδελφοι, να επαναλάβω αυτό που είπα και προχθές. Εμείς δεν έχουμε καμία αντίρρηση με τις διατάξεις του Πτωχευτικού Κώδικα που κάνουν πιο σύντομες τις διαδικασίες. Αλλά, Πτωχευτικός Κώδικας και από την άλλη μεριά ρύθμιση των κόκκινων στεγαστικών χωρίς να είναι μέσα οι μικρομεσαίες επιχειρήσεις και οι ελεύθεροι επαγγελματίες, θα είναι μια τρύπα στο νερό. Δεν θα δώσει τη δυνατότητα, δηλαδή, σε κάποιον να ξαναμπεί στην αγορά, έναν έντιμο επιχειρηματία που τον έβγαλε έξω η κρίση.

Είπα, επίσης, ότι σε σχέση με τις ηλεκτρονικές συναλλαγές η κριτική που κάνουμε είναι ότι δεν επεκτείνονται όπως θα έπρεπε, δηλαδή, σύνδεση των ταμειακών μηχανών με τα πληροφοριακά συστήματα, ηλεκτρονικά τιμολόγια κ.ο.κ.. Πολύ περισσότερο δε που δεν έχει ένα σύστημα κινήτρων και αντικινήτρων για όλους τους φορολογούμενους και δεν έχει τον ακατάσχετο λογαριασμό για τους μικρομεσαίους επαγγελματίες, ώστε να μην μπαίνει το μακρύ χέρι της τράπεζας και της εφορίας στις εισπράξεις της ημέρας, για να μπορούν την άλλη μέρα να πληρώσουν εργαζόμενους, υποχρεώσεις, να αγοράσουν πρώτες ύλες, να συνεχιστεί ο κύκλος εργασίας.

Και σε ό,τι αφορά τις διατάξεις για τα αδήλωτα εισοδήματα, και εμείς θα συμφωνούσαμε να είναι πιο γενναίες, να οδηγήσουν σε εκκαθάριση εκκρεμών υποθέσεων. Όμως όχι μόνο δεν είναι πιο γενναίες, αλλά είναι φτιαγμένες με έναν τέτοιο τρόπο που τελικά θα τις εκμεταλλευτούν αυτοί για τους οποίους έχει εκδοθεί φύλλο ελέγχου, όχι εκείνοι οι οποίοι αμφισβητούν το οικονομικό κλίμα και τη σταθερότητα του φορολογικού συστήματος και άρα ποτέ δεν θα βγάλουν στην επιφάνεια τα χρήματά τους, που είναι τόσο σημαντικά για την ελληνική οικονομία.

Κυρίες και κύριοι συνάδελφοι, είπα στην επιτροπή -έρχομαι στα άρθρα- ότι τις διατάξεις του Κώδικα Διοικητικής Διαδικασίας που αυξάνουν τις δαπάνες, όπως είναι τα άρθρα 14 και 15, σε σχέση με τον όγκο του δικογράφου, εμείς δεν τις θεωρούμε λογικές και δεν μπορούμε να τις ψηφίσουμε. Είπα ότι δεν θα ψηφίσουμε διατάξεις που ξηλώνουν άρθρα δικών μας παρεμβάσεων και θα κάνουν πιο δύσκολη την απονομή της δικαιοσύνης, διότι αντί να αποφασίζει το μονομελές όργανο, το ξαναγυρίζουμε στα πολυμελή. Αυτά είναι τα άρθρα 18 έως 20.

Είπα ότι κάνετε χονδροειδείς, χειρουργικού χαρακτήρα, αυξήσεις παραβόλων -αυτές που προβλέπονται στα άρθρα 35 έως 39- με αποτέλεσμα ένας φτωχός άνθρωπος να μην μπορεί να αναβάλει την υπόθεσή του εάν κάτι του έτυχε, όπως για παράδειγμα ένα ατύχημα στο δρόμο. Πρέπει να πληρώσει. Δεν κατανοούμε –σας το είπαν και άλλες πτέρυγες- γιατί το κάνετε αυτό.

Άρα αυξάνετε παράβολα, αυξάνετε δικαστικά ένσημα, αυξάνετε το μεγαρόσημο. Και αυτά τα κάνετε εσείς, που μας κάνατε κριτική για όποια προσπάθεια κάναμε εμείς για να σταθεί στα πόδια της η δικαιοσύνη.

Σε ό,τι αφορά τις διατάξεις του Υπουργείου Οικονομικών πέρα από τη γενική μου τοποθέτηση, έχω ρωτήσει την κ. Παπανάτσιου να μου πει, γιατί νομιμοποιούμε αναδρομικά δαπάνες του Υπουργείου Οικονομικών όπως αυτές που περιλαμβάνονται στο άρθρο 94. Ποιοι είναι αυτοί που κρύβονται πίσω από τη διάταξη του άρθρου 103, που απαλλάσσουν ορισμένες επιχειρήσεις από την ειδική φορολογία στα ακίνητα; Και απάντηση δεν έχω πάρει. Είναι προφανώς κάποιες εταιρείες που χαρακτηρίζονται ως εξωχώριες, αλλά εμείς προσπαθούμε να βρούμε μία φόρμα να τις νομιμοποιήσουμε.

Εμείς κυρίες και κύριοι συνάδελφοι, ξέρετε ότι έχουμε καταθέσει την τροπολογία για τη μείωση των συντελεστών του ΦΠΑ όπως τον καθιέρωσε το ΠΑΣΟΚ επί Ανδρέα Παπανδρέου. Και έλεγε και ο κ. Καμμένος ότι εάν μία τέτοια ρύθμιση έρθει στη Βουλή, θα ρίξει την Κυβέρνηση. Όχι πια δεν ρίχνει την Κυβέρνηση, αλλά κάποιοι Βουλευτές του δίνουν και ορισμένα νησιά. Εκεί έχουμε φτάσει.

Εμείς, λοιπόν, σε αυτήν την τροπολογία, που εσείς καταθέτετε και λέτε «αναστέλλουμε το φόρο μέχρι να τελειώσει η προσφυγική κρίση» και το κάνετε για έναν χρόνο, λέω ότι θα την ψηφίσουμε, αλλά η πρότασή μας είναι διαφορετική. Και αν έχετε τσαγανό και τσαμπουκά να πάτε να διαπραγματευτείτε με τους Σόιμπλε και τους τροϊκανούς, διαπραγματευτείτε τη μείωση των συντελεστών στα νησιά, μια κι έχουμε πρωτογενές πλεόνασμα εξαπλάσιο από το κανονικό.

Εμείς επαναφέρουμε και έχουμε καταθέσει την τροπολογία -και είναι πρόκληση αυτό στην Πλειοψηφία- για πρόσβαση των ΑΜΕΑ στις ηλεκτρονικές συναλλαγές. Δεν μπορεί να αποκλείουμε ολόκληρες κοινωνικές ομάδες.

Εμείς έχουμε καταθέσει την τροπολογία για το ακατάσχετο στους μικρομεσαίους και δεν ακούμε να τοποθετούνται. Αφαιρέθηκε η δυνατότητα αυτή, λέει, επειδή το απαγόρευσε η τρόικα. Μα, με συγχωρείτε, κυρίες και κύριοι συνάδελφοι, τι υπερήφανη διαπραγμάτευση είναι αυτή, όταν κάνεις μεταρρυθμίσεις οι οποίες θα καταστούν ατελέσφορες, επειδή λογικά πράγματα δεν σου τα επιτρέπει η τρόικα;

Κύριε Πρόεδρε, είναι βέβαιο ότι όταν θα έρθει η ώρα των τροπολογιών, επειδή δεν προλάβαμε να τις μελετήσουμε με αυτόν τον τρόπο που κατατέθηκαν, είστε υποχρεωμένοι να μας δώσετε επ’ ολίγον τον λόγο. Διότι μπορεί να ψηφίσουμε ή να καταψηφίσουμε, αλλά τουλάχιστον την άποψή μας δεν μπορείτε, για λόγους που συνδέονται με τον τρόπο που συζητάει η Βουλή, να μας την απαγορεύσετε.

Προς το παρόν χαιρετίζουμε την απόσυρση της τροπολογίας του κ. Κοντονή για την Ολυμπιακή Επιτροπή. Τώρα τελευταία πολλές κολεγιές έχει κάνει ο ΣΥΡΙΖΑ με εκείνους που κατήγγειλε για τους Ολυμπιακούς του 2004. Αποτέλεσμα αυτών είναι και η τροπολογία, τώρα την παίρνει πίσω, να δούμε πώς θα την ξαναφέρει, αλλά οι αγάπες δεν κρύβονται.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ σας ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένα μαθητές και μαθήτριες και τέσσερις εκπαιδευτικοί συνοδοί τους από το 3ο Γυμνάσιο Άργους.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας κ. Βαρδαλής.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Κύριε Υπουργέ, πράγματι αυτή η κατάσταση με τις τροπολογίες είναι απαράδεκτη. Πρόκειται για τροπολογίες που δεν έχουν καμμία σχέση με το νομοσχέδιο, που κατατίθενται τελευταία στιγμή και, εν πάση περιπτώσει, σε κάθε περίπτωση νομίζουμε ότι πρέπει να αποσυρθούν για να μπορούν να συζητηθούν επί της ουσίας.

Κυρίες και κύριοι Βουλευτές, Κυβέρνηση και κουαρτέτο με αυτό το πολυνομοσχέδιο προσπαθούν να ικανοποιήσουν τις απαιτήσεις του κεφαλαίου, τόσο με τις αλλαγές στο πτωχευτικό δίκαιο, τα μέτρα επιτάχυνσης της διοικητικής δίκης, όσο και με το πλαστικό χρήμα και τη νομιμοποίηση αδήλωτων κεφαλαίων.

Σκοπός σας είναι να βγάλετε από τη μέση όσους δεν είναι ανταγωνιστικοί, να ρυθμίσετε με το Πτωχευτικό Δίκαιο τις συνέπειες από την καταστροφή-απαξίωση τμήματος του κεφαλαίου -και βέβαια τις ρυθμίζετε και πάλι υπέρ του κεφαλαίου-, να βοηθήσετε παραπέρα στη συσσώρευση-συγκέντρωση κεφαλαίου. Υλοποιείτε τον στόχο του μνημονίου, που είναι και στόχος του κεφαλαίου, για επιτάχυνση της δικαιοσύνης, χορηγείτε φορολογική αμνηστία με τη νομιμοποίηση αδήλωτων κεφαλαίων ακόμη και για αδικήματα όπως ξέπλυμα χρήματος, φοροδιαφυγή, λαθρεμπόριο και άλλα.

Με την καθιέρωση του πλαστικού χρήματος θα οδηγήσετε στην όξυνση του ανταγωνισμού σε βάρος των αυτοαπασχολούμενων και την ενίσχυση των μεγάλων επιχειρηματικών ομίλων, που αυτοί, βεβαίως, φοροδιαφεύγουν νόμιμα, με χίλιους τρόπους, μέσω των φοροαπαλλαγών που καθιερώσατε.

Πώς επιβεβαιώνονται όλα αυτά από τα άρθρα του πολυνομοσχεδίου; Δείτε, για παράδειγμα, τι συμβαίνει με το άρθρο 23. Εισάγει την ενδοδικαστική συμβιβαστική επίλυση διαφορών επί αγωγών για απαιτήσεις από διοικητικές συμβάσεις.

Εμείς τι υποστηρίζουμε; Το είπαμε και στην επιτροπή και στη συνεδρίαση της Ολομέλειας την Παρασκευή. Πρώτον, η συμμετοχή δικαστών είναι προβληματική σε διαδικασίες διαπραγματεύσεων, πολύ περισσότερο όταν πρόκειται για απαιτήσεις από εκτέλεση διοικητικών συμβάσεων.

Γιατί; Γιατί ο δικαστής εμπλέκεται σε μια διαδικασία, όπου καλείται να συμβιβάσει διαφορές ανάμεσα σε εργολάβους και το κράτος, ενώ η αρμοδιότητά του είναι να επιλύει αυτές τις διαφορές.

Δεύτερον, τι μπορεί να συμβεί σε αυτές τις περιπτώσεις; Ο εργολάβος, από τη μία, να κερδίσει χρόνο μέσα από τις διαπραγματεύσεις και, από την άλλη, να ενισχύσει τη θέση του μέσα από αυτή τη δυνατότητα που του δίνεται για συμβιβασμό.

Τι μας είπε ο κύριος Υπουργός, απαντώντας στις αιτιάσεις του Κομμουνιστικού Κόμματος; Πως οι ισχυρισμοί μας είναι παντελώς αβάσιμοι, αναπόδεικτοι και αστήρικτοι. Δείτε, όμως, για παράδειγμα το μετρό της Θεσσαλονίκης, που το γνωρίζω και πολύ καλά, για να δείτε αν είναι βάσιμη η κριτική του ΚΚΕ.

Πριν ένα χρόνο περίπου, πέρυσι τον Οκτώβρη, η εταιρία που είχε το έργο, η ΑΕΓΕΚ, είχε απαιτήσεις από το δημόσιο γύρω στα 570 εκατομμύρια ευρώ. Σταμάτησε την εκτέλεση του έργου, απέλυσε τους εργαζόμενους και προσέφυγε στα δικαστήρια, να διεκδικήσει αυτά που πίστευε πως της χρωστά το κράτος. Από τα 570 εκατομμύρια ευρώ εκδικάστηκαν μόνο τα 96 εκατομμύρια ευρώ. Αυτά αναγνώρισε το δικαστήριο ως πραγματικά.

Τότε, βεβαίως, δεν υπήρχε η δυνατότητα για ενδοδικαστική επίλυση της διαφοράς. Τι θα γινόταν, όμως, αν υπήρχε; Θα γινόταν μια προσπάθεια να υπάρξει ένας έντιμος συμβιβασμός, για να αποφευχθεί η εκδίκαση της υπόθεσης. Αυτός είναι ένας όρος που έχετε βάλει για καλά στην καθημερινότητά μας, στη ζωή μας, και ξέρουμε τώρα ακριβώς τι σημαίνει. Μιλώ για τον έντιμο συμβιβασμό σας. Θα τα βρίσκατε, δηλαδή, κάπου στη μέση ή λίγο πάνω ή λίγο κάτω.

Σε αυτή την περίπτωση, ο συγκεκριμένος επιχειρηματικός όμιλος θα έπαιρνε, δηλαδή, 250 εκατομμύρια ευρώ πάνω–κάτω, αντί για 90 εκατομμύρια ευρώ, που πήρε με την εκδίκαση της υπόθεσης. Να, γιατί λέμε ότι ενδεχόμενα μπορεί να ωφεληθούν οι εργολάβοι.

Τέλος, στην πέμπτη παράγραφο του ίδιου άρθρου, του άρθρου 23, συμπεριλαμβάνονται και οι εκκρεμείς υποθέσεις. Ποιες είναι αυτές, κύριε Υπουργέ; Ποιους εθνικούς εργολάβους αφορά; Γι’ αυτούς τους λόγους στην επιτροπή μιλήσαμε για διάταξη που μυρίζει διαπλοκή.

Τα δικαστικά ένσημα και τέλη είναι ουσιαστικά μία ή η άλλη, να μην πω ότι σε μερικές περιπτώσεις είναι και χειρότερα, αυξάνονται δηλαδή σε βάρος αυτών που προσφεύγουν στη δικαιοσύνη για να βρουν το δίκιο τους.

Με το άρθρο 34, μειώνεται στο μισό το δικαστικό ένσημο για τις εργατικές διαφορές –ρύθμιση που είναι σε θετική κατεύθυνση. Όμως εμείς υποστηρίζουμε πως θα πρέπει να καταργηθεί πλήρως το δικαστικό ένσημο για τις εργατικές διαφορές.

Στο άρθρο 35, επιβάλλεται για πρώτη φορά παράβολο για τις αναβολές των υποθέσεων. Είναι απαράδεκτο, γιατί επιβαρύνει άδικα τους διαδίκους.

Στο άρθρο 40, επιβάλλεται απαράδεκτα για πρώτη φορά παράβολο 50 ευρώ για την υποβολή αίτησης εξαίρεσης δικαστών στα ποινικά δικαστήρια.

Στο άρθρο 42, αυξάνονται σημαντικά τα ποσά με τα οποία επιβαρύνονται οι διάδικοι που προσφεύγουν στα δικαστήρια υπέρ του Ταμείου Χρηματοδότησης Δικαστικών Κτηρίων μέσω του δικαστικού ενσήμου αλλά και του μεγαρόσημου.

Στο άρθρο 115 –τώρα 114, γιατί έχει αποσυρθεί το 111– ευνοούνται οι μεγάλες εμπορικές επιχειρήσεις λιπασμάτων, αφού θα πρέπει να ελέγχονται κάθε πέντε, αντί για τρία χρόνια, που ήταν μέχρι σήμερα.

Το άρθρο 116, αποτελεί άλλη μια νομοθέτηση που ενισχύει τους επιχειρηματικούς ομίλους στο εμπόριο. Δημιουργεί ακόμη πιο ασφυκτικές συνθήκες για τους αυτοαπασχολούμενους στο λιανεμπόριο και επιδεινώνει τις σχέσεις εργασίας των υπαλλήλων στον κλάδο. Με την τροποποίηση αυτή, οι ενδιάμεσες εκπτωτικές περίοδοι θα διαρκούν συνολικά τριάντα μέρες, από είκοσι που ίσχυε με τον προηγούμενο νόμο, ενώ καθορίζονται σε τουλάχιστον δύο οι Κυριακές κατά τις οποίες τα καταστήματα θα μπορούν να παραμένουν ανοιχτά. Άρα κάνετε ένα βήμα παραπέρα, μειώνοντας τις Κυριακές που είναι αργίες, ως μέτρο συμβολής στην οικονομική ανάπτυξη του τομέα του εμπορίου και των επιχειρήσεών του. Αυτό θα βοηθήσει όλους, όπως ισχυρίζεται η Κυβέρνηση;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Λίγη ησυχία, κύριοι συνάδελφοι! Κύριε Πρόεδρε, εδώ έχουν κάνει πηγαδάκια παντού. Έλεος.

**ΑΘΑΝΑΣΙΟΣ ΒΑΡΔΑΛΗΣ:** Η αλήθεια είναι πως πρόκειται για ένα ακόμη μέτρο όξυνσης του ανταγωνισμού σε βάρος των αυτοαπασχολούμενων. Όχι μόνο δεν θα υπάρξει όφελος για τους αυτοαπασχολούμενους, αλλά με την όξυνση του ανταγωνισμού, αυτό που θα γίνεται είναι να εκτοπίζονται όλοι και περισσότεροι. Η Κυβέρνηση, επομένως, δεν νοιάζεται για όλους αλλά για τους μεγάλους επιχειρηματικούς ομίλους και μόνο.

Απ’ όλα αυτά προκύπτει ότι το συμφέρον των αυτοαπασχολούμενων και των μικρών εμπόρων είναι να αγωνιστούν από κοινού με τους εμποροϋπαλλήλους και τους άλλους κλάδους των εργαζομένων που σήμερα διεκδικούν και παλεύουν για την κατοχύρωση της Κυριακής αργίας, για την κατάργηση όλων των νόμων που απελευθερώνουν το ωράριο, για σταθερό, ημερήσιο εργάσιμο χρόνο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε μισό λεπτό τελειώνω, κύριε Πρόεδρε.

Όσον αφορά την τροπολογία για τη μείωση του ΦΠΑ σε ορισμένα νησιά του Αιγαίου, κατ’ αρχάς ο ΦΠΑ είναι ο πιο αντιλαϊκός φόρος, που μειώνει δραστικά το λαϊκό εισόδημα. Η μείωση του ΦΠΑ στα νησιά, αποτελεί ένα εν μέρει αντιστάθμισμα των προβλημάτων και παραγόντων που κάνουν τη ζωή στα νησιά πιο ακριβή, πιο δύσκολη και επικίνδυνη, αυτό που λέμε νησιωτικότητα.

Τι κάνει τώρα ο ΣΥΡΙΖΑ; Αφού κατάργησε τον μειωμένο ΦΠΑ στα νησιά, έρχεται τώρα και σε ορισμένα μόνο νησιά του Αιγαίου νομοθετεί για έναν μόνο χρόνο -επομένως, πρόκειται για προσωρινό μέτρο– τους μειωμένους συντελεστές. Κάνει μάλιστα έναν απαράδεκτο συσχετισμό συνδέοντας την αναστολή του ΦΠΑ στα νησιά που πλήττονται από την προσφυγική κρίση. Επί της ουσίας, δηλαδή, πρόκειται για κυβερνητικό εκβιασμό για να γίνουν τα νησιά χώρος εγκλωβισμού χιλιάδων προσφύγων μεταναστών που είναι θύματα των ιμπεριαλιστικών επεμβάσεων και των πολέμων.

Εμείς θα το ψηφίσουμε, όμως καλούμε τον λαό των νησιών να διεκδικήσουν την κατάργηση του ΦΠΑ στα είδη πλατιάς λαϊκής κατανάλωσης.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Εγώ ευχαριστώ.

Προχωρούμε με τον κ. Καμμένο, ειδικό αγορητή των ΑΝΕΛ.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Αγαπητοί συνάδελφοι, έχουμε συζητήσει επί μακρόν και με πολύ μεγάλη λεπτομέρεια το εν λόγω νομοσχέδιο, όσον αφορά και το Υπουργείο Δικαιοσύνης, πόσω μάλλον το Υπουργείο Οικονομικών σε σχέση με τη χρήση και το αφορολόγητο και την πάταξη της φοροδιαφυγής, αλλά και το ξέπλυμα, όπως λέει και η αιτιολογική έκθεση, σε σχέση με τη χρήση του πλαστικού χρήματος.

Οι Ανεξάρτητοι Έλληνες είχαμε μια δημιουργική, νομίζω, εισήγηση όλες αυτές τις μέρες. Χαιρετίζουμε τις όποιες διορθώσεις και τις όποιες καλυτερεύσεις του νομοθετήματος αυτού σε ορισμένα άρθρα τα οποία και δεν χρειάζεται να αναφέρω.

Θα ξεκινήσω την αναφορά μου στις σημερινές τροπολογίες, τις οποίες κρίνω εξαιρετικά θετικές από μεριάς του Υπουργείου Αθλητισμού. Θα πρέπει εδώ να πούμε ότι είχα και διαβούλευση με τον αξιότιμο Υπουργό, τον κ. Βασιλειάδη. Μια εβδομάδα πριν κάναμε μια μεγάλη συζήτηση. Μου ανέλυσε όλα τα ζητήματα όπως τα παρέλαβε κι αυτός από τον κ. Κοντονή και στην κοινή διακυβέρνηση αποφασίσαμε, για τους λόγους οι οποίους εξηγούνται βέβαια και στις τροπολογίες, ότι πρέπει να γίνουν τώρα αυτές οι αλλαγές χωρίς να έχουμε κάποια πίεση. Δεν είναι κακό που έρχονται τώρα, διότι είναι κάποιες αλλαγές μέσα στο Υπουργείο Αθλητισμού οι οποίες πρέπει να γίνουν άμεσα για ευνόητους λόγους, οπότε τις στηρίζουμε όλες.

Όσον αφορά τη βασική τροπολογία, η οποία ήταν και ένα κομμάτι πολιτικής έριδος τις τελευταίες ημέρες για το ΦΠΑ στα νησιά και τις παροχές που κάνει η Κυβέρνηση ΣΥΡΙΖΑ-Ανεξαρτήτων Ελλήνων, είναι κάτι το οποίο κρίνουμε απολύτως θετικό.

Νομίζω ότι φαίνεται η οριζόντια ομόνοια πλέον σε όλους τους συναδέλφους, σε όλες τις πτέρυγες της Βουλής, ότι πρέπει να στηρίξουμε ομόφωνα αυτήν την απόφαση, διότι το κίνητρο που δίνεται αυτή τη στιγμή στην Κυβέρνηση και από την Κυβέρνηση περνάει στους κατοίκους των νησιών, οι οποίοι φιλοξενούν χωρίς δική τους ευθύνη, αλλά διαχειρίζονται μια τεράστια κρίση τα τελευταία δυο χρόνια. Είναι ευθύνη του Κοινοβουλίου και πόσω μάλλον της ελληνικής Κυβέρνησης να απαλύνει τα λειτουργικά έξοδα των ανθρώπων που ζουν και λειτουργούν από και προς αυτά τα νησιά, να φθηνύνει ή να μην αυξηθεί τουλάχιστον το κόστος διαβίωσης, το νοικοκυριό να έχει χρήματα για τη διαβίωσή του και για την εξυπηρέτηση των αναγκών του, αλλά και για όποια άλλη δραστηριότητα χρειαστεί, οπότε νομίζω ότι είναι πάρα πολύ θετικό.

Νομίζω ότι το μήνυμα που περνάμε αυτήν τη στιγμή είναι πολύ θετικό, όχι μόνο προς τον ελληνικό λαό, αλλά είναι ένα εξαιρετικά θετικό μήνυμα ομόνοιας και λογικής, το οποίο περνάμε και στους δανειστές και στους θεσμούς, οι οποίοι έτρεξαν εσπευσμένα να καταδικάσουν την κίνηση της ελληνικής Κυβέρνησης. Η στάση τους, βέβαια, δύο ημέρες μετά, μετατράπηκε σε κάτι το «ναι μεν είχατε το δικαίωμα, αλλά…». Χωρίστηκε στα δύο και η Ευρώπη σε σχέση με την απόφαση της Κυβέρνησης να δώσει το επίδομα στους συνταξιούχους και να μην αυξηθεί, να μειωθεί στην ουσία ο ΦΠΑ στα ακριτικά νησιά που δέχονται τους μετανάστες.

Οπότε, πιστεύω ότι το «ναι» από όλους είναι εξαιρετικά σημαντικό και δίνει ένα πολύ σημαντικό μήνυμα και στο εσωτερικό και στο εξωτερικό. Το μήνυμα αυτό ας το κρατήσουμε και για τα υπόλοιπα, τα οποία θα έρθουν τις επόμενες ημέρες με το τέλος της αξιολόγησης και από εκεί και πέρα με το γύρισμα, με το καλό, της ελληνικής οικονομίας.

Θα ήθελα να πω κάτι που διάβασα τις τελευταίες ημέρες. Θα το πω γιατί αφορά κάποια μέτρα που έχουν να κάνουν αυτή τη στιγμή με την οικονομία, αλλά και επειδή τρέχει αυτές τις ημέρες και η διαπραγμάτευση για την αξιολόγηση. Τα νέα της ημέρας, λοιπόν, είναι ότι η κ. Λαγκάρντ, όπως έχω πει σε πολλές άλλες ομιλίες μου, καταδικάσθηκε για αμέλεια ως Υπουργός Οικονομικών, διότι δεν έκανε έφεση και δεν παρέστη το γαλλικό δημόσιο κατά της διαιτησίας που είχε με τον κ. Μπερνάρντ Ταπί για 285 εκατομμύρια ευρώ και αυτό επέφερε απώλεια για το γαλλικό δημόσιο ύψους 285 εκατομμυρίων.

Η αμέλεια της κ. Λαγκάρντ είναι για μένα πολύ σημαντικό να σημειωθεί πολιτικά. Και επειδή θα συνεδριάσει –να το ξέρετε όλοι- αυτές τις ημέρες το διοικητικό συμβούλιο του Διεθνούς Νομισματικού Ταμείου, όπως έχω πει και άλλες φορές, είναι πιθανόν να μην είναι η κ. Λαγκάρντ ή να μην συνεχίσει να είναι διευθύνουσα σύμβουλος του Διεθνούς Νομισματικού Ταμείου. Αυτό θα αλλάξει πιθανόν και τις ισορροπίες, προς το θετικό ή προς το αρνητικό, θα το δούμε αυτό και θα κρίνουμε από τα καινούρια πρόσωπα.

Απλώς, εμείς εδώ πρέπει να είμαστε συγκρατημένοι. Και μεταξύ μας μπορεί να λέμε ό,τι θέλουμε, αλλά προς τα έξω πρέπει να βγαίνουμε με μια φωνή, διότι δεν θα ξέρουμε ποιον θα έχουμε να αντιμετωπίσουμε στις διαπραγματεύσεις και στο κλείσιμο της αξιολόγησης και τον ρόλο του Διεθνούς Νομισματικού Ταμείου την επόμενη ημέρα, εάν δεν είναι η κ. Λαγκάρντ, την οποία -καλώς ή κακώς- την γνωρίζουμε πολύ καλά και ξέρουμε με ποιον διαπραγματευόμαστε. Ενώ ένα νέο πρόσωπο θα είναι απρόβλεπτο και θα πρέπει όλοι να δείξουμε προσοχή στο τι λέμε και το τι σκεφτόμαστε, μέχρι να δούμε εάν γίνει αυτό το οποίο λέω.

Από εκεί και πέρα, όλο το νομοσχέδιο του Υπουργείου Οικονομικών και οι τροπολογίες είναι θετικές. Τα υπερψηφίζουμε και εξήγησα τον λόγο. Θα πρέπει να δώσουμε μια ιδιαίτερη σημασία στο ότι η ελληνική αγορά δεν είναι έτοιμη οριζόντια και το γνωρίζουμε –και ευχαριστώ την κυρία Υπουργό που μου το διευκρίνισε- ενώ φέρνουμε παντού το πλαστικό χρήμα, για να αποφύγουμε τη φοροδιαφυγή, να εισπράττουμε τον ΦΠΑ.

Κάνω εδώ μια μικρή παρένθεση: Νομίζω ότι είδατε τα νούμερα, ότι οι εισπράξεις του ΦΠΑ αυξήθηκαν κατά 1 δισεκατομμύριο ευρώ, λόγω της χρήσης του πλαστικού χρήματος, διότι πλέον γίνεται και απόδοση του ΦΠΑ. Να θυμίσω ότι χάνουμε περίπου 6 δισεκατομμύρια ευρώ τον χρόνο από ΦΠΑ και με τη χρήση του πλαστικού χρήματος ευελπιστούμε να πάρουμε ένα μεγάλο κομμάτι αυτού, σίγουρα όχι όλο, έτσι ώστε να βοηθήσουμε τα παράλληλα έσοδά μας για τον προϋπολογισμό του 2018.

Όμως εδώ υπάρχουν δύο ζητήματα, τα οποία θα θέσω άλλη μια φορά στην Ολομέλεια και σε αυτήν μου την ομιλία. Το ένα είναι ότι με το άρθρο 69 επιβάλλουμε σε όλες τις επιχειρήσεις το βράδυ να στέλνουν τα στοιχεία στη Γενική Γραμματεία Πληροφοριακών Συστημάτων, με το κλείσιμο του μαγαζιού τους, του ταμείου τους ή των ηλεκτρονικών συστημάτων. Επειδή στην αγορά αυτή τη στιγμή δεν υπάρχουν ηλεκτρονικά συστήματα, ταμειακές μηχανές και υπολογιστές ταμειακοί που να διαχειρίζονται τα ταμεία για στέλνουν on line τα στοιχεία, σχεδόν εκατό χιλιάδες μηχανές ή σχεδόν το 40% δεν έχει αυτή τη δυνατότητα, οπότε θα αναγκαστούν να το κάνουν χειρόγραφα, μπαίνοντας σε μια φόρμα στη Γενική Γραμματεία.

Αυτό είναι δύσκολο να το κάνει ο κάθε καταστηματάρχης το βράδυ. Φαντάζομαι όλοι θα απευθυνθούν στους λογιστές τους, αλλά φανταστείτε και τους λογιστές κάθε βράδυ να χρειάζεται να κάνουν δέκα, είκοσι, πενήντα, εκατό, πεντακόσιες, χίλιες εγγραφές, ανάλογα με τα πόσα καταστήματα έχει ο κάθε λογιστής κάθε βράδυ επί τριακόσιες εξήντα πέντε ημέρες τον χρόνο. Θα φέρει έναν τεράστιο φόρτο εργασίας στους λογιστές.

Και εκεί θα πρέπει να προσέξουμε εάν γίνει λάθος ή αμέλεια ή εάν ξεχαστεί να περαστεί ένα μαγαζί, αυτό θα φέρει ευθύνη προς μη εκπλήρωση υποχρέωσης προς το δημόσιο. Άρα θα πρέπει να προσέξουμε να μην τιμωρήσουμε κάποιον τη στιγμή που δεν θα φέρει την ευθύνη.

Και πρότεινα να φέρουμε οριζόντια το συντομότερο δυνατό ταμειακές μηχανές τελευταίας τεχνολογίας. Υπάρχουν ελληνικά εργοστάσια. Είναι φθηνές, κάνουν 300 ευρώ η μία. Πρέπει να αποφύγουμε αυτά τα λάθη και να τους δώσουμε και ένα voucher, το οποίο θα τους δώσει και ένα συγκεκριμένο –αν θέλετε- κίνητρο, για να μην τους επιβαρύνουμε και χρηματικά για να αλλάξουν το σύστημά τους, εφ’ όσον μονομερώς το δημόσιο –και καλά κάνει- φέρνει αυτή τη νομοθεσία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

 Κύριε Πρόεδρε, θα χρειαστώ ένα λεπτό ακόμη. Ευχαριστώ πολύ.

Από εκεί και πέρα, όσον αφορά το πτωχευτικό κομμάτι και το νομοσχέδιο του κ. Κοντονή, δυο είναι οι παρατηρήσεις που έχω να κάνω. Τις έχω πει σε όλες μου τις εισηγήσεις.

Η μια και βασικότερη από όλες έχει να κάνει με τον ορισμό του φυσικού προσώπου και με το ποιον βάζουμε στη διαδικασία της πτώχευσης, με το αν είναι ένα φυσικό πρόσωπο ή αν είναι ή αν δεν είναι μια κεφαλαιουχική εταιρεία. Και πρέπει να είναι μια κεφαλαιουχική εταιρεία. Και όταν λέμε κεφαλαιουχική εταιρεία, εννοούμε την εταιρεία που έχει εταίρους, όπως είναι η ανώνυμη, η ομόρρυθμη, ή η εταιρεία περιορισμένης ευθύνης.

Και από τις πτωχεύσεις της Ελλάδος –θα αφήσω και τον πίνακα για τα Πρακτικά, για να τον δουν όλοι, είναι στοιχεία της ΕΛΣΤΑΤ- το 55% -πάνω από τις μισές- προέρχεται από εταιρείες ανώνυμες, ομόρρυθμες και ΕΠΕ και αυτό το 55% των εταιρειών εμείς δεν το βάζουμε στο νομοσχέδιο για τη δεύτερη ευκαιρία, που πρέπει να το βάλουμε και αυτό. Θα αφήσω και την ευρωπαϊκή οδηγία με σημειώσεις για το τι ισχύει και στην Ευρώπη.

Επειδή η δεύτερη ευκαιρία έχει να κάνει, πρώτον, με καθαρά ανθρωπιστικό σκοπό, ανθρωπιστικό λόγο, πρέπει να δώσουμε δεύτερη ευκαιρία και στους υπαλλήλους και στους διαχειριστές, για να διαχειριστούν την εταιρεία τους και να μην έχουμε νέους ανέργους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

 Κύριε Πρόεδρε, δώστε μου ένα λεπτό ακόμη.

Δεύτερον, θα πρέπει να δώσουμε τη δεύτερη ευκαιρία στους επιχειρηματίες, για να βοηθήσουν την αύξηση του Ακαθάριστου Εθνικού Προϊόντος, για να φέρουμε την ανάπτυξη. Κλείνοντας τις εταιρείες, δημιουργώντας ανέργους, σχεδόν παρανομώντας, δηλαδή μη βάζοντάς τις στην πτωχευτική διαδικασία, δεν κερδίζει κανένας κάτι, παρά χάνει το ελληνικό δημόσιο.

Και για τα Πρακτικά, για το 55% των εταιρειών τις οποίες δεν βάζουμε εμείς στην πτωχευτική διαδικασία το ποσό το οποίο χάνουμε κατά μέσο όρο τον χρόνο, είναι πάνω από 300 εκατομμύρια ευρώ -είναι ο μέσος όρος τον χρόνο από τις εταιρείες αυτές- και πάνω από επτακόσιοι υπάλληλοι κατά μέσο όρο θα χάσουν τις θέσεις εργασίας τους τον χρόνο, αν δεν μπουν αυτές οι εταιρείες στη δεύτερη ευκαιρία.

Το δεύτερο κομμάτι που είναι, επίσης, σημαντικό είναι ο ορισμός του «δόλου». Όπως έχουμε πει, «δόλος» για το δημόσιο και για τους νομικούς μας μπορεί να είναι, από τη μια, επιταγή η οποία δεν έχει αντίκρισμα, αλλά από τη στιγμή που κρίνουμε εμείς ως κράτος την πτωχευτική διαδικασία, δίνουμε τη δεύτερη ευκαιρία, ορίζοντας κάποιον, όπως είναι και στην ορολογία, «ως ει γνωστό», δηλαδή, ότι πτώχευσε χωρίς δόλο, δεν μπορούμε ταυτόχρονα να του λέμε «είχες δόλο, επειδή εξέδωσες και μια επιταγή η οποία δεν είχε αντίκρισμα». Θα πρέπει το δικαστήριο να κρίνει τον δόλο, όχι ο νόμος. Και αν το δικαστήριο κρίνει ότι δεν υπάρχει δόλος, δηλαδή ότι και η επιταγή δόθηκε χωρίς δόλο και εμείς τον έχουμε κρίνει ως πτωχεύσαντα χωρίς δόλο, τότε να μπαίνει στη δεύτερη ευκαιρία, για να μπορέσει να λειτουργήσει η εταιρεία του και να μην έχουμε ανέργους.

Καταθέτω και τα δυο αυτά έγγραφα για τα Πρακτικά.

Ευχαριστώ.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Τον λόγο έχει ο κ. Αμυράς, ειδικός αγορητής του Ποταμιού.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, φαντάζομαι ότι όλοι έχουμε αντιληφθεί ότι η αποψινή δεν είναι μια συζήτηση του σχεδίου νόμου για τα πετρελαιοειδή, για το «πλαστικό» χρήμα και λοιπά, αλλά παριστάμεθα σε μια γενική συνέλευση για τις τροπολογίες.

Τόσες πολλές υπουργικές τροπολογίες της τελευταίας στιγμής για τόσο σοβαρά θέματα θα έπρεπε να κάνουν, τουλάχιστον, εσάς τους Βουλευτές της κυβερνώσας Πλειοψηφίας να εγείρετε ενστάσεις.

Για παράδειγμα, μας φέρατε μια τροπολογία, για την οποία είμαι πρόθυμος να ακούσω την άποψή σας, κύριε συνάδελφε -μια που βλέπω ότι αντιδράτε- σε μερικά που θα σας ρωτήσω. Αμφιβάλλω και για το αν τα έχετε διαβάσει ή τα έχετε πάρει χαμπάρι. Δείτε, για παράδειγμα: Φαρμακευτική νομοθεσία, τροπολογία είκοσι πέντε σελίδων. Είναι δυνατόν; Μέσα περνούν πάρα πολλά πράγματα. Έχετε πάρει χαμπάρι τι περνάει;

Να σας πω για την άλλη τροπολογία, την απλή, όπως φαίνεται, για τις μετακινήσεις του Υπουργού Μεταναστευτικής Πολιτικής; Έχετε πάρει χαμπάρι τι έχει μέσα; Αλλάζει και επανακαθορίζει τις αρμόδιες αρχές για την έκδοση αδειών διαμονής πολιτών τρίτων χωρών στην Ελλάδα.

Και προσέξτε, είναι τόσο κακογραμμένη, τόσο πρόχειρη, τόσο ρηχή και «τρύπια», που, για παράδειγμα, ακούστε τι περιλαμβάνει: Σε μια διάταξη αυτής της τροπολογίας -νόμου θα πω εγώ- ορίζεται ότι τα αρμόδια όργανα για την έκδοση άδειας διαμονής τρίτου προσώπου στη χώρα είναι ο Υπουργός Εσωτερικών και ο γενικός γραμματέας.

Και παρακάτω, σε άλλη διάταξη, τι μας λέει αυτή η τροπολογία; Ότι ορίζονται τα όργανα, που θα εκδίδουν τις άδειες με υπουργική απόφαση άλλου Υπουργού, του Υπουργού Μεταναστευτικής Πολιτικής.

 Το αντιλαμβανόμαστε; Εδώ υπάρχουν και θέματα νομιμότητας των αποφάσεων που θα ληφθούν επί τη βάσει αυτής της τροπολογίας που έρχεται λίγη ώρα πριν αρχίσει η σημερινή συνεδρίαση και περιλαμβάνει πολλά πράγματα που είναι αντιφατικά. Αποσύρετε και αυτήν την τροπολογία, να μην συζητάμε.

Να σας πω για την άλλη τροπολογία της αγοράς πετρελαιοειδών που την οργανώνει ξανά; Αλλάζει θέματα σε σχέση με τους απαιτούμενους αποθηκευτικούς χώρους.

Κύριοι συνάδελφοι, εσείς που αντιδρούσατε, για πείτε μου, πού τους πάει τους αποθηκευτικούς χώρους; Τους μεγαλώνει ή τους μικραίνει; Ξέρετε; Πού να ξέρετε! Σας λέμε, λοιπόν, να την αποσύρετε και αυτήν την τροπολογία.

Δεν ακούσαμε φορείς γι’ αυτό το θέμα; Το ξέρετε ότι αλλάζει και τις κατηγορίες αδειών εκείνων των εταιρειών, που μπορούν να κάνουν λαθρεμπόριο πετρελαιοειδών; Θα τρελαθούμε; Και το φέρνει ως τροπολογία στο «άρπα – κόλλα»; Τι είναι εδώ; Ψεκάστε, σκουπίστε, τελειώσατε;

Για να μην έρθω στην άλλη τροπολογία του ΕΟΤ. Πριν από λίγους μήνες δεν ψηφίσαμε και εμείς μαζί σας, ως Ποτάμι, τον νέο νόμο για τις δημόσιες συμβάσεις, που υποτίθεται ότι θα έβαζε τέλος σε αυτό το πανηγύρι και το πάρτι των απευθείας αναθέσεων;

 Τώρα γιατί μας φέρνετε κατ’ εξαίρεση, κατά παράβαση, ότι ο ΕΟΤ θα μπορεί να υπογράφει απευθείας αναθέσεις για τη διαφημιστική του προβολή; Μα είναι δυνατόν; Μας λέτε ότι είναι έκτακτη δαπάνη η διαφημιστική προβολή της χώρας μέσω του ΕΟΤ; Δεν ξέρουμε ότι κάθε καλοκαίρι και κάθε χειμώνα αντιστοίχως έχουμε διαφημιστική δαπάνη για την εποχή που υπηρετούμε; Δηλαδή, τι περιμένουμε; Δεν ξέρουμε πότε θα έρθει το καλοκαίρι; Δεν ξέρουμε ότι από τώρα πρέπει να βάλουμε έναν σχεδιασμό και ο ΕΟΤ να προχωρήσει στα διαφημιστικά κονδύλια; Γιατί είναι έκτακτη δαπάνη; Στην Ελλάδα άλλοτε έρχεται το καλοκαίρι και άλλοτε δεν έρχεται;

Εάν πραγματικά θέλετε να δείξετε ότι με τις τροπολογίες δεν κάνετε παιχνίδια, κάντε δεκτή την τροπολογία της Δημοκρατικής Συμπαράταξης, την οποία εμείς θα υποστηρίξουμε για το ακατάσχετο των λογαριασμών των επιχειρήσεων, όπως επίσης και για τη δυνατότητα των αναπήρων συμπολιτών μας να μπορούν να διεισδύσουν στις ηλεκτρονικές υπηρεσίες του πλαστικού χρήματος και να εξυπηρετούνται με έναν ηλεκτρονικό τρόπο ορθό, εύκολο και οικονομικό. Γιατί δεν κάνετε αυτές τις τροπολογίες δεκτές;

Εμείς σας λέμε ότι πρέπει να αποσύρετε όλες τις τροπολογίες. Είναι της τελευταίας στιγμής, είναι του ποδαριού, έχουν μέσα σοβαρότατα θέματα και ή θα αναλάβετε την ευθύνη, αν το προχωρήσετε και το συνεχίσετε, της ψήφισης εσείς -και από αύριο ποιος ξέρει τι έχει να βγει και τι λαγός από το καπέλο- ή αλλιώς ελάτε να δείξετε ότι λαμβάνετε υπ’ όψιν τον κοινοβουλευτισμό, τις αρχές της καλής νομοθέτησης και αποσύρετέ τα και φέρτε τα αύριο, μεθαύριο, σε άλλα νομοσχέδια και να τα βάλουμε κάτω να τα συζητήσουμε.

Η «σταρ», βέβαια, της βραδιάς όσον αφορά τις τροπολογίες, είναι η τροπολογία για την αναστολή της αύξησης του ΦΠΑ. Άκουγα δε τον συνάδελφο της κυβερνητικής πλειοψηφίας να μιλάει για μείωση του ΦΠΑ! Καλά, θα μας τρελάνετε; Εσείς δεν αποφασίσατε την αύξηση του ΦΠΑ στα νησιά; Εμείς τότε καταψηφίσαμε αυτήν την αύξηση. Τώρα έρχεστε και λέτε: Νησιώτες και νησιώτισσες, εμείς είμαστε εδώ για σας. Σας μειώνουμε τον ΦΠΑ.

**ΒΑΣΙΛΕΙΟΣ ΤΣΙΡΚΑΣ:** Παγώνουμε την αύξηση.

**ΓΕΩΡΓΙΟΣ ΑΜΥΡΑΣ:** Αμ δε που τον μειώνετε! Τον αυξήσατε. Και τώρα μας λέτε ότι δεν θα τον αυξήσετε άλλο. Άσε, να μην μιλήσω για τα υπόλοιπα νησιά. Για τις Κυκλάδες θα πούμε τίποτε; Για τη Σκύρο θα πούμε τίποτε; Για τη Σίκινο; Για την Ανάφη;

Τι λέμε εμείς στο Ποτάμι; Εμείς, λοιπόν, στο Ποτάμι έχουμε πει το εξής: Μπορούν να ενισχυθούν οι νησιώτες, που έχουν αντιμετωπίσει, βεβαίως, το προσφυγικό κύμα σε μεγάλο βαθμό, μπορούν, όμως, να ενισχυθούν και οι κάτοικοι των παραμεθορίων περιοχών της ηπειρωτικής χώρας. Την Ειδομένη την ξεχάσαμε; Στον Έβρο και στο Διδυμότειχο κάθε μέρα εξακόσιοι μετανάστες και πρόσφυγες περνάνε τα σύνορα του Έβρου. Το αντιλαμβάνεστε; Εξακόσια άτομα την ημέρα! Εκεί δεν υποφέρουν οι επιχειρήσεις; Στον Έβρο δεν υποφέρει ο τουρισμός;

Το Ποτάμι έχει καταθέσει επτά κοστολογημένες συγκεκριμένες προτάσεις για να ενισχυθούν, όπως σας είπα, και οι νησιώτες και οι κάτοικοι των ηπειρωτικών παραμεθόριων περιοχών από το πλήγμα που υφίστανται και την πίεση του προσφυγικού ζητήματος. Σας είχαμε προτείνει επτά μέτρα, τα οποία κοστολογούνται στο σύνολό τους, με την αναστολή της αύξησης του ΦΠΑ που βάσει της εισηγητικής έκθεσης κοστολογήθηκε στα 50 εκατομμύρια ευρώ μέσα, στα 100 εκατομμύρια ευρώ.

Ποια είναι αυτά τα μέτρα; Εκτός του μέτρου της διατήρησης μειωμένων συντελεστών ΦΠΑ στις περιοχές που σας είπα, είναι αναστολή της επιβολής τέλους διανυκτέρευσης στα ξενοδοχεία και στα ενοικιαζόμενα δωμάτια. Κυρίες και κύριοι συνάδελφοι του ΣΥΡΙΖΑ και των ΑΝΕΛ, σας θυμίζω ότι έχετε ψηφίσει τέλος ανά νύχτα διανυκτέρευσης στα ξενοδοχεία και στα ενοικιαζόμενα δωμάτια. Το κρατάτε αυτό.

Εμείς, σας έχουμε προτείνει να επαναφέρετε τη ρύθμιση θεσμοθετημένα των εκατό δόσεων για χρέη προς εφορία και ασφαλιστικά ταμεία και για εκείνους που την έχασαν έστω μία φορά. Σας έχουμε πει να θεσμοθετήσουμε εδώ, στο Κοινοβούλιο, τη ρύθμιση οφειλών επιχειρήσεων και νοικοκυριών προς τη ΔΕΗ και τους δήμους σε αυτές τις περιοχές που σας είπα.

Προτείνουμε ακόμα μείωση 50% του ΕΝΦΙΑ για ακίνητα με επαγγελματική χρήση, μείωση των εργοδοτικών εισφορών κατά 50% για την τουριστική περίοδο, με ταυτόχρονη δέσμευση των επιχειρηματιών για τη διατήρηση των ίδιων, τουλάχιστον, θέσεων εργασίας σε σχέση με την προηγούμενη τουριστική περίοδο.

Επίσης, η τελευταία μας πρόταση για την ανακούφιση των ανθρώπων που υφίστανται πιέσεις λόγω του προσφυγικού ζητήματος είναι να μειωθεί το όριο για τη λήψη του επιδόματος ανεργίας από τα εκατό στα ογδόντα ημερομίσθια. Αυτές είναι οι προτάσεις του Ποταμιού, κυρίες και κύριοι συνάδελφοι.

Αν η Κυβέρνηση ήθελε, θα μπορούσε να τις ελέγξει, να τις κοστολογήσει μαζί μας για να τσεκάρει αν όντως έτσι είναι τα πράγματα –που έτσι είναι- και μετά να ψάξουμε να βρούμε αυτά τα 50 εκατομμύρια ευρώ για να ενισχύσουμε τους ανθρώπους που δοκιμάζονται στα νησιά και τις παραμεθόριες περιοχές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα μου πείτε όμως ότι έχετε μία έφεση στο να συγκροτείτε, να φτιάχνετε ειδικές γραμματείες, τομεακές γραμματείες, αναπληρωματικές γραμματείες, εκατόν πενήντα ένα στον αριθμό, αν δεν κάνω λάθος –που δεν κάνω λάθος- αντί να καθίσετε να κάνετε μία περικοπή, μία εξοικονόμηση δαπανών και να βάλετε άλλη προτεραιότητα στις επιλογές και τις αποφάσεις σας.

Κυρίες και κύριοι συνάδελφοι, θέλω να λήξω την ομιλία μου, γιατί τελειώνει και ο χρόνος, με το θέμα των καζίνο. Τι γίνεται με τα καζίνο; Έχουμε καζινοπόλεμο; Έχουμε τους καζινομάχους; Διάβασα -και θα την καταθέσω στα Πρακτικά- τη συνέντευξη του πρώην επικεφαλής της Επιτροπής Ελέγχου και Εποπτείας Παιγνίων κ. Αντώνη Στεργιώτη στα Parapolitika.gr. Τι είπε ο πρώην επικεφαλής της επιτροπής; Σημεία και τέρατα!

Σας θυμίζω ότι το θέμα είναι ο Κανονισμός που έβγαλε η επιτροπή τον οποίο άλλαξε το Νοέμβριο για τη ρύθμιση των παιγνίων, των καζίνο κ.λπ.. Τα άφησε όλα ελεύθερα. Η επιτροπή διορίζεται από την Κυβέρνηση και έχει εννέα μέλη. Δεν είναι μία ανεξάρτητη αρχή, μην τις μπερδεύουμε.

Απέραντο καζίνο η χώρα. Δεν θα υπάρχει πλέον ούτε γεωγραφική απόσταση μεταξύ των μικρών καζίνο, ούτε περιορισμός στο πόσο μπορεί να παίξει κάποιος, ούτε καν να δίνει το όνομά του.

Λέει, λοιπόν, ο κ. Στεργιώτης: «Αυτός ο κανονισμός έγινε γιατί ο ΟΠΑΠ ζητούσε 100 και η επιτροπή του έδωσε 200. Ικανοποιήθηκαν αιτήματα που ούτε καν είχαν διατυπωθεί και γινόμαστε Κούβα του Μπατίστα του 1959». Αυτό κάνετε, λοιπόν;

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώστε, κύριε Αμυρά.

**ΓΕΩΡΓΙΟΣ ΑΜΥΡΑΣ:** Τελειώνω, κύριε Πρόεδρε. Είναι σοβαρό το θέμα.

Επίσης, ο νυν Πρόεδρος της επιτροπής κ. Ευάγγελος Καραγρηγορίου, ενώ άλλα υποστήριζε στην αρχή, τώρα ξαφνικά είδε το φως το αληθινό και υποστηρίζει ακριβώς τα αντίθετα από αυτά που είχε ψηφίσει στην πρώτη θητεία.

Καταθέτω τις αποκαλύψεις- φωτιά και ελπίζω να έχουμε μία απάντηση από τους Υπουργούς.

(Στο σημείο αυτό ο Βουλευτής κ. Γεώργιος Αμυράς καταθέτει για τα Πρακτικά την προαναφερθείσα συνέντευξη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, στα θέματα του πτωχευτικού, όπως σας είπα και στην προηγούμενη ομιλία μου, όπως και στα διοικητικά είμαστε θετικοί. Όσον αφορά τις τροπολογίες, σας είπα να τις αποσύρετε.

**ΔΗΜΗΤΡΙΟΣ ΚΥΡΙΑΖΙΔΗΣ:** Ήρθαν άλλες πέντε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Μας μοιράζονται τώρα.

**ΓΕΩΡΓΙΟΣ ΑΜΥΡΑΣ:** Ήρθαν και άλλες πέντε και μας τις μοιράζουν τώρα; Είναι δυνατόν; Είναι αυτός τρόπος νομοθέτησης; Ανεβαίνουν οι εισηγητές των κομμάτων να τοποθετηθούν για τις τροπολογίες, για το κυρίως σώμα του νομοσχεδίου και μας φέρνετε και άλλες τροπολογίες;

Τι να πω! Καταθέτω τα όπλα. Λέω ότι μας νικήσατε. Συγχαρητήρια, είστε η Κυβέρνηση της τροπολογίας.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο ειδικός αγορητής της Ένωσης Κεντρώων κ. Καβαδέλλας.

**ΔΗΜΗΤΡΙΟΣ ΚΑΒΑΔΕΛΛΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, θα είμαι λίγο υποτονικός σήμερα γιατί είμαι λίγο αδιάθετος, αν και είμαι πολύ εκνευρισμένος. Θα με συγχωρήσετε.

Η Κυβέρνηση κάνει κατάχρηση της διαδικασίας του επείγοντος, συν ότι φέρνει τελευταία στιγμή τροπολογίες. Την ώρα που ανέβηκα στο Βήμα για να μιλήσω ήρθαν άλλες πέντε τροπολογίες. Τι να πω, όταν δεν γνωρίζω τι ακριβώς εμπνεύστηκαν οι κύριοι της συγκυβέρνησης;

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Έφεραν τροπολογίες -αυτές που πρόλαβα να δω- περί φαρμάκων, καμμία εικοσιπενταριά σελίδες, περί διαμονής αλλοδαπών, περί πετρελαιοειδών. Ο ΕΟΤ έχει πλέον το δικαίωμα να χαλάει το χρήμα όπως του αρέσει και να το δίνει όπου θέλει. Η καθεμιά από αυτές τις τροπολογίες θα μπορούσε να είναι ένα ξεχωριστό νομοσχέδιο.

Εν πάση περιπτώσει, εξετάζουμε τόσο σοβαρά ζητήματα, όπως η εκ θεμελίων αλλαγή του Πτωχευτικού Κώδικα, η ουσιαστική παρέμβαση στις διαδικασίες της διοικητικής δικαιοσύνης, η αναπροσαρμογή του περίφημου κόστους απονομής δικαιοσύνης μέσω του εξορθολογισμού του κόστους των παραβόλων και των τελών, ο επανακαθορισμός της στάσης της πολιτείας απέναντι σε αυτούς που οικειοθελώς θα αποκαλύψουν –ποιοι είναι αυτοί;- τα αδήλωτα εισοδήματά τους.

Έχετε τόσες λίστες στα χέρια σας -λίστα Λαγκάρντ και άλλες- και περιμένετε κάποιοι να έρθουν να σας πουν «εγώ, ξέρεις, τα πήρα τα χρήματα και τα έχω εκεί» -αν είναι δυνατόν!- κι εφόσον επιβάλλετε τόσο σκληρά μέτρα; Κάντε μια λογική συνεννόηση να φέρουν τα χρήματά τους. Τώρα έτσι θα τους κάνετε ακόμη πιο αντίθετους προς αυτή τη σκέψη.

Επιβάλλετε το πλαστικό χρήμα και τις ηλεκτρονικές συναλλαγές σε όλους. Καλό ακούγεται.

Ακόμη εξετάζετε την άδεια του νέου καζίνου εντός του αστικού ιστού. Έτσι, όμως, δίνεται το δικαίωμα –να μην κατονομάσω, δεν θέλω, εν πάση περιπτώσει- στο έργο που θα γίνει τώρα στο Ελληνικό να φτιάξουν καζίνο. Ο δρόμος είναι ευθύς από Βάρκιζα, από Αθήνα και παντού. Θα πηγαίνουν να κάνουν τη βόλτα τους και θα πηγαίνουν όλοι εκεί. Και τι γίνεται;

Και αποσύρατε το άρθρο 111 για τη μετεγκατάσταση του καζίνου της Πάρνηθας για να γίνει κι αυτό ανταγωνιστικότερο. Γιατί ποιος τρελός θα ανέβει στα χιονισμένα βουνά, τη στιγμή που το καζίνο είναι δίπλα του και θα είναι και πιο μοντέρνο και καινούργιο; Και οι εκατοντάδες υπάλληλοι μένουν στον δρόμο. Τουλάχιστον φροντίσατε γι’ αυτούς να βάλετε μια υποσημείωση ότι είναι υποχρεωμένο το καινούργιο καζίνο πρώτα να απορροφήσει τους παλιούς και μετά να πάει σε καινούργιους; Όχι, και είστε αριστερή Κυβέρνηση!

Οι πενηντάρηδες κρουπιέρηδες τι θα κάνουν; Πού θα βρουν δουλειά; Πώς θα θρέψουν τις οικογένειές τους; Βάλτε μια υποσημείωση ότι τουλάχιστον να γίνει πρώτα απορρόφηση, γιατί θα κλείσει το καζίνο της Πάρνηθας. Μη νομίζετε. Θα είναι ένα ωραίο ξενοδοχείο, όπως όλα αυτά που υπάρχουν στην Ελλάδα κι έχουν κλείσει. Θα το πουλήσετε και μπιρ παρά και θα τελειώσει το θέμα.

Όλα τα παραπάνω αποτελούν περιεχόμενο τριών ουσιαστικά νομοσχεδίων, τα οποία είναι άσχετα μεταξύ τους. Δεν υπάρχει επαρκής αιτιολόγηση. Εγώ δεν βλέπω κάποια επαρκή αιτιολόγηση. Εσείς τα συνενώνετε και τα παρουσιάζετε να έχουν επείγοντα χαρακτήρα και ότι πρέπει εν μία νυκτί να υπογραφούν και να τελειώσει το θέμα.

Συνεχίζετε να νομοθετείτε και να διαπράττετε έγκλημα, γιατί έγκλημα είναι αυτό το πράγμα. Δεν σας απασχολεί ο διάλογος. Θέλετε να τελειώνει το ζήτημα. Το πήγατε όσο μπορούσατε πιο αργά για να πέσουν οι υπογραφές της τελευταίας στιγμής, χωρίς να πάρουμε είδηση τι ψηφίζουμε.

Υπάρχει κι ένα ζήτημα με τον Πτωχευτικό Κώδικα. Προχωράτε σε αναμόρφωση του Πτωχευτικού Κώδικα. Υπάρχουν τρεις άξονες. Ο ένας άξονας περιγράφεται στην αιτιολογική έκθεση ως εξής: Οι ρυθμίσεις επιδιώκουν να παρέχουν την ουσιαστική δυνατότητα επαναδραστηριοποίησης του έντιμου επιχειρηματία που ατύχησε, παρ’ όλες τις καλόπιστες προσπάθειές του.

Όλοι ατύχησαν. Ποιος είναι ο έντιμος και ο ανέντιμος; Βάζετε και έναν καινούργιο αγγλικό όρο, το «fresh start», για να μας το κάνετε πιο «comme il faut».

Ισχυρίζεστε, λοιπόν, πως απευθύνεστε στους έντιμους, που ατύχησαν και αυτούς θα τους αποκαταστήσετε. Ποιοι θα αποκατασταθούν; Μήπως θα αποκατασταθούν κάποιοι δικοί σας άνθρωποι, τα «καλά παιδιά»!

Δεν μας λέτε ποιοι είναι οι έντιμοι και ποιοι είναι οι ανέντιμοι. Ποιος είναι ο ανέντιμος; Αυτός που εκβιαζόμενος προτιμάει να θρέψει την οικογένειά του από το να πληρώνει άλλες υποχρεώσεις; Δεν ξέρετε ότι έχετε φέρει τα capital controls και δεν μπορεί κανένας να κάνει τίποτα, ούτε να προγραμματίσει; Όλα είναι τώρα, αυτή τη στιγμή, έωλα. Τι να πω επ' αυτού; Δεν έχω να πω κάτι.

Όμως έχω την εντύπωση ότι αυτό το μέρος του νομοσχεδίου σας είναι για να βολευτούν κάποιοι δικοί σας. Τους κλείνετε το μάτι, τώρα που πιθανόν θα έχουμε εκλογές –εγώ υποπτεύομαι εκλογές-, ότι «εσείς βρε παιδιά, που είσαστε δικοί μας, βοηθήστε τώρα, βάλτε πλάτη και εμείς αργότερα με αυτόν τον νόμο θα σας τακτοποιήσουμε»! Το λέω γιατί δεν είστε ούτε ακριβείς ούτε επεξηγηματικοί στο ποιοι είναι αυτοί οι ατυχήσαντες.

Υπάρχει και η λοταρία του κ. Τσακαλώτου! Το λέω και γελάω. Σε συνδυασμό με αυτή τη λοταρία -το εισάγετε σε άλλο άρθρο παρακάτω, στο πέμπτο μέρος- γίνεται φανερό πως η Κυβέρνηση είναι «κυβέρνηση τζόγου» πλέον, καζίνα από εδώ, λοταρίες από εκεί.

**ΙΩΑΝΝΗΣ ΘΕΩΝΑΣ:** Η Κυβέρνηση είναι του τζόγου ή εσείς που ασχολείστε με τον τζόγο;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε.

Κύριε Καβαδέλλα, συνεχίστε.

**ΔΗΜΗΤΡΙΟΣ ΚΑΒΑΔΕΛΛΑΣ:** Εν πάση περιπτώσει, η συγκυβέρνηση είναι υπέρ του τζόγου από ό,τι κατάλαβα.

Μιλάω πολύ ευγενικά. Θα μπορούσα να σας πω πολύ χειρότερα λόγια, αυτά που λέγατε για τους προηγούμενους από εσάς. Δεν τα λέω αυτά τα πράγματα. Όμως, μιλάτε μια για λοταρίες, μια για καζίνο, καζίνο εδώ, καζίνο εκεί. Ο κόσμος δεν έχει να φάει. Ποιοι θα πηγαίνουν στο καζίνο; Αυτοί που κλέβουν από εδώ και από εκεί. Ποιος θα πηγαίνει στο καζίνο, κύριοι; Εν πάση περιπτώσει, μπορεί να είναι και αυτό αναπτυξιακό, το καζίνο και ο τζόγος!

Έχω ακούσει και κάτι για «φρουτάκια». Έχω ακούσει ότι αναμένεται εντός των προσεχών ημερών να μας φέρετε και έναν νόμο για τα φρουτάκια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν θα δευτερολογήσω, κύριε Πρόεδρε. Οπότε, δώστε μου ένα λεπτό ακόμη.

Παρ’ όλα αυτά, κάπου θα συμφωνήσουμε. Θα συμφωνήσουμε στο ζήτημα της δικαιοσύνης. Οπωσδήποτε χρειάζονται διαδικασίες συντομότερες. Είναι και μνημονιακή υποχρέωση εξ άλλου. Όμως εδώ πάλι μας τα χαλάτε, διότι θα μπορούσατε να δεχτείτε μερικά πράγματα από αυτά που προτείνουμε.

Εμείς προτείνουμε την ενίσχυση του ανθρωπίνου δυναμικού των δικαστηρίων μας με εμπειρογνώμονες, με μορφωτικά προγράμματα. Είναι έμπειροι οι δικαστές μας. Πλην όμως, επειδή ο κόσμος προχωράει, η τεχνολογία και αυτή προχωράει, χρειάζεται καλύτερος προγραμματισμός. Σας τις είχαμε παραθέσει αναλυτικά στις επιτροπές που πήραμε μέρος.

Στο άρθρο 6 θα θέλαμε να σας επισημάνουμε ότι πρέπει να σκεφτείτε σοβαρότερα την επέκταση της δυνατότητας του ορισμού ως εμπειρογνώμονα ενός λογιστή, που να είναι φοροτεχνικός Α΄ τάξης, εκτός των υποθέσεων των φυσικών προσώπων, και για εκείνες των μικρών και πολύ μικρών επιχειρήσεων.

Στο τρίτο μέρος του πολυνομοσχεδίου και ειδικά στα άρθρα 33 έως 44, η ηγεσία του Υπουργείου Δικαιοσύνης ισχυρίζεται πως επιχειρεί τον εξορθολογισμό του κόστους της λειτουργίας της δικαιοσύνης. Είναι αλήθεια ότι το κόστος λειτουργίας των δικαστηρίων είναι πάρα πολύ υψηλό, δεδομένου ότι είναι ένα αργό σύστημα απονομής δικαιοσύνης και γίνεται ακόμα ακριβότερο, λόγω του ότι μερικές υποθέσεις αργούν να τελεσιδικήσουν, πάνε οκτώ και δέκα χρόνια.

Υπάρχει και το άρθρο 33, όπου ζητάτε την κατάργηση του δικαστικού ενσήμου στις αναγνωριστικές αγωγές. Και υπάρχει και μία προτεινόμενη μεταρρύθμιση στο άρθρο 34 του δικαστικού ενσήμου στις καταψηφιστικές αγωγές των εργατικών διαφορών. Εκεί δεν έπρεπε να υπάρχει ένσημο. Τι περιμένετε από τον φτωχό και τον άνεργο, τον άνθρωπο που έχει χάσει τα δικαιώματά του, να πληρώνει κι από πάνω;

Υπάρχει κι ένα άλλο μέτρο, το παράβολο της αναβολής, το οποίο είναι εισπρακτικό κατ’ εμάς. Κάνετε κάποιες αναπροσαρμογές: Για παράδειγμα στο άρθρο 40 υπάρχει ένα παράβολο σήμερα 100 ευρώ και θα το πάτε 70 ευρώ. Μεγάλη αναπροσαρμογή, ευφυής όλη αυτή η προσπάθεια. Υπάρχει κι ένα παράβολο παράστασης πολιτικής αγωγής που από 50 ευρώ έγινε 40 ευρώ, δηλαδή, κάτι φραγκοδίφραγκα, λες κι ο καθένας πηγαίνει κάθε μέρα στα δικαστήρια, λες και μ’ αυτά τα 10 ευρώ διαφορά, σώζεται.

Είναι ένα πρόχειρο νομοσχέδιο, γι’ αυτό και μας φέρνετε συνέχεια τροπολογίες. Ώσπου να πάω σπίτι μου, θα είναι άλλες πέντε–έξι φαντάζομαι.

Περί διαφάνειας, λοιπόν, κι ορθής ενημέρωσης του πολίτη, εδώ αντιμετωπίζουμε θετικά -το άρθρο 43 εννοώ και τις παραγράφους 2 και 3- να γίνεται, τουλάχιστον, διαδικτυακά η δημοσιοποίηση κι η παρουσίαση του αναλυτικού κόστους των κατά περίπτωση δικαστικών τελών και παραβόλων, για να έχει μια σαφή εικόνα κάποιος που αρχίζει μια διαδικασία, εάν θα μπορέσει να προχωρήσει παρακάτω.

Έχω κι άλλα πολλά να σας πω, αλλά ο χρόνος μου έχει τελειώσει.

Σας ευχαριστώ που με ακούσατε.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Καβαδέλλα.

Τον λόγο θα έχει τώρα ο Υπουργός κ. Βίτσας για να υποστηρίξει μία τροπολογία. Στη συνέχεια θα λάβει τον λόγο ο Κοινοβουλευτικός Εκπρόσωπος του Ποταμιού, ο κ. Δανέλλης, και μετά θα ξεκινήσουμε με τον κατάλογο των ομιλητών.

Ορίστε, κύριε Βίτσα.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Νομίζω ότι εκφράζω τα συναισθήματα όλων των μελών της ελληνικής Βουλής εκφράζοντας τον αποτροπιασμό μας για την δολοφονική επίθεση ενάντια στον Ρώσο Πρέσβη πριν λίγη ώρα στην Άγκυρα. Και γι’ αυτό λέω «δολοφονική επίθεση», γιατί ο άνθρωπος δολοφονήθηκε, κατέληξε. Εκφράζω την συμπαράστασή μας και στον φίλο ρωσικό λαό και στην κυβέρνηση του. Το ένα είναι αυτό.

Το δεύτερο είναι ότι θέλω να πω ότι πολλές φορές λέμε πράγματα μην αντιμετωπίζοντας μια συνήθη κοινοβουλευτική πρακτική, την οποίαν εντάξει να την αλλάξουμε -κι εγώ συμφωνώ να την αλλάξουμε- αλλά δεν χρειάζεται να τα «σηκώνουμε» πριν να γίνουν. Για παράδειγμα ξέρουμε όλοι ότι για δεκαπέντε μέρες η Βουλή δεν θα νομοθετήσει.

Θέλω να σας θυμίσω ότι το 2014 από μια κυβέρνηση η οποία ουσιαστικά είχε πέσει, τυπικά δεν είχε πέσει, κατατέθηκαν σε νομοσχέδιο ανάμεσα -εάν θυμάμαι καλά- στις δύο ψηφοφορίες για τον Πρόεδρο της Δημοκρατίας, πενήντα πέντε τροπολογίες. Άρα, πολύς θόρυβος, για να γίνεται θόρυβος. Δεν κάνω συμψηφισμό. Λέω ότι σηκώνουμε πολύ αχό, για ένα πράγμα που έχει γίνει και να συμφωνήσουμε να το αλλάξουμε.

**ΔΗΜΗΤΡΙΟΣ ΚΥΡΙΑΖΙΔΗΣ:** Πάμε για εκλογές δηλαδή.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Κοιτάξτε, όσον αφορά αυτό το ζήτημα, γιατί εγώ θέλω μια τροπολογία να υποστηρίξω, φοβάμαι ότι θα έρθει το 2019, θα γίνουν οι εκλογές και το κόμμα της Αξιωματικής Αντιπολίτευσης, ως Αξιωματική Αντιπολίτευση, θα ξαναζητάει εκλογές από συνήθεια.

**ΣΟΦΙΑ ΒΟΥΛΤΕΨΗ:** Τις οποίες δεν σκοπεύετε να κάνετε.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Πάμε τώρα στην τροπολογία. Είναι μια πολύπαθη τροπολογία, με την έννοια όχι της ουσίας, μια και οι Υπουργοί που την υπογράφουν συμφώνησαν γρήγορα, αμέσως δηλαδή, αλλά έπρεπε να συνεννοηθούν τα νομικά τμήματα, ώστε η νομική διατύπωση, η τυπική διατύπωση να είναι ακριβής, ώστε από τη στιγμή που θα δημοσιευθεί, να μπορέσει να λειτουργήσει.

Αφορά τα εξής πράγματα. Το πρώτο είναι ότι δίνουμε τρίμηνη φορολογική και ασφαλιστική ενημερότητα στα Ελληνικά Αμυντικά Συστήματα και τρίμηνη φορολογική ενημερότητα για την πώληση ακινήτου. Συγχρόνως, έχουμε νομοτεχνικές βελτιώσεις αυτής της τροπολογίας, τις οποίες θα πρέπει να τις αναφέρω και θα τις καταθέσω.

Η πρώτη δεν έχει σημασία, απλώς η ανωτέρω εταιρεία γίνεται Ελληνικα Αμυντικα Συστηματα.

Η δεύτερη λέει ότι από το παρακρατημένο ποσοστό του 7%, από τα έσοδα, πρώτα θα πληρώνεται ο ΕΝΦΙΑ.

Και το τρίτο και το τέταρτο είναι η αναστολή των μέτρων διοικητικής και αναγκαστικής εκτέλεσης σε βάρος κινητής και ακίνητης περιουσίας της ανώνυμης εταιρείας και οι πράξεις ασφαλιστικών μέτρων, ώστε να μπορέσουν να αρθούν οι δεσμεύσεις που υπάρχουν σε λογαριασμούς. Τα πράγματα, τουλάχιστον, όπως είναι αυτήν τη στιγμή, δείχνουν ότι πάρα πολύ γρήγορα θα υπάρξουν τα χρήματα, ώστε να πληρωθούν οι εργαζόμενοι και να αρχίσει και η κανονική λειτουργία της εταιρείας.

Το τελευταίο άρθρο είναι πάλι κάτι το σύνηθες, δηλαδή -δεν θυμάμαι, ίσως κάποιος μπορέσει να μου θυμίσει, νομίζω ότι είναι σχεδόν δεκαετία- ανανεώνουμε για έναν χρόνο τη δυνατότητα της Ελληνικής Αεροδιαστημικής Εταιρείας να μην προσκομίζει φορολογική και ασφαλιστική ενημερότητα στους διαγωνισμούς. Νομίζω ότι είναι η δέκατη φορά.

Τώρα για τα ΕΑΣ μια κουβέντα ακόμα. Στις 21 του μήνα, αν δεν κάνω λάθος μεθαύριο, γίνεται και η γενική συνέλευση η οποία θα νομιμοποιήσει τον νόμο που ψηφίσαμε το καλοκαίρι, της κεφαλαιοποίησης, οπότε αυτό το ζήτημα που αφορά τη φορολογική και ασφαλιστική ενημερότητα ίσως μας αφήσει χρόνους για πολύ.

Τέλος, θέλω να πω ότι υποστηρίζουμε την τροπολογία των Βουλευτών Μαντά, Καραγιάννη, Στέφου και Τζούφη. Είναι μια τροπολογία που αφορά μια τρίμηνη ασφαλιστική και φορολογική ενημερότητα για την…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, συγγνώμη για τη διακοπή. Προς διευκόλυνση και του Σώματος είναι καλό να αναφέρετε και τον αριθμό της τροπολογίας, γενικό και ειδικό, αν είναι εύκολο.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Με συγχωρείτε. Η πρώτη τροπολογία είναι η με γενικό αριθμό 850 και ειδικό 82 για την τροπολογία του Υπουργείου…

**ΠΡΟΕΔΡΕΥΩΝ (Γεώργιος Λαμπρούλης):** Αυτή είναι η υπουργική. Μάλιστα.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Ναι. Και είναι και η τροπολογία με γενικό αριθμό 845 και ειδικό 77, που δίνει τρίμηνη φορολογική και ασφαλιστική ενημερότητα. Αυτή ειδικά είναι προς άρση κάθε αμφιβολίας από την πλευρά των υπηρεσιών, ώστε να προχωρήσει, γιατί, όπως γνωρίζετε η «Μεταλλοβιομηχανική Ηπείρου» έχει μπει, χωρίς να έχει υπογραφεί η σύμβαση ακόμα, σε ειδική εκκαθάριση εν λειτουργία.

(Στο σημείο αυτό ο Αναπληρωτής Υπουργός κ. Δημήτριος Βίτσας καταθέτει για τα Πρακτικά τις προαναφερθείσες τροπολογίες, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 197-198)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Ζήτησε τον λόγο ο κ. Κοντονής για κάποιες νομοτεχνικές βελτιώσεις. Ορίστε, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Έχουμε συντάξει ένα έγγραφο, στο οποίο εμπεριέχονται όλες οι νομοτεχνικές βελτιώσεις και παρακαλώ για τη διανομή του. Επίσης και η δήλωση για την απόσυρση του άρθρου 56Α.

Επίσης, κύριε Πρόεδρε, θέλω δύο τροπολογίες του Υπουργείου Δικαιοσύνης οι οποίες δεν θεωρώ ότι είναι άσχετες. Ίσα-ίσα είναι του Υπουργείου Δικαιοσύνης και είναι απολύτως σχετικές. Η μία μάλιστα είναι σχετική με τον Πτωχευτικό Κώδικα.

**ΠΡΟΕΔΡΕΥΩΝ (Γεώργιος Λαμπρούλης):** Για ποιες γίνεται λόγος, κύριε Υπουργέ; Με τα νούμερά τους σας παρακαλώ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αυτή που αναφέρεται στον Πτωχευτικό Κώδικα είναι αυτή που έχει γενικό αριθμό 848. Με βάση αυτήν την τροπολογία, πλέον ο εγγυητής ο οποίος αποδεικνύεται ότι είναι συγγενής πρώτου ή δευτέρου βαθμού προς τον πρωτοφειλέτη, ακολουθεί το χρέος του πρωτοφειλέτη, χωρίς να υπάρχει η συναίνεση προς αυτό του πιστωτή.

(Στο σημείο αυτό ο Υπουργός κ. Σταύρος Κοντονής καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 201-202)

ΑΛΛΑΓΗ ΣΕΛΙΔΑΣ

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Η δεύτερη τροπολογία -και αυτή του Υπουργείου Δικαιοσύνης- αναφέρεται στον Κώδικα Πολιτικής Δικονομίας. Είχε παραλειφθεί στις τελευταίες τροποποιήσεις να προσδιοριστεί η κατά τόπον αρμοδιότητα των δικαστηρίων -προστίθεται αυτό- και δημιουργούσε πλείστα όσα προβλήματα. Αρμόδιο για την τέλεση της υιοθεσίας είναι κάθε μονομελές πρωτοδικείο της επικράτειας. Αυτές οι δύο τροπολογίες…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, το νούμερο σας παρακαλώ, αν είναι εύκολο, για την τελευταία που μόλις είπατε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Η δεύτερη τροπολογία είναι η με γενικό αριθμό 836.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Σας ευχαριστούμε.

Κυρία Κουντουρά, ζητήσατε και εσείς τον λόγο για την τροπολογία που έχετε καταθέσει.

Ορίστε, σας ακούμε.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Ευχαριστώ πολύ. Είναι η τροπολογία με γενικό αριθμό 844 και ειδικό 76, όπου απλώς προστίθεται μια παράγραφος 10 στο άρθρο 4 του ν.3270/2004. Ο λόγος είναι όσον αφορά στον ΕΟΤ, η απαίτηση άμεσης και επιτακτικής προσαρμογής της στρατηγικής της προώθησης του ελληνικού τουριστικού προϊόντος, η ανάγκη της επικοινωνιακής διαχείρισης κρίσεων που επηρεάζουν την τουριστική ροή, ιδιαίτερα τώρα, στις αρχές του χρόνου, αλλά και ο τρόπος που θα γίνει η προώθηση του εθνικού προϊόντος μέσα από σύγχρονες τεχνικές μεθόδους, όπως είναι ιδιαίτερα το διαδίκτυο, στο οποίο στηριζόμαστε, γιατί είναι και πάρα πολύ φθηνό.

Αφορά φυσικά και το να μπορέσουμε να μειώσουμε τις δημόσιες δαπάνες και να δημιουργήσουμε τη δυνατότητα στον ΕΟΤ να διαφημιστεί μέσα από τα ψηφιακά μέσα, αλλά και με μικρό κόστος. Λόγω του ότι η διοίκηση πρέπει να προσαρμοστεί εγκαίρως στις προβλεπόμενες διατάξεις και να προετοιμαστεί η προβολή της χώρας, έτσι ώστε να μπορούμε να βγούμε τον Ιανουάριο, δίνουμε αυτή τη δυνατότητα των τριών μηνών, ώστε να μπορέσουμε και να εξασφαλίσουμε το δημόσιο συμφέρον -αυτό είναι το πιο σημαντικό- αλλά και να μπορέσουμε σε αυτό το διάστημα να υλοποιήσουμε τις σημαντικότερες εκθέσεις οι οποίες θα έχουν βγει τον Ιανουάριο.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε την κυρία Υπουργό.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Αμυρά.

**ΓΕΩΡΓΙΟΣ ΑΜΥΡΑΣ:** Μπορούμε να ρωτήσουμε την κυρία Υπουργό για την τροπολογία κάποια συγκεκριμένα πράγματα, μια που την υποστήριξε, ή όχι; Πώς θα γίνει;

**ΠΡΟΕΔΡΕΥΩΝ (Γεώργιος Λαμπρούλης):** Τι θέλετε ακριβώς να ρωτήσετε;

**ΓΕΩΡΓΙΟΣ ΑΜΥΡΑΣ:** Θέλω να ρωτήσω το εξής…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αμυρά, καθυστερούμε τη διαδικασία. Σας παρακαλώ, έχετε τον λόγο για ένα λεπτό.

**ΓΕΩΡΓΙΟΣ ΑΜΥΡΑΣ:** Ούτε ένα λεπτό. Θα είμαι συντομότατος.

Κυρία Υπουργέ, μας είπατε ότι ναι, χρειάζεται απευθείας να κάνει αναθέσεις ο ΕΟΤ. Εγώ θα το καταλάβω, όταν υπάρχουν περιπτώσεις κρίσεων, όπως για παράδειγμα, συμβαίνει κάτι και δυσφημείται η χώρα μας τουριστικά.

Για την εθνική πολιτική, όπως είπατε, προώθησης του ελληνικού τουρισμού, γιατί πρέπει να γίνεται αυτό με απευθείας αναθέσεις και όχι με τη διαγωνιστική διαδικασία; Οι εκθέσεις του Γενάρη που επικαλείστε, όπως και του Φλεβάρη και του Μάρτη κ.λπ., είναι διεθνείς εκθέσεις που γίνονται χρόνια. Ξέρουμε πότε γίνονται. Για ποιον λόγο με απευθείας αναθέσεις θα διαφημιστούμε και όχι με διαγωνιστικές διαδικασίες, έτσι ώστε να πέσει το κόστος και να μην υπάρχουν υποψίες και σκιές;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, προφανώς θέλετε να απαντήσετε. Να είστε σύντομη, σας παρακαλώ. Έχετε ένα λεπτό.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Δεν αφορά μόνο τις εκθέσεις. Αφορά το διαδίκτυο. Δεν μπορείς να κάνεις διαγωνισμό για να πάρεις το google. Το google είναι ένα. Δεν μπορείς να κάνεις διαγωνισμό για να βγεις στο twitter. Το twitter είναι ένα. Αυτό το έκανε ο ΕΟΤ πάντα και δεν μπόρεσε να προσαρμοστεί στο να προλάβουμε να πάρουμε τα χρήματα τα οποία θα έρθουν το 2017 για να βγάλουμε, αν θέλετε, ένα spec, έναν δημόσιο διαγωνισμό που όλα αυτά θα μπουν μέσα.

Το google, το twitter, το yahoo είναι συγκεκριμένα, μεμονωμένα προϊόντα μέσα από τα οποία όλα τα χρόνια διαφημιζόταν ο ΕΟΤ. Δεν μπορείς να κάνεις διαγωνισμό για να πάρεις το google. Είναι τόσο απλό. Αυτή η διαδικασία χρειάζεται τρεις μήνες, το να μπορέσουμε να προσαρμοστούμε για να μπούμε στη διαγωνιστική διαδικασία, να βγει spec με τα χρήματα που θα έρθουν το 2017.

Εμείς έχουμε πάρα πολύ λίγα χρήματα σήμερα, τα οποία είναι της τάξεως των 600.000 ευρώ και πρέπει να βγούμε τον Ιανουάριο-Φεβρουάριο και κατευθείαν να διαφημιστούμε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Ο Πρωθυπουργός μάς έχει υποσχεθεί 20 εκατομμύρια τα οποία θα βγουν σε διαγωνισμό με διαφημιστικό spec για το 2017-2018, αλλά αυτά τα χρήματα δεν θα έρθουν πριν από τον Φεβρουάριο. Τα χρήματα που έχουμε είναι πάρα πολύ λίγα. Αυτό είναι το πρόβλημα.

Ευχαριστούμε πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Ο Κοινοβουλευτικός Εκπρόσωπος από το ΠΟΤΑΜΙ, ο κ. Δανέλλης, έχει τον λόγο.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Προφανώς, συμμεριζόμαστε τον αποτροπιασμό που εξέφρασε ο Υπουργός κ. Βίτσας για τη δολοφονία του Ρώσου Πρέσβη στην Άγκυρα.

Η κλιμάκωση, κυρίες και κύριοι συνάδελφοι, της έντασης στην Τουρκία μάς ανησυχεί όλο και περισσότερο και προφανώς επιβάλλει σύνεση, επιβάλλει ψυχραιμία, συνεννόηση και ομοθυμία.

Θα αναφερθώ στο νομοσχέδιο τώρα. Κυρίες και κύριοι συνάδελφοι, η νησιωτικότητα ούτως ή άλλως δημιουργεί επιπλέον δυσκολίες και προβλήματα στην αναπτυξιακή διαδικασία, σε σχέση με την ηπειρωτική χώρα. Η υπέρμετρη επιβάρυνση των νησιών που βρίσκονται στην πρώτη γραμμή υποδοχής προσφύγων και μεταναστών επιβάλλει ιδιαίτερα μέτρα προστασίας.

Η τροπολογία που παγώνει για έναν χρόνο τον ΦΠΑ στα εν λόγω νησιά, κινείται προφανώς στη σωστή κατεύθυνση, έστω και καθυστερημένα. Και λέω καθυστερημένα, γιατί εμείς στο Ποτάμι έχουμε από το φθινόπωρο -και κατ’ επανάληψη από τότε-, καταθέσει μια ολοκληρωμένη πρόταση για αντιμετώπιση της οικονομικής καταστροφής, που συντελέστηκε και συντελείται στις νησιωτικές αυτές περιοχές και την αναγκαιότητα λήψης σχεδιασμένων μέτρων. Γιατί η επιβάρυνση από την αθρόα εισροή μεταναστών και προσφύγων, σε συνδυασμό με τη συνεπακόλουθη κατάρρευση των εσόδων από τον τουρισμό, που ήταν η κύρια πηγή εισοδημάτων, οδήγησαν σε ένα εκρηκτικό μείγμα που δυναμιτίζει την κοινωνική συνοχή και ευημερία.

Προτείναμε τότε -και μπορεί η Κυβέρνηση να τα ξαναδεί σήμερα-, πρώτον, διατήρηση μειωμένων συντελεστών ΦΠΑ στα νησιά όπως γίνεται.

Δεύτερον, αναστολή επιβολής τέλους διανυκτέρευσης στα ξενοδοχεία και στα ενοικιαζόμενα δωμάτια, κυρία Υπουργέ Τουρισμού.

Τρίτον, επαναφορά της ρύθμισης των εκατό δόσεων για χρέη προς εφορία και ασφαλιστικά ταμεία.

Τέταρτον, θεσμοθέτηση ρυθμίσεων οφειλών επιχειρήσεων και νοικοκυριών προς τη ΔΕΗ και τους δήμους.

Πέμπτον, μείωση 50% του ΕΝΦΙΑ για τα ακίνητα με επαγγελματική χρήση.

Έκτον, μείωση των εργοδοτικών εισφορών κατά 50% για την τουριστική περίοδο, με ταυτόχρονη δέσμευση των επιχειρηματιών για τη διατήρηση των θέσεων εργασίας.

Έβδομον, μείωση του ορίου για τη λήψη επιδόματος ανεργίας στις ογδόντα από τις εκατό ημέρες.

Το συνολικό δημοσιονομικό κόστος των παραπάνω μέτρων, θα μπορούσε -και άξιζε τον κόπο- να αντιμετωπιστεί, να καλυφθεί από μείωση περιττών δαπανών του δημοσίου που κι εσείς συμφωνείτε ότι υπάρχουν.

Πλαστικό χρήμα: Κάθε διάταξη, κυρίες και κύριοι συνάδελφοι, που βοηθά στην ενίσχυση της κουλτούρας χρησιμοποίησης του πλαστικού χρήματος επί της αρχής, δεν μπορεί παρά να βρίσκει όλους σύμφωνους. Κι αυτό γιατί η χρήση ηλεκτρονικών πληρωμών βοηθά στην πάταξη της φοροδιαφυγής και περιορίζει την απώλεια εσόδων από το ΦΠΑ.

Δεν υπάρχει αμφιβολία ότι υπάρχει στενή συσχέτιση μεταξύ της χρήσης ηλεκτρονικών πληρωμών και της φοροδιαφυγής. Αν η χρήση πλαστικού χρήματος φθάσει στην Ελλάδα τα επίπεδα του μέσου όρου της Ευρωπαϊκής Ένωσης, δηλαδή, εβδομήντα έξι φορές και όχι επτά ετησίως που είναι η ελληνική πραγματικότητα, η απώλεια ΦΠΑ θα μειωθεί από το 34% στο 19% του ΑΕΠ. Ωστόσο, δίνετε κίνητρα μονάχα στους μισθωτούς και τους συνταξιούχους που εξασφαλίζουν αφορολόγητο με τη χρήση των καρτών. Το πραγματικά ρηξικέλευθο, όμως, θα ήταν να δίνατε κίνητρα και στις υπόλοιπες κοινωνικές ομάδες, όπως στους μικρομεσαίους επαγγελματίες, που πολλοί έχουν πλέον εισοδήματα κάτω από το αφορολόγητο, όπως και σε γιατρούς, δικηγόρους, επιχειρηματίες και γιατί όχι ακόμα και αυτούς που φαίνεται να μην έχουν εισοδήματα, αλλά παρ’ όλα αυτά καταναλώνουν έστω και με τις μικρές δυνατότητες.

Κυρίως, κυρίες και κύριοι Υπουργοί, θα πρέπει να διασφαλίσουμε και να θεσπίσουμε τον ακατάσχετο λογαριασμό για τις επιχειρήσεις. Διαπραγματευτείτε με τους δανειστές που επιμένουν και -το ξέρουμε αυτό- δημιουργούν αδιέξοδα σε αυτήν τη διαπραγμάτευση. Επιμείνετε και θα έχετε πλάι σας όλο το Κοινοβούλιο. Δεν γίνεται ο επιχειρηματίας να αγωνιά για τα αυτονόητα έξοδα της επιχείρησής του, που πρέπει να συνεχίσει να λειτουργεί ανεξάρτητα με τις ληξιπρόθεσμες οφειλές που έχει προς το κράτος ή οπουδήποτε αλλού.

Η μισθοδοσία των υπαλλήλων της επιχείρησης, όσο μικρή και να είναι, η κάλυψη των προμηθευτών θα πρέπει να διασφαλίζεται, γιατί, δυστυχώς, αν δεν διασφαλιστεί ο ακατάσχετος λογαριασμός για τις επιχειρήσεις, το ίδιο το μέτρο που φέρνετε αυτοακυρώνεται σε σημαντικό βαθμό. Πρέπει να συνειδητοποιήσουμε πως, αν δεν συνοδεύσουμε το ορθό μέτρο της γενικευμένης χρήσης του πλαστικού χρήματος με τον ακατάσχετο επιχειρηματικό λογαριασμό, κινδυνεύει με αφανισμό η πλειοψηφία των μικρομεσαίων επιχειρηματιών.

Για την επιτάχυνση της δικαιοσύνης, το μότο του Ποταμιού συνοψίζεται στη φράση «η δικαιοσύνη πρέπει να είναι τυφλή, αλλά πρέπει να είναι και γρήγορη».

Οι διαδικασίες απονομής δικαιοσύνης και συγκεκριμένα της διοικητικής δικαιοσύνης στη χώρα μας –γι’ αυτήν μιλάμε- χαρακτηρίζονται από απελπιστικά αργούς ρυθμούς κατά την απονομή τους και αυτό σίγουρα δεν αποτελεί γνώρισμα μιας ευρωπαϊκής ευνομούμενης πολιτείας, όπως θέλει και οφείλει να είναι η ελληνική.

Για ποιο κράτος δικαίου μπορούμε να μιλάμε, όταν η οποιαδήποτε διοικητική διαφορά θα πρέπει να επιλυθεί στα δικαστήρια την επόμενη πενταετία, οκταετία ή δεν ξέρω πόσο, όταν ο υπέρογκος αριθμός των διοικητικών υποθέσεων αλλά και οι ίδιες οι θεσμικές ανεπάρκειες συνιστούν εμπόδια που δυσχεραίνουν το έργο της δικαιοσύνης αλλά και την καθιστούν αναποτελεσματική. Εξ άλλου ο τρόπος λειτουργίας των ελληνικών δικαστηρίων αναφέρεται συχνά ως ένα από τα σοβαρά αντικίνητρα για τις επενδύσεις.

Οι πολλαπλές αναβολές στις αποφάσεις της διοικητικής δικαιοσύνης που παρατηρούνται μέχρι σήμερα παρατεινόμενες κατά κανόνα για μεγάλα χρονικά διαστήματα στερούν συν τοις άλλοις έσοδα στο κράτος από δασμούς, φόρους, πρόστιμα κ.λπ..

Το Airbnb είναι χωρίς αμφιβολία ένα καινούργιo προϊόν που έχει προκύψει μέσα από την εκτενή χρήση του διαδικτύου. Ωστόσο, δεν θα πρέπει να το αντιμετωπίσουμε με τη λογική «take it or leave it». Προφανώς πρέπει να ρυθμιστεί. Απαιτούνται κανόνες. Η διαβάθμιση της κάθε ξεχωριστής περίπτωσης για μια ορθολογική ρύθμιση και, βέβαια, όλες οι περιοχές της χώρας δεν είναι ισοδύναμες τουριστικά. Υπάρχουν νησιά με τεράστιες επενδύσεις σε υποδομές φιλοξενίας και αυτές επιβάλλεται να προστατευτούν.

Από την άλλη, υπάρχουν ορεινές, μειονεκτικές ή απομονωμένες νησιωτικές περιοχές, όπου κάθε τουριστική δραστηριότητα ακόμα και μέσω του Airbnb θα πρέπει να ενισχυθεί. Πρέπει να ενταχθούν με κάθε τρόπο στον τουριστικό χάρτη αυτές οι περιοχές.

Για τους μικρούς αποσταγματοποιούς είναι γνωστό πως μια από τις πλέον στρεβλές αγορές είναι η αγορά των αποσταγμάτων: τσίπουρο, ρακή, τσικουδιά. Χρόνια τώρα, στο όνομα της προστασίας του παραδοσιακοί τρόπου παραγωγής και στήριξης μιας από τις ελάχιστες οικονομικές δραστηριότητες που λαμβάνει χώρα σε απομονωμένες αγροτικές περιοχές της Ελλάδας, τα «διήμερα», εξελίσσεται μια εξαιρετικά προβληματική ανθούσα παράνομη δραστηριότητα. Είναι φανερό πως επιτήδειοι παραγωγοί του χώρου αξιοποιώντας και καλυπτόμενοι από το νομικό πλαίσιο των διημέρων παράγουν τεράστιες ποσότητες οι οποίες διοχετεύονται στην αγορά.

Κοντά σε αυτούς δραστηριοποιείται άλλη μια κατηγορία παράνομων παραγωγών που εισάγουν αλκοόλη από γειτονικές χώρες –κυρίως, από Τουρκία, Αλβανία, Βουλγαρία- παράγοντας αποστάγματα αμφίβολης ποιότητας στην καλύτερη ή επικίνδυνα για τη δημόσια υγεία στη χειρότερη περίπτωση. Αυτή η κατάσταση έχει δύο αρνητικές συνέπειες, πέραν, βεβαίως, της απώλειας δημοσίων εσόδων: καταστροφή των νόμιμων παραγωγών εξαιτίας του αθέμιτου ανταγωνισμού, αλλά και εκμετάλλευση και εξαπάτηση των καταναλωτών.

Οι παθογένειες αυτής της αγοράς δεν αντιμετωπίστηκαν από καμμία κυβέρνηση μέχρι σήμερα, παρ’ ότι η υπόθεση έχει κατ’ επανάληψη απασχολήσει την Ευρωπαϊκή Επιτροπή, με τη χώρα μας να είναι σε αναμονή επιβολής πολύ υψηλών προστίμων που, όπου να ’ναι, μας χτυπούν την πόρτα.

Με το παρόν νομοσχέδιο θα μπορούσαμε να είχαμε μια ευκαιρία για την εξυγίανση του εν λόγω κλάδου που αποτελεί πάγιο αίτημα όλων των νόμιμων αποσταγματοποιών, τόσο των διημέρων όσο και των βιομηχανοποιημένων παραγωγών.

Το είχαμε πει και με άλλη ευκαιρία, δηλαδή μόλις συλλάβατε, κυρίες και κύριοι Υπουργοί, τη φαεινή ιδέα του ειδικού φόρου κατανάλωσης στο κρασί. Σας είχαμε πει τότε να προσέξετε, γιατί θα μεταφέρετε τις παθογένειες που καταδυναστεύουν την αγορά αποσταγμάτων σε έναν εξόχως δυναμικό και πολλά υποσχόμενο κλάδο της ελληνικής οικονομίας, την οινοποιία. Δεν μας ακούσατε και -ω του θαύματος!- αυτό συνέβη πάρα πολύ γρήγορα.

Άμεσα, λοιπόν, πρέπει να διορθώσετε τις παθογένειες και τη διαλυτική επίδραση του ειδικού φόρου κατανάλωσης στον κλάδο της οινοποιίας που δεν εισέφερε τίποτα στα δημόσια ταμεία, όπως αποδείχτηκε πολύ γρήγορα, αίροντας τον καταστροφικό και αναποτελεσματικό αυτόν φόρο, προτού η κατάσταση γίνει μη αναστρέψιμη γι’ αυτόν τον δυναμικό κλάδο.

Κλείνω με τη μόνιμη επωδό. Με αυτόν τρόπο νομίζω ότι δεν περιποιούμε τιμή στο Κοινοβούλιο. Είναι απαράδεκτος ο τρόπος με τον οποίο νομοθετούμε και απαξιωτικός για τον κοινοβουλευτισμό. Εγώ αποδέχομαι αυτό που είπε ο κ. Βίτσας πριν, ότι υπάρχουν ανάγκες οι οποίες πρέπει τάχιστα να καλυφθούν. Το έχουμε πει κατ’ επανάληψη: Ας φέρετε ένα νομοσχέδιο πασπαρτού, με όλες τις εκκρεμότητες που οφείλουμε να κλείσουμε πριν τις εορτές να μας απασχολήσουν σε μια ξεχωριστή συνεδρίαση, μεθαύριο, όταν τελειώσουμε το αυριανό νομοσχέδιο.

Τροπολογίες κατατίθενται μέχρι και τώρα. Μέχρι και πριν δέκα λεπτά είχαμε κατάθεση τροπολογιών. Δεν θα προλάβουμε ούτε καν να τις αναγνώσουμε, όχι να καταλάβουμε πού αναφέρονται. Αν δεν μπορούμε να συνεδριάσουμε και την Πέμπτη για οποιονδήποτε λόγο, για ποιο λόγο δεν έρχονται οι τροπολογίες στο αυριανό –έστω- νομοσχέδιο, για να προλάβουμε το βράδυ να τις διαβάσουμε;

Νομίζω, κυρίες και κύριοι Υπουργοί, ότι μ’ αυτόν τον τρόπο δεν βοηθάτε να στηρίξουμε τροπολογίες που θα μπορούσαμε να στηρίξουμε. Μ’ αυτόν τον τρόπο, δυστυχώς, αδυνατούμε να παρακολουθήσουμε.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Πριν ξεκινήσουμε τον κατάλογο των ομιλητών, να γίνει κάποια συνεννόηση με το Σώμα. Η πρόταση του Προεδρείου -αν την υιοθετήσει το Σώμα, καλώς- είναι η εξής:

Όπως γνωρίζετε, είναι εγγεγραμμένοι σαράντα οκτώ Βουλευτές. Με βάση το οκτάλεπτο που δικαιούνται να μιλήσουν, που έχουμε συναποφασίσει, θα μας πάει γύρω στις 02.30΄, τηρώντας αυστηρά το οκτάλεπτο, χωρίς να λάβουμε υπ’ όψιν τις παρεμβάσεις –και δικαίως- Κοινοβουλευτικών, Υπουργών, είτε ομιλίες είτε για να στηρίξουν τροπολογίες οι Υπουργοί. Οπότε καταλαβαίνετε ότι μπορεί να φτάσουμε και στις 03.00΄-04.00΄.

Επιτρέψετε μου μια πρόταση. Αν την αποδεχθείτε, καλώς. Να μειώσουμε τον χρόνο από τα οκτώ λεπτά στα έξι λεπτά. Όμως, μετά την πρώτη δεκάδα, διότι καταλαβαίνω ότι υπάρχουν συνάδελφοι που έχουν οργανώσει την ομιλία τους περίπου στα οκτώ λεπτά. Αν συμφωνείτε, να πάμε στα έξι λεπτά μετά την πρώτη δεκάδα.

Συμφωνεί το Σώμα ή όχι;

**ΚΩΝΣΤΑΝΤΙΝΟΣ ΤΣΙΑΡΑΣ:** Στα πέντε λεπτά, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Θέλετε κι από τον πρώτο ομιλητή;

**ΒΑΣΙΛΕΙΟΣ ΤΣΙΡΚΑΣ:** Για όλους.

**ΠΡΟΕΔΡΕΥΩΝ (Γεώργιος Λαμπρούλης):** Άμα, συμφωνείτε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Εμείς όχι δεν συμφωνούμε.

**ΑΝΔΡΕΑΣ ΛΟΒΕΡΔΟΣ:** Να πάμε κι αύριο.

**ΠΡΟΕΔΡΕΥΩΝ (Γεώργιος Λαμπρούλης):** Αύριο; Τι αύριο; Θα κάνουμε τώρα ψηφοφορία;

Ας ξεκινήσουμε, για να μην τρώμε τον χρόνο μας.

Πρώτη ομιλήτρια είναι η κ. Παναγιώτα Κοζομπόλη-Αμανατίδη από τον ΣΥΡΙΖΑ.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Κυρίες και κύριοι Βουλευτές, επιτρέψτε μου ένα μικρό σχόλιο για τη διαδικασία του νομοθετείν. Εμείς, ως ΣΥΡΙΖΑ, είμαστε υπέρμαχοι και πάνω από κάθε άλλον να τηρηθεί όχι μόνο ο Κανονισμός της Βουλής αλλά και το Σύνταγμα στη διαδικασία της νομοθέτησης. Ως κόμμα της Αξιωματικής Αντιπολίτευσης αλλά και ως μικρότερο κόμμα έχουμε κακοπάθει κι από τον τρόπο νομοθέτησης μέχρι τώρα.

Εδώ, όμως, υπάρχει μια διαφορά, κυρίες και κύριοι συνάδελφοι. Τα νομοθετήματα που έρχονται στη Βουλή, κατ’ αρχάς, συντάσσονται στο Υπουργείο από την νομοπαρασκευαστική επιτροπή του Υπουργείου. Τίθενται σε μακροχρόνια κατά κανόνα διαβούλευση, ενσωματώνονται οι παρατηρήσεις και, ενώ θα έπρεπε κανονικά να οδηγηθούν στη Βουλή και να συζητηθούν με τη δέουσα διαδικασία, μετά μπαίνουν στη βάσανο της διαπραγμάτευσης με τους δανειστές. Εκεί ξέρετε ότι υπάρχει καθυστέρηση.

**ΔΗΜΗΤΡΙΟΣ ΚΥΡΙΑΖΙΔΗΣ:** Για τις τροπολογίες λέμε.

**ΓΕΩΡΓΙΟΣ ΑΜΥΡΑΣ:** Για τις τροπολογίες λέμε.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, αφήστε την ομιλήτρια.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Θα σας πω και για τις τροπολογίες.

Ερχόμαστε μετά εδώ να νομοθετήσουμε πάντοτε τελευταία στιγμή. Για τροπολογίες σαφώς δεν συμφωνούμε, αλλά είναι πολύ μικρό ποσοστό σε σχέση με αυτό που γινόταν παλιά. Και κατά κανόνα είναι επείγουσες περιπτώσεις.

Προσωπικά, τάσσομαι υπέρ της τήρησης του Κανονισμού της Βουλής και του Συντάγματος, που βεβαίως τηρείται αυτή τη στιγμή και δεν καταστρατηγείται πουθενά. Ακόμα η διαδικασία αυτή που έχουμε σήμερα -και δυστυχώς, συχνά παρατηρείται- είναι διαδικασία που περιέχει σύντμηση των προθεσμιών όχι επί της ουσίας των συνεδριάσεων και των απόψεων.

Το υπό συζήτηση νομοσχέδιο, κυρίες και κύριοι συνάδελφοι, είναι μια ακόμα απόδειξη της τήρησης των εξαγγελιών του ΣΥΡΙΖΑ στις εκλογές του Σεπτεμβρίου 2015. Εφαρμόζουμε τη δανειακή συμφωνία στο ακέραιο και μέσα στη δημοσιονομική και όχι μόνο μέγγενη επιχειρούμε την ανάταξη της χώρας. Όπως γίνεται με το ξαναστήσιμο του κοινωνικού κράτους που κατεδαφίστηκε, πρώτα-πρώτα, από τις πολιτικές της λιτότητας, που με σκληρή διαπραγμάτευση πετύχαμε την αύξηση των δαπανών για τις αδύναμες κοινωνικές ομάδες, φτιάχνοντας ταυτόχρονα ένα μηχανισμό διαφανή και λειτουργικό, ώστε να απολαμβάνουν την κοινωνική μέριμνα εκείνη που πράγματι την έχουν ανάγκη, ως δικαίωμα συνταγματικό, και όχι δια του ευτελισμού της εκλογικής πελατείας. Όπως η θωράκιση του δημόσιου συστήματος υγείας που παραλήφθηκε καταρρέον. Όπως οι νόμοι για την επιλογή στελεχών στη δημόσια διοίκηση, την υποχρεωτική ηλεκτρονική διακίνηση εγγράφων και πολλά άλλα.

Έτσι και με το παρόν σχέδιο νόμου. Σχεδιάστηκε, τέθηκε σε διαβούλευση, έγινε αντικείμενο διαπραγμάτευσης με τους δανειστές και δεν λειτουργεί μόνο ως όρος δανειακής συμφωνίας. Για τις τροποποιήσεις του Πτωχευτικού Κώδικα συνηγόρησαν δύο λόγοι, η δύσκολη οικονομική κατάσταση της χώρας και ο καθοριστικός ρόλος του πτωχευτικού δικαίου στη λειτουργία της οικονομίας, όπως επίσης και η ανάγκη περαιτέρω εναρμόνισης του πτωχευτικού δικαίου με το δίκαιο των περισσοτέρων χωρών της Ευρωπαϊκής Ένωσης.

Στις κατευθύνσεις αυτές θεσπίζονται διατάξεις με τις οποίες εξελίσσεται γρήγορα η πτωχευτική διαδικασία και αν η επιχείρηση μπορεί να σωθεί, εντάσσεται γρήγορα στον μηχανισμό βιωσιμότητας. Εάν όχι, οι εκκρεμότητες εκκαθαρίζονται γρήγορα έτσι ώστε να δοθεί δεύτερη ευκαιρία σε εκείνον που απέτυχε χωρίς δόλο.

Λαμβάνονται μέτρα για την επιτάχυνση της διοικητικής δίκης. Εδώ θέλω να σημειώσω τη θετική γνώμη της Ένωσης Διοικητικών Δικαστών κατά την ακρόαση φορέων, οι οποίοι μάλιστα με εκπρόσωπό τους συμμετείχαν στη νομοπαρασκευαστική επιτροπή. Αλλά και τη γνώμη των άλλων δικαστικών ενώσεων κατά την ακρόαση φορέων.

Να αναφερθώ στη διάταξη του άρθρου 17, σύμφωνα με την οποία, οι ποινικές αποφάσεις είτε καταδικαστικές είτε αθωωτικές, πλέον, είτε βουλεύματα που αποφαίνονται να μην γίνει κατηγορία, δεσμεύουν το διοικητικό δικαστήριο. Να αναφερθώ, επίσης, στο άρθρο 23 με το οποίο εισάγεται η ενδοδικαστική συμβιβαστική επίλυση διαφορών ουσίας. Επίσης, συμβάλλει στην επιτάχυνση της δίκης και στη διαμόρφωση, κυρίως, της κουλτούρας της συμβιβαστικής επίλυσης των διαφορών. Εισάγεται ο θεσμός του Εισηγητή Δικαστή και προβλέπεται η ταχεία εκδίκαση υποθέσεων για τις οποίες έχει εκδοθεί απόφαση αναστολής εκτέλεσης, έτσι ώστε να μη χρονίζουν οι υποθέσεις αυτές με τις προσωρινές αποφάσεις.

Προαναφέρθηκα στη θετική γνώμη των Διοικητικών Δικαστών. Σημαντικός εξάλλου είναι ο εξορθολογισμός των δικαστικών τελών και παραβόλων. Εδώ να παρατηρήσω ότι η διάταξη του άρθρου 70 του ν.3994/2011 που θέσπισε δικαστικό ένσημο και στην αναγνωριστική αγωγή και σε συνδυασμό με τον διπλασιασμό τότε του δικαστικού ενσήμου γενικά ήταν προβληματική και είχε κριθεί από πολλά δικαστήρια ως αντισυνταγματική.

Η μείωση γενικά των παραβόλων διευκολύνει την πρόσβαση στη δικαστική προστασία, στη δικαιοσύνη και η θέσπιση ενός ποσού στις περιπτώσεις των αναβολών και στην εξαίρεση του δικαστή, υποστηρίζει τους πόρους του Ταμείου Δικαστικών Κτηρίων και ενισχύει την πρόσβαση στη δικαιοσύνη των αδύνατων πολιτών γιατί ενισχύει το πρόγραμμα της νομικής βοήθειας.

Να επικροτήσω τη διάταξη του άρθρου 52 με το οποίο θεσπίζεται η συμμετοχή των δικηγόρων στις αρχαιρεσίες συνδικαλιστικών οργάνων. Εδώ να θυμίσω ότι με το άρθρο 11 του ν.1264/1982, αποκλειστικά, είχε ανατεθεί αυτή η συγκεκριμένη λειτουργία στους δικαστικούς λειτουργούς. Να στηλιτεύσω την άκομψη αντίθεση της Ένωσης Δικαστών στο θέμα αυτό, αλλά και την απουσία του Δικηγορικού Συλλόγου Αθηνών, που το έχει κάνει κατ’ επανάληψη, που ως πρόεδρος της ολομέλειας των δικηγορικών συλλόγων όφειλε να είναι κατά την ακρόαση των φορέων.

Να πω, επί τροχάδην, ότι η σύσταση γραφείου για τη λήψη καταγγελιών με επικεφαλής τον εισαγγελέα, ως και το άρθρο 98 που επιμηκύνει την παραγραφή συγκεκριμένων υποθέσεων, δείχνει το σαφές μέτωπο που έχει συγκεκριμένη η Κυβέρνηση κατά της διαφθοράς, ενώ η διαμόρφωση ενός κανονιστικού πλαισίου για τον έλεγχο της βραχυπρόθεσμης εκμίσθωσης ακινήτων, είτε αυτή διεξάγεται μέσω ηλεκτρονικής πλατφόρμας είτε μέσω διαδικτύου που προβλέπει το άρθρο 113 του νομοσχεδίου, αντιμετωπίζει την παραοικονομία που λειτουργεί ως τροχοπέδη στο διαρκώς αυξανόμενο ποσοστό υποκατάστασης των νόμιμων καταλυμάτων από παράνομα.

Ένα τελευταίο σχόλιο θα κάνω για την τροπολογία με την οποία αναστέλλεται η αύξηση ΦΠΑ στα νησιά που έχουν πληγεί από την προσφυγική κρίση. Θέλω να πω μόνο τούτο ότι την ώρα που ο Πρωθυπουργός έδινε την μάχη όχι μόνο για την στήριξη των χαμηλοσυνταξιούχων, αλλά και των ακριτικών νησιών για την διεκδίκηση του αυτονόητου –δηλαδή, τηρώντας τα συμφωνημένα κατά κεραία να έχουμε το δικαίωμα να ενεργήσουμε ως ανεξάρτητο κράτος, να διαθέσουμε ένα μικρό μέρος του υπερπλεονάσματος- η Νέα Δημοκρατία δια του αρχηγού της τάχτηκε με τις πιο σκληρές φωνές της Ευρώπης. Αυτό τα λέει όλα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει ο κ. Κυριαζίδης από την Νέα Δημοκρατία.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Πρόεδρε, συναδέλφισσες και συνάδελφοι, έχουμε χάσει τον μπούσουλα εδώ. Έρχονται καινούργιες τροπολογίες. Προ ολίγου ο Υπουργός Δικαιοσύνης ανέφερε για τις νομοτεχνικές βελτιώσεις και διανέμετε διορθωτικό του διορθωτικού για τις νομοθετικές βελτιώσεις.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όχι, δεν είναι έτσι. Είναι νομοτεχνικές του κ. Βίτσα…

**ΔΗΜΗΤΡΙΟΣ ΚΥΡΙΑΖΙΔΗΣ:** Θα τα δούμε, κύριε Υπουργέ. Τι να κάνουμε είμαστε αναγκασμένοι να τα δούμε.

Άλλη τροπολογία εδώ με διατάξεις του άρθρου αυτού λέει: «αντικαθίσταται η παράγραφος 4». Ποιου άρθρου δεν μας λέει. Τροπολογία με αριθμό γενικό 849, ειδικό 81. Άντε να βρούμε άκρη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Στη βιασύνη πάνω ξέχασαν να βάλουν στην εισηγητική έκθεση…

**ΔΗΜΗΤΡΙΟΣ ΚΥΡΙΑΖΙΔΗΣ:** Έχουμε χάσει τον έλεγχο.

Θα αναφερθώ τώρα σε συνέχεια της αναφοράς της συναδέλφου σε ό,τι αφορά τις τροπολογίες, διότι αυτές οι τροπολογίες είναι ωραίες και καλές, είναι νόστιμες, ενώ αυτές που κατατίθεντο από πλευράς της κυβέρνησής μας κατά την προηγούμενη κοινοβουλευτική περίοδο δεν ήταν νόστιμες. Το αντιλαμβάνομαι.

Βεβαίως, υπήρχε η διαδικασία της διαβούλευσης και μετά των δανειστών λες και εμείς δεν περάσαμε από αυτήν την διαδικασία, ήταν κάτι το διαφορετικό. Όπως επίσης και για το κοινωνικό μέρισμα που δόθηκε από πλευράς της Νέας Δημοκρατίας τότε και αντιδρούσατε εσείς, μάλλον θα πήρατε εντολή από τον Σόιμπλε να αντιδράτε τότε. Κάπως έτσι θα πρέπει να το εξηγήσουμε, αφού σήμερα αναφέρεστε κατ’ αυτόν τον τρόπο.

Άρα, λοιπόν, συναδέλφισσες και συνάδελφοι, είναι συγκεκριμένα τα πράγματα. Προσπαθείτε το άσπρο να το κάνετε μαύρο και το μαύρο άσπρο. Σας έχουμε συνηθίσει. Είστε, πράγματι, καλλιτέχνες και μαέστροι στην επικοινωνία και ορθά το καταφέρνετε μέχρι ένα σημείο, αλλά η κοινωνία σας πήρε χαμπάρι. Αυτό είναι το δυστύχημα για εσάς.

Το ανέφερε και ο κ. Βίτσας ότι και εσείς στις εκλογές πέρσι τελευταία στιγμή φέρνατε τροπολογίες, πενήντα, σαράντα πέντε, κάπως έτσι. Άρα, κάπου εκεί είμαστε και σήμερα. Βρίσκεστε σε αυτό το σημείο. Σήμερα ξεκινάτε και αναθέσεις σε διάφορα Υπουργεία.

Θα ήθελα, όμως, να έρθω στο προκείμενο και έχει να κάνει με το νομοσχέδιο και από το Υπουργείο που έρχεται, το Υπουργείο Δικαιοσύνης. Θα έλεγε κανείς ότι η δικαιοσύνη είναι το τελευταίο καταφύγιο κάθε αδικούμενου ή εκείνου που νομίζει ή έχει την εντύπωση ότι αδικείται. Άρα, κατ’ επέκταση το Υπουργείο Δικαιοσύνης στο πρόσωπο του Υπουργού Δικαιοσύνης αντανακλά το δίκαιο. Άρα, περιμένουμε εδώ έναν Υπουργό μετριοπαθή, σύννου, έτσι ώστε να μετριάσει και τα πάθη που πάρα πολλές φορές υπάρχουν εντός Κοινοβουλίου.

Κύριε Υπουργέ, κατά την προηγούμενη συζήτηση στην Ολομέλεια τα δύο τρίτα της τοποθέτησής σας είχαν αναφερθεί με έναν καταιγιστικό και αρνητικό τρόπο -σε ό,τι με αφορά έτσι από πλευράς μου είχε εκληφθεί- καταφερόμενος κατά πάντων, κατά της Νέας Δημοκρατίας, κατά του Προέδρου της, αναφερόμενος ειδικότερα για το θέμα που υπηρετείται ότι παρεμβαίνει ο Πρόεδρος της Νέας Δημοκρατίας στην δικαιοσύνη. Και αυτό είχε να κάνει, ως αντιλήφθηκα κατά την συζήτηση και την ανάπτυξη από πλευράς σας αυτού του περιεχομένου της αναφοράς σας, ότι όταν αναφέρθηκε στα γεγονότα της καθυστέρησης, της καρκινοβασίας των θεμάτων που είχαν να κάνουν με επενδύσεις αναφερόμενος στο Ελληνικό, στην «COSCO», τελευταία στην ΔΕΣΦΑ αναφέρθηκε και στη Ζάκυνθο και είπατε ότι η υπόθεση βρίσκεται στη δικαιοσύνη, άρα κακώς παρεμβαίνει ο Πρόεδρος της Νέας Δημοκρατίας. Αν είναι δυνατόν αυτό, από πλευράς σας, να θεωρείται παρέμβαση! Και στη συνέχεια προχωρήσατε στη δική σας συζήτηση, στη συνομιλία που είχατε με την πρόεδρο του Ελεγκτικού Συνεδρίου και τη μεταφέρετε εδώ λες και είστε ένας Υπουργός Μεταφορών. Λάθος, κύριε Υπουργέ, σε ό,τι με αφορά.

Αναφερθήκατε, βεβαίως, όπως και ο εισηγητής σας και στην κατακλείδα της η κατελθούσα συνάδελφος, για το βοήθημα. Αυτή την ελεημοσύνη προσπαθείτε να την περάσετε στους συνταξιούχους ως ένα μεγάλο γεγονός, ως δέκατη τρίτη σύνταξη, όταν είναι γνωστό ότι τον χρόνο που κυλάει από πεντακόσιες χιλιάδες συνταξιούχους αφαιρέσατε 30%-50% από τις συντάξεις τους, σε άλλους τριακόσιους πενήντα χιλιάδες αφαιρέσατε από τις επικουρικές.

 Προχωράτε φέτος, δηλαδή το 2017, με τον νόμο Κατρούγκαλου πάλι σε μειώσεις συντάξεων από 15%-30%, δηλαδή, αυτό που θα δώσετε ως βοήθημα, από αρχές του έτους θα το πάρετε πίσω. Και βεβαίως, αν θα προχωρήσετε και στην υιοθέτηση που πλεονάσματος του 3,5% κλπ., άλλα 4,5 δισεκατομμύρια θα βαρύνουν ξανά, έμμεσα και άμεσα, κάθε φορολογούμενο και οπωσδήποτε και τους συνταξιούχους.

Αυτή είναι η σκληρή πραγματικότητα. Βεβαίως, είπα και στην αρχή, μπορείτε και κάνετε το άσπρο μαύρο και το μαύρο άσπρο. Αυτή είναι μία τεχνική σας και οφείλουμε να την αναγνωρίσουμε.

Σε ό,τι αφορά την αξιολόγηση, ο Υπουργός Οικονομικών, που μόλις ήρθε και τον καλωσορίζουμε, ανέφερε ότι αν η αξιολόγηση δεν τελειώσει μέχρι 5 Δεκεμβρίου, τα πράγματα σκουραίνουν για τη χώρα. Και τώρα, πληροφορούμαστε από επίσημα χείλη και από όλα τα κυβερνητικά στελέχη ότι αυτό μπορεί να πάει και τέλος Γενάρη, μπορεί να πάει και πρώτο τρίμηνο του έτους που θα έρθει.

 Άρα, αυτό βαραίνει διαρκώς τη χώρα, βαραίνει κάθε ενδεχόμενο επενδυτή το να σκεφτεί να έρθει στη χώρα μας με οποιονδήποτε τρόπο να επενδύσει. Αυτή είναι μια μεγάλη τροχοπέδη και αφορά εσάς και την ανικανότητά σας.

Αυτό πάθαμε, δυστυχώς, και πέρυσι με την αξιολόγηση. Την συνδέσατε με το προσφυγικό, το οποίο θα έπρεπε να τελειώσει τέλος Οκτωβρίου, το μεταφέρατε το όλο ζήτημα μέχρι τον Μάρτιο, προσπαθώντας να εκβιάσετε με το προσφυγικό και για την αξιολόγηση, με αποτέλεσμα να υποστούμε και για τα δυο τεράστιες συνέπειες.

Αυτό συμβαίνει, κυρίες και κύριοι συνάδελφοι, τώρα πάλι με αυτή την αξιολόγηση. Δυστυχώς, όλο αυτό θα μεταφερθεί στις πλάτες της ελληνικής κοινωνίας, που με έναν ιδιαίτερο τρόπο προσπαθείτε να εκμεταλλευτείτε και εν όψει των εκλογών που πράγματι θα γίνουν, έτσι φαίνεται από τη σωρεία των τροπολογιών σας, των αναθέσεων και των χορηγιών, μήπως και εξαγοραστεί η συνείδηση του Έλληνα.

Δυστυχώς ή ευτυχώς σας έχουν γνωρίσει οι Έλληνες και αυτή τη φορά δεν είναι δυνατόν να αποδεχθούν αυτή την τακτική και πρακτική σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κυριαζίδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερεις μαθητές και μαθήτριες και τρεις εκπαιδευτικοί συνοδοί τους από το 1ο Γυμνάσιο Άνω Τούμπας Θεσσαλονίκης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Πριν προχωρήσουμε στον κατάλογο των ομιλητών, ζήτησε τον λόγο για να υποστηρίξει τρεις τροπολογίες ο κ. Βασιλειάδης Υφυπουργός Πολιτισμού και Αθλητισμού. Μόνο θα σας παρακαλούσα για κάθε τροπολογία να αναφέρετε και τον αριθμό, για να γίνεται κατανοητό προς το Σώμα.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Η πρώτη τροπολογία, με γενικό αριθμό 829 και ειδικό 68, αφορά τον τρόπο εκλογής των Ομοσπονδιών για την ανάδειξη εκπροσώπου στην ΕΟΕ. Προβλέπει ότι για τη συγκεκριμένη εκλογή θα ισχύουν οι προβλέψεις του καταστατικού της εκάστης Ομοσπονδίας. Η διάταξη είναι σύμφωνη με τον καταστατικό χάρτη της ΔΟΕ και αίρει οποιεσδήποτε παρανοήσεις μέχρι τη ψήφιση του νέου αθλητικού νόμου που θα γίνει τους επόμενους μήνες.

Ιδίως, δε –κι αυτό είναι το σημαντικό- για τον χώρο της πολύπαθης Ποδοσφαιρικής Ομοσπονδίας, για την οποία, όπως γνωρίζετε, τους επόμενους μήνες σε συνεργασία με την Επιτροπή Εξομάλυνσης, τη FIFA και την UEFA, θα προσπαθήσουμε να εκσυγχρονίσουμε τόσο το καταστατικό όσο και τον νόμο.

Η δεύτερη τροπολογία είναι αυτή με γενικό αριθμό 847 και ειδικό 79. Αφορά τον ΕΣΚΑΝ και τη σύνθεση του Διοικητικού Συμβουλίου αυτού, το οποίο εκσυγχρονίζεται. Μπαίνουν αντικειμενικά κριτήρια στην εκλογή των επιστημόνων που τη στελεχώνουν, εμπλέκοντας ενεργά τον ιατρικό σύλλογο. Αντιμετωπίζεται ισότιμα η παρολυμπιακή επιτροπή έχοντας και αυτή μέλος στο Διοικητικό Συμβούλιο.

Η τρίτη τροπολογία με γενικό αριθμό 827 και ειδικό 66 αφορά την παράταση εισαγωγής της κάρτας φιλάθλου. Δυστυχώς, είμαστε αναγκασμένοι να φέρουμε μία παράταση για να μην δημιουργήσουμε ένα ακόμη πρόβλημα στα μεγάλα που υφίστανται. Είναι η τελευταία φορά που δίνεται αυτή η παράταση. Έχουμε διαβεβαιώσεις βέβαια και από τις ομάδες και από τη Λίγκα αλλά και από τις αρμόδιες υπηρεσίες ότι μέχρι 31 Μαρτίου θα είμαστε έτοιμοι, ούτως ώστε το υπόλοιπο κομμάτι του πρωταθλήματος και τα play off να πάνε με το νέο σύστημα. Σε κάθε περίπτωση η νέα αγωνιστική σεζόν να ξεκινήσει έχοντας όλες τις προϋποθέσεις ασφαλείας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Πριν δώσουμε τον λόγο στον επόμενο ομιλητή, να σας πω ότι θα υπάρξουν δύο τοποθετήσεις Βουλευτών και μετά θα ακολουθήσει ο Υπουργός Υγείας, κ. Ξανθός για να υποστηρίξει την τροπολογία που έχει καταθέσει. Οπότε δίνουμε ευθύς αμέσως τον λόγο στον κ. Ιωάννη Θεοφύλακτο από τον ΣΥΡΙΖΑ.

**ΙΩΑΝΝΗΣ ΘΕΟΦΥΛΑΚΤΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κυρία και κύριοι Υπουργοί, θέλω κατ’ αρχάς να πω δύο λόγια επί της αρχής. Τα σημαντικά κομμάτια του νομοσχεδίου τα θεωρώ αυτονόητα και ότι όλοι πρέπει να συμφωνήσουμε και να ομονοήσουμε.

Όσον αφορά το πτωχευτικό. Δίνεται δεύτερη ευκαιρία. Αυτό που τόσα χρόνια περιμένουμε και τόσο καιρό συζητάμε, επιτέλους νομοθετείται. Είναι η απαλλαγή στο μη δόλιο χρεοκοπήσαντα οφειλέτη, ιδίως στις μέρες μας. Μπορεί να διαφωνήσει κανείς; Είναι κάτι που το περιμέναμε. Είναι υποχρέωση απέναντι στην κοινωνία μας. Είναι επιχειρηματίες που έχουν πτωχεύσει και το 99% των μικρομεσαίων που δεν έχουν δόλο, το περιμένουν πως και πως. Κανείς δεν μπορεί να διαφωνήσει με αυτό.

Έπειτα είναι η επιτάχυνση της διοικητικής δίκης. Διαφωνεί κανείς; Ιδίως όσοι υπηρετούμε στο χώρο της δικαιοσύνης είτε ως δικηγόροι είτε ως δικαστές, ξέρουμε. Τι να θυμηθώ; Υποθέσεις που έχω χειριστεί το 2002 και το 2004 και ακόμα εκκρεμούν στα δικαστήρια; Χαιρετίζουμε την προσπάθεια και μπορούν σε όλους τους τομείς να γίνουν ακόμα περισσότερα, κύριε Υπουργέ.

Είναι σε πολύ θετική κατεύθυνση αυτά που γίνονται. Αλλά είναι τέτοια η καθυστέρηση ιδίως στη διοικητική δικαιοσύνη που όταν έρχεται η ώρα του δικαστηρίου, οι διάδικοι έχουν ξεχάσει την υπόθεση ζουν και άλλοι, άλλοι πέθαναν, άλλοι έχουν ξεχάσει τους φακέλους, τα χαρτιά τους, έχουν συνταξιοδοτηθεί οι δικηγόροι και πάει λέγοντας.

Πάμε στο Υπουργείο Οικονομικών, στις ηλεκτρονικές συναλλαγές, στο πλαστικό χρήμα, να πηγαίνει ο φόρος, ο ΦΠΑ, οι εισφορές κατευθείαν εκεί που πρέπει. Διαφωνεί κανείς; Μπορεί να διαφωνήσεις κανείς με κάτι τέτοιο; Όχι, και επιτέλους γίνεται.

Τέλος, δίδονται κίνητρα για να δηλωθεί το αδήλωτο χρήμα. Μπορεί να διαφωνήσει κανείς; Όχι. Επιτέλους γίνεται. Αυτό μάλιστα αφορά τη δικαιοσύνη μεταξύ των γενεών. Δηλαδή, για τις δικές μας γενιές είναι όλα στο φως και έτσι πρέπει να γίνει. Παλιότερα, όμως, -και αυτά τα πληρώνουμε τώρα- υπήρχε πολύ αδήλωτο χρήμα, πολύ φοροαποφυγή και τα πληρώνουμε τώρα εμείς. Γι’ αυτό είναι μία ευκαιρία για τους παλιότερους που έχουν είτε σε λογαριασμούς είτε στο εξωτερικό είτε στα συρτάρια τους ή δεν ξέρω πού αδήλωτο χρήμα, να το δηλώσουν, να πληρώσουν τους φόρους τους και τις υποχρεώσεις τους στο κράτος και στην κοινωνία.

Προχωράω. Σταχυολογώ κάποια άρθρα από τον δικό μου χώρο ως δικηγόρος, αυτόν της δικαιοσύνης. Υπήρξαν αντιδράσεις και από την Ολομέλεια για το άρθρο 14 που λέει για αυξημένη δικαστική δαπάνη εάν το δικόγραφο είναι μεγάλο. Έχει μία λογική όμως. Γιατί τώρα και με τους υπολογιστές έχουμε φτάσει να έχουμε τεράστια δικόγραφα.

Πέφτουν, κύριε Υπουργέ, καμμιά φορά στα χέρια μου δικόγραφα του μακαρίτη του πατέρα μου που ήταν δικηγόρος, της δεκαετίας του ’60. Ορισμένα είχαν σε δυόμισι σελίδες εμπράγματες αγωγές και σε όποια δικαστήρια πήγαιναν. Μου κάνει τρομερή εντύπωση. Άμα κάνεις τώρα εμπράγματη αγωγή, πρέπει να γράψεις πάνω από πενήντα σελίδες. Φταίνε βέβαια και οι συλλειτουργοί μας οι δικαστές γιατί πολλοί το έχουν καραμέλα να τις απορρίπτουν ως αόριστες και οι διοικητικοί δικαστές και του Σ.τ.Ε. το να απορρίπτουν ως απαράδεκτους τους λόγους. Οπότε μετά και ο δικηγόρος λέει: «Απαράδεκτο και αόριστο; Βάλε άλλες δέκα σελίδες.».

Πρέπει να υπάρχει μία αυτοσυγκράτηση και στις δύο πλευρές ώστε να έχουμε ευσύνοπτα δικόγραφα, αλλά να μην τα απορρίπτουν ως αόριστα και ως απαράδεκτους τους λόγους των δικηγόρων.

Σε θετικό βήμα είναι ότι έχουμε στο άρθρο 15 αίτηση αναίρεσης και έφεσης πιο χαλαρά. Θετικό βήμα ότι μετά τη δικαίωση του πολίτη στο Ευρωπαϊκό Δικαστήριο Ανθρωπίνων Δικαιωμάτων το Σ.τ.Ε. παραλαμβάνει τη διαδικασία. Το συζητήσαμε ότι και το Διοικητικό Εφετείο, κατ’ αναλογία, θα εντάσσεται σε μία τέτοια διάταξη λόγω του ότι ο ν.702/77 έχει ανάλογη εφαρμογή στο π.δ. 18/89.

Θετικό και το άρθρο 17 που και οι αμετάκλητες αθωωτικές αποφάσεις δεσμεύουν τη διοικητική δικαιοσύνη. Στο άρθρο 21 παράγραφος 2, που μιλάει για την επίδοση του δικογράφου της διοικητικής προσφυγής ή αγωγής από τη γραμματεία του δικαστηρίου εξήντα ημέρες πριν, θα πρότεινα, είτε τώρα είτε σε μεταγενέστερο νομοσχέδιο, η κατάθεση του δικογράφου στη διοικητική δικαιοσύνη να διακόπτει την παραγραφή. Γιατί; Ο διάδικος, γνωρίζοντας ότι την επίδοση θα την κάνει η γραμματεία του δικαστηρίου, επαναπαύεται και είναι πολύ πιθανό, επειδή θα προσδιοριστεί το δικόγραφο μετά από πέντε χρόνια μπορεί και μετά από επτά, να παραγραφεί η αξίωση. Είναι πράγματα που έχουν συμβεί. Κάντε μία υποσημείωση. Τώρα το αναφέρω και εγώ γιατί δεν μπόρεσα να λάβω το λόγο στη συνεδρίαση της Παρασκευής, αλλά πιθανότατα και σε μεταγενέστερο να το δείτε. Δηλαδή, το να διακόπτει την παραγραφή είναι σημαντικό στη διοικητική δικαιοσύνη.

Ο εισηγητής δικαστής είναι κάτι θετικό.

Οι υποθέσεις προ του 2013, που μπαίνουν στην προεδρική διαδικασία είναι σημαντικό.

Πολύ σημαντικό, και πρέπει να το χαιρετίσει όλος ο δικηγορικός κόσμος, η κατάργηση του δικαστικού ενσήμου στις αναγνωριστικές αγωγές και με αφορμή τις γερμανικές αποζημιώσεις. Δηλαδή, εδώ δείχνουμε και τη διαφορά μας. Μέσα στα μνημόνια, μέσα στα χρόνια της κρίσης έχουμε μέριμνα για τον πολύ τον κόσμο, έχουμε μέριμνα για ζητήματα όπως αυτό, που είναι πολύ ουσιαστικό για τον χώρο της δικαιοσύνης, όπως και για τις εργατικές αγωγές. Είναι πολύ ουσιαστικά ζητήματα. Μην μας λένε «Α, εσείς ψηφίσατε το ασφαλιστικό» γιατί η Αντιπολίτευση θα το είχε ψηφίσει χειρότερο. Αλλά, δείχνουμε με κάτι τέτοια τη θέληση που έχουμε να αντιμετωπίσουμε τα προβλήματα.

Όπως και παράβολο της εφέσεως, που είναι κλιμακωτό, πάγιο αίτημα μετά την επιβολή και την εισαγωγή των παράβολων. Δεν είναι δυνατό στο Ειρηνοδικείο για μία διαφορά 1000 ευρώ να πληρώνεις το ίδιο παράβολο με το Πολυμελές Πρωτοδικείο. Στο Πολυμελές να αυξηθούν και άλλο και να μειωθούν και άλλο στα μικρότερα. Είναι σωστή η λογική αυτή. Όταν η διαφορά είναι πάνω από 200.000, τον άλλο δεν τον πειράζει το παράβολο το μεγαλούτσικο.

Τώρα αντίβαρο είναι το αναβολόσημο στο ότι καταργείται το δικαστικό ένσημο στις αναγνωριστικές αγωγές. Εγώ δέχομαι την αντίδραση του δικηγορικού κόσμου, αλλά έχει μία λογική στο ότι όταν ζητάς κάτι, που πάει τη δίκη παραπίσω, δίνεις ένα συμβολικό ποσό.

Εγώ θα πρότεινα, κύριε Υπουργέ, εκτός από την αποχή στην εξαίρεση του παράβολου να έχουμε και σε περίπτωση που έχουμε ασθένεια και προσκομίζει έγγραφο από δημόσιο νοσοκομείο. Δηλαδή, όταν είναι ανυπαίτιος ο διάδικος και είναι μέσα σε δημόσιο νοσοκομείο και νοσηλεύεται, να εξαιρείται γιατί ο πολίτης θα νιώσει άσχημα. Είμαι άρρωστος, νοσηλεύομαι και πληρώνω και αναβολόσημο;

Θετικά είναι και τα παράβολα της μείωσης του παραβόλου στη μήνυση, την έγκληση και την παράσταση της πολιτικής αγωγής.

Στο άρθρο 52 η πρωτοβουλία ανήκει προσωπικά σε εμένα και σε συναδέλφους Βουλευτές. Έγινε δεκτή από το Υπουργείο και ευχαριστώ γι’ αυτό. Θεωρώ ότι ήταν άσχημη η αντίδραση του εκπροσώπου των δικαστών, του κ. Σεβαστίδη. Από το Σύνταγμα έχουν δικαιοδοτικές αρμοδιότητες και όχι να κάνουν εκλογές. Είναι πιεσμένοι με τον χρόνο. Αυτό που λέγαμε πριν είναι ότι πρέπει να βρούμε χρόνο για τους δικαστές, για να λειτουργήσει η δικαιοσύνη και όχι να τρέχουν τα σαββατοκύριακα να διεξάγουν εκλογές. Αντίθετα οι συνάδελφοι δικηγόροι είμαστε χιλιάδες, πολύ αξιόλογοι επιστήμονες, με πλούσια προσόντα και είμαστε συλλειτουργοί της δικαιοσύνης. Δηλαδή, κοιτάμε στα μάτια και τους δικηγόρους και τους δικαστές. Είμαστε συλλειτουργοί της δικαιοσύνης και έτσι πρέπει να λειτουργούμε. Οι δικηγόροι πλέον είναι ένας κλάδος που βάλλεται με τον ΦΠΑ, με αυξημένη φορολογία, η ύλη μειώθηκε, το ασφαλιστικό ήρθε και «έδεσε». Πρέπει να βρεθούν αντίβαρα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Θεοφύλακτε, ολοκληρώστε.

**ΙΩΑΝΝΗΣ ΘΕΟΦΥΛΑΚΤΟΣ:** Ολοκληρώνω, κύριε Πρόεδρε, με το άρθρο 52 αν και θα ήθελα να απαντήσω στον κ. Δένδια.

**ΠΡΟΕΔΡΕΥΩΝ (Γεώργιος Λαμπρούλης):** Όχι, μη μπείτε στον πειρασμό αυτόν γιατί θα φάμε χρόνο. Σας παρακαλώ πολύ.

**ΙΩΑΝΝΗΣ ΘΕΟΦΥΛΑΚΤΟΣ:** Ναι, δεν θα μπω στον πειρασμό.

Η ιστορικότητα της διάταξης είναι ότι υπήρχε ένα κώλυμα στους δικηγόρους να διεξαγάγουν εκλογές στον τόπο τους έως τις αρχές της δεκαετίας του 2000. Αυτό ήρθη και έτσι πλέον δεν υπάρχει καμμία δυσπιστία. Είναι να γελάει κανείς και μόνο που το λέει. Όποτε, δεν τίθεται θέμα στο να κάνουν οι δικηγόροι τις εκλογές. Άλλωστε, έχουμε βάλει και εχέγγυα, εμπειρία, όταν πρόκειται για δευτεροβάθμιες και τριτοβάθμιες οργανώσεις.

Έχει γίνει μία μεγάλη προσπάθεια. Αυτό δείχνει ότι για μικρά πράγματα και καθημερινά, που αλλάζουν όμως την ύλη και την καθημερινότητα, πρέπει να γίνεται μεγάλη προσπάθεια. Σε αυτό έχουν συμβάλει και σύλλογοι που έχουν βγάλει ανακοινώσεις, όπως ο Δικηγορικός Σύλλογος Σερρών και ο Δικηγορικός Σύλλογος Δράμας, οι οποίοι,-ο πρόεδρος και ο γραμματέας του Διοικητικού Συμβουλίου- μάλιστα, έχουν έρθει εδώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Θεοφύλακτε. Παρακαλώ, ολοκληρώσατε.

**ΙΩΑΝΝΗΣ ΘΕΟΦΥΛΑΚΤΟΣ:** Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Λοβέρδος από τη Δημοκρατική Συμπαράταξη.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Για όσους γνωρίζουν, κυρίες και κύριοι Βουλευτές, είναι σημαντική η συμπεριφορά μίας πολιτείας απέναντι στον πτωχό πολίτη, σε αυτόν, δηλαδή, που επτώχευσε και οικονομικά είναι νεκρός. Διότι όσο είναι πτωχός, ούτε μπλοκάκι μπορεί να εκδώσει για την παροχή μιας υπηρεσίας, ούτε ένα ευρώ δεν μπορεί να του κατατεθεί σε μία τράπεζα, καθώς κατάσχεται αμέσως. Είναι ένας οικονομικά νεκρός άνθρωπος.

Όπως λένε κάποιες στατιστικές, που δεν πολυεμπιστεύομαι, αλλά τις διαβάζω, το σύνολο των πτωχών στην Ελλάδα είναι τριακόσιες πενήντα χιλιάδες. Θεωρώ αδύνατον να είναι το 12% του οικονομικώς ενεργού πληθυσμού. Πάντως, αν δούμε πόσα χρόνια κρατάει η διεκπεραίωση μιας υπόθεσης πτωχεύσεως και τους θανάτους χωρίς να έχει διεκπεραιωθεί η όλη διαδικασία κ.λπ., άνετα, τρέχοντας πίσω στις δεκαετίες, μπορεί να καταγράψουμε πολύ μεγάλο αριθμό. Δεν έχω υπ’ όψιν μου κάποιο στατιστικό στοιχείο και δεν ξέρω αν υπάρχει και κάτι τέτοιο έγκυρο.

Πάντως, γνωρίζω -όπως γνωρίζουμε όλοι- ότι είναι αναπτυξιακό στοιχείο, πέραν του στοιχείου της δικαιοσύνης απέναντι στους ανθρώπους, να διαρρυθμιστεί σωστά η τύχη απέναντι στους συμπολίτες μας που επτώχευσαν και έχουν χάσει τη ζωή τους μέσα από την οικονομική τους πτώχευση. Η δεύτερη ευκαιρία για τον πτωχό είναι μία πάρα πολύ μεγάλη δυνατότητα που δίνουμε στους ανθρώπους να επανέλθουν, να ξανακερδίσουν τη ζωή τους. Όμως, και στην οικονομία της χώρας μπορεί να δοθεί μια ώθηση αναπτυξιακή από ορισμένους ανθρώπους που επανέρχονται στην οικονομική ζωή.

Την τύχη του πτωχού, την επάνοδό του, υπό την έννοια αυτή, στην οικονομική ζωή του τόπου -που ξαναλέω, αφορά τον ίδιο και την οικονομία- υπογραμμίζει η εισηγητική έκθεση. Σωστά. Όμως, εμφανίζεστε, κυρίες και κύριοι της Πλειοψηφίας, να θεωρείτε ότι με αυτές τις παρεμβάσεις των άρθρων 1 έως 13 λύσαμε τα προβλήματα. Δεν είναι έτσι.

Εμείς θα ψηφίσουμε τις διατάξεις. Έχουν θετικά στοιχεία. Όμως, πρέπει να γίνει συνείδηση στην Αίθουσα ότι αντιμετωπίζετε το θέμα μόνο από μια πτυχή του, δηλαδή από εκείνη του εν στενή εννοία Πτωχευτικού Δικαίου. Η τύχη, όμως, του πτωχού είναι προϊόν πολλών συνιστωσών, που αφορούν το δίκαιο.

Είναι, λόγου χάρη, προϊόν και της ποινικής του αντιμετώπισης. Μία είναι η αυτεπάγγελτη δίωξη, αλλά πολλές οι ενδεχόμενες μηνύσεις των πιστωτών. Ατέρμονες διαδικασίες, με δαπάνες δικαστικές, χρόνια πολλά, πρώτος βαθμός, δεύτερος βαθμός και εκκρεμότητα. Μία λογική θα έλεγε ότι μία είναι η δίκη και επί καταδολίευσης των δανειστών μία η καταδίκη και τέλος. Εδώ, όμως, δεν τελειώνουμε. Η εκκρεμότητα του ανθρώπου αυτού που κηρύχθηκε πτωχός είναι διαρκής, υπό την έννοια ότι είναι πολυετής. Τον τελειώνεις.

Ακόμη, είναι και θέμα ΚΕΔΕ. Δεν είναι θέμα είσπραξης δημοσίων εσόδων; Εάν έχεις μια περίπτωση όπου πτώχευσε η εταιρία και κάνεις εξωλογιστικό έλεγχο και του ρίχνεις 10 εκατομμύρια ευρώ, 5 εκατομμύρια ευρώ, 2 εκατομμύρια ευρώ, 800 χιλιάδες, ανάλογα με το τι θα του καταλογίσεις, τον βοηθάς να σηκώσει κεφάλι; Τον έχεις τελειωμένο.

Επειδή αυτή είναι μία κατάσταση που αντέχει στα χρόνια -γιατί αν δείτε τις αλλαγές, μιλάμε για το 2007 και μετά, το 2011 και την παρούσα, που είναι σε θετική κατεύθυνση, ξαναλέω, αλλά δεν λύνει το πρόβλημα- μην έχετε την αυταπάτη ότι με την παρέμβαση που γίνεται σήμερα, δίνεται η δεύτερη ευκαιρία στον πτωχό ή αποκτά η οικονομία, μέσα από τη διαρρύθμισή των θεμάτων του πτωχού, εκείνη την ώθηση που θα μπορούσε να της δώσει αν πράγματι είχαμε μία ολομέτωπη προσπάθεια επίλυσης του συγκεκριμένου προβλήματος.

Όταν έχω τις αγορεύσεις μου μπροστά μου και κοιτάω τι έχω πει για τα αναπτυξιακά θέματα τα χρόνια αυτά που ταλαιπωρείται η Ελλάδα, σε όλες μου τις παρεμβάσεις τις σχετικές, στα μέτρα που αναφέρω -λόγου χάρη μία πραγματική αλλαγή του συστήματος αδειοδότησης των επιχειρήσεων, όχι αυτή που έγινε, που δεν πρόκειται να εφαρμοστεί νωρίτερα από τα μέσα του 2018, ούτε, όμως, και η προηγούμενη του 2013 που δεν εφαρμόστηκε ποτέ- μία πραγματική αντιμετώπιση των προβλημάτων για να υπάρξει ανάπτυξη στη χώρα και επίλυση επιμέρους προβλημάτων είναι και αυτή του Πτωχευτικού. Δυστυχώς, είναι μονομερής η αντιμετώπιση και δεν θα φέρει λύση.

Εάν η Κυβέρνηση ήταν συντονισμένη, θα μπορούσε να επιτεθεί στο πρόβλημα ολομέτωπα, από όλες τις πτυχές του, και με συναρμοδιότητα συγκεκριμένων Υπουργών να προσπαθήσει να το τιθασεύσει. Αλλά σε ποιο θέμα η Κυβέρνηση εμφανίζεται συντονισμένη;

Εδώ, κυρίες και κύριοι της Πλειοψηφίας, είχαμε πριν από λίγες μέρες τον Πρωθυπουργό να μιλά -στη Γερμανία νομίζω- για 22,5% ανεργία και την ίδια ώρα την Υπουργό Εργασίας να αναφέρει ότι εκατόν είκοσι πέντε χιλιάδες άνθρωποι αμείβονται με 100 ευρώ. Είχαμε τον Πρωθυπουργό να λέει ότι έχει η Ελλάδα τη διακριτική ευχέρεια και το δικαίωμα να κάνει την επιδοματική πολιτική που αποφασίζει και τον Υπουργό των Οικονομικών την ίδια ώρα, εκτός συνόρων να λέει ότι ήταν λάθος που δεν συντονιστήκανε οι κυβερνώντες με τους δανειστές.

Πάμε τώρα στο θέμα της τροπολογίας που αφορά την αναστολή για ένα χρόνο της κατάργησης των μειωμένων φορολογικών συντελεστών στα νησιά. Να πω τον Μάιο του 2016, κυρίες και κύριοι Βουλευτές, τι έλεγε ο Πρωθυπουργός, όταν με ομιλία του ενίσχυε τη νομοθετική πρωτοβουλία της Κυβέρνησης με μέτρα, μεταξύ των οποίων κι αυτό; Έλεγε ότι η Κυβέρνηση, με τις παρεμβάσεις της, προστατεύει τους αδυνάτους, διότι μοιράζει τα βάρη, καθώς ανήκει στην αρμοδιότητά της να το κάνει όταν αναλογικά -ανάλογα με τη δύναμη του καθενός- διανέμει τα βάρη. Αυτό έλεγε. Έλεγε, δηλαδή, ότι κι αυτό το μέτρο είναι στο πλαίσιο των μέτρων που με συνείδηση δικαίου και κοινωνικής δικαιοσύνης επιβάλλει η Κυβέρνηση.

Κι έρχεστε τώρα να πείτε ότι την αναστέλλετε την εφαρμογή. Δεν την καταργείτε, όπως υποσχεθήκατε την περασμένη βδομάδα, αλλά την αναστέλλετε για έναν χρόνο, όπως διευκρινίζει και η τροπολογία σας.

Το λέτε σε εμάς; Εμείς φέραμε τις ρυθμίσεις αυτές για τους μειωμένους συντελεστές σε όλα τα νησιά. Παρ’ όλη την κρίση, στα δικά μας χέρια τέτοια αλλαγή δεν έγινε. Γίνεται στα δικά σας. Πρέπει να σκεφτείτε τι είναι αυτά που λέγατε στους πολίτες και τι είναι αυτά που τελικά κάνετε.

Όλα τα υποσχεθήκατε. Τούτο δω μάλιστα και ως Κυβέρνηση το υποσχόσασταν και το πήρατε πίσω. Αναστολή φέρνετε και όχι κατάργηση. Μάλιστα, για ορισμένα μόνο νησιά είναι η αναστολή αυτή και όχι για όλα. Κομπορρημονείτε σε βάρος της κοινής λογικής. Δίχως συστολή προσποιείστε τους ευεργέτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Έχω, κυρίες και κύριοι της Πλειοψηφίας, τις τελευταίες δύο-τρεις εβδομάδες κάνει επανειλημμένες αναφορές σε ένα θέμα διαφθοράς. Αυτό αφορά όχι την ιδιωτικοποίηση του ΟΠΑΠ, την οποία εψήφισα, ούτε θέματα του ΟΠΑΠ γενικώς, που έχω υποστηρίξει την άμυνα του ΟΠΑΠ απέναντι στη μονομερή αύξηση της εναντίον του φορολογίας, παρά τη σύμβαση που έχει υπογραφεί. Δεν είμαι αντίπαλος ούτε της ιδιωτικοποίησης ούτε των όρων που αυτή προβλέπει. Είμαι, ωστόσο, φανατικά απέναντι στην καζινοποίηση της χώρας, κάτι που δεν θέλατε, κάτι που η προηγούμενη διοίκηση της Επιτροπής Παιγνίων το είχε απομακρύνει ως εκδοχή, κάτι που και οι προηγούμενες -με ηπιότερα μέσα, βέβαια- διοικήσεις της Επιτροπής Παιγνίων το είχαν απομακρύνει ως εκδοχή. Έρχεται ο δικός σας άνθρωπος…

**ΧΡΗΣΤΟΣ ΑΝΤΩΝΙΟΥ:** Είναι ψηφισμένος νόμος, δικός σας.

**ΑΝΔΡΕΑΣ ΛΟΒΕΡΔΟΣ:** Άλλο το παιχνίδι και άλλο οι όροι του και η κατάργηση των περιορισμών, αγαπητέ συνάδελφε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Λοβέρδο, ολοκληρώνετε παρακαλώ.

**ΑΝΔΡΕΑΣ ΛΟΒΕΡΔΟΣ:** Ολοκληρώνω.

Εδώ έχουμε ένα ζήτημα διαφθοράς, ένα ζήτημα για το οποίο έπρεπε να έχετε πάρει θέση ως Κυβέρνηση. Λείπει ο κ. Παπαγγελόπουλος αλλά θα τον ενημερώσω και προσωπικά. Είναι ένα ζήτημα που αφορά κατάργηση περιορισμών για την προστασία των οικογενειών. Είναι ένα ζήτημα, για το οποίο σας εκθέτει ο Αντώνης Στεργιώτης, ο άνθρωπος που είχατε διορίσει εσείς στην Επιτροπή Παιγνίων.

Ο κανονισμός που εξέδωσε το καλοκαίρι του 2015 ανατρέπεται. Από ποιον; Από μία διοίκηση της Επιτροπής Παιγνίων με πρόεδρο, που, εμφανιζόμενος στην Επιτροπή Θεσμών και Διαφάνειας της Βουλής, πέρασε στην αντίπερα όχθη και είπε ότι όλα αυτά τα παιχνίδια προκαλούν εθισμό, αποδεχόμενος μία επιστημονική εισήγηση. Λίγες μέρες μετά κατήργησε όλους τους περιορισμούς.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Λοβέρδο, σας παρακαλώ. Φτάσατε ήδη τα δέκα λεπτά.

**ΑΝΔΡΕΑΣ ΛΟΒΕΡΔΟΣ:** Έκλεισα.

Αυτό το θέμα, κύριε Πρόεδρε, είναι ανοικτό. Κι εκείνο που θα αποτελέσει το πιο δυνατό χαστούκι σ’ όσους οργάνωσαν αυτήν την επίθεση εναντίον της ελληνικής οικογένειας, είναι η εφαρμογή του. Ο κανονισμός ισχύει. Σε λίγο θα αρχίσει το παιχνίδι να παίζεται. Εκεί η Πλειοψηφία θα έλθει αντιμέτωπη με την ελληνική οικογένεια, με τους ανθρώπους και με τις ευθύνες της.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Υπουργός Υγείας κ. Ξανθός.

Θα σας παρακαλούσα κι εσάς, κύριε Υπουργέ, να αναφερθείτε στον αριθμό της τροπολογίας και όσο το δυνατόν πιο σύντομα.

**ΑΝΔΡΕΑΣ ΞΑΝΘΟΣ (Υπουργός Υγείας):** Ο γενικός αριθμός είναι 840 και ο ειδικός 72.

Είναι ένα σώμα αλλαγών, που αφορούν κυρίως τη φαρμακευτική νομοθεσία. Στην πραγματικότητα δεν είναι καινούργιες ρυθμίσεις, αλλά διευκρίνηση ρυθμίσεων που έχουν γίνει στο παρελθόν. Υπήρχαν νομοθετικές ασάφειες, που έπρεπε να αντιμετωπιστούν και αποτελεί ένα πλέγμα αλλαγών, που έγινε με σύσταση του ΟΟΣΑ για να εκσυγχρονιστεί η φαρμακευτική νομοθεσία.

Είναι δώδεκα τροποποιούμενες διατάξεις και πέντε καταργούμενες διατάξεις. Κάποιες από αυτές που καταργούνται, για παράδειγμα, αναφέρονται στον αγορανομικό κώδικα, ο οποίος έχει καταργηθεί ή επαναδιατυπώνονται ρυθμίσεις επειδή υπήρχε ασάφεια νομική.

Θα σας πω πολύ ενδεικτικά κάποιες απ’ αυτές. Για παράδειγμα, υπήρχε το θέμα ότι δεν μπορούσαν οι ιδιωτικές κλινικές να αγοράζουν σε χονδρική φάρμακα, αν δεν προβλεπόταν φαρμακείο μέσα στην κλινική. Αυτό έχει καταργηθεί εδώ και καιρό. Τώρα γίνεται επίσημα μ’ αυτόν τον τρόπο.

Υπήρχε μία παλιότερη διάταξη, που έλεγε, για παράδειγμα, ότι για να μπει ένα φάρμακο στη θετική λίστα, έπρεπε να καταβάλλεται το 4% της ex factory τιμής, της τιμής παραγωγού. Αυτό έχει αλλάξει στο μεσοδιάστημα και στην πραγματικότητα αυτό που καταβάλλεται είναι ένα τέλος 2.000 ευρώ για κάθε νέα φαρμακευτική ουσία, η οποία μπαίνει στη θετική λίστα.

Υπάρχει το θέμα των φαρμακαποθηκών, όπου, επίσης, έχει καταργηθεί η διάταξη, αλλά τώρα επικαιροποιείται, όπου δεν υπάρχει απαραίτητη προϋπόθεση ο φαρμακοποιός, ο οποίος, βεβαίως, παραμένει ως υποχρεωτικά επιστημονικά υπεύθυνος, να έχει εταιρική σχέση και να έχει το 50% στην εταιρεία η οποία έχει τη φαρμακαποθήκη.

Υπάρχουν, επίσης, ρυθμίσεις που αφορούν το όριο ηλικίας για την κατοχή άδειας λειτουργίας φαρμακείου. Αυτό παλιότερα ήταν τα εξήντα πέντε έτη. Με απόφαση του Σ.τ.Ε. κρίθηκε αντισυνταγματικό και νομοθετήθηκαν τα εβδομήντα έτη. Αυτό, επίσης ρυθμίζεται με αυτόν τον τρόπο.

Υπάρχουν κάποιες άλλες πολύ εξειδικευμένες ρυθμίσεις, που αφορούν βιοκτόνα φάρμακα, παράλληλες εισαγωγές. Γίνεται μία διατύπωση πιο σαφής για το ότι πρέπει να είναι επαρκώς όμοιο με ένα φάρμακο που κυκλοφορεί στη χώρα κι όχι ταυτόσημο.

Αναφέρεται τη δυνατότητα λειτουργίας φορέων πρωτοβάθμιας φροντίδας υγείας σε μη συνεχόμενα κτήρια.

Εν πάση περιπτώσει, είναι ένα σώμα τροποποιήσεων στη νομοθεσία, που κατά την άποψή μας δεν επιφέρει κάποια ουσιώδη αλλαγή στη λειτουργία, ιδιαίτερα της φαρμακευτικής αγοράς. Οι εκκρεμότητες που κλείσαμε πέρυσι, με βάση την «Εργαλειοθήκη Ι» του ΟΟΣΑ, ήταν κυρίως το ιδιοκτησιακό καθεστώς των φαρμακείων και τα μη συνταγογραφούμενα φάρμακα.

Ξέρετε πάρα πολύ καλά ότι οι ρυθμίσεις που μπήκαν και οι ασφαλιστικές δικλείδες που τέθηκαν, ήταν τέτοιες έτσι ώστε να αποτρέψουμε μια ανεξέλεγκτη απορρύθμιση αυτής της αγοράς. Αυτό έχει ως αποτέλεσμα, στην πραγματικότητα, ένα χρόνο μετά την νομοθέτησή τους να μην έχει αλλάξει το τοπίο στον χώρο της αγοράς φαρμάκου στη λογική μιας άκρατης νεοφιλελεύθερης απορρύθμισης.

Νομίζω, λοιπόν, ότι με τις παρεμβάσεις αυτές κλείνει αυτή η εκκρεμότητα. Το μόνο θέμα για το οποίο αυτή τη στιγμή είμαστε ακόμα σε διαπραγμάτευση με τους θεσμούς, είναι το θέμα της επαναρρύθμισης του ωραρίου λειτουργίας των φαρμακείων, όπου θεωρούμε ότι όντως αυτή η απελευθέρωση η οποία έγινε, δημιούργησε πολλές παρενέργειες. Είμαστε, λοιπόν, σε έναν δρόμο να βρούμε ένα νέο πλαίσιο, το οποίο να επιτρέπει την ευχερή πρόσβαση των πολιτών, βεβαίως, αλλά και να αποτρέπει φαινόμενα ολιγοπωλιακής αναδιάρθρωσης της αγοράς σε αυτό το κομμάτι.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρίες και κύριοι συνάδελφοι, πριν δώσω τον λόγο στον Κοινοβουλευτικό Εκπρόσωπο της Ένωσης Κεντρώων, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθητές και μαθήτριες και ένας εκπαιδευτικός συνοδός τους από το 1ο Γυμνάσιο Άνω Τούμπας Θεσσαλονίκης (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Κοινοβουλευτικός Εκπρόσωπος της Ένωσης Κεντρώων, ο κ. Μεγαλομύστακας.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κύριε Πρόεδρε, κυρίες και κύριοι συνάδελφοι, καλούμαστε και σήμερα να συζητήσουμε ένα νομοσχέδιο, το οποίο εν δυνάμει είναι θετικό. Διαβάζοντας τον τίτλο μόνο, καταλαβαίνουμε ότι εάν αυτά πραγματοποιούνταν με τον σωστό τρόπο και νομοθετούνταν από εσάς όπως θα έπρεπε, θα λύνονταν πολλά προβλήματα της χώρας, αν και αργά.

Ο Πτωχευτικός Κώδικας είναι μία υποχρέωσή μας. Θα έπρεπε να τον έχουμε βελτιώσει εδώ και καιρό. Δεν φταίτε εσείς. Φταίνε και οι προηγούμενοι, οι οποίοι αδιαφόρησαν. Θα μπορούσατε, όμως, να το κάνετε νωρίτερα.

Ωστόσο, υπάρχουν κάποια άρθρα, τα οποία θα μπορούσαν να βελτιωθούν. Για παράδειγμα πιστεύουμε ότι θα πρέπει να κινούνται ακόμα πιο γρήγορα οι διαδικασίες, τα δικαστήρια και η δικαιοσύνη, έτσι ώστε να αποδεσμεύονται άμεσα αυτοί που θέλουν να εκμεταλλευτούν τον παρόντα νόμο και να επενδύσουν για άλλη μία φορά στην Ελλάδα -εάν και το βλέπω πολύ δύσκολο- και να δώσουν μία δεύτερη ευκαιρία στην Ελλάδα. Γιατί αυτή τη στιγμή εμείς δεν τους δίνουμε μία δεύτερη ευκαιρία. Δεν ξέρω ποιος νοήμων άνθρωπος θα επένδυε αυτή τη στιγμή σε αυτή τη χώρα.

Δεν κινδυνολογώ, ούτε αποτρέπω τους μελλοντικούς επενδυτές. Εσείς τους αποτρέπετε, δυστυχώς, με την πολιτική που ακολουθείτε, βασικά με την πολιτική που δεν ακολουθείτε, καθώς δεν έχετε κανέναν σχεδιασμό έτσι ώστε -επιτέλους- αυτή η φτωχή πλέον χώρα να ανακάμψει. Δυστυχώς!

Επίσης, αυτό φαίνεται και από το γεγονός ότι μεταθέτετε τις ευθύνες στα μέλη του διοικητικού συμβουλίου. Δεν το καταλαβαίνετε από μόνοι σας; Βλέποντας πώς λειτουργεί η πραγματική αγορά, πιστεύετε ότι θα έρθει να ρισκάρει οποιοσδήποτε σε αυτή τη χώρα, με αυτούς τους κανόνες; Δεν είναι φυσιολογικό και το γνωρίζετε πολύ καλά και εσείς.

Όσον αφορά στη Διοικητική Δικαιοσύνη, καλώς βελτιώνεται. Πιστεύω ότι θα μπορούσατε να το εξελίξετε λίγο ακόμη. Αναφέρθηκε και ο εισηγητής μας προηγουμένως σχετικά.

Σχετικά με τα παράβολα: Πιστεύετε ότι με το να τα αυξήσετε ή με το να επιβάλετε να ξαναπληρώνουν το παράβολο, εάν υπάρχει αναβολή, θα δώσετε λύση; Αυτά υποστηρίζατε πριν γίνετε Κυβέρνηση; Φυσικά και όχι. Η ερώτηση ήταν ρητορική.

Δυστυχώς, δεν είναι αυτά τα μέτρα που πρέπει να πάρουμε. Μπορεί να διευκολύνεται κάπως το σύστημα -ενδεχομένως κάποιοι να το δουν αποθαρρυντικά και να μην πάρουν αναβολή χωρίς αιτία- αλλά σκεφθήκατε τον φτωχό συνάνθρωπό μας; Δεν ξέρω σε τι ακριβώς χρησιμεύει. Δεν μπορούμε να βρούμε άλλους τρόπους; Πρέπει να βάλουμε, δηλαδή, να πληρώσουν; Έτσι θα μαζευτούν τα λεφτά, ώστε να αποπληρώσουμε το χρέος; Από τους συμπολίτες μας;

Έρχεστε και μιλάτε για την αποκάλυψη των αδήλωτων εισοδημάτων. Με αυτούς τους όρους υπάρχει περίπτωση επενδυτής, άνθρωπος που τα έκρυψε, οποιοσδήποτε να φέρει τα λεφτά του σε αυτή τη χώρα, με αυτό το τραπεζικό σύστημα, το τραπεζικό σύστημα των capital controls; Εδώ ανάλογα μέτρα δεν είχαν αποτελέσματα με ευνοϊκότερες συνθήκες.

Πιστεύετε πραγματικά ότι ο άλλος θα φέρει τα λεφτά του με φορολόγηση μέχρι 60%; Θα έχει απόδοση αυτό το μέτρο; Πραγματικά, δεν το πιστεύω. Ίσως θα έπρεπε να δούμε από άλλη πλευρά τα πράγματα. Ίσως θα έπρεπε να βάλουμε μία παράμετρο με την οποία θα αναγκάζουμε αυτούς που είχαν έξω τα χρήματά τους, να τα φέρουν και να τα επενδύσουν. Αυτό το 60% που ζητάτε, να το έχουν ως επένδυση στη χώρα μας και να ανοίξουν έτσι και θέσεις εργασίας, να καταπολεμηθεί και η ανεργία, να δουλέψουν και κάποιοι νέοι, να μη φύγουν κάποιοι άλλοι.

Υπάρχει, επίσης και ένα κενό -το οποίο ελπίζω κάποια στιγμή να καλυφθεί- σχετικά με τις χώρες με τις οποίες δεν συνεργαζόμαστε και τους ανθρώπους, τους Έλληνες, τους νέους, οι οποίοι έχουν πάει εκεί και φέρνουν τα χρήματά τους λίγα -λίγα, ή προσπαθούν να βρουν τρόπους να τα φέρουν «μαύρα», διότι βγήκαν έξω να δουλέψουν και δεν μπορούν να φέρουν τα χρήματά τους πίσω.

Πιστεύετε, δηλαδή, ότι αυτοί δούλεψαν και θέλουν να δώσουν σε εσάς το 60%, το 50%, όσο είναι;

 **ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Μέχρι 60%!

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι, μέχρι 60%. Συγγνώμη, έχετε δίκιο.

Έρχεστε να λύσετε και το πρόβλημα των ηλεκτρονικών συναλλαγών. Πολύ καλά κάνετε και σε αυτό σας στηρίζουμε. Θα έπρεπε πολύ πιο πριν, οι προηγούμενοι ακόμη να το φροντίσουν. Είμαστε από τις τελευταίες χώρες στους δείκτες χρήσης πιστωτικής κάρτας. Θα παταχθεί, νομίζω, σε μεγάλο βαθμό η φοροδιαφυγή έτσι και καλώς γίνεται.

Ωστόσο, αυτό που πρότεινε η Δημοκρατική Συμπαράταξη για τον ακατάσχετο λογαριασμό ίσως θα πρέπει να το λάβετε σοβαρά υπ’ όψιν σας, γιατί και εσείς το υποστηρίζατε. Είναι κάτι που πρέπει να το εξετάσουμε, γιατί και η επιχείρηση πρέπει να κινείται.

Δυστυχώς, όμως, αυτά και μόνο δεν πρόκειται να φέρουν την ανάπτυξη. Πραγματικά, εκπλήσσομαι όταν παρακολουθώ τι λέγατε πριν και τι λέτε τώρα. Αντί να είμαστε στο χριστουγεννιάτικο και πρωτοχρονιάτικο mood, εσείς είστε συνεχώς σε ένα πρωταπριλιάτικο, γιατί, αν δεν είναι ψέματα, τότε υπάρχει ψυχική διαταραχή, διχασμένη προσωπικότητα. Πολλοί από εσάς που είναι εδώ, άλλα έλεγαν πριν και άλλα λένε τώρα. Έτσι βοηθάτε τον συνάνθρωπό σας, καταπολεμάτε τη φτώχεια, ενισχύετε τις ευπαθείς ομάδες;

Είχα μία συζήτηση τις προάλλες με έναν συνάνθρωπό μας, ο οποίος μου έλεγε, «Σε εσάς εκεί μέσα, έτσι όπως φέρεστε και έτσι όπως νομοθετείτε και με όλη σας τη στάση, πρέπει να σας επιβάλλουν να περνάτε από ψυχομετρικά τεστ». Πραγματικά, έχει δίκιο ο άνθρωπος. Οι αντιδράσεις μας εδώ μέσα και το τι λέγαμε και το τι λέμε δείχνουν ότι ή ψεύτες είμαστε ή κάτι άλλο συμβαίνει στην ψυχική μας υγεία. Όλη αυτή η στάση και η συμπεριφορά μας προκαλεί πέρα από θυμό και οργή στους συμπολίτες μας, σε συνδυασμό με πολλά άλλα, στα οποία έχουμε αναφερθεί και παλιότερα.

Ένα από αυτά είναι και οι διακρίσεις που κάνετε σχετικά με το θέμα των καζίνο. Βέβαια, τον Έλληνα πολίτη, ο οποίος πεινάει -πολλοί πεινάνε, όχι όλοι- δεν τον ενδιαφέρει τώρα αν έρθει το καζίνο της Πάρνηθας μέσα και αν θα λειτουργούν δυο καζίνα στην Αττική.

Τον ενδιαφέρει, όμως, ότι στη γειτονιά του θα έρθει ένα μικρό καζίνο, όπου ο απελπισμένος σύζυγος ή το νεαρό παιδί –όχι το ανήλικο- θα μπορεί να μπει μέσα. Έχετε αφαιρέσει όλες τις δικλίδες ασφαλείας. Μάλιστα –το είπε και ο συνάδελφος ο κ. Αμυράς- επιτρέπεται και το κάπνισμα. Σαν να τους βοηθάτε, δηλαδή.

Πιστεύετε ότι αυτό είναι που χρειάζεται; Οι Έλληνες είναι αγανακτισμένοι με την όλη στάση σας. Δυστυχώς! Έρχεστε και εντείνετε την κατάσταση, σπέρνοντας τη διχόνοια -και θα σας εξηγήσω τι εννοώ- και τον διχασμό.

Στο προηγούμενο νομοσχέδιο φέρατε την τροπολογία σχετικά με το επίδομα στους συνταξιούχους σε ονομαστική ψηφοφορία. Γιατί το κάνατε; Για να ενισχύσετε τη θέση σας έναντι των δανειστών; Θα κλείνατε την αξιολόγηση; Σας είχα ρωτήσει γι’ αυτό και τότε. Δεν το κάνατε γι’ αυτό. Ένα τέχνασμα ήταν, στο οποίο έπεσε μέσα η Νέα Δημοκρατία, για το οποίο κατηγορήσατε και εμάς. Εμείς απείχαμε από την όλη διαδικασία, καθώς δεν πιστεύουμε στην αλά καρτ συνεργασία και στην α λα καρτ συνεννόηση.

Από την αρχή σάς προτείνουμε αυτό ακριβώς που καταλάβατε τώρα, αν το καταλάβατε και δεν το κάνετε για άλλους λόγους, μία κυβέρνηση συνεργασίας όπου θα ανταλλάσσουμε γνώμες, όπου θα εκπέμπουμε εμπιστοσύνη, θα την εμπνέουμε στους δανειστές, στους εταίρους μας.

Σε καμμία περίπτωση δεν στηρίζουμε την πολιτική Σόιμπλε ο οποίος κάνει το παιχνίδι του και δεν το επικροτεί κανένας στην Ευρώπη. Είδαμε και το δημοψήφισμα το δικό μας τι έδειξε, και των Ιταλών και των Βρετανών. Οι Ευρωπαίοι πολίτες έχουν απαυδήσει με την πολιτική που ακολουθείται. Ωστόσο και αυτό που κάνετε εσείς δεν είναι σωστό. Είναι κάτι ανάλογο με το δημοψήφισμα. Είναι μία κίνηση χωρίς ουσία, με την οποία το μόνο που καταφέρνετε είναι να διχάσετε. Έτσι δεν θα πάει η χώρα μπροστά και το ξέρετε. Ας παραμερίσουμε το πολιτικό κέρδος, το πολιτικό κόστος και ας ασκήσουμε πλέον πολιτική καθαρά για την Ελλάδα.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μεγαλομύστακα.

Τον λόγο έχει ο κ. Κρεμαστινός από τη Δημοκρατική Συμπαράταξη.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Κύριε Πρόεδρε, θα ήθελα να ρωτήσω τον Υπουργό των Οικονομικών πώς θα σχολίαζε, αν άκουγε ότι η Γερμανία επέβαλε φορολογία στη βαριά της βιομηχανία, στα αυτοκίνητά της, 30%. Αυτομάτως θα ήταν μη ανταγωνιστική προς τους ανταγωνιστές της.

Αυτό το οποίο γίνεται σήμερα με τη φορολόγηση των νησιών του Αιγαίου τα καθιστά ουσιαστικά μη ανταγωνιστικά με τον τουρισμό τής απέναντι τουρκικής ακτής. Τα ίδια ξενοδοχεία δίδονται στα τουριστικά συγκροτήματα με τιμές μικρότερες κατά τουλάχιστον 30% απ’ ό,τι δίδονται τα ελληνικά ξενοδοχεία.

Τούτο γίνεται ακόμα πιο δραματικό γιατί έχει μπει φορολογία και στις διανυκτερεύσεις των τουριστών, οπότε το επόμενο βήμα είναι η ελάττωση του τουρισμού συγκριτικά με την Τουρκία.

Είναι ευτύχημα για τον ελληνικό τουρισμό που η εσωτερική κατάσταση της Τουρκίας είναι αυτή που είναι πολιτικά, γιατί ο κόσμος φοβάται να πάει αυτήν τη στιγμή στην Τουρκία. Αυτό το εισπράττουμε εμείς ακόμα αυτήν τη στιγμή. Αυτό, όμως, δεν μπορεί να είναι ένα επιχείρημα για να αυξάνεται η φορολογία του τουρισμού περισσότερο στα νησιά του Αιγαίου.

Η εθνική σημασία της επιβίωσης και της συγκράτησης των πληθυσμών των νησιών του Αιγαίου είναι προφανής. Η απομόνωση των νησιών, η εξάρτησή τους από τις καιρικές συνθήκες και η εκ των πραγμάτων περιορισμένη οικονομία τους επιβάλλουν ειδικό καθεστώς για την παραμονή των κατοίκων εκεί, για να μην φτάσουμε στην ερήμωση όπως στις αρχές του περασμένου αιώνα, οπότε υπήρξε μαζική μετανάστευση των κατοίκων των νησιών προς την Αμερική και την Αυστραλία. Νησιά με πληθυσμούς πέντε χιλιάδων κατοίκων βρέθηκαν να έχουν πεντακόσιους κατοίκους μέσα σε μία δεκαετία.

Ακόμα και οι σουλτάνοι –και σημειώστε το αυτό- επί οθωμανικής αυτοκρατορίας διατηρούσαν ειδικό φορολογικό καθεστώς και θρησκευτικό καθεστώς στα νησιά, προκειμένου να συγκρατήσουν τους πληθυσμούς τους και να μην τα οδηγήσουν σε ερήμωση, γιατί προφανώς ακόμα και την οθωμανική αυτοκρατορία τη συνέφερε να μην ερημωθούν τα νησιά. Το ίδιο έκαναν και οι άλλοι κατακτητές.

Η αναστολή του ΦΠΑ κατά συνέπεια, που εισηγείται η Κυβέρνηση σήμερα σαν μέτρο, θεωρείται ανεπαρκέστατη για να διορθωθεί αυτή η κατάσταση. Σημειώστε ότι ειδικό φορολογικό καθεστώς είχαν τα νησιά και επί ιταλοκρατίας και όταν απελευθερώθηκαν και έγιναν ελληνικά, μέχρις ότου μπήκαμε στην Ευρωπαϊκή Ένωση, που ο Ανδρέας Παπανδρέου τότε επέβαλε το μειωμένο ΦΠΑ για τα νησιά σαν συνέχεια του ειδικού φορολογικού καθεστώτος. Δεν έδωσε δηλαδή κάτι παραπάνω απ’ ό,τι είχαν, με αποτέλεσμα να ωφεληθούν οικονομικά.

Σήμερα όμως πού οδηγούμεθα; Ο Πρωθυπουργός την περασμένη εβδομάδα βρέθηκε στη Νίσυρο και την Τήλο και εξήγγειλε μέτρα, αν θέλετε, βελτίωσης της καταστάσεως αυτής. Σήμερα το Δημοτικό Συμβούλιο Καρπάθου εκτάκτως συνεδρίασε, όπως και το Επιμελητήριο Δωδεκανήσου και λένε ότι ρώτησαν τον Πρωθυπουργό αν η Ρόδος θα είναι μέσα στα νησιά που θα τύχουν κατά κάποιον τρόπο αυτής της ευνοϊκής μεταχείρισης, έστω για ένα χρόνο, και ο Πρωθυπουργός όπως λένε, είπε «Γιατί με ρωτάτε; Η Ρόδος δεν είναι Δωδεκάνησος;». Αυτό έγινε πριν από λίγες μέρες.

Το Επιμελητήριο Δωδεκανήσου μου έστειλε το σχετικό έγγραφο και το καταθέτω στα Πρακτικά.

(Στο σημείο αυτό ο Ε΄ Αντιπρόεδρος της Βουλής κ. Δημήτριος Κρεμαστινός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κατά συνέπεια, η λύση της αναστολής δεν είναι αυτή που χρειάζονται τα νησιά. Τι θα γίνει του χρόνου τον Δεκέμβριο; Θα επανέλθουμε στο ίδιο καθεστώς; Η λύση είναι να εκτιμήσετε ποια είναι τα ισοδύναμα, όπως έκανε η Κυβέρνηση του ΠΑΣΟΚ και η Συγκυβέρνηση ΠΑΣΟΚ-Νέας Δημοκρατίας, να δώσετε άλλα ισοδύναμα και να αφήσετε το φορολογικό καθεστώς όπως ήταν μέχρι τώρα, ούτως ώστε να είναι ανταγωνιστικός ο ελληνικός τουρισμός προς τον τουρισμό της Τουρκίας.

Όταν βρισκόμαστε σε μία περίοδο που το Αιγαίο ουσιαστικά φλέγεται, φλέγεται εθνικά, που τα τουρκικά αεροπλάνα υπερίπτανται των νησιών μας καθημερινά, που αμφισβητούνται τα νησιά μας φανερά, έχουμε περιθώρια να δώσουμε το σύνθημα να τα εγκαταλείψουν οι νέοι και να βρεθούν στην Ευρώπη, στη Γερμανία, στην Αυστραλία;

Το θέμα δηλαδή που αφορά τα νησιά δεν είναι οικονομικό ούτε μικροπολιτικό. Είναι θέμα καθαρά εθνικό, διαχρονικό, το οποίο, αν θέλετε τη γνώμη μου και τη γνώμη των ιστορικών, συνδέεται με την ύπαρξη αυτή καθ’ εαυτή των πληθυσμών στα νησιά αυτά.

Δεν θα σχολιάσω εγώ τα μέτρα, γιατί είναι μέτρα πυροσβεστικά, δηλαδή όχι Κάρπαθος, όχι Ρόδος, ναι τα υπόλοιπα. Οι πληθυσμοί όμως κινούνται στην πρωτεύουσα του Νομού και αγοράζουν προϊόντα από την πρωτεύουσα. Πώς, ας πούμε, ο πολίτης του Καστελόριζου –αυτοί πηγαίνουν να αγοράσουν δυστυχώς προς την Τουρκία, γιατί είναι δίπλα- πώς ο πολίτης της Χάλκης θα βρεθεί στη Ρόδο και θα τύχει της ευνοϊκής ρυθμίσεως που τον αφορά, αφού εκεί τα προϊόντα θα έχουν τις τιμές που επιβάλλει η εξίσωση του φορολογικού καθεστώτος με την υπόλοιπη ενδοχώρα;

Κατά συνέπεια –και με αυτό ολοκληρώνω- η πρότασή μου είναι ότι πρέπει να επανεξετάσετε πλήρως το θέμα και να προχωρήσετε πραγματικά στην κατάσταση που επικρατούσε μέχρις ότου η Κυβέρνηση πρότεινε η ίδια στην τρόικα με τις σαράντα επτά σελίδες να επιβληθεί αυτό το φορολογικό καθεστώς.

Η τρόικα το ζήτησε και στο πρώτο και στο δεύτερο μνημόνιο. Δεν έγινε. Στο τρίτο μνημόνιο όμως η πρόταση ήταν να εξισωθεί. Βρείτε λοιπόν τέτοια ισοδύναμα, ούτως ώστε να απαλειφθούν αυτά τα επιπλέον βάρη και να μπορέσει ο κόσμος της Δωδεκανήσου να ζήσει σωστά, άνετα, φυσιολογικά και ο τουρισμός μας να παραμείνει ανταγωνιστικός προς τον τουρισμό της Τουρκίας.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κρεμαστινό.

Τον λόγο έχει η κ. Καραμανλή από τη Νέα Δημοκρατία και θα ακολουθήσει ο Υπουργός Οικονομικών κ. Τσακαλώτος.

Κυρία Καραμανλή, έχετε τον λόγο.

**ΑΝΝΑ ΚΑΡΑΜΑΝΛΗ:** Ευχαριστώ, κύριε Πρόεδρε.

Η Κυβέρνηση κατά την πάγια τακτική της νομοθετεί με τροπολογίες της τελευταίας στιγμής σε άσχετα νομοσχέδια.

Ειδικά για τον αθλητισμό, η Κυβέρνηση για μία ακόμη φορά νομοθετεί με τροπολογίες: Τον περασμένο Ιούλιο για την Επιτροπή Δεοντολογίας ΕΠΟ, κάρτα φιλάθλου και ΔΕΑΒ, τον περασμένο Νοέμβριο με την Επιτροπή Εξομάλυνσης και σήμερα. Αυτή η στάση είναι δείγμα πολιτικής ανευθυνότητας και έλλειψης σεβασμού στους δημοκρατικούς θεσμούς.

Εξαγγέλλετε επί δύο χρόνια έναν νόμο κι όταν τελικά τον βάζετε στη διαβούλευση, τον αφήνετε εκεί σαράντα μέρες, κι όταν τον κατεβάζετε στις 9 Δεκεμβρίου, τον εξαφανίζετε από προσώπου γης. Όχι μόνο αυτό, αλλά τον αντικαθιστάτε με τροπολογίες στο πόδι, επειδή σας προλαβαίνουν οι εξελίξεις.

Θα μου επιτρέψετε, πρώτα απ’ όλα, να κάνω μία μικρή αναφορά στην τροπολογία που αφορούσε στη συγκρότηση της ολομέλειας της ΕΟΕ. Πρόκειται για μία τροπολογία που ευτυχώς αποσύρατε, γιατί κατανοήσατε ότι σας εξέθετε ανεπανόρθωτα, καθώς θα συνιστούσε ευθεία παρέμβαση στα εσωτερικά της Ολυμπιακής Επιτροπής.

Ασφαλώς η εξήγηση ότι πρόκειται περί λάθους και ότι ευθύνεται ο δαίμων του τυπογραφείου δεν μπορεί να είναι πειστική, γιατί τα τυπογραφικά λάθη είναι εύκολο να διορθωθούν και δεν συνιστούν λόγο απόσυρσης μιας διάταξης.

Σε κάθε περίπτωση, όμως, όταν επαναφέρετε διάταξη που θα τροποποιεί το καταστατικό της ΕΟΕ, οφείλετε πρώτον, να έχετε την έγκριση της ολομέλειας της ΕΟΕ, όπως προβλέπει το άρθρο 37 του ν.2725/1999 και δεύτερον, να έχετε εξασφαλίσει ότι οι αλλαγές που νομοθετείτε τυγχάνουν της αποδοχής της ΔΟΕ.

Διότι, σύμφωνα με όσα ορίζουν τα άρθρα 27 και 28 του Ολυμπιακού Χάρτη της ΔΟΕ, κάθε τροποποίηση και προσθήκη σε καταστατικό Εθνικής Ολυμπιακής Επιτροπής θα πρέπει να είναι σύμφωνη με τις αρχές της. Διαφορετικά, θα τρέχετε και πάλι να φέρετε τροπολογίες της τελευταίας στιγμής για να μαζεύετε τα ασυμμάζευτα.

Καταθέτω στα Πρακτικά τα συγκεκριμένα άρθρα.

(Στο σημείο αυτό η Βουλευτής κ. Άννα Καραμανλή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι η τρίτη συνεχόμενη παράταση που δίνετε στην εφαρμογή της κάρτας φιλάθλου και του ηλεκτρονικού εισιτηρίου. Αυτό δείχνει ότι την ψηφίσατε για καθαρά επικοινωνιακούς λόγους. Εντωμεταξύ, τα κρούσματα βίας συνεχίζονται αμείωτα κι έχουν επεκταθεί σε αθλήματα θεωρητικά χαμηλής επικινδυνότητας.

Δυστυχώς, στις 21-8-2015 είχε υπογραφεί η απόφαση να τεθεί σε λειτουργία στις 30-9-2015, ώστε από 1-1-2016 να γίνει υποχρεωτική η κάρτα φιλάθλου. Η προχειρότητα του νομοθετήματος, όμως, δεν άργησε να φανεί. Στις 29-12-2015 δόθηκε παράταση για την 1η Μαρτίου του 2016, μετά από γνωμοδότηση της αρχής προσωπικών δεδομένων ότι απαιτούνται νομοθετικές τροποποιήσεις εκ μέρους του Υπουργείου Δικαιοσύνης.

Συγκεκριμένα, επισημάνθηκε ότι για την θέσπιση της κάρτας φιλάθλου και του ηλεκτρονικού ονομαστικού και αριθμημένου εισιτηρίου στα γήπεδα πρέπει να εκδοθεί και σχετικός νόμος, καθώς δεν αρκεί η κοινή απόφαση των Υπουργών Οικονομικών, Εσωτερικών και Πολιτισμού που είχε ήδη υπογραφεί.

Τον Μάρτιο δόθηκε νέα αναβολή για τις 30-9-2016, μετά από αίτημα των ΠΑΕ. Η συνέχεια της αναβολής δόθηκε στο Διοικητικό Συμβούλιο της Super League στις 27-9-2016 μέχρι το τέλος του έτους. Σήμερα η Κυβέρνηση με τροπολογία σε άσχετο νομοσχέδιο δίνει άλλη μία φορά παράταση στην έναρξη εφαρμογής της κάρτας φιλάθλου, την οποία είχε κρίνει υποχρεωτική ως μέτρο καταπολέμησης της βίας.

Ο κ. Βασιλειάδης μάλιστα δήλωσε ότι δεν πρέπει να αυτομαστιγωνόμαστε, γιατί και άλλες χώρες έχουν επεισόδια. Η Κυβέρνηση, λοιπόν, που διέκοπτε διοργανώσεις, έκανε τελικούς χωρίς φιλάθλους, έκλεινε θύρες, σήμερα μας λέει ότι δεν τρέχει και τίποτα. Αν, ο μη γένοιτο, εντωμεταξύ έχουμε νέα κρούσματα βίας, ποια θα είναι η αντίδραση; Θα διακόψουν και πάλι τις διοργανώσεις και θα καλέσουν σε προσχηματικό διάλογο τους φορείς.

Τα πράγματα είναι πολύ απλά. Είτε εφαρμόζετε, επιτέλους, τον νόμο για να αξιολογηθεί η απόδοσή τους είτε αποδέχεστε την αποτυχία σας και τον αλλάζετε. Σε αυτό το γαϊτανάκι παρατάσεων εμείς δεν μπορούμε να συναινέσουμε. Γι’ αυτό, ψηφίζουμε «παρών».

Κι έρχομαι στην τροπολογία για τον τρόπο εκλογής των εκπροσώπων των ομοσπονδιών στην ΕΟΕ. Τι διαπιστώνει κανείς, παρακολουθώντας τους χειρισμούς; Έχετε μετατραπεί σε ουρά των εξελίξεων. Η στάση σας και η πολιτική σας εξαρτάται από τις προσφυγές που καταθέτουν τα σωματεία. Νομοθετείτε ανάλογα με την εξέλιξη των προσφυγών με ορίζοντα ωρών. Φέρνετε μια τροπολογία που δείχνει την προχειρότητά σας και αποδεικνύει ότι πορεύεστε με τη λογική «βλέποντας και κάνοντας».

Ρωτάμε: Άλλο εκλογικό σώμα θα ψηφίζει για τον εκπρόσωπο της ΕΠΟ -διότι αυτή και μόνο ουσιαστικά αφορά η τροπολογία σας- και άλλο για το διοικητικό συμβούλιο; Μήπως μετά την επόμενη προσφυγή φέρετε νέα τροπολογία που θα αναιρεί τη σημερινή;

Βρίσκεστε εγκλωβισμένοι σε έναν φαύλο κύκλο δικών σας λαθών.

Φέρατε πέρυσι τον ν.4326/2015 εν μέσω πανηγυρισμών, σύμφωνα με τον οποίο -για το άρθρο 15 μιλώ- το καταστατικό της ΕΠΟ πρέπει να είναι εναρμονισμένο με το Σύνταγμα και την κείμενη νομοθεσία. Έρχεται τον περασμένο Οκτώβριο το Διαιτητικό Δικαστήριο να πατήσει στον δικό σας νόμο και κρίνει ότι η ΕΠΟ πρέπει να εναρμονιστεί με τον αθλητικό νόμο και να εκλέγει τη διοίκησή της με βάση αυτόν. Μοιραία είχαμε την παρέμβαση της FIFA και τον διορισμό της προσωρινής Διοικούσας.

Επειδή επαίρεστε ότι εσείς φέρατε τη FIFA και εξυγιαίνετε το ποδόσφαιρο, θέλω να ρωτήσω το εξής: Τελικά η FIFA παρενέβη λόγω των επιστολών και των προσκλήσεων -δικών σας- ή επειδή θεώρησε ότι θίγεται το αυτοδιοίκητο;

Φέρνετε τροπολογία μόνο για τον εκπρόσωπο της ΕΠΟ στην ΕΟΕ. Αυτό σημαίνει ότι για τις εκλογές τις ομοσπονδίας θα ισχύσει κάτι άλλο; Θα νομοθετήσετε ξανά εκτάκτως και αιφνιδιαστικά; Οφείλετε επιτέλους να ξεκαθαρίσετε τις προθέσεις σας.

Σήμερα, ο κ. Κουτσοκούμνης μεταξύ άλλων δήλωσε τα εξής: «Η απόφαση του Διαιτητικού έκρινε τελικά την παρέμβαση της FIFA. Ο νόμος παρεμβαίνει στο αυτοδιοίκητο, γιατί το θέμα εκλογής είναι αποκλειστικά δικαίωμα των μελών της ΕΠΟ. Δεν θα ανεχτούμε ποτέ να αποφασίζει η πολιτεία τον τρόπο με τον οποίο θα γίνονται οι εκλογές. Αυτό είναι μη ανεκτό για τη FIFA. Αν η πολιτεία δεν άρει τη νομοθετική της παρεμβατικότητα, αυτό από μόνο του δικαιολογεί σοβαρότατα μέτρα από πλευράς FIFA. Θα έχουμε πρόβλημα, αν δεν το κάνει αυτό η πολιτεία».

Για κακουργήματα και ποινικά αδικήματα ο νόμος είναι πάνω από το καταστατικό. Το καταστατικό είναι πάνω για όσα αφορούν στο αυτοδιοίκητο. Αν έχεις διαπράξει αδίκημα, τότε δεν σε προστατεύει κανένα καταστατικό.

Οφείλετε να ξεκαθαρίσετε, όπως είπα, τις προθέσεις σας. Σας καλούμε να αποσύρετε τη συγκεκριμένη τροπολογία, γιατί είναι χαρακτηριστικό δείγμα της προχειρότητας και της κοντόφθαλμης πολιτικής σας. Θα θέλαμε να φέρετε μια ολοκληρωμένη πρόταση για το τι θα ισχύει στις εκλογές των Ομοσπονδιών. Διαφορετικά, την καταψηφίζουμε με τη σημερινή της μορφή. Η τακτική σας να νομοθετείτε με τροπολογίες απλώς μεγαλώνει το σπιράλ των αδιεξόδων σας, μόνο που θύμα αυτής της τακτικής θα είναι τελικά και ο ελληνικός αθλητισμός.

Σε ό,τι αφορά την Επιτροπή Εξομάλυνσης, η αποστολή της είναι συγκεκριμένη, να ηρεμήσει μια κατάσταση τεταμένη και να δρομολογήσει τις εκλογές. Σήμερα, ο κ. Κουτσοκούμνης επανέλαβε το εξής στις δηλώσεις του: «Η προσωρινή Διοικούσα Επιτροπή είναι μία ανωμαλία και πρέπει το γρηγορότερο να τελειώσει για να έχουμε δημοκρατικές εκλογές». Κατά την παρουσίαση της Επιτροπής είπε ότι οι εκλογές είναι δικαίωμα ιερό.

Δεν θα πω τίποτα για την τροπολογία για το ΕΣΚΑΝ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Σας ζητώ να την αποσύρετε, κύριε Βασιλειάδη, και αντιλαμβάνεστε τον λόγο. Την καταθέσατε στις 18.30΄ και μοιράστηκε πριν από λίγο. Ντροπή!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Καραμανλή.

Τον λόγο έχει ο Υπουργός Οικονομικών κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ευχαριστώ, κύριε Πρόεδρε.

Ο κ. Κρεμαστινός είναι εδώ, ελπίζω. Απλώς, ήθελα να τον ενημερώσω ότι η φορολογία στις επιχειρήσεις στη Γερμανία είναι 29,7%. Με ρώτησε τι πιστεύω γι’ αυτό.

**ΓΙΑΝΝΗΣ ΚΟΥΤΣΟΥΚΟΣ:** Δεν σας ρώτησε πόσο είναι, κύριε Υπουργέ. Αν την αύξησε ρώτησε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Νομίζω, λοιπόν, ότι απάντησα σ’ αυτό.

Έχω να καταθέσω κάποιες νομοτεχνικές βελτιώσεις. Είναι εντελώς τεχνικής φύσεως, εκτός από δύο-τρεις που θέλω να σας διευκρινίσω.

Η πρώτη που θέλω να διευκρινίσω είναι ότι αποσύρεται η παράγραφος 4 του άρθρου 62Α του ν.4170/2013, όπως προστέθηκε με την παράγραφο 3 του υπό συζήτηση νομοσχεδίου. Τι είναι αυτό; Αυτό είναι σε σχέση με τις ηλεκτρονικές πληρωμές στα παίγνια, που, επειδή γίνεται αυτή τη στιγμή μια νομοπαρασκευαστική επιτροπή για την ενσωμάτωση σχετικής οδηγίας της Ευρωπαϊκής Ένωσης, θεωρούμε ότι είναι πιο σωστό να έρθει, όταν έχουμε αυτή την οδηγία μπροστά μας.

Δεύτερον, αποσύρεται επίσης το άρθρο 75, που προέβλεπε απόφαση του Υπουργού Οικονομικών για την παροχή κινήτρων στις ηλεκτρονικές συναλλαγές. Θεωρούμε καλύτερο και δημοκρατικότερο να το φέρουμε, όταν έχουμε αποφασίσει ποια είναι αυτά τα κίνητρα που πρέπει να δώσουμε, να μην είναι μόνο υπουργική απόφαση, να το καταθέσουμε στη Βουλή.

Επίσης, καταθέσαμε νομοτεχνική βελτίωση στο άρθρο 68, με την οποία καθορίζουμε τις πρώτες κατηγορίες φορολογουμένων που εξαιρούνται από την υποχρέωση για να έχουν το αφορολόγητο να πληρώνουν με τις κάρτες.

Είναι για τα άτομα με αναπηρία, για ηλικιωμένους που είναι πάνω από εβδομήντα, για άτομα σε δικαστική συμπαράσταση, ώστε να μπορέσουμε να διευκολύνουμε πολίτες που είναι δύσκολο να χτίσουν αυτό το αφορολόγητο μέσα από πληρωμές με ηλεκτρονική κάρτα.

Σε σχέση με τα ερωτήματα που έχουν τεθεί για την παράγραφο 6 του άρθρου 94, να πω ότι σχεδόν κάθε χρόνο ανακύπτουν προβλήματα με ορισμένες κατηγορίες δαπανών που δεν καθορίζονται με τον ίδιο τρόπο από τις αρμόδιες υπηρεσίες. Για παράδειγμα, για το δικό μου το Υπουργείο, οι καθαρίστριες στη Θεσσαλονίκη του Υπουργείου Οικονομικών δεν έχουν πληρωθεί, ενώ έχουν πληρωθεί οι καθαρίστριες που είναι στην Αθήνα και σε άλλες πόλεις. Όλα αυτά τα προβλήματα θα θεραπευθούν με το νέο θεσμικό πλαίσιο για το δημόσιο λογιστικό που ολοκληρώνεται με τις διατάξεις του παρόντος νομοσχεδίου.

Να πω δύο-τρία πράγματα για την εθελούσια αποκάλυψη και για την προώθηση ηλεκτρονικών συναλλαγών. Αυτά είναι τα νομοσχέδια που έρχονται να συμπληρώσουν τη δική μας στρατηγική για να μπορεί να αλλάξει το μίγμα της πολιτικής που θέλαμε.

Όπως σας είπα και στην ομιλία μου την προηγούμενη εβδομάδα, έχουμε κάνει την αυτοκριτική μας. Ήταν πιο δύσκολο από ό,τι νομίζαμε, όπως έχουμε ομολογήσει, να πιάσουμε τη μεγάλη φοροδιαφυγή. Όμως, νομίζω ότι κάνουμε σταθερά βήματα σε αυτή την κατεύθυνση.

Είναι πολύ σημαντική η οικειοθελής αποκάλυψη, το VDI. Μπορεί να είναι μέχρι το 60% η φορολογία. Δεν είναι 60%, όπως έχω ακούσει διάφορους να λένε όσο ήμουν εδώ. Νομίζω ότι είναι μία τελευταία ευκαιρία για τον κόσμο να φέρει λεφτά πίσω. Πρέπει να ξέρουν αυτοί οι άνθρωποι ότι έχουμε επεξεργαστεί πολύ καλά λογισμικά πια, για να επεξεργαζόμαστε πολλές υποθέσεις την ημέρα, όχι λίγες υποθέσεις ανά μήνα. Άρα νομίζω ότι «υπάρχει και το καρότο και το μαστίγιο» για αυτούς τους ανθρώπους που έχουν κάνει φοροδιαφυγή.

Δεν επιτρέπουμε ελαφρύνσεις, εκτός από τη φοροδιαφυγή. Είναι σωστό να βρούμε μία σωστή ισορροπία σε όλα αυτά τα μέτρα για να πάρουμε κάποια χρήματα, αλλά οι έντιμοι που είχαν αφήσει τα λεφτά τους εδώ, να μη νιώθουν κορόιδα. Ο κάθε νόμος που επηρεάζει την εθελούσια αποκάλυψη έχει αυτό το πρόβλημα.

Τώρα, αν την πλάστιγγα την κάναμε ακριβώς εκεί που πρέπει, υπάρχει πάντα συζήτηση και μπορεί να μην το κάναμε. Όμως, η ουσία του προβλήματος είναι ότι δεν θέλουμε αμνηστία, δεν θέλουμε να βραβεύσουμε αυτούς που έβγαλαν τα λεφτά τους. Πρέπει να πληρώσουν ό,τι θα πλήρωναν αν είχαν αφήσει τα λεφτά τους μέσα. Όμως, κόβουμε ιδιαίτερα αυστηρές ποινές για να μπορούμε να κερδίσουμε και κάποια χρήματα, και με το «μαστίγιο» ότι οι ελεγκτικοί μηχανισμοί είναι σε θέση να μπορούν να απειλήσουν τους ανθρώπους που θα αποφασίσουν να μην πάρουν αυτή την ευκαιρία στο μέλλον.

Για τις κάρτες να πω ότι είναι και αυτό μία καινούργια παρέμβαση που χτίζει πάνω στην αυξημένη χρήση, που έχουμε έτσι και αλλιώς, των ηλεκτρονικών μέσων πληρωμής τα τελευταία χρόνια. Νομίζω ότι είναι μια πολύ σημαντική πρωτοβουλία.

Σας θυμίζω ότι και τα δύο αυτά μέτρα είναι αυτό που αποκαλούν οι θεσμοί μη παραμετρικά μέτρα, δηλαδή δεν συμμετέχουν στο χτίσιμο να πιάσει κάποιος τους δημοσιονομικούς στόχους για το 2018 ή το 2018 και πιο πέρα. Αυτό είναι το κακό νέο. Το καλό νέο είναι πως ό,τι κερδίζεις από αυτές τις παρεμβάσεις, είναι δικά σου χρήματα.

Έχουμε αποδείξει σε αυτή την Κυβέρνηση ότι εμείς θα τεντώσουμε όσο μπορούμε τα όρια της επιτήρησης για το καλό του ελληνικού λαού και για να διορθώσουμε τις αδικίες που έχουν γίνει στο παρελθόν. Αυτή είναι η υπόσχεση που έδωσε ο ΣΥΡΙΖΑ. Αυτή είναι η υπόσχεση που θα συνεχίζει να την τηρεί.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό ο Υπουργός Οικονομικών κ. Ευκλείδης Τσακαλώτος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.276-281)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος.

Θα ακολουθήσουν δύο Βουλευτές. Μετά θα μιλήσει η κ. Παπανάτσιου και ο κ. Μουζάλας για να υποστηρίξουν τροπολογίες. Θα συνεχίσουμε μετά από τους Υπουργούς με ομιλητές.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, πάντοτε μας εκπλήσσετε, δυσάρεστα όμως.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Όχι πάντα. Υπερβολές!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Πάντοτε, δυσάρεστα.

Τι καταιγισμός τροπολογιών είναι αυτός; Μάλιστα τροπολογίες Υπουργείου, που αύριο έχει νομοσχέδιο. Το φέρνει σήμερα με τη διαδικασία του κατεπείγοντος και αυτή είναι εκπρόθεσμη τροπολογία. Γιατί δεν τις φέρνετε στην αυριανή συζήτηση τις τροπολογίες αυτές για το πώς θα ρυθμιστούν οι εταιρείες πετρελαιοειδών, οι επιθεωρητές ενέργειας, αφού αύριο θα συζητήσουμε νομοσχέδιο του Υπουργείο Ενέργειας, Περιβάλλοντος και Χωροταξίας; Γιατί σήμερα όλες αυτές τις τροπολογίες; Γιατί ενώ έχει ξεκινήσει η συνεδρίαση, έρχονται και άλλες τροπολογίες άσχετες με τα θέματα που συζητάμε;

Από αυτήν την άποψη υπάρχουν μία σειρά ζητήματα πολύ σοβαρά σε αυτές τις τροπολογίες, κύριε Υπουργέ. Να ξεκινήσω από την τροπολογία με αριθμό 850, την τελευταία που κατατέθηκε, για τα Ελληνικά Αμυντικά Συστήματα. Γιατί το κάνετε αυτό; Γιατί πουλάτε τα περιουσιακά στοιχεία της ΕΑΣ; Για να την εξυγιάνετε ή για να συρρικνώσετε τις δραστηριότητές της;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Για να πληρωθούν οι εργαζόμενοι.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Αφήστε το πρόσχημα «να πληρωθούν οι εργαζόμενοι», τώρα.

Συρρικνώνετε, λοιπόν, τη δραστηριότητα της εταιρείας, πουλάτε περιουσιακά στοιχεία με πρόσχημα να πληρωθούν οι εργαζόμενοι; Μα, τόσα κονδύλια δαπανάτε. Πήρατε και τα εύσημα από τον Ομπάμα ότι δαπανάει η Ελλάδα το 2% για «αμυντικές» δαπάνες. Γιατί από αυτό το 2% -που είναι τεράστιο ποσό- δεν δίνετε για να πληρωθούν οι εργαζόμενοι, να αναβαθμιστούν τα Ελληνικά Αμυντικά Συστήματα, αλλά τα συρρικνώνετε και πουλάτε; Ποιος είναι ο αγοραστής και γιατί του το δίνετε καθαρό το οικόπεδο; Ποιος ενδιαφέρθηκε; Για ποιο σκοπό ενδιαφέρεται να επενδύσει; Εμείς λέμε καθαρά ότι αυτή η τροπολογία είναι καταδικαστέα τροπολογία.

Αντί, λοιπόν, να αναβαθμιστούν τα ΕΑΣ, να μπορέσουν να παίξουν έναν ρόλο, εσείς στα πλαίσια της πολιτικής της Ευρωπαϊκής Ένωσης και του τεράστιου ανταγωνισμού που μπορεί να υπάρχει με μεγάλες εταιρείες παραγωγής οπλικών συστημάτων, τα υποβαθμίζετε, τα συρρικνώνετε και στο τέλος θα πάνε για λουκέτο με τη διαδικασία αυτή.

Άρα εμάς η γνώμη μας είναι ότι από την τροπολογία με αριθμό 850 πρέπει να αποσύρετε την παράγραφο 2 του άρθρου 1 της τροπολογίας, που μιλάει για εκποίηση περιουσιακών στοιχείων των Ελληνικών Αμυντικών Συστημάτων. Το ένα είναι αυτό.

Δεύτερο ζήτημα: Τροπολογία με αριθμό 849. Γιατί της δίνετε αναδρομική ισχύ; Εμείς δεν μπορούμε να καταλάβουμε τι θέλετε να ρυθμίσετε με αυτή την τροπολογία. Της δίνετε μάλιστα και αναδρομική ισχύ για το αν θα συμψηφίζονται ή όχι οι ζημιές από 1-1-2014; Γιατί αυτή η αναδρομική ισχύς και να μην είναι από τώρα που ψηφίζεται, εάν είναι επ’ ωφελεία; Τι θέλετε να κάνετε; Γιατί δεν βγαίνει νόημα από τη διατύπωση που έχετε κάνει στη συγκεκριμένη τροπολογία και πολύ περισσότερο γεννά ερωτηματικά γιατί από 1-1-2014 να έχει αναδρομική ισχύ.

Το ίδιο ζήτημα έχουμε με την τροπολογία η οποία είναι –πώς να το πω;- προκλητική. Είναι η τροπολογία για τον ΕΟΤ που μπορεί να συνάπτει απευθείας συμβάσεις. Από πού και ως πού; Γιατί δεν μας φτάνει η περίοδος για να διαφημιστεί ο ελληνικός τουρισμός; Ας είχε κάνει νωρίτερα τους σχεδιασμούς. Γιατί, λοιπόν, από το παράθυρο να μπορεί ο ΕΟΤ να κάνει απευθείας συμβάσεις και προμήθειες για το διαφημιστικό πακέτο, όταν είναι τεράστια κονδύλια αυτά; Αυτή είναι η διαφάνεια; Αυτή είναι η πάταξη της διαφθοράς και της διαπλοκής; Ή δημιουργούμε νέα στρώματα διαπλοκής στο όνομα του επείγοντος χαρακτήρα και πάτε όλα και τα περνάτε με απευθείας αναθέσεις και στον ΕΟΤ; Παλαιότερα ήταν για τους πρόσφυγες και μετανάστες, τώρα για τον ΕΟΤ και η ζωή συνεχίζεται, το ίδιο βιολί.

Από αυτή την άποψη, εμείς λέμε καθαρά ότι το συγκεκριμένο νομοσχέδιο έχει χαρακτηριστικά πολύ συγκεκριμένα, κύριε Υπουργέ. Είναι στο πλαίσιο της δεύτερης αξιολόγησης και είναι εξόχως αντιλαϊκό νομοσχέδιο -εξόχως αντιλαϊκό!- και για την πτωχευτική διαδικασία. Γιατί, επίσης, τι κάνετε; Βάζετε τις τράπεζες θεματοφύλακα της όλης πτωχευτικής διαδικασίας, αυτές θα μπορέσουν να εξασφαλίσουν ένα μεγαλύτερο κομμάτι των πτωχευμένων επιχειρήσεων και διευκολύνετε έτσι τις εξαγορές και τις συγχωνεύσεις.

Βεβαίως, καμμία διασφάλιση για τους εργαζόμενους αυτών των επιχειρήσεων, που είναι υπό πτώχευση, να πληρωθούν τα δεδουλευμένα τους, γιατί πρώτα πάνε οι τράπεζες και αρπάζουν και μετά το κράτος και άμα περισσέψει, θα πάνε και στους εργαζόμενους. Άρα λοιπόν, ένα ζήτημα είναι αυτό.

Δεύτερο ζήτημα. Πανηγυρίζατε λίγο πριν για την εθελοντική συμμόρφωση αυτών που κάνουν φοροδιαφυγή. Αντί, λοιπόν, εδώ πέρα να προσπαθήσετε να κατάσχετε τα περιουσιακά τους στοιχεία, τους επιβραβεύετε και από πάνω.

Βεβαίως, δεν θέλω να μιλήσω για τη Χρυσή Αυγή, που είδε μαυραγορίτες εκεί πέρα και έσπευσε να υποστηρίξει αυτούς τους σύγχρονους μαυραγορίτες. Πλήρη αμνήστευση και πλήρη νομιμοποίηση των παράνομων εσόδων που έχουν και εσείς τώρα πανηγυρίζετε, γιατί θα πληρώσουν τον φόρο που τους αναλογεί εάν τα είχαν δηλώσει; Κι όλα αυτά τα χρόνια, δηλαδή, δεν κέρδισαν; Ουσιαστικά αμνήστευση δεν είναι αυτό το πράγμα για περιπτώσεις φοροδιαφυγής, λαθρεμπορίου, ξεπλύματος μαύρου χρήματος και όλα τα υπόλοιπα; Σε αυτούς δίνετε αμνηστία, επί της ουσίας;

Τρίτη πλευρά. Το πλαστικό χρήμα ποιους εξυπηρετεί; Θα πατάξει τη φοροδιαφυγή; Πιάστε τα μεγάλα ψάρια, τα οποία κάνουν τις τριγωνικές συναλλαγές, που έχουν χρήματα στους φορολογικούς παραδείσους, φορολογείστε το μεγάλο κεφάλαιο και αφήστε τη λιανομαρίδα την οποία πάτε να τσακίσετε. Γιατί επί της ουσίας συγκέντρωση στην αγορά δεν θα γίνει με αυτό το πράγμα; Γιατί ένας μικρός με τις προμήθειες που παίρνουν οι τράπεζες, δεν μπορεί να βάλει τα POS. Γιατί δεν μειώνετε τις προμήθειες στις τράπεζες; Βάλτε ρητά ότι για ορισμένες κατηγορίες, μέχρι ένα πλαφόν, καταργείται η προμήθεια στις τράπεζες. Γιατί δεν το λέτε αυτό; Να είναι για αυτούς οι οποίοι έχουν το ψιλικατζίδικο, το περίπτερο, τον φούρνο, το μπακάλικο να μην πληρώνουν προμήθειες. Άμα, λοιπόν, έχουν ένα ποσοστό κέρδους 5%-6% ή και ζημιά και τους βάζετε και να πληρώνουν και προμήθεια από πάνω στις τράπεζες για αυτές τις συναλλαγές, δεν κάνουμε τίποτα. Από την άλλη μεριά, κρατάτε δεσμευμένα τα χρήματα μέσα στις τράπεζες για να μπορούν να τα αξιοποιήσουν όπως θέλουν.

Άρα και με το πλαστικό χρήμα συγκέντρωση στην αγορά θέλετε να κάνετε, να πεταχτούν βίαια αυτοί οι οποίοι δεν αντέχουν και δεν θα μπορούν να αντέχουν. Γιατί, βεβαίως, τα μεγάλα σουπερμάρκετ, τα πολυκαταστήματα και όλα αυτά δεν έχουν κανένα απολύτως πρόβλημα και κλείνουν και ειδικές συμφωνίες με τις τράπεζες για τη λογική της προμήθειας. Ο μικρός, όμως, δεν έχει αυτή τη δυνατότητα να το κάνει. Βάλτε το, λοιπόν, ρητά ότι απαλλάσσεται από έναν τζίρο και κάτω η προμήθεια στην τράπεζα, για να στηρίξετε τον επαγγελματία, τον αυτοαπασχολούμενο, το μπακάλικο της γειτονιάς. Τα σουπερμάρκετ μπορούν να το κάνουν μόνα τους, γιατί είναι ελεύθερα να καθορίσουν τι προμήθεια θα πληρώσουν, ο επαγγελματίας, όμως, δεν μπορεί αυτό το πράγμα. Άρα για ποιον δουλεύετε τώρα; Για τις πολυεθνικές, τα πολυκαταστήματα και τις τράπεζες. Θα είναι ένα ακόμη μεγαλύτερο πλήγμα για τους επαγγελματίες και τους αυτοαπασχολούμενους. Από αυτήν την άποψη, εμείς το λέμε.

Και το τελευταίο ζήτημα το οποίο θέλαμε να θίξουμε εδώ πέρα - και ολοκληρώνω, κύριε Πρόεδρε - είναι το ζήτημα με τα καζίνα. Βεβαίως έχετε βαλθεί να κάνετε τη χώρα καζίνο παντού, καζίνο και στο Ελληνικό για να είναι ελκυστική η επένδυση, καζίνο και στην Πάρνηθα η μεταφορά.

Εμάς δεν μας απασχολεί αυτό. Εμείς λέμε ότι πρέπει να καταργηθεί αυτή η δραστηριότητα, γιατί είναι παρασιτική δραστηριότητα. Αυτό το οποίο πρέπει να γίνει σε αυτή τη φάση, κι εμείς αυτό θέλουμε να θίξουμε, είναι ότι πρέπει να διασφαλιστούν οι εργαζόμενοι, μέχρι να μπορέσουν να απασχοληθούν σε άλλες δραστηριότητες. Και επιμένουμε στην κατάργηση αυτού του παρασιτισμού και όχι στη γενίκευσή του. Τουλάχιστον φροντίστε να διασφαλιστούν οι εργαζόμενοι στα καζίνα και οι ανάγκες οι οποίες έχουν.

Με αυτά, κύριε Πρόεδρε, κλείνω. Είπαμε και στην αρχή ότι επί της αρχής δεν το ψηφίσαμε και τα περισσότερα άρθρα θα τα καταψηφίσουμε. Σε ορισμένα θα διαφοροποιήσουμε τη στάση μας, ανάλογα με τις ιδιαίτερες συνθήκες.

Θα ήθελα, όμως, πραγματικά για την τροπολογία, κυρία Υπουργέ, να μας εξηγήσετε γιατί έχει αναδρομική ισχύ και να αποσυρθεί η παράγραφος 2 του άρθρου 1 της τροπολογίας για τα ΕΑΣ, γιατί πρόκειται για σκάνδαλο ξεπουλήματος περιουσιακών στοιχείων των Ελληνικών Αμυντικών Συστημάτων.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καραθανασόπουλο.

Τον λόγο έχει η κ. Βαγιωνάκη Ευαγγελία από τον ΣΥΡΙΖΑ. Θα ακολουθήσει η κ. Βούλτεψη και μετά θα πάρει τον λόγο, όπως προείπα, η κ. Παπανάτσιου και ο κ. Μουζάλας για να υποστηρίξουν τροπολογίες.

Ορίστε, κυρία Βαγιωνάκη.

**ΕΥΑΓΓΕΛΙΑ ΒΑΓΙΩΝΑΚΗ:** Κυρίες και κύριοι συνάδελφοι, το νομοσχέδιο που συζητάμε σήμερα έρχεται να καλύψει μια σειρά από ζητήματα με έναν κοινό παρονομαστή: την απλούστευση των διαδικασιών, τη διαφάνεια και τη δημιουργία όρων ισότητας στην πρόσβαση της δικαιοσύνης, στην υπαγωγή στο Πτωχευτικό Δίκαιο και στη δίκαιη κατανομή των φορολογικών βαρών.

Η αναμόρφωση του Πτωχευτικού Δικαίου θα έπρεπε να έχει γίνει εδώ και πολύ καιρό.Ξέρουμε ότι η εκκαθάριση κεφαλαίου είναι δυστυχώς, μια άλλη όψη της κρίσης, καθώς όπως έχουμε διαπιστώσει όλοι τα τελευταία χρόνια, η πτώση της ζήτησης οδήγησε στην πτώχευση πολλές, ειδικά μικρές επιχειρήσεις.

Το νομοσχέδιο έρχεται να καλύψει ένα πολύ σημαντικό κενό, δίνοντας τη δυνατότητα δεύτερης ευκαιρίας σε επιχειρηματίες που χρεοκοπούν. Διασφαλίζει ότι οι επιχειρηματίες αυτοί θα μπορούν να επανέλθουν στην αγορά, εφόσον επιδεικνύουν καλή πίστη κατά την κήρυξη της πτώχευσης και η πτώχευση δεν οφείλεται σε δόλιες ενέργειες. Μετά την παρέλευση δύο ετών, ο επιχειρηματίας μπορεί να πετύχει απόφαση που θα τον απαλλάσσει ακόμα και πλήρως από το υπόλοιπο των απαιτήσεων των πιστωτών και μπορεί επομένως, να υπάρξει επανέναρξη των επιχειρηματικών του δραστηριοτήτων, δίνοντάς του μια δεύτερη ευκαιρία.

Είναι επίσης, σημαντικό ότι συντομεύονται και απλουστεύονται οι διαδικασίες για την υπαγωγή σε πτώχευση, καθώς ο οφειλέτης θα μπορεί να καταθέτει σχέδιο εξυγίανσης της εταιρείας του, είτε ταυτόχρονα με την κατάθεση της αίτησης είτε το αργότερο εντός τριών μηνών. Θετική επίσης, είναι η μείωση των παραβόλων, όπως τονίστηκε και κατά την ακρόαση των φορέων.

Θα ήθελα δε να ξεχωρίσω και να χαιρετίσω ως μέλος της απελθούσας διακομματικής επιτροπής για τη διεκδίκηση των γερμανικών αποζημιώσεων, τη θετική ρύθμιση του άρθρου 33 που αφορά την κατάργηση της υποχρέωσης καταβολής δικαστικού ενσήμου αναγνωριστικών οφειλών, κάτι που αποτελούσε πάγιο αίτημα των φορέων διεκδίκησης των γερμανικών οφειλών, όπως και της επιτροπής, στην ενδελεχή μελέτη της οποίας στηρίχθηκε το συγκεκριμένο άρθρο, σύμφωνα με την αιτιολογική έκθεση του νομοσχεδίου.

Κατά τη συζήτηση στην Επιτροπή Οικονομικών, υπήρξαν ενστάσεις για την αύξηση του λεγόμενου «αναβαλοσήμου». Εγώ δεν είμαι δικηγόρος, ωστόσο γνωρίζω - και νομίζω, το γνωρίζουν όλοι αυτό - ότι γίνεται κατάχρηση αναβολών, με επακόλουθη συνέπεια την καθυστέρηση της απονομής δικαιοσύνης. Επομένως, εδώ κάτι πρέπει να γίνει. Και ένα αποτρεπτικό μέτρο, κατά τη γνώμη μου, είναι και η αύξηση του «αναβαλοσήμου».

Θα έλθω στο δεύτερο μέρος του πολυνομοσχεδίου, που αφορά αρμοδιότητα του Υπουργείου Οικονομικών. Η Κυβέρνησή μας έχει ένα διαρκές ανοικτό μέτωπο με τη διαφθορά και τη φοροδιαφυγή. Η προσέγγισή μας έχει δύο σκέλη: την ενίσχυση των ελεγκτικών μηχανισμών και την πάταξη της φοροδιαφυγής, παράλληλα με την προσπάθεια η σταθερή δημοσιονομική τροχιά της χώρας να συνεπάγεται και την κοινωνική ανταποδοτικότητα των φορολογικών εσόδων. Αυτό ακριβώς έγινε πρόσφατα με την απόδοση ενός μικρού μέρους αυτών που οφείλει η πολιτεία στους πλέον αδύναμους, όπως αυτό γίνεται και σήμερα με την τροπολογία που αφορά τον ΦΠΑ στα νησιά.

Με τη δυνατότητα αποκάλυψης αδήλωτων εισοδημάτων, εξασφαλίζεται μια διαδικασία που μπορεί να οδηγήσει σε αύξηση των δημόσιων εσόδων, με την παράλληλη διασφάλιση του δημόσιου συμφέροντος, αφού ο κύριος φόρος καταβάλλεται στο ακέραιο και με το παραπάνω. Παρά το ότι η διάταξη έχει εθελοντικό χαρακτήρα, χρειάζεται να σημειώσουμε ότι για το ευρύτερο πλαίσιο της αντιμετώπισης των αδήλωτων εισοδημάτων, έχουν γίνει και είναι σε εξέλιξη βήματα για την αποκάλυψή τους. Η συμφωνία για την αυτόματη ανταλλαγή πληροφοριών με περισσότερες από εκατό χώρες του ΟΟΣΑ, από τη χώρα προέλευσης των εισοδημάτων ή περιουσιακών στοιχείων, στη χώρα της φορολογικής κατοικίας, κάτι που θα γίνει μέσα στο 2017, θα βοηθήσει το έργο των ελεγκτικών μηχανισμών. Είναι, λοιπόν, μια τελευταία ευκαιρία οι κάτοχοι αδήλωτων εισοδημάτων να επιλέξουν οι ίδιοι την αποκάλυψή τους.

Στην ανάγκη να χτιστεί ένα συνολικό πλαίσιο για την αντιμετώπιση της φοροδιαφυγής, απαντούν και οι προβλέψεις για το ηλεκτρονικό χρήμα. Όσο περισσότερο κατορθώνουμε να έχουμε διαφανείς συναλλαγές - και άρα να μειώνονται τα περιθώρια για απόκρυψη εισοδημάτων -, τόσο πιο σταθερή και δίκαιη θα είναι η φορολογική πολιτική.Πραγματική διαφάνεια στις συναλλαγές σημαίνει δικαιότερη κατανομή των βαρών και περισσότερες δυνατότητες να γίνουν παρεμβάσεις προς όφελος αυτών που τις έχουν ανάγκη.

Η μείωση του ορίου στα 500 ευρώ για την αναγκαστική εκτέλεση ηλεκτρονικών συναλλαγών, η ελάχιστη δαπάνη με ηλεκτρονικά μέσα πληρωμής για το κτίσιμο αφορολόγητου κλιμακωτά ανάλογα με το εισόδημα και η υποχρεωτική χρήση μέσων ηλεκτρονικής πληρωμής για ορισμένες κατηγορίες επιχειρηματιών συνιστούν παρεμβάσεις που η πραγματικότητα της καθημερινότητας έχει αποδείξει πως είναι εφαρμόσιμες.

Πολλοί συνάδελφοι της Αντιπολίτευσης μάς κατηγορούν για ατολμία στα μέτρα για το πλαστικό χρήμα. Αφού επισημάνω ότι ξεκινάμε σήμερα αυτό που οι ίδιοι τόσα χρόνια δεν εφάρμοσαν, θέλω να υπογραμμίσω ότι κάνουμε μια αρχή πάνω στην οποία μπορούμε να χτίσουμε και να προχωρήσουμε παραπέρα. Εξάλλου, έπεται ο εξωδικαστικός συμβιβασμός, ο οποίος πιστεύω θα συμβάλει και αυτός στη λύση ενός υπαρκτού προβλήματος.

Τέλος, στο θέμα αυτό θα ήθελα να υποστηρίξω τις εξαιρέσεις από την υποχρέωση χρήσης του πλαστικού χρήματος, αλλά είδα ότι έγιναν αποδεκτές. Θα ήθελα όμως, κυρία Υπουργέ, με την παρουσία σας, εάν γίνεται να συμπεριληφθούν και στις εξαιρέσεις τα μικρά χωριά που δεν έχουν ίντερνετ.

Πριν κατέβω από αυτό το Βήμα θα ήθελα να σταθώ σε δύο επιμέρους μέτρα που νομίζω ότι αξίζουν ειδικής αναφοράς. Το πρώτο είναι η υποχρεωτική καταβολή της μισθοδοσίας μέσω τραπέζης. Μια τέτοια πρόβλεψη ικανοποιεί ένα αίτημα του κόσμου της εργασίας και έχει επισημανθεί από μια σειρά φορείς και μελέτες ως αναγκαία. Πλέον οι εργαζόμενοι θα μπορούν να είναι περισσότερο διασφαλισμένοι απέναντι στις καθυστερήσεις πληρωμών και στις διεκδικήσεις των δεδουλευμένων τους.

Το δεύτερο αφορά τη ρύθμιση για τη βραχυπρόθεσμη μίσθωση ακινήτων. Αναφέρομαι στο άρθρο 112. Με τη διάταξη αυτήν επιχειρείται η διαμόρφωση ενός κανονιστικού πλαισίου και αφορά την παρακολούθηση και τον έλεγχο της εκμίσθωσης ακινήτων είτε μέσω διαδικτύου είτε άλλου μέσου. Το θέμα αυτό απασχόλησε πολύ, ιδιαίτερα τις τουριστικές περιοχές και τους φορείς του τουρισμού. Βέβαια είναι σωστό το ότι μπαίνουν και εδώ κανόνες.

Κυρίες και κύριοι συνάδελφοι, θεωρώ ότι με τη ψήφιση του σημερινού νομοθετήματος γίνεται ένα θετικό βήμα, για την υλοποίηση, όμως, του οποίου πρέπει να τρέξουμε, προκειμένου να εκδοθούν όλες οι κανονιστικές πράξεις που πρέπει να εκδοθούν για να μπορεί να εφαρμοστεί στην πράξη.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Τον λόγο έχει η κ. Βούλτεψη από τη Νέα Δημοκρατία.

**ΣΟΦΙΑ ΒΟΥΛΤΕΨΗ:** Ευχαριστώ, κύριε Πρόεδρε.

Αυτές τις μέρες και στο Κοινοβούλιο και στον δημόσιο διάλογο περίσσεψε η υποκρισία και οι ύβρεις. Ειδικά όσον αφορά το θέμα του ΦΠΑ στα νησιά, θα έλεγα ότι είναι ένα μέτρο άνευρο, διότι δεν έπρεπε να υπάρχει αυξημένος ΦΠΑ στα νησιά και δεν έπρεπε ποτέ να έχει επιβληθεί. Αυτήν τη στιγμή έρχεται με μέτρο μεσοβέζικο ως αναστολή και όχι ως κατάργηση. Βέβαια ακούσαμε και άλλες υποσχέσεις προς τα νησιά μας. Αυτό μας θυμίζει λίγο το «να σε κάψω Γιάννη, να σε αλείψω λάδι».

Έχουν καταστραφεί τα νησιά με τον καταστροφικό τρόπο με τον οποίο η Κυβέρνηση έχει διαχειριστεί το μεταναστευτικό. Έχει καταστραφεί πλήρως η οικονομία των νησιών και τώρα ερχόμαστε να νομοθετήσουμε ένα προσωρινό μέτρο, που μάλιστα δεν περιλαμβάνει και όλα τα νησιά.

Παράλληλα με ανακοινώσεις, non papers και δηλώσεις στελεχών –σήμερα ακούσαμε τον κ. Τζανακόπουλο - η Κυβέρνηση των ΣΥΡΙΖΑ - ΑΝΕΛ ζητά συνεχώς να μάθει για ποιον λόγο στην ονομαστική ψηφοφορία η Νέα Δημοκρατία ψήφισε «παρών».

Κυρίες και κύριοι συνάδελφοι, η Νέα Δημοκρατία είχε δηλώσει ότι θα υπερψηφίσει τη διάταξη, όσο αναφορά και τον ΦΠΑ και το βοήθημα προς τους συνταξιούχους, παρά τις διαφωνίες της και τη βεβαιότητα ότι από τη μια τσέπη η Κυβέρνηση θα τα βγάλει και στην άλλη θα τα βάλει κατευθείαν από την 1η Ιανουαρίου του 2017.

Για ποιον λόγο, λοιπόν, χρειαζόταν μια ονομαστική ψηφοφορία; Αυτή δεν έγινε για τους συνταξιούχους. Έγινε επειδή οι κύριοι Τσίπρας και Καμμένος ήθελαν να μετατρέψουν την ονομαστική ψηφοφορία σε ψήφο εμπιστοσύνης προς την Κυβέρνησή τους. Και μην μας πείτε ότι ήθελε να πάει δυναμωμένος στην κ. Μέρκελ, διότι έτσι και αλλιώς θα είχε το αποτέλεσμα μιας ψηφοφορίας. Ήθελε απλώς ο κ. Τσίπρας να λάβει την ψήφο εμπιστοσύνης από την Αντιπολίτευση για να την εξουδετερώσει πολιτικά, να την καθυποτάξει, να την εκμηδενίσει και να την φιμώσει για το μέλλον. Χαρακτηριστική είναι η αποστροφή ενός non paper, όπου έλεγε ότι αν η Αντιπολίτευση ψηφίσει δεν θα πρέπει να τολμήσει στην συνέχεια να επιστρέψει στην καταστροφολογία. Δηλαδή, ήθελε να φιμώσει καθαρά την Αντιπολίτευση την οποία αποκαλούσε και αποκαλεί «Πέμπτη Φάλαγγα» και τον αρχηγό της «Εφιάλτη». Κάτι μας θυμίζει από το παρελθόν όλο αυτό.

Ο ΣΥΡΙΖΑ δεν ψήφισε ούτε το κοινωνικό μέρισμα, ούτε την αναστολή πλειστηριασμών πρώτης κατοικίας, ούτε τη μεταφορά μαθητών στα σχολεία, ούτε τις εξαιρέσεις από τις μειώσεις συντάξεων για τους αναπήρους, ούτε τις νομοτεχνικές βελτιώσεις για να πληρωθούν οι υπερωρίες εργαζομένων, ούτε παροχή ασφαλιστικής και φορολογικής ενημερότητας στο «Ντυνάν» και στα ΕΑΣ. Σήμερα φέρνετε τροπολογία και λέτε ότι το κάνετε για να πληρωθούν οι εργαζόμενοι εκεί, αλλά όταν είχε έρθει ανάλογη διάταξη επί της δικής μας κυβέρνησης μιλούσατε για κοινοβουλευτικά πραξικοπήματα. Είχατε φτάσει στο σημείο να μην ψηφίσετε ούτε τη διάταξη - επειδή ήταν τροπολογία ΠΝΠ - για τη συνέχιση λειτουργίας του Φιλοτελικού Ταχυδρομικού Μουσείου. Ο ΣΥΡΙΖΑ μιλούσε, όταν αναφερόταν στο κοινωνικό μέρισμα για ψίχουλα για τους ιθαγενείς, ξεροκόμματο περιφρόνησης, πράξη βαθιά ανήθικη, θεσμοθέτηση της επαιτείας, που αποκαλούσε το πλεόνασμα, πλεόνασμα σε υποκλίσεις μπροστά στην κ. Μέρκελ, ψευτογενές πλεόνασμα, λογιστικά της συμφοράς, πλεόνασμα δυστυχίας, αίματος θράσους και απάτης. Αυτά λέγατε. Πόσα ωραία λόγια, πόσες καινούργιες λέξεις, πόσα σχήματα λόγου χρησιμοποιήσατε στο παρελθόν, για καταστροφή, για εξαθλίωση. Το κοινωνικό μέρισμα και το πλεόνασμα το είχατε αποκαλέσει βαρόμετρο των πόνων του ελληνικού λαού και προϊόν απάτης.

Δικαιολογηθήκατε βέβαια. Και ο κ. Τσίπρας είπε απ’ αυτό εδώ το Βήμα ότι η δική μας κυβέρνηση έκοψε έντοκα γραμμάτια του δημοσίου για να δώσει εκείνο το κοινωνικό μέρισμα. Η αλήθεια είναι ότι μόνο μέσα στο 2016 αυτή η Κυβέρνηση των ΣΥΡΙΖΑ - ΑΝΕΛ έχει κόψει έντοκα γραμμάτια του δημοσίου αξίας 23 δισεκατομμυρίων ευρώ. Έχετε εκδώσει, μόνο αυτούς τους τρεις τελευταίους μήνες, έντοκα γραμμάτια 6,3 δισεκατομμύρια. Αυτά βέβαια είναι για τις ανάγκες του κράτους. Εσείς όμως λέγατε ότι εμείς τα κόψαμε για να δώσουμε το κοινωνικό μέρισμα.

Πείτε μου ποιος θα πληρώσει αυτό το βραχυπρόθεσμο πανάκριβο δανεισμό; Όχι βέβαια εσείς, αλλά οι συνταξιούχοι που λέτε ότι ευεργετείτε. Βέβαια συνεχίζετε και τις ύβρεις. Λέτε ότι εμείς ως Νέα Δημοκρατία δώσαμε τα διαπιστευτήριά μας στους δανειστές.

Ο κ. Παππάς, αυτός το αγλάισμα της διαστροφής, αυτό το χαλκείο της προπαγάνδας είπε σήμερα ότι η Νέα Δημοκρατία είναι αποκούμπι του Σόιμπλε. Έκανε νέα διαστροφή και είπε ότι ο λαός δικαιούται να μας αποκαλεί «Εφιάλτες». Μόνο που ο λαός βλέπει εσάς στους χειρότερους εφιάλτες του πια. Εσείς, ο κ. Τσίπρας, είστε πλέον οι καλύτεροι Μερκελιστές. Από τα go back που ακούγαμε να λέει ο κ. Τσίπρας, ακούσαμε προχθές, στις 16 Δεκεμβρίου να λέει «ευχαριστώ ιδιαίτερα την Καγκελάριο». Σας θυμίζουν τίποτα αυτές οι ευχαριστίες προς την Καγκελάριο;

Επειδή λέτε κάτι για τηλεφωνήματα που δέχεται η Νέα Δημοκρατία και ο Πρόεδρός της εκ Γερμανίας, να σας πω ότι ο κ. Τσίπρας, αυτός ο μέγας αντιμερκελιστής, στο διάστημα της μέχρι τώρα πρωθυπουργίας του έχει συναντηθεί με την κ. Μέρκελ δεκαπέντε φορές και έχει μιλήσει μαζί της στο τηλέφωνο δεκαεφτά φορές. Άναψαν τα τηλέφωνα και κατηγορείτε εμάς για τηλέφωνα;

**ΓΕΡΑΣΙΜΟΣ ΜΠΑΛΑΟΥΡΑΣ:** Πρωθυπουργός είναι.

**ΣΟΦΙΑ ΒΟΥΛΤΕΨΗ:** Δεκαεφτά επικοινωνίες με την κ. Μέρκελ, για να είμαστε εμείς τα φερέφωνα του Σόιμπλε και της Μέρκελ, νομίζω ότι πάει πολύ.

Μάλιστα, σε μία περίπτωση, ερωτηθείς ο κ. Τσίπρας από τους δημοσιογράφους αν στη συνομιλία του με την κ. Μέρκελ έθεσε το θέμα της στάσης του κ. Σόιμπλε, ο κ. Τσίπρας είπε ότι το απέφυγε για λόγους ευγενείας. «Δεν είναι σωστό», είπε, «τώρα να αναφερόμαστε στον Υπουργό της, όταν μιλάμε με την Καγκελάριο. Δεν είναι σικ. Δεν έχει τακτ κάτι τέτοιο». Και κατηγορείτε εμάς.

Και κάτι ακόμη, όταν ο κ. Τσίπρας, μιλώντας στο κόμμα της Ευρωπαϊκής Αριστεράς, στο Βερολίνο, προχθές έλεγε «δεν πρόκειται ποτέ να παραδώσουμε τον λαό μας στους «yes men»», τι εννοούσε; Με αυτό το ποτέ, τι εννοούσε; Τσάβες; Κάστρο; Μαδούρο; Λούλα; Κάτι τέτοιο; Όταν ο κ. Παππάς λέει σήμερα ότι η Νέα Δημοκρατία δεν δικαιούται να μιλά, τι εννοεί; Τι σκοπούς έχετε; Προφανώς, δεν μπορείτε να τους πραγματοποιήσετε. Εδώ δεν είναι Λατινική Αμερική. Όμως, είστε λατινοαμερικανικού τύπου κόμμα.

Αφού, λοιπόν, με το συμπληρωματικό μνημόνιο ο κ. Τσακαλώτος έχει δώσει σαράντα μία δηλώσεις νομιμοφροσύνης - πάρτε και μετρήστε πόσες φορές λέει ότι «η Κυβέρνηση θα συμφωνήσει», «η Κυβέρνηση κατόπιν συμφωνίας με τους θεσμούς κ.λπ.» - αφού, λοιπόν, τα έχετε κάνει όλα αυτά, αφού χαρίσατε τη δημόσια περιουσία για έναν αιώνα στους δανειστές, έρχεστε και κατηγορείτε εμάς και βουτάτε κάθε φορά στα πιο βρώμικα νερά του πιο εφιαλτικού και διχαστικού παρελθόντος στη σύγχρονη ιστορία μας για να δικαιολογηθείτε.

Καταθέτω για τα Πρακτικά όλες αυτές τις ονομαστικές ψηφοφορίες που προκάλεσε ο ΣΥΡΙΖΑ και κάθε καταψήφιση ευεργετικών διατάξεων που έκανε, όταν ήταν στην αντιπολίτευση. Όλες τις δηλώσεις για το πλεόνασμα και το κοινωνικό μέρισμα του 2014 και – επειδή λίγο το αμφισβητήσατε - το χρονικό των συναντήσεων και των τηλεφωνικών επικοινωνιών του κ. Τσίπρα με την κ. Μέρκελ.

(Στο σημείο αυτό η Βουλευτής κ. Σοφία Βούλτεψη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Βούλτεψη.

Θα δώσουμε τον λόγο σε τρεις Υπουργούς, με πρώτη την κ. Παπανάτσιου για να τοποθετηθούν επί κάποιων τροπολογιών - αν κατάλαβα καλά, κυρία Παπανάτσιου - κι έπειτα ακολουθούν οι κύριοι Μουζάλας και Σαντορινιός.

Ορίστε, κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Θα ήθελα, κατ’ αρχάς να καλωσορίσω την απόφαση της Νέας Δημοκρατίας να υπερψηφίσει το άρθρο για την αναστολή της κατάργησης των μειωμένων συντελεστών ΦΠΑ στα νησιά. Η Νέα Δημοκρατία αντιλήφθηκε το λάθος της να ψηφίσει «παρών» στη χορήγησης της δέκατης τρίτης σύνταξης και τώρα κάνει το σωστό.

(Θόρυβος – διαμαρτυρίες από την πτέρυγα της Νέας Δημοκρατίας)

Ας δούμε λίγο την τροπολογία. Είναι η με γενικό αριθμό 837 και ειδικό 71, με την οποία η παράγραφος 4 του άρθρου 21 του ν.2859/2000 τροποποιείται ως εξής: Μέχρι 31-12-2017 για τα νησιά των νομών - εδώ θέλουμε να βάλουμε και μια νομοτεχνική βελτίωση - Λέσβου, Χίου, Σάμου, Δωδεκανήσων, πλην της Ρόδου και της Καρπάθου, οι συντελεστές του φόρου μειώνονται κατά 30%, εφ’ όσον πρόκειται για αγαθά τα οποία κατά τον χρόνο που ο φόρος γίνεται απαιτητός:

Πρώτον, βρίσκονται στα νησιά αυτά και παραδίδονται από υποκείμενο στον φόρο, που είναι εγκατεστημένο στα νησιά αυτά. Πωλούνται στα νησιά αυτά από υποκείμενο στον φόρο εγκατεστημένο σε οποιοδήποτε μέρος του εσωτερικού της χώρας, προς αγοραστή, υποκείμενο ή προς μη υποκείμενο στον φόρο, νομικό πρόσωπο, εγκατεστημένο στα νησιά αυτά. Αποστέλλονται ή μεταφέρονται προς υποκείμενο στον φόρο ή προς μη υποκείμενο στον φόρο νομικό πρόσωπο.

Να δούμε και τη νομοτεχνική βελτίωση. Στην τροπολογία με γενικό αριθμό 837 και ειδικό 71 της 19-12-2016 στην εσωτερική παράγραφο 4 του άρθρου 21 του ν.2859/2000 της παραγράφου 1 της προτεινόμενης διάταξης, μετά τη λέξη «νομών» προστίθεται η λέξη «Έβρου», δηλαδή συμπεριλαμβάνουμε και τη Σαμοθράκη, που είναι το νησί του Νομού Έβρου, στα νησιά στα οποία αναστέλλεται η κατάργηση του μειωμένου συντελεστή ΦΠΑ.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό η Υφυπουργός Οικονομικών, κ. Αικατερίνη Παπανάτσιουκαταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ.305)

ΑΛΛΑΓΗ ΣΕΛΙΔΑΣ

**ΕΜΜΑΝΟΥΗΛ ΚΟΝΣΟΛΑΣ:** Γιατί δεν προσθέτετε και την Κάρπαθο; Τι φταίει η Κάρπαθος;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Γιατί έχει ήδη εφαρμοστεί ο ΦΠΑ εκεί.

Λοιπόν, συνεχίζουμε.

**ΠΡΟΕΔΡΕΥΩΝ (Γεώργιος Λαμπρούλης):** Έχουμε και άλλες νομοτεχνικές, κυρία Υπουργέ;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Έχω άλλες δύο τροπολογίες. Στην μια τροπολογία...

**ΠΡΟΕΔΡΕΥΩΝ (Γεώργιος Λαμπρούλης):** Συγγνώμη που σας διακόπτω. Τις νομοτεχνικές...

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Όχι, όχι. Νομοτεχνική δεν έχω άλλη.

**ΠΡΟΕΔΡΕΥΩΝ (Γεώργιος Λαμπρούλης):** Όποιες νομοτεχνικές έχετε, και αυτές που ήδη ανακοινώσατε αλλά και αν προτίθεστε να ανακοινώσετε και άλλες, καταθέστε τις για τα Πρακτικά, για να κινούμε τη διαδικασία, ώστε να μοιραστούν και στους Βουλευτές.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Άλλη νομοτεχνική δεν υπάρχει.

Θα αναφερθώ στην τροπολογία με γενικό αριθμό 849 και ειδικό 81, στην οποία αναφέρθηκε και ο κ. Καραθανασόπουλος από το ΚΚΕ. Η συγκεκριμένη τροπολογία επαναδιατυπώνει και νομοτεχνικά βελτιώνει το υφιστάμενο άρθρο 27 του Κώδικα Φορολογίας Εισοδήματος. Ξεκινάει από την 1-1-2014, γιατί από την 1-1-2014 τέθηκε σε εφαρμογή ο ν.4172/2013, δηλαδή ο νέος Κώδικας Φορολογίας Εισοδήματος.

Στη συγκεκριμένη τροπολογία αναφέρεται ότι ζημιές που προκύπτουν στην αλλοδαπή από την άσκηση επιχειρηματικής δραστηριότητας μέσω μόνιμης εγκατάστασης δεν δύνανται να χρησιμοποιηθούν για τον υπολογισμό των κερδών του ίδιου φορολογικού έτους ούτε να συμψηφιστούν με μελλοντικά κέρδη με εξαίρεση, όμως, τις ζημιές από επιχειρηματική δραστηριότητας μέσω μόνιμης εγκατάστασης που προκύπτουν σε άλλη χώρα της Ευρωπαϊκής Ένωσης με την οποία η Ελλάδα έχει συνάψει σύμβαση αποφυγής διπλής φορολογίας, βάσει της οποίας τα κέρδη από επιχειρηματική δραστηριότητα δεν απαλλάσσονται. Αφορά, δηλαδή, μόνο τις χώρες της Ευρωπαϊκής Ένωσης.

Και στην τελευταία τροπολογία με γενικό αριθμό 846 και ειδικό 78 επιβάλλεται, λόγω έναρξης της ηλεκτρονικής υποβολής της δήλωσης για την καταβολή του φόρου πλοίων πρώτης κατηγορίας του ν.27/1975, σε αυτήν την περίπτωση και κατά την τελευταία ημέρα της επιβολής των φόρων των πλοίων, καθώς και για την ομαλή λειτουργία του TAXISnet κατά τη διαδικασία της ηλεκτρονικής υποβολής δίνεται η δυνατότητα να υποβάλλονται οι φορολογικές δηλώσεις οποιαδήποτε στιγμή και η καταβολή του φόρου να γίνεται μέχρι τη λήξη της προθεσμίας υποβολής της οικείας δήλωσης ανεξάρτητα από την ημερομηνία υποβολής αυτής. Η παραπάνω ρύθμιση ισχύει για όλες τις περιπτώσεις των διατάξεων του άρθρου 14 και 19 του ν.27/1975.

Σε περίπτωση υποβολής δήλωσης φόρου πλοίων της πρώτης κατηγορίας του ν.27/1975 μετά την 31η Δεκεμβρίου του έτους ύψωσης της ελληνικής σημαίας η καταβολή του οφειλόμενου φόρου γίνεται μέχρι και τη λήξη της προθεσμίας υποβολής της δήλωσης, ανεξάρτητα από την ημερομηνία υποβολής αυτής.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Κυρία Υπουργέ, καταθέστε όποιες νομοτεχνικές υπάρχουν, σας παρακαλώ, όποιες διορθώσεις έχουν γίνει.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Τις έχω ήδη καταθέσει.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ.

Τον λόγο τώρα έχει ο κ. Σαντορινιός, Υφυπουργός Ναυτιλίας και Νησιωτικής Πολιτικής, για τρία λεπτά.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Εγώ δεν φέρνω τροπολογία. Θέλω να στηρίξω την τροπολογία για την αναστολή κατάργησης της έκπτωσης του ΦΠΑ στα νησιά. Θεωρώ ότι είναι μια σημαντική τροπολογία, η οποία έρχεται να βοηθήσει τα νησιά τα οποία έχουν πληγεί από την προσφυγική κρίση του βορείου και του ανατολικού Αιγαίου και έρχεται σε συνέχεια του διαγγέλματος του Πρωθυπουργού, αλλά και των μέτρων νησιωτικής πολιτικής που ανακοίνωσε ο Πρωθυπουργός από τη Νίσυρο.

Και λέω «μέτρα νησιωτικής πολιτικής» και όχι ένα μέτρο, γιατί για εσάς, κυρίες και κύριοι συνάδελφοι της Αντιπολίτευσης, το μόνο μέτρο νησιωτικής πολιτικής που γνωρίζατε ήταν η έκπτωση των ειδικών συντελεστών ΦΠΑ, γιατί κατά τα άλλα η δική σας αντίληψη για τη νησιωτικότητα ήταν συγκεκριμένη: Δεν υπήρχε υγεία στα νησιά. Στα μικρά νησιά τα σχολεία άνοιγαν τον Νοέμβριο. Είχε αποσυρθεί τελείως το κράτος. Δεν υπήρχαν καν τα περίφημα ΓΕΦ.

Εμείς έχουμε ανακοινώσει ότι θα αναβαθμίσουμε αυτά τα ΓΕΦ, για να μπορούν να εξυπηρετούν τους πολίτες των νησιών. Γιατί εσείς αποσύρατε το κράτος από τα νησιά. Γιατί, για εμάς, η νησιωτικότητα σημαίνει ότι στην υγεία προσλάβαμε και θα προσλάβουμε μέχρι και το πρώτο εξάμηνο του 2017 εκατόν δώδεκα μόνιμους γιατρούς, εκατόν τρεις επικουρικούς, εκατόν εβδομήντα δύο άτομα νοσηλευτικό προσωπικό.

Γιατί, για εμάς, υγεία σημαίνει ότι προσθέσαμε αυξημένα οικονομικά και βαθμολογικά κριτήρια, για να μπορέσουν να πάνε οι αγροτικοί γιατροί στα νησιά. Γιατί για εμάς, υγεία σημαίνει ότι ολοκληρώσαμε το δίκτυο τηλεϊατρικής και μπορεί, επιτέλους, ένα πραγματικό δίκτυο τηλεϊατρικής να λειτουργεί στα νησιά. Γιατί, για εμάς, σημαίνει τα σχολεία να ανοίγουν στις 11 του Σεπτέμβρη, όπως άνοιξαν φέτος, κι όχι τον Νοέμβρη.

Και γιατί, για εμάς, σημαίνει ότι πρέπει να φέρουμε την ανάπτυξη στα νησιά και γι’ αυτό ανακοινώσαμε το ειδικό επιχειρησιακό πρόγραμμα για το νότιο και για το βόρειο Αιγαίο, με αρχικά 50 εκατομμύρια ευρώ, τα οποία μπορεί να είναι και περισσότερα, από το Πρόγραμμα Δημοσίων Επενδύσεων. Να σας θυμίσω ότι ήταν ένα πρόγραμμα που για το νότιο Αιγαίο το είχατε ξεκινήσει και επί της ουσίας δεν λειτούργησε ποτέ και για το βόρειο Αιγαίο δεν το είχατε φέρει ποτέ.

Αξίζει, όμως, σε αυτή τη φάση κι επειδή έχει αναπτυχθεί μια παραφιλολογία, να πούμε κάτι. Και το διακύβευμα του Πρωθυπουργού και οι δηλώσεις του από τη Νίσυρο μιλούσαν για αναστολή της κατάργησης της έκπτωσης στα νησιά, όπου δεν είχε καταργηθεί ο ΦΠΑ.

Προφανώς και είναι άδικο. Είναι άδικο για τη Ρόδο και για την Κάρπαθο, που είχαν προσφυγικές ροές. Όμως, η πραγματικότητα ότι η επιστροφή των ειδικών συντελεστών ΦΠΑ σε αυτά τα νησιά θα έβαζε σε κίνδυνο συνολικά τη διαπραγμάτευση και αυτό νομίζω ότι κανένας δεν το θέλει αυτή τη στιγμή. Και θα έβαζε σε κίνδυνο, τελικά, όλα τα νησιά. Αυτό δεν το θέλει κανένας αυτή τη στιγμή.

Κυρίες και κύριοι συνάδελφοι, μην ξεχνάτε ότι και στο e - mail Χαρδούβελη, στη σελίδα 27, στο σημείο 5, μιλούσατε, ουσιαστικά, για απάλειψη αυτών των ειδικών ρυθμίσεων του ΦΠΑ. Μην το ξεχνάτε. Και ήταν αυτό που είχατε προτείνει εσείς. Σκεφτείτε τι θα ερχόταν μετά.

Επειδή, όμως, πέρασε ο χρόνος - ευχαριστώ, κύριε Πρόεδρε - θα κλείσω με αυτό: Για εμάς, η νησιωτικότητα δεν τελειώνει εδώ. Για εμάς, οι νησιωτικές πολιτικές είναι η καθημερινή μας έγνοια. Σας καλώ να παλέψουμε μαζί για τα νησιά τόσο απέναντι στη σκληρή πραγματικότητα όσο απέναντι και στα θεσμικά προβλήματα που βρίσκουμε.

Σας καλώ, λοιπόν, να έρθετε μαζί μας στην πρόταση που κάνουμε στην Ευρωπαϊκή Ένωση, προκειμένου να υπάρξει ένα ειδικό, ευρωπαϊκό, νησιωτικό πλαίσιο και να υπάρξει ένα ειδικό πλαίσιο για τη χρηματοδότηση των νησιών στην επόμενη προγραμματική περίοδο.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Σαντορινιό.

Τον λόγο έχει ο Υπουργός Μεταναστευτικής Πολιτικής κ. Μουζάλας, για να υποστηρίξει την τροπολογία.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Ευχαριστώ, κύριε Πρόεδρε.

Κυρίες και κύριοι Βουλευτές, είναι μία τροπολογία, δύο διατάξεις. Η πρώτη είναι αίτημα όλων των δικηγορικών συλλόγων της χώρας και αφορά τις άδειες παραμονής, οι οποίες παίρνονται από την κεντρική υπηρεσία του Υπουργείου και μεταφέρονται στις αποκεντρωμένες υπηρεσίες.

Αυτό θα διευκολύνει και αυτούς οι οποίοι αιτούνται άδεια παραμονής, που είναι αναγκασμένοι να έρχονται από τον Έβρο, από τη Μυτιλήνη, από οπουδήποτε, στην Αθήνα, τους δικηγόρους τους και θα διευκολύνει και το να εκδίδονται οι άδειες παραμονής.

Αυτή τη στιγμή έχουμε βρει κι έχει φτάσει ο αριθμός των εκκρεμών αιτήσεων τις είκοσι δυόμισι χιλιάδες. Τις διεκπεραιώνουν οκτώ υπάλληλοι. Κάθε μέρα παραλαμβάνουμε περίπου εκατό και κάθε μέρα εκδίδονται περίπου δεκαπέντε αποφάσεις. Αυτό το χάος, λοιπόν, θα επιβαρύνει συνέχεια την κατάσταση.

Κάνουμε αυτή τη μεταφορά και σας παρακαλώ να τη δεχθείτε. Όλοι οι δικηγορικοί σύλλογοι συμφωνούν με αυτό και οι αποφάσεις τους είναι ομόφωνες. Κι επειδή πολλοί είστε νομικοί εδώ, νομίζω ότι μπορείτε να καταλάβετε την ευεργεσία.

Το δεύτερο άρθρο είναι άχαρο. Λόγω των συνθήκων, τα ταξίδια που είμαι υποχρεωμένος να κάνω στην Ευρωπαϊκή Ένωση και σε άλλες χώρες λόγω του προσφυγικού - πάντα θεσμικά και πάντα αφορούν μόνο εμένα και όχι τους συνεργάτες μου - έχουν ξεπεράσει τον αριθμό των ταξιδιών που προβλέπεται. Παρακαλώ να γίνει αποδεκτό αυτό για το παρελθόν και για το μέλλον και μακάρι στο μέλλον να μην χρειάζονται πια τόσα ταξίδια και να σταματήσει εδώ.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Τον λόγιο έχει ο Κοινοβουλευτικός Εκπρόσωπος της Νέας Δημοκρατίας, κ. Δένδιας.

**ΝΙΚΟΛΑΟΣ ΔΕΝΔΙΑΣ:** Σας ευχαριστώ θερμά, κύριε Πρόεδρε, και θα προσπαθήσω να σεβαστώ απολύτως τον χρόνο. Διότι δεν αντιλαμβάνομαι με τον αριθμό των ομιλητών και με τον προγραμματισμό πώς θα τελειώσει η συνεδρίαση απόψε.

Κυρίες και κύριοι συνάδελφοι, συγχωρείστε με που θα σας το πω, αλλά, πρώτον, η Κυβέρνηση παραβιάζει το Σύνταγμα κατά τρόπο βάρβαρο και πρωτοφανή. Δεν χρειάζεται να είσαι συνταγματολόγος για να θυμηθείς τη διάταξη του άρθρου 74 του Συντάγματος που επιβάλλει συγκεκριμένη διαδικασία για την κατάθεση τροπολογιών και μάλιστα υπουργικών τροπολογιών.

Αυτό το οποίο συμβαίνει εδώ είναι κατά ευθεία παράβαση και του άρθρου 74 και του άρθρου 28 του Κανονισμού της Βουλής. Η Κυβέρνηση είναι απαράδεκτη, απολύτως απαράδεκτη, κυρίες και κύριοι συνάδελφοι. Ή υπάρχουν σκέψεις εκλογών ή δεν υπάρχει η παραμικρή δικαιολογία σε αυτήν τη σημερινή αθλιότητα.

Το νομοθέτημα του Υπουργού Δικαιοσύνης - στον οποίο απέδωσα τον τίτλο του μεγάλου σφραγιδοφύλακα την προηγούμενη φορά, υπό την έννοια όχι απλώς ότι έχει τη σφραγίδα έξω από το γραφείο του αλλά ότι τηρεί τη νομιμότητα, αυτή είναι η έννοια ότι έχει τη σφραγίδα - στην πραγματικότητα πρόκειται να γίνει παράδειγμα το οποίο θα διδάσκεται και θα διανέμεται στις νομικές σχολές της χώρας για το πώς γελοιοποιεί η νομοθετική εξουσία πρώτα τον εαυτό της και μετά τη δημοκρατία. Αυτά τα πράγματα που κάνετε δεν είναι σοβαρά, κυρίες και κύριοι της Κυβέρνησης. Και βεβαίως, έχει μεγάλη ευθύνη και η κυβερνητική πλειοψηφία, εάν τα ψηφίσει.

Εδώ έρχονται σωρηδόν διατάξεις πάσης μορφής, πάσης ηθικής – θα αναφερθώ μετά γιατί λέω «πάσης ηθικής», δεν μου ξέφυγε -, παντός είδους. Τι είναι αυτά;

Υπάρχουν δύο διατάξεις του Υπουργείου Οικονομικών. Η μία είναι για συμψηφισμό με ζημιές και η άλλη είναι για καταβολή φόρου πλοίων. Υπάρχουν διατάξεις για βιοκαύσιμα, διατάξεις για κατευθείαν ανάθεση από τον ΕΟΤ, είκοσι τέσσερις σελίδες για φάρμακα. Τι είναι αυτά τα πράγματα; Πού ακούστηκαν αυτά τα πράγματα; Πώς είναι δυνατόν να νομοθετείτε έτσι;

Κυρίες και κύριοι συνάδελφοι, είχε γίνει συζήτηση με τον Πρόεδρο της Βουλής γι’ αυτό. Θέλω να σας πω ότι εάν δεν πάτε σε εκλογές, στην αρχή του επόμενου χρόνου θα δημιουργηθεί μέγα ζήτημα από τη Νέα Δημοκρατία σε αυτό και θα μας βρείτε τελείως απέναντι.

Αυτού του τύπου η νομοθετική διαδικασία, κυρίες και κύριοι της Κυβέρνησης θα σταματήσει. Είναι γελοιοποίηση του εθνικού Κοινοβουλίου. Εάν δεν μπορεί να το αντιληφθεί η πλειοψηφία, τότε η μειοψηφία οφείλει να τη σταματήσει. Εδώ, κυρίες και κύριοι συνάδελφοι, γελοιοποιούμαστε όλοι. Καταλάβετέ το, όλοι!

Έρχομαι τώρα στα θέματα των διατάξεων. Κυρία Υπουργέ, μας εισηγηθήκατε προηγουμένως εσείς – θα πάρω λίγα, διότι ο χρόνος δεν είναι επαρκής - τη διάταξη της τροποποίησης του άρθρου 27 παράγραφος 4 του ν. 4172/2013. Και μάλιστα μας εξηγήσατε γιατί υπάρχει η αναδρομική ισχύς πάνω από 1-1-2014.

Κατ’ αρχάς, σας ερωτώ ευθέως: Τι καλύπτει αυτή η διάταξη; Ποιες περιπτώσεις καλύπτει; Για να καταλάβουμε τι γίνεται εδώ, κυρίες και κύριοι. Ποιες επιχειρήσεις θέλουν να συμψηφίσουν ζημιές και πρέπει να πάτε πίσω στο 2014; Ποιος σας ζήτησε τη διάταξη; Από ποια υπηρεσιακά έγγραφα προκύπτει η ανάγκη της; Μπορείτε να μας καταθέσετε κάτι; Σας ερωτώ ευθέως: Έχετε να μας καταθέσετε κάτι εδώ;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Πρέπει να απαντήσω τώρα;

**ΝΙΚΟΛΑΟΣ ΔΕΝΔΙΑΣ:** Θα απαντήσετε, όταν θέλετε.

Να σας πω και κάτι παραπάνω; Υπάρχει πίσω η έκθεση του Γενικού Λογιστηρίου του Κράτους. Κοιτάξτε τη. Λέει δύο αντιφατικά πράγματα - και θα σας πω γιατί λέει δύο αντιφατικά πράγματα - τα οποία καθιστούν και άκυρη τη διάταξη στο τέλος. Ξέρετε, για να τα κάνεις αυτά, πρέπει να ξέρεις και λίγα νομικά.

Πρώτον, λέει, δεν προκύπτει δαπάνη ούτε επέρχεται απώλεια εσόδων του κρατικού προϋπολογισμού. Ενδέχεται να επέλθει βελτίωση των εσόδων – δηλαδή, να βγάλουμε περισσότερα χρήματα - από τη διευκρίνιση των προϋποθέσεων για τον υπολογισμό κερδών. Εάν επέλθει βελτίωση των εσόδων, σημαίνει αύξηση της φορολόγησης. Σωστά; Είναι έτσι; Το καταλαβαίνουμε. Τη διάταξη του Συντάγματος στο άρθρο 78 που απαγορεύει την αναδρομικότητα του φορολογικού νόμου πέραν του έτους την ξέρετε; Πώς τότε πάει πίσω στην 1-1-2014 αυτή η διάταξη; Τι κρύβεται από πίσω;

Ή αυτή η διάταξη είναι ευνοϊκή για τους φορολογούμενους και πρέπει να μας εξηγηθεί γιατί έρχεται εδώ - γιατί δεν φαντάζομαι ότι το ελληνικό κράτος έχει καμμιά πραγματική πρεμούρα να δικαιολογήσει ζημιές, που πραγματοποιούνται στο εξωτερικό, όταν ο σκοπός του είναι να εμποδίσει τη μετεγκατάσταση επιχειρήσεων. Είναι προφανές. Έτσι δεν είναι; Εδώ, λοιπόν, ή ευνοείτε επιχειρήσεις ή είναι άκυρη η διάταξη. Τρίτον τι δεν δίδεται, κυρίες και κύριοι συνάδελφοι!

Πέραν αυτού, πάμε στα υπόλοιπα. Έχω καταναλώσει τον μισό χρόνο, μου, προτού πάω για λίγο στη νησιωτικότητα.

Φέρνετε μία διάταξη στο κύριο νομοθέτημα, κύριε Υπουργέ της Δικαιοσύνης, διορισμού είκοσι ατόμων παραπάνω στη Γενική Γραμματεία Διαφθοράς. Νομίζω ότι όλοι συμμεριζόμαστε τον στόχο καταπολέμησης της διαφθοράς. Πρώτον, σας το είπα και πριν, διατάξεις σαν αυτές και μερικές άλλες που είναι εδώ μέσα δεν εξυπηρετούν καθόλου το θέμα της διαφθοράς, αλλά μάλλον το προκαλούν.

Αλλά, πέραν αυτού, εάν πρέπει να διορίσουμε άτομα, δεν είναι φρονιμότερο να τα διορίσουμε στις εισαγγελικές αρχές, που δεν έχουν γραμματεία, να βοηθηθούν οι εισαγγελείς να κάνουν τη δουλειά τους, αυτοί που πραγματικά μάχονται τη διαφθορά σε καθημερινή βάση και να αφήσουμε τις γραμματείες και όλα τα σχετικά. Να προσλάβουμε άτομα που να υπηρετούν τη δικαιοσύνη και τους δικαστικούς μηχανισμούς της χώρας, κύριε Υπουργέ της Δικαιοσύνης. Αυτό δεν είναι το σωστό, αυτή δεν είναι η προτεραιότητα; Αφήνετε τις εισαγγελίες της χώρας γυμνές και προσλαμβάνετε άτομα σε κεντρικά όργανα, σε γενικές γραμματείες στο Υπουργείο; Αυτή είναι η προτεραιότητά σας;

Έρχομαι στη νησιωτικότητα. Ακούσαμε διάφορα χαριτωμένα από την Κυβέρνηση για τη διάταξη αυτή και μάλιστα μας είπε ότι εκτίθεται η Νέα Δημοκρατία κ.λπ., κ.λπ.. Αυτή τη διάταξη που φέρατε εμείς θα την ψηφίσουμε, σας το είπαμε.

Πάμε τώρα να σας πω τι κάνατε με τη νέα σας ευφυΐα. Διότι πλέον όταν μία κυβέρνηση φτάνει σε στάδιο πλήρους διάλυσης, γίνεται επικίνδυνη για τον εαυτό της και για τη χώρα. Ξέρετε τι κάνει με αυτήν τη διάταξη η Κυβέρνηση; Διαλύει το σύνδεσμο της ειδικής σχέσης της νησιωτικότητας με τις φορολογικές διατάξεις, γιατί εδώ ξέρετε τι επικαλείται; Δεν επικαλείται τη νησιωτικότητα, που ήταν πάντα το όπλο για την ειδική μεταχείριση των νησιών, αλλά λέει στην εισηγητική έκθεση: «Με εξαίρεση τα νησιά των ανατολικών συνόρων της χώρας, που πλήττονται από την προσφυγική κρίση».

Η αιτία, λοιπόν, της διαφορετικής μεταχείρισης των νησιών δεν είναι η ίδια η νησιωτικότητα – θα σας πω πώς κατοχυρώνεται και πώς πάλι κατάφερε η Κυβέρνηση να ευτελιστεί - αλλά είναι η προσφυγική κρίση, που σημαίνει όταν εκλείψει η προσφυγική κρίση, δεν δικαιούται η οποιαδήποτε ελληνική κυβέρνηση να ζητήσει ειδική μεταχείριση για τα νησιά.

Όταν ετοιμαζόταν ο κύριος Πρωθυπουργός να πάει στη Νίσυρο, κυρίες και κύριοι συνάδελφοι – ξεκινήσαμε αυτήν την ιστορία από τον Γιώργο Παπανδρέου με το ωραίο σκηνικό - θυμάστε την αρχική ανακοίνωση, που μας είχε πει ότι θα ανακοινώσει και σχετική ρύθμιση της νησιωτικότητας;

Θέλετε λίγο να κοιτάξετε το Σύνταγμα της χώρας; Το Σύνταγμα της χώρας προβλέπει δύο διατάξεις για τη νησιωτικότητα. Τη μία την είχα εισηγηθεί εγώ στην τροποποίηση του Συντάγματος, το άρθρο 101 παράγραφος 4, το οποίο επιβάλλει στις κανονιστικές διατάξεις η διοίκηση να λαμβάνει υπ’ όψιν της τη νησιωτικότητα. Και εκτός από το άρθρο 101 παράγραφος 4, υπάρχει και το άρθρο 106 παράγραφος 1, το οποίο, επίσης, επιβάλλει στο κράτος υποχρεώσεις. Και, επίσης, εκτός από αυτά, υπάρχει και το άρθρο 174 της Συνθήκης Λειτουργίας της Ευρωπαϊκής Ένωσης, το οποίο επίσης επιβάλλει. Και έρχεστε και μας λέτε ότι θα πάτε εσείς να κατοχυρώσετε τη νησιωτικότητα. Και αφού, χωρίς καν να έχετε διαβάσει το Σύνταγμα της Ελλάδας, κάνετε διακηρύξεις, μετά έρχεστε και καταλύετε και την ίδια της τη βάση με αυτήν την τροπολογία. Δεν θα μπορούσατε να τη διατυπώστε τουλάχιστον καλύτερα;

Αλλά τι να διατυπώσετε καλύτερα, κυρίες και κύριοι συνάδελφοι; Εδώ, στης προηγούμενης τροπολογίας την αιτιολογική έκθεση, έχει ξεχαστεί να γραφεί ακόμα και το άρθρο το οποίο τροποποιείτε. Παρακαλώ, ελέγξτε το, γράφει την παράγραφο χωρίς το άρθρο, το άρθρο προκύπτει από την ανάγνωση του κειμένου μετά.

Κυρίες και κύριοι συνάδελφοι, ο χρόνος είναι πολύ περιορισμένος σήμερα και είναι πολύ κουραστικό για όλους σας το αποψινό βράδυ. Αλλά, ένα πράγμα, σας παρακαλώ ειλικρινά, προσπαθήστε να κάνετε και αναφέρομαι στην Πλειοψηφία. Προασπίστε, όσο σας επιτρέπει η συνείδηση καθενός σας, τη σοβαρότητα της εθνικής αντιπροσωπείας. Με αυτό το νομοθετικό έργο, η Κυβέρνηση οδηγεί τη νομοθετική εξουσία στην πλήρη γελοιοποίηση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Καματερός από τον ΣΥΡΙΖΑ.

**ΗΛΙΑΣ ΚΑΜΑΤΕΡΟΣ:** Κυρίες και κύριοι, πρώτα να αποκαταστήσω την αλήθεια για κάποια πράγματα. Φυσικά θα μιλήσω για τον ΦΠΑ στα νησιά σαν νησιώτης αφού για τα άλλα δεν έχουμε χρόνο.

Ειπώθηκε ότι μόνο για έναν χρόνο δίνεται η αναστολή της κατάργησης του μειωμένου συντελεστή ΦΠΑ στα νησιά. Καταλαβαίνουμε όλοι ότι αυτό είναι καθαρά τεχνικό ζήτημα, δεν θα μπορούσε να γίνει επ’ αόριστον σε αυτήν τη φάση σαν αναστολή και ιδιαίτερα οι παλαιότεροι το γνωρίζουν πολύ καλά.

Κάτι άλλο: Ειπώθηκε και ανακοινώθηκε κιόλας από τα μέσα ενημέρωσης ότι κακώς δεν ισχύει για τις μεταφορές ο μειωμένος συντελεστής και για τα καπνοβιομηχανικά. Πολύ κακώς δεν ισχύει, αλλά αυτό απλώς μεταφέρεται από τις προηγούμενες διατάξεις.

Ακόμα και πριν από χρόνια, όταν ίσχυε για όλα τα νησιά ο μειωμένος συντελεστής ΦΠΑ, ποτέ δεν ίσχυσε μειωμένος συντελεστής για τις μεταφορές. Παράλογο, το είχαμε τονίσει ξανά και ξανά.

Επίσης, για να αναφερθούμε σε αυτό το τελευταίο που είπε ο Κοινοβουλευτικός Εκπρόσωπος της Νέας Δημοκρατίας, ότι στηρίζεται η αναστολή αυτή στο προσφυγικό, κακώς, αλλά, αγαπητοί συνάδελφοι και συναδέλφισσες, εσείς πιστεύετε ότι αυτή εδώ τη στιγμή, σε αυτή εδώ τη φάση μπορούσαμε να κάνουμε διαφορετικά; Εσείς νομίζετε ότι είναι εύκολο, όταν διαπραγματεύεσαι για να κλείσεις τη δεύτερη αξιολόγηση με κάποια μέτρα, να βάζεις ζήτημα να μην εφαρμόσεις πράγματα τα οποία είχες συμφωνήσει πριν; Δεν πρέπει να το δικαιολογήσεις; Είναι της στιγμής η δικαιολογία, είναι της περιόδου αυτής, για να μπορέσουμε να καταφέρουμε αυτή εδώ την αναστολή, που όλοι έχουμε ανάγκη.

Όμως, θα μου επιτρέψετε να προχωρήσω και σε μια αποκάλυψη της φοβερής υποκρισίας που αντιμετωπίζουμε σήμερα εδώ μέσα. Είναι φοβερή υποκρισία η Αντιπολίτευση να μας εγκαλεί ότι δεν κλείνουμε την β΄ αξιολόγηση, ότι καθυστερούμε, και ότι με τις πράξεις μας αυτές, με τις εξαγγελίες του Πρωθυπουργού και για τη δέκατη τρίτη σύνταξη και για την αναστολή της εφαρμογής του αυξημένου συντελεστή ΦΠΑ στα νησιά, βάζουμε σε διακινδύνευση τη διαπραγμάτευση και να έρχεται εδώ με μαξιμαλιστικές προτάσεις, οι οποίες ανατρέπουν όχι μόνο αυτά που συζητάμε τώρα αυτή εδώ την περίοδο, αλλά ανατρέπουν και όλη τη συμφωνία, την οποία έχουμε υπογράψει – την οποία αναγκαστήκαμε να υπογράψουμε.

(Θόρυβος στην Αίθουσα)

Κύριε Πρόεδρε συγγνώμη, κάτι ενοχλεί, μια φοβερή μουρμούρα. Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Έχετε δίκιο, κύριε Καματερέ. Το Προεδρείο κάνει προσπάθειες διαχείρισης και του χρόνου και του αριθμού των ομιλητών και βρισκόμαστε σε μια γενική διαβούλευση και με τον Πρόεδρο. Συνεχίστε.

**ΗΛΙΑΣ ΚΑΜΑΤΕΡΟΣ:** Ευχαριστώ.

Έλεγα, λοιπόν ότι είναι φοβερή υποκρισία από τη μια να μας κατηγορούν ότι δεν κλείνει η αξιολόγηση και από την άλλη να μας υποβάλλουν μαξιμαλιστικά αιτήματα. Ποιοι; Αυτοί, οι οποίοι ως τα τώρα, όπως είπε ο κύριος Υπουργός, λειτουργούσαν λες και το μόνο μέτρο νησιωτικότητας που ήξεραν ήτανε οι μειωμένοι συντελεστές ΦΠΑ. Ασχολήθηκαν ποτέ γενικότερα με τη νησιωτικότητα;

Επιτρέψτε μου εδώ να σας αποδείξω ότι δεν μπορεί η νεοφιλελεύθερη πολιτική να ασχοληθεί στα σοβαρά με τη νησιωτικότητα και να δώσει λύση στα προβλήματα. Και δεν μπορεί, γιατί η νησιωτικότητα – όπως δημιουργούνται οι κοινωνικές ανισότητες μέσα από μια συγκεκριμένη πολιτική, έτσι δημιουργούνται και ανισότητες μέσα από τη φύση της νησιωτικότητας – στηρίζεται σε έναν αποκλεισμό που έχουν τα νησιά. Δημιουργεί έναν αποκλεισμό των κατοίκων από τα βασικά κοινωνικά αγαθά, από τις μεταφορές, από την πρόσβαση στις υπηρεσίες, από την υγεία, από την παιδεία. Αυτές εδώ οι διαφορές δεν ενδιαφέρουν τη νεοφιλελεύθερη πολιτική. Αντίθετα.

Νομίζετε ότι ενδιαφέρεται η νεοφιλελεύθερη πολιτική να βρει γιατρούς για τα μικρά νησιά; Έχει κανόνες. Έχουμε τόσους γιατρούς ανά χίλιους κατοίκους. Δεν συμφέρει να έχουμε γιατρούς σε μικρά νησιά. Πολύ περισσότερο, που αυτό μπορεί να γίνει μόνο μέσα από ένα υγιές εθνικό σύστημα υγείας.

Μα, ξέρουμε τη νεοφιλελεύθερη πολιτική. Διαλύει τη δημόσια υγεία και αναπτύσσονται ιδιωτικές επιχειρήσεις. Σε ένα νησί των τριάντα χιλιάδων κατοίκων αυτή τη στιγμή έχουμε τέσσερα μεγάλα διαγνωστικά κέντρα, όταν πασχίζουμε για να έχουμε γιατρούς. Περιμένουμε, λοιπόν, από αυτή εδώ την πολιτική να μας φέρει γιατρό στο αγροτικό ιατρείο στο νησάκι των τριακοσίων κατοίκων;

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Στην παιδεία, τι περιμένουμε; Περιμένουμε να λάβει υπ’ όψιν ότι δεν μπορούμε να έχουμε δασκάλους ή καθηγητές σε τμήματα με είκοσι πέντε παιδιά, αλλά πρέπει να έχουμε λιγότερους; Τι περιμένουμε;

Περιμένουμε να δώσει λύση στο μεταφορικό, όταν για να μεταφερθεί μια οικογένεια τετραμελής από το νησί στο κέντρο, εδώ χρειάζεται πάνω από ένα χιλιάρικο; Το έχω ξαναπεί, αλλά είναι χαρακτηριστικό και θα το ξαναπώ. Mία νταλίκα από την Κίνα στον Πειραιά κοστίζει 500 ευρώ για να έρθει και από τον Πειραιά στο νησί πάνω από 1.500 ευρώ!

Αφού αυτοί έχουν δημιουργήσει τα μονοπώλια τα ακτοπλοϊκά, αφού αυτοί διαλύουν τις συνεταιριστικές επιχειρήσεις, αφού αυτοί διαλύουν τις μικρές ακτοπλοϊκές επιχειρήσεις, τις δημοτικές, τις μικρές τοπικές που βοηθούν στην ενδονησιακή συγκοινωνία. Από αυτούς περιμένουμε να το κάνουνε;

Αυτοί ξέρετε γιατί ενδιαφέρονται μόνο; Ενδιαφέρονται πώς θα εξυπηρετήσουν το μεγάλο κέρδος. Προσέξτε, δεν λέω το κέρδος γενικά. Έχουμε φτάσει πια στη φάση του μεγάλου κέρδους, στο πώς θα εξυπηρετήσουν το μεγάλο κέρδος. Πώς το κάνουνε; Θέλουμε τους ξενοδοχοϋπαλλήλους, για παράδειγμα, στα νησιά που είναι τώρα στα 500, 600 ευρώ να τους πάμε πιο κάτω. Δεν θέλουμε συμβάσεις. Αυτή είναι η νεοφιλελεύθερη πολιτική. Επιδοτούμε για να γίνονται ακόμη περισσότερα και μεγαλύτερα ξενοδοχεία χωρίς να μας ενδιαφέρει αν σηκώνει το νησί.

Με άλλα λόγια, το μεγάλο κεφάλαιο ενδιαφέρεται για να αξιοποιήσουν και για να εκμεταλλευτούν τον πλούτο από τα νησιά, θέλοντας τους κατοίκους, τους νησιώτες δούλους. Μπορεί να σας φαίνεται μεγάλη η κουβέντα που λέω, αλλά τι νομίζετε; Δεν υπάρχουν αυτή τη στιγμή υπηρέτες αυτών που έχουν τις βίλες για να τις συντηρούν στα νησιά; Μην σας φαίνονται μεγάλες αυτές εδώ οι κουβέντες. Αυτή είναι η νεοφιλελεύθερη πολιτική.

Για να αρθεί η νησιωτικότητα έχει ένα κόστος. Το κόστος αυτό ποιος περιμένουμε να το πληρώσει; Αυτοί που θέλουν να κερδίσουνε; Όχι, μόνο ένα κράτος δικαίου, μόνο η Αριστερά μπορεί να διαχειριστεί αυτό το πρόβλημα. Μόνο η Αριστερά μπορεί να δώσει λύσεις και να ανακουφίσει τους νησιώτες. Γιατί χρειάζεται αναδιανομή εισοδήματος, χρειάζεται ένα κράτος, όπως είπα και πριν, που θα έχει ένα εθνικό σύστημα υγείας. Χρειάζεται μία πολιτεία που θα έχει σύστημα παιδείας τέτοιο δυνατό και δεν θα αναπτύσσεται μόνο η ιδιωτική πρωτοβουλία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

 Τελείωσα, κύριε Πρόεδρε. Μία κουβέντα μόνο.

Γι’ αυτό εμείς οι νησιώτες και το ΦΠΑ θέλουμε για όλα τα νησιά και θα αγωνιστούμε και θα αγωνιζόμαστε για να τον κρατήσουμε, γιατί είναι το μοναδικό ως τα τώρα μέτρο νησιωτικότητας, αλλά και θα αγωνιζόμαστε συνέχεια για να διευρύνουμε το θέμα της νησιωτικότητας, την πολιτική της νησιωτικότητας, στην οποία αναφέρθηκε και ο Πρωθυπουργός από την Νίσυρο και την Τήλο που πήγαμε, γιατί μόνο από αυτήν εδώ την Κυβέρνηση, μόνο από μια κυβέρνηση της Αριστεράς μπορούμε να το περιμένουμε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστώ.

Τον λόγο έχει ο κ. Παπαηλιού από τον ΣΥΡΙΖΑ.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, το υπό κρίση νομοσχέδιο περιλαμβάνει δύο ενότητες. Η πρώτη αφορά την αναμόρφωση του πτωχευτικού δικαίου, τον εξορθολογισμό και την επιτάχυνση της διοικητικής δίκης, τον εξορθολογισμό των παραβόλων, των τελών ενδίκων βοηθημάτων, ενδίκων μέσων και διαδικαστικών πράξεων. Η δεύτερη αφορά τον εξορθολογισμό της φορολογίας, ούτως ώστε να απλοποιηθούν οι διαδικασίες καταβολής και είσπραξης των φόρων και να περιοριστεί η φοροδιαφυγή.

Όλα δε, αυτά γίνονται με τρόπο ώστε το νομοθετικό πλαίσιο να ανταποκρίνεται στα νέα οικονομικά και κοινωνικά δεδομένα, που διαμορφώθηκαν και συγκεκριμένα στο βίαιο μετασχηματισμό που υπέστησαν η ελληνική οικονομία και η ελληνική κοινωνία τα τελευταία χρόνια της κρίσης και των μνημονίων, αλλά και στην ιδεολογική πολιτική και πρακτική αντίληψη που έχει η Κυβέρνηση για την αντιμετώπιση και κυρίως την υπέρβαση της κρίσης και την απεμπλοκή της χώρας από τις μνημονιακές πολιτικές.

Σε αυτό το πλαίσιο, με το συγκεκριμένο νομοσχέδιο επιδιώκεται να ληφθούν όλα εκείνα τα απαραίτητα μέτρα τα οποία θα ανακόψουν ή τουλάχιστον θα περιορίσουν τις συνέπειες της κρίσης ιδιωτικού χρέους, που έχει άμεσες επιπτώσεις στους ανθρώπους, στην απασχόληση και στις επιχειρήσεις.

Η Κυβέρνηση στην προσπάθεια να υπάρξει δίκαιη εξισορρόπηση (στάθμιση) των συμφερόντων, της προστασίας των αδυνάτων και της αποκατάστασης της κοινωνικής ειρήνης, προχωρεί σε σειρά νέων θεσμικών ρυθμίσεων του πτωχευτικού δικαίου, ο ρόλος του οποίου είναι σημαντικός για τη λειτουργία της οικονομίας. Και αυτό γίνεται διότι το Πτωχευτικό Δίκαιο ρυθμίζει τη δικαιϊκή κρίση της εξόδου από την αγορά, αλλά και την επιστροφή στις αγορές όλων εκείνων που είχαν ατυχία στην οικονομική ζωή εξαιτίας της κρίσης και χωρίς να έχουν ιδιαίτερες ευθύνες.

Οι προτεινόμενες διατάξεις της τροποποίησης του Πτωχευτικού Δικαίου κινούνται στη βάση τριών αξόνων:

Ο πρώτος άξονας είναι η ενίσχυση της αποτελεσματικότητας και η σύντμηση των προθεσμιών εκτύλιξης της πτωχευτικής διαδικασίας, έτσι ώστε για μεν τις μη βιώσιμες επιχειρήσεις η πτώχευση να ολοκληρώνεται σε εύλογο χρονικό διάστημα, για δε τις βιώσιμες να τίθενται τάχιστα σε εφαρμογή οι μηχανισμοί διάσωσης. Στο πλαίσιο σύντμησης των διαδικασιών καταργείται το στάδιο της δικαστικής προεξέτασης του σχεδίου αναδιοργάνωσης των επιχειρήσεων. Η ανάμιξη του δικαστηρίου περιορίζεται στον απαραίτητο εκείνο βαθμό, προκειμένου να διασφαλίζονται τα δικαιώματα όσων επηρεάζονται από το σχέδιο αναδιοργάνωσης. Επίσης, μεταφέρονται αρμοδιότητες του πτωχευτικού δικαστηρίου στον εισηγητή – δικαστή, ούτως ώστε να περιορίζονται οι προθεσμίες πραγματοποίησης διαδικαστικών πράξεων και άσκησης ενδίκων βοηθημάτων.

Δεύτερος άξονας είναι η παροχή δεύτερης ευκαιρίας σε οφειλέτες φυσικά πρόσωπα, τα οποία πτώχευσαν χωρίς να τους βαρύνει κακόπιστη συμπεριφορά. Εφόσον το πτωχευτικό δικαστήριο αποφανθεί ότι ο οφειλέτης είναι συγγνωστός, εκτιμώντας τα αίτια και τις συνθήκες της πτώχευσης, απαλλάσσει πλήρως τον οφειλέτη από το υπόλοιπο των απαιτήσεων των πιστωτών, που δεν ικανοποιούνται από την πτωχευτική περιουσία μετά παρέλευση δύο ετών από την κήρυξη της πτώχευσης, άλλως με την περάτωσή της.

Ο θεσμός της απαλλαγής υπό την προϋπόθεση διαπίστωσης μόνο καλής πίστης και έλλειψης δόλου ή βαρείας αμέλειας από τον οφειλέτη αναμένεται να λειτουργήσει ευεργετικά προς την κατεύθυνση επαναδραστηριοποίησης πολλών επιχειρηματιών, που επλήγησαν από την οικονομική κρίση, αναγκαζόμενοι να υπαχθούν και να υποστούν τη πτωχευτική διαδικασία, παρ’ όλες τις έντιμες προσπάθειες αποφυγής της και οι οποίοι αντιμετωπίζουν σ’ αυτές τις περιπτώσεις καταστάσεις ισοδύναμες με συναλλακτικό θάνατο.

Ο τρίτος άξονας αφορά την ενίσχυση της εξυγιαντικής λειτουργίας των βιώσιμων επιχειρήσεων. Γενικότερα, η τροποποίηση στη διαδικασία εξυγίανσης αποσκοπούν στην προώθηση της έγκαιρης διάσωσης βιώσιμων επιχειρήσεων, έτσι ώστε σε συνδυασμό με την εισαγωγή του θεσμού της απαλλαγής να καταστήσουν στόχο υλοποιήσιμο την παροχή δεύτερης ευκαιρίας σε επιχειρήσεις με ευεργετικά αποτελέσματα για τη διατήρηση των θέσεων εργασίας, με ταυτόχρονη συμβολή στην αντιμετώπιση του προβλήματος των μη εξυπηρετούμενων δανείων για δανειστές και οφειλέτες.

Ως προς τις διατάξεις της διοικητικής δίκης, λαμβάνεται μέριμνα για την πληρέστερη, ταχύτερη και αποτελεσματικότερη προστασία των δικαιωμάτων των διαδίκων και για τον εξορθολογισμό των διαδικασιών τόσο στο Συμβούλιο της Επικρατείας όσο και στα τακτικά διοικητικά δικαστήρια.

Επιπλέον, ένα τρίτο κεφάλαιο αφορά τη συνολική βελτίωση της δικαιοσύνης με τον εξορθολογισμό των δικαστικών τελών και την αισθητή μείωση των παραβόλων σε πολλές διαδικαστικές πράξεις. Έτσι προβλέπεται η κατάργηση του δικαστικού ενσήμου στις αναγνωριστικές αγωγές, κάτι που ήταν πάγιο αίτημα ετών, όχι μόνο του δικηγορικού, αλλά και του συνόλου του νομικού κόσμου της χώρας. Συνιστούσε παθογένεια αυτή η επιλογή, δηλαδή να καταβάλλεται δικαστικό ένσημο στις αναγνωριστικές αγωγές που δεν παράγουν εκτελεστό τίτλο.

Εκτός από την κατάργηση του δικαστικού ενσήμου, έχουμε και τη μείωση στο μισό του δικαστικού ενσήμου για τις εργατικές διαφορές ενώπιον του μονομελούς πρωτοδικείου

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Σημαντική διάταξη είναι αυτή βάσει της οποίας ορίζονται, ως δικαστικοί αντιπρόσωποι σε αρχαιρεσίες συλλογικών οργάνων, αποκλειστικά δικηγόροι. Στόχος της συγκεκριμένης διάταξης είναι η απεμπλοκή των δικαστικών λειτουργών από τις δικαιοδοτικές υποχρεώσεις τους, καθότι οι τρέχουσες συνθήκες στον χώρο της δικαιοσύνης σε συνδυασμό με τον χαμηλό ρυθμό εκκαθάρισης υποθέσεων και έκδοσης αποφάσεων επιτάσσουν την προσήλωση των δικαστικών λειτουργών στο κύριο έργο τους.

**ΠΡΟΕΔΡΕΥΩΝ (Γεώργιος Βαρεμένος):** Ο χρόνος σας έχει τελειώσει.

**ΓΕΩΡΓΙΟΣ ΠΑΠΑΗΛΙΟΥ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Και το γνωρίζετε κιόλας.

**ΓΕΩΡΓΙΟΣ ΠΑΠΑΗΛΙΟΥ:** Ναι, ναι, το γνωρίζω.

**ΠΡΟΕΔΡΕΥΩΝ (Γεώργιος Βαρεμένος):** Το πρακτικό αποτέλεσμα ποιο είναι τελικά;

**ΓΕΩΡΓΙΟΣ ΠΑΠΑΗΛΙΟΥ:** Τώρα, τελειώνω.

Επομένως, οι ρυθμίσεις αυτές απεμπλέκουν τους δικαστές από άλλα ,πλην των κυρίων καθηκόντων και ανταποκρίνονται πλήρως στις ανάγκες της ελληνικής κοινωνίας, αλλά και στην ικανότητα, τα καθήκοντα και την κοινωνική συγκρότηση των δικηγόρων.

Με αυτόν τον τρόπο καταξιώνεται ο πραγματικός επιστημονικός και κοινωνικός ρόλος των δικηγόρων, που είναι άμισθοι δημόσιοι λειτουργοί και που μπορούν να διαφυλάξουν το δημόσιο συμφέρον.

Τελειώνω κύριε Πρόεδρε με το εξής:

**ΠΡΟΕΔΡΕΥΩΝ (Γεώργιος Βαρεμένος):** Όχι ρητορικά να τελειώσετε, αλλά κυριολεκτικά!

**ΓΕΩΡΓΙΟΣ ΠΑΠΑΗΛΙΟΥ:** Κύριοι συνάδελφοι, η ρύθμιση για την αναστολή κατάργησης των μειωμένων συντελεστών ΦΠΑ στα νησιά, που έχουν σηκώσει το βάρος της προσφυγικής κρίσης, με την ήδη ψηφισθείσα ρύθμιση για την οικονομική ενίσχυση των χαμηλοσυνταξιούχων αποτελούν ένα ενιαίο σύνολο.

Κατά την ψηφοφορία γι’ αυτή τη ρύθμιση για τους χαμηλοσυνταξιούχους η Νέα Δημοκρατία ήταν απούσα, αρνητική, διότι «συνεμορφώθη προς τας υποδείξεις» του ΔΝΤ και των ακραίων κύκλων της Ευρωπαϊκής Ένωσης.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, ολοκληρώστε.

**ΓΕΩΡΓΙΟΣ ΠΑΠΑΗΛΙΟΥ:** Ίσως να μην χρειαζόταν αυτή η εντολή συμμόρφωσης, αφού η Νέα Δημοκρατία ασπάζεται, υιοθετεί και ταυτίζεται με τις πολιτικές του νεοφιλελευθερισμού.

Και οι δύο ρυθμίσεις, που αποτελούν ένα σύνολο, όπως είπα, αναδεικνύουν τον κοινωνικό χαρακτήρα της κυβερνητικής πολιτικής στο πλαίσιο των σκληρών δημοσιονομικών περιορισμών που ισχύουν.

Κύριοι συνάδελφοι, το παρόν νομοσχέδιο αποτελεί στοιχείο του σχεδιασμού για τη θεσμική και κοινωνικά δίκαιη παραγωγική ανασυγκρότηση της χώρας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Ο κ. Λαγός έχει τον λόγο.

**ΙΩΑΝΝΗΣ ΛΑΓΟΣ:** Κατ’ αρχάς, θα ήθελα να ξεκινήσω λέγοντας ότι για τη Χρυσή Αυγή είναι μια τεράστια επιτυχία το γεγονός ότι ο Υπουργός δέχθηκε, ως όφειλε, να αποσύρει το επαίσχυντο άρθρο 56Α που ήθελε να καλύψει κάποια συγκεκριμένα λαμόγια από τους αγώνες που είχαν γίνει στην Αθήνα το 1997, τους Παγκόσμιους Αγώνες Στίβου.

Είχαμε αναφερθεί εκτενώς και λεπτομερέστατα για το τι είχε συμβεί τότε και για το γεγονός ότι το 2014 όλα τα κόμματα της ελληνικής Βουλής, με μια ελεεινή πραγματικά τροπολογία που είχαν υπογράψει κάποιοι Βουλευτές θέλησαν να καλύψουν το εν λόγω σκάνδαλο. Ευτυχώς, αποδείχθηκε ότι υπάρχουν δικαστές, οι οποίοι τιμούν το λειτούργημά τους και αποδόθηκαν ευθύνες. Με την παρέμβαση από εδώ της Χρυσής Αυγής δεν κουκουλώθηκε αυτό το σκάνδαλο, αλλά αυτοί θα αποδώσουν 30 εκατομμύρια ευρώ στον ελληνικό λαό.

Η Χρυσή Αυγή θα συνεχίσει να είναι εδώ μέσα και με τον αγώνα που θα κάνει θα βγάζει συνεχώς σκάνδαλα στο φως της δημοσιότητας και από εκεί και πέρα ευχόμαστε κάποια στιγμή όλα να πάρουν τον δρόμο τους.

Να τονίσουμε ότι δεν θέλουμε να τιμωρηθεί κανείς αθώος, δεν θέλουμε να πάνε όλοι σε δικαστήρια και να καταδικαστούν. Γιατί ξέρουμε πολύ καλά τι σημαίνει αδικία και συλλογική ευθύνη που μας έχετε καταλογίσει. Αλλά, εμείς δεν είμαστε σαν και εσάς. Εμείς θέλουμε να αποδοθούν δικαίως τα βάρη εκεί που οφείλονται.

Πρέπει, λοιπόν, να πάνε αυτοί οι άνθρωποι, επειδή έχουμε μάθει ότι τους έχουν σταλεί ήδη εξώδικα, και να αποδώσουν αυτά που πρέπει στο ελληνικό δημόσιο.

Σε ό,τι αφορά στο συγκεκριμένο νομοσχέδιο, θα ξεκινήσω λέγοντας ότι η Χρυσή Αυγή κατέθεσε μια τροπολογία – και εδώ είστε σαν Υπουργοί και σαν Κυβέρνηση της Ελλάδας, αφού ενδιαφερόμαστε για το συμφέρον και για το μεροκάματο απλών συμπολιτών μας - η οποία έχει να κάνει με τις θέσεις των εργαζομένων στο καζίνο της Πάρνηθας. Είναι γύρω στα χίλια με χίλια εκατό άτομα, τα οποία εργάζονται εκεί και τα οποία ελλοχεύει ο κίνδυνος να χάσουν τη θέση τους εάν δεν τηρηθούν κάποια συγκεκριμένα ζητήματα.

Εμείς, λοιπόν, καταθέτουμε μια τροπολογία και ζητάμε να την εγκρίνετε, με την οποία λέμε ότι οι άνθρωποι οι οποίο εργάζονται σήμερα στο καζίνο θα συνεχίσουν να διατηρούν τις θέσεις εργασίας τους, για να θρέψουν την οικογένειά τους.

(Στο σημείο αυτό ο Βουλευτής κ. Ιωάννης Λαγός καταθέτει για τα Πρακτικά την προαναφερθείσα τροπολογία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεχίζω λέγοντας ότι ακούμε να γίνεται εδώ και πολλές ημέρες αρκετή φασαρία για το θέμα του ΦΠΑ στα νησιά. Η Κυβέρνηση προσπαθεί με διάφορα τρικ να ρίξει στάχτη στα μάτια του κόσμου.

Φυσικά και ξέρουμε όλοι πάρα πολύ καλά ότι δεν είναι λύση το να μείνει στάσιμος ο ΦΠΑ για έναν μόνο χρόνο σε συγκεκριμένα νησιά. Αυτό είναι μια παραπλάνηση που προσπαθείτε να κάνετε στον κόσμο, στους νησιώτες οι οποίοι δέχονται μια τεράστια πίεση και απειλή από τους λαθρομετανάστες που έχουν κατακλύσει τις περιοχές τους και θέλετε με αυτόν τον τρόπο λίγο να τους κρατήσετε.

Εμείς ως Χρυσή Αυγή είχαμε καταθέσει την Πέμπτη μια τροπολογία που έλεγε ότι ο ΦΠΑ έπρεπε να παραμείνει στάσιμος για όλα τα νησιά και όχι μόνο για ένα έτος, όπως εσείς κάνετε. Εδώ, λοιπόν, πρέπει να δούμε αν θέλετε να το εφαρμόσετε και αυτό. Εδώ να δούμε αν θέλετε και είστε πραγματικά υπέρ των Ελλήνων πολιτών οι οποίοι ταλανίζονται από χιλιάδες προβλήματα.

Η Χρυσή Αυγή φέρνει τέτοιες τροπολογίες, οι οποίες αφορούν όλον τον ελληνικό λαό, όλον τον πληθυσμό, ο οποίος δοκιμάζεται πάρα πολύ άγρια.

Στο συγκεκριμένο νομοσχέδιο, λοιπόν, έχουμε να κάνουμε και με το λεγόμενο «πλαστικό» χρήμα. Τι θέλει να κάνει η Κυβέρνηση και τι θέλουν να κάνουν οι κυβερνήσεις όλων των χωρών σε αυτό; Και απορούμε πώς εσείς οι αριστεριστές, οι ανθρωπιστές δεν το βλέπετε. Θέλετε να υπάρχει ο πλήρης έλεγχος όλων των πολιτών. Θέλετε να γίνονται οι συναλλαγές μόνο μέσω «πλαστικού» χρήματος, μόνο μέσω καρτών, έτσι ώστε να είμαστε άμεσα όλοι υπό πλήρη έλεγχο και παρακολούθηση. Είναι ο νέος «Μεγάλος Αδερφός», ο οποίος έρχεται, το «μεγάλο μάτι», το οποίο θα παρακολουθεί από πάνω τους πάντες και τα πάντα.

Η Χρυσή Αυγή, φυσικά και δεν μπορεί να συμφωνήσει με κάτι τέτοιο, με ένα επαίσχυντο τέτοιο μέτρο και απορούμε πώς εσείς θέλετε να το περάσετε. Είναι πραγματικά αηδιαστικό, είναι απάνθρωπο να ελέγχεται κάθε άνθρωπος για κάθε συναλλαγή του, για οτιδήποτε κάνει. Υπάρχει πλήρης έλεγχος της ζωής, των προσωπικών δεδομένων καθενός από εμάς.

Θα έπρεπε οι Βουλευτές μέσα στο ελληνικό Κοινοβούλιο να αντιδράσουν και να μην το ψηφίσουν. Υπάρχουν τρόποι να λύσουμε τη φοροδιαφυγή. Υπάρχουν τρόποι να σταματήσει να κυκλοφορεί το «μαύρο» χρήμα. Αυτό θέλουμε ως Χρυσή Αυγή.

Όμως, δεν πρέπει αυτό το πράγμα να γίνει εις βάρος της ελευθερίας κάθε ανθρώπου. Δεν πρέπει επ’ ουδενί κάθε άνθρωπος να γίνει ένα ρομπότ, το οποίο θα κυκλοφορεί, σύμφωνα με τα κελεύσματα της νέας τάξης ανθρώπων. Δεν γίνεται ο μέσος Έλληνας, κάθε Έλληνας να γίνει ένας νεοταξίτης χωρίς αρχές, χωρίς άποψη, χωρίς θρησκεία, χωρίς αγάπη για την πατρίδα, ο οποίος μόνο θα παράγει, θα καταναλώνει και θα αγοράζει. Είναι ντροπή! Δεν είναι δυνατόν! Πρέπει το ελληνικό Κοινοβούλιο να αντιδράσει. Δεν γίνεται καθένας από εμάς να είναι άμεσα ελεγχόμενος.

Επίσης, βλέπουμε ότι το συγκεκριμένο νομοσχέδιο λέμε ότι το φέρνουμε για να υπερασπιστούμε κάποιους ανθρώπους, κάποιες ευπαθείς ομάδες, όμως, εδώ υπάρχουν καταχρηστικά κάποια άρθρα.

Θα σας πω για το άρθρο 14 παράγραφος 3, το οποίο λέει ότι αν κάποιος πάει σε ένα δικαστήριο και χάσει μια δικαστική υπόθεση που έχει, τότε, αν το δικόγραφο το οποίο έχει καταθέσει κριθεί ότι είναι μεγαλύτερο από το επιτρεπτό, αυτός ο άνθρωπος εκτός του ότι θα έχει χάσει τη δίκη του, θα πρέπει να πληρώσει και έξτρα. Δηλαδή κάνουμε κάθε Έλληνα πολίτη να φοβάται, πηγαίνοντας σε ένα δικαστήριο, πηγαίνοντας να εκθέσει τις απόψεις του σε ένα δικόγραφο, για το τι θα πει.

Εδώ υπάρχει θέμα. Η δικαιοσύνη δεν είναι ένα είδος πολυτελείας, όπως πάει σιγά σιγά να γίνει. Δεν μπορεί να πηγαίνει ένας άνθρωπος να εκθέσει τις απόψεις του, ο οποίος ενδεχομένως να αδικείται για τις κατηγορίες που υπάρχουν εις βάρος του και να τρομάζει για το τι θα γράψουν στο δικόγραφό του. Είναι απαράδεκτο!

Επίσης, στο Μέρος Τρίτο στα άρθρα 36 έως 38 υπάρχει οικονομική επιβάρυνση, εάν κάποιος ζητήσει αναβολή, χωρίς να ελέγχουμε το πώς και το γιατί αυτός ο άνθρωπος ζητάει αναβολή. Πάει κάποιος, όπως είναι σήμερα τα πράγματα, και για τον άλφα ή βήτα λόγο, είτε γιατί ο δικηγόρος του δεν μπορεί, είτε γιατί ο ίδιος δεν μπορεί εκείνη τη συγκεκριμένη στιγμή και ζητάει μια αναβολή. Θα πρέπει αυτός ο άνθρωπος να πληρώσει. Πού θα πάει αυτό το πράγμα; Δηλαδή, η δικαιοσύνη θα γίνει μόνο για όσους έχουν χρήματα; Μόνο αυτοί θα μπορούν να βρουν το δίκιο τους στη δικαιοσύνη στην Ελλάδα σήμερα; Απαράδεκτα περιστατικά!

Και θα ήθελα να τελειώσω, αναφερόμενος σε δυο, τρία πράγματα επικαιρότητας.

Το ένα – και το πιο σημαντικό - είναι ότι σήμερα ο Αρχηγός της τρίτης κοινοβουλευτικής δύναμης στην πατρίδα μας, ο Νικόλαος Μιχαλολιάκος, όπως έχουμε το δικαίωμα ως Χρυσή Αυγή, έκανε μια ομιλία στην Κοινοβουλευτική του Ομάδα. Για πρώτη φορά στα χρονικά η ΕΡΤ έκανε το εξής απαράδεκτο: Δεν μετέδωσε αυτή την ομιλία του Αρχηγού μας. Δεν μετέδωσε την κοινοβουλευτική ομιλία μια φορά τον μήνα, ως έχει υποχρέωση.

Αυτή είναι η δημοκρατία σας! Αυτοί είναι οι νέοι θεσμοί! Να δούμε τι θα κάνει το ΕΣΡ που υπάρχει, να δούμε αν θα λάβει θέση σε αυτά τα οποία συνέβησαν.

Επαναλαμβάνω, ότι υπάρχουν δημοσιογράφοι, οι οποίοι δίνουν τον λόγο στο τουρκόφιλο DEB να κάνει συνεδριάσεις μέσα στην αίθουσά τους και να μιλάει για τουρκική μειονότητα. Εκεί υπάρχει το δικαίωμα του λόγου και μπορούν να μιλάνε και να μας λένε για τουρκική μειονότητα στη Θράκη. Ο Αρχηγός της τρίτης κοινοβουλευτικής δύναμης δεν έχει το δικαίωμα να μιλήσει και να μεταδοθεί η ομιλία τους ζωντανά, όπως είναι υποχρεωμένη η ΕΡΤ.

Θα τελειώσω, υπενθυμίζοντας κάτι ως Χρυσή Αυγή: Έχουμε υποστεί πολλές διώξεις για το φρόνημά μας και για τις ιδέες μας, ασχέτως αν συμφωνείτε ή αν διαφωνείτε. Και ευτυχώς που διαφωνείτε με αυτές. Από εκεί και πέρα, το να μας σταματήσετε και να μας φιμώσετε, μην αφήνοντας…

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε, γιατί και ο χρόνος σας τελειώνει.

**ΙΩΑΝΝΗΣ ΛΑΓΟΣ:** Ναι, ναι, σε λίγο δεν θα μας επιτρέπετε να μιλάμε και εδώ μέσα.

Το γεγονός αυτό, ότι προσπαθείτε να μην επιτρέψετε να ακούγεται η φωνή της Χρυσής Αυγής, δείχνει ποιος είναι ο ρατσισμός που υπάρχει σήμερα στην Ελλάδα, από ποιους είναι και ποιος τον υφίσταται. Θα δηλώσουμε, όμως, το εξής: Δεν μας σταμάτησαν άλλα κι άλλα και φυσικά δεν μπορούν να μας σταματήσουν και αυτά.

Ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος καθορίζουμε τον χρόνο των ομιλητών στα πέντε λεπτά.

Τον λόγο έχει ο κ. Πάλλης.

**ΓΕΩΡΓΙΟΣ ΠΑΛΛΗΣ:** Στον χρόνο μου θα μιλήσω, δυστυχώς, μόνο για την τροπολογία που αφορά τον ΦΠΑ των νησιών.

Το θέμα έρχεται σε ένα νομοσχέδιο το οποίο περιλαμβάνει πολλά πράγματα που καθυστέρησαν να γίνουν.

Κύριε Πρόεδρε, κυρίες και κύριοι συνάδελφοι, θα μου επιτρέψετε να κάνω κάποια σχόλια με αφορμή αποσπάσματα από ομιλίες προηγούμενων ομιλητών.

Ο κ. Δανέλλης μίλησε για ένα δίκαιο αίτημα. Αυτό νομίζω ότι το συμμεριζόμαστε όλοι μας. Άκουσα, όμως, τους Βουλευτές της Νέας Δημοκρατίας να μιλούν για όλα αυτά που συμβαίνουν αυτές τις μέρες και για τον μειωμένο ΦΠΑ.

Κύριοι συνάδελφοι της Νέας Δημοκρατίας, είναι πολιτικά παράδοξο να επικαλείστε μερικές μέρες πριν τη μη ψήφιση της τροπολογίας για την ενίσχυση, το επίδομα στους χαμηλοσυνταξιούχους - δεν θα μιλήσω για δέκατη τρίτη σύνταξη - διότι κινδυνεύει η χώρα να βγει εκτός συμφωνίας, αλλά για τη διατήρηση του μειωμένου ΦΠΑ σε κάποια από τα νησιά μας, που η κατάργησή του προβλέπεται από τη συμφωνία, να έρχεστε εδώ σήμερα και να λέτε ότι ορθά, πολιτικά το ψηφίζετε. Είστε ασυνεπείς πολιτικά ως νεοφιλελεύθεροι.

Θα ήθελα να θυμίσω στον κ. Δένδια ότι τον ν.4334/2015 και τον ν.4336/2015, που ψηφίστηκαν με μεγάλη πλειοψηφία και που προέβλεπαν την κατάργηση των μειωμένων συντελεστών ΦΠΑ στα νησιά ένα χρόνο πριν περίπου - δηλαδή στις αρχές του 2016 θα έπρεπε να είχε καταργηθεί παντού - τους είχε ψηφίσει.

Είναι υπέρτατη υποκρισία να έρχεται εδώ και να μας λέει ότι αποκλείουμε τη νησιωτικότητα και ότι θα έπρεπε να στηριχθούμε πάνω σε αυτήν. Προφανώς και έχουμε κατά νου τη νησιωτικότητα. Προφανώς και είναι η πρώτη κυβέρνηση που προσπαθεί να οικοδομήσει και να εφαρμόσει νησιωτική πολιτική. Με μισές, όμως, αναγνώσεις της αιτιολογικής έκθεσης και της τροπολογίας, αν μη τι άλλο μόνο για υποκρισία μπορώ να σας κατηγορήσω.

Θα ήθελα να συμπληρώσω, σχετικά με τα παράδοξα που ακούμε εδώ.

Η κ. Βούλτεψη μας κατηγορεί για μερκελισμό, ενώ ταυτόχρονα λέει ότι είμαστε λατινοαμερικανικού τύπου τσαβιστές. Αποφασίστε, επιτέλους, εσείς τι είστε, τι πολιτική θέλετε να προτείνετε στην κοινωνία και αφήστε μας. Εμείς είμαστε συνεπείς απέναντι στους εταίρους μας και διεκδικούμε για πρώτη φορά και κατακτούμε αυτά που δεν τολμήσατε να κάνετε. Να θυμίσω για τον μειωμένο ΦΠΑ, ότι κατακτήθηκε με αγώνες μαζικούς των νησιωτών, όλων των δημοκρατικών δυνάμεων, με κλειστά τα νησιά. Εσείς ευτελίζετε αυτή τη διαδικασία με το επιχείρημα ότι αποκλείουμε τη νησιωτικότητα. Τον μειωμένο ΦΠΑ κατάφεραν να τον πάρουν οι νησιώτες τότε. Έρχεστε, όμως, εδώ ταυτόχρονα και μας λέτε για τα επιχειρήματα.

Ξέρετε τι έχετε στήσει, κύριοι της Νέας Δημοκρατίας, που δεν είστε από τα νησιά; Έχετε στήσει εδώ και ενάμιση χρόνο ένα υποτιθέμενο κίνημα παραγόντων που ανήκουν ιδεολογικά σε σας ή είναι ακόμα και μέλη των κομμάτων σας, οι οποίοι μια με το ασφαλιστικό, μια με το προσφυγικό, μια τώρα με το μειωμένο ΦΠΑ, προσπαθούν να δημιουργήσουν καταστάσεις έντασης στη γραμμή της Νέας Δημοκρατίας - και κάποιων του ΠΑΣΟΚ προσφάτως - στο αίτημα των εκλογών.

Στέλνετε επιστολές που λένε στους Βουλευτές - με μια τροπολογία που δεν είχε έρθει μέχρι τότε - ότι τους κηρύσσουν ανεπιθύμητους στα νησιά, αν δεν την ψηφίσουν. Δυστυχώς, αυτές τις μέρες βρεθήκατε έκθετοι και αναγκασμένοι να υπερψηφίσετε αυτή την τροπολογία, διότι οι Βουλευτές σας που έβαλαν τους παράγοντες των νησιών να μας εγκαλούν και να μας χαρακτηρίζουν ως ανεπιθύμητους, βρέθηκαν υποχρεωμένοι να υπακούσουν στην εντολή που έδωσαν και να ψηφίσουν την τροπολογία.

Εμείς όλον αυτόν τον καιρό, σε συνεργασία με τους φορείς, μαζεύαμε στοιχεία. Δίναμε επιχειρήματα στην Κυβέρνηση με χαμηλούς τόνους, με συγκρατημένη αισιοδοξία, όπως λέγαμε όλον αυτόν τον καιρό, προκειμένου να στηρίξουμε αυτό το αίτημα, γιατί θέλουμε να διατηρήσουμε το ΦΠΑ στα νησιά. Ειδικά τα νησιά του Ανατολικού Αιγαίου δεν μπορούν στην παρούσα φάση, με την απόλυτη έλλειψη πολιτικής έως τώρα, να αντισταθμίσουν τις δυσμένειες.

Θα κάνω δυο σχόλια ακόμα, κύριε Πρόεδρε και θα κλείσω.

Άκουσα τον κ. Κρεμαστινό να λέει ότι θέλει να είναι ανταγωνιστικός σε σχέση με τα απέναντι τουρκικά παράλια. Θα πρέπει να αντιληφθούμε ότι, με όλα αυτά που συμβαίνουν στη γείτονα χώρα, δεν πρέπει να κοιτάζουμε την ανταγωνιστικότητα, αλλά πώς σε μια κοινή γειτονιά θα αναπτυχθούμε ειρηνικά προς όφελος των λαών που ζουν στην ευρύτερη περιοχή.

Επίσης, είναι οξύμωρο να ζητάς ισοδύναμα και ταυτόχρονα τη διατήρηση του ΦΠΑ. Ή ισοδύναμα θα ζητάτε και θα επιμείνετε σε μια πολιτική κατάργησης του ΦΠΑ, σύμφωνα με το mail Χαρδούβελη τότε που ήσασταν κυβέρνηση ή θα ζητάτε τη διατήρηση. Διαλέξτε τι θα πάρετε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Ο κ. Φορτσάκης έχει τον λόγο για πέντε λεπτά.

**ΘΕΟΔΩΡΟΣ ΦΟΡΤΣΑΚΗΣ:** Ευχαριστώ, κύριε Πρόεδρε.

Στα πέντε λεπτά θα εστιάσω πολύ γρήγορα στα εξής:

Πρώτα απ’ όλα θα επαναλάβω το παράπονο ότι έχουμε ένα νομοσχέδιο «σκούπα» που περιέχει τα πάντα, τον Πτωχευτικό Κώδικα, τη Διοικητική Δικαιοσύνη, τα αδήλωτα εισοδήματα, τροπολογίες «βροχή». Η όλη σύλληψη και η όλη ρύθμιση είναι, δυστυχώς, πάραπολύ πρόχειρη και έρχεται πολύ αργά.

Θα αναφερθώ σε τρία σημεία:

Σημείο πρώτο, εθελοντική αποκάλυψη εισοδημάτων. Εδώ θα ήθελα κατ’ αρχάς να τονίσω ότι γίνεται η δήλωση των εισοδημάτων που δεν έχουν δηλωθεί στο παρελθόν, χωρίς να υπάρχει κανένα παραστατικό. Δεν ξέρουμε, δηλαδή, ποιο είναι το πραγματικό εισόδημα, ποιο είναι το μη δηλωθέν εισόδημα στο παρελθόν. Καλύπτεται; Θα μπορούσε, τουλάχιστον, να υπάρχει κάποια περισσότερη απαίτηση. Εγώ θα ήθελα στο σημείο αυτό να τονίσω ότι ως φορολόγος, είμαι εντελώς αρνητικός στις ρυθμίσεις που καλύπτουν φοροφυγάδες.

Η ρύθμιση αυτή, όπως και οι επανειλημμένες περαιώσεις που έχουν γίνει στο παρελθόν, είναι αρνητική, διότι φέρνει μεν στο κράτος χρήματα για μια δεδομένη στιγμή, όμως εθίζει τους πολίτες στο να μην πληρώνουν και να σκέπτονται ότι θα έρθει κάποια ώρα μια ρύθμιση, η οποία -όπως κι αυτή εδώ- καθιστά πιο συμφέρον να μην πληρώνει κάποιος τους φόρους, παρά να τους πληρώνει.

Είναι πραγματικά κρίμα που το κράτος συμπεριφέρεται κατά τόσο ποταπό τρόπο για να γεμίσει τα ταμεία του και δεν σκέπτεται καθόλου ότι θα πρέπει να έχει έναν κώδικα ηθικής, ακόμα και στην είσπραξη φορολογικών εσόδων.

Πάντως κι αν ακόμα κάποιος μπει στη λογική της Κυβέρνησης, ότι θα πρέπει με κάθε τρόπο να μαζέψουμε χρήματα, ο τρόπος με τον οποίο έχει στηθεί ο μηχανισμός δεν είναι ελκυστικός γι’ αυτούς που φοροφεύγουν και δεν έχουν πληρώσει αυτά που όφειλαν να έχουν πληρώσει εδώ και καιρό, διότι αμφιβάλλω αν θα έρθει κανείς να πληρώσει, ξέροντας ότι μπορεί να φτάσει μέχρι και 60% αυτό που θα δώσει στο κράτος.

Αν κάποιος, λοιπόν, μπει σ’ αυτή τη λογική, την οποία θεωρώ απαράδεκτη, τουλάχιστον ας τη στήσει σωστά.

Επίσης, η διαφοροποίηση μεταξύ 8% και 10% είναι εντελώς αδικαιολόγητη, γιατί δεν βλέπω τι θα κερδίσει το κράτος -ούτε αν το έχει υπολογίσει ότι θα κερδίσει κάτι- αν δηλώσει κανείς πριν από τις 31 Μαΐου ή όχι τα εισοδήματα αυτά, τα οποία δεν έχει δηλώσει. Δεν είναι αυτοσκοπός οι ρυθμίσεις ούτε πρέπει να έχουν τιμωρητικό χαρακτήρα χωρίς λόγο.

Σημείο δεύτερο, το πλαστικό χρήμα. Η Ελλάδα είναι ουραγός στις ηλεκτρονικές συναλλαγές, πίσω από κάθε άλλη ευρωπαϊκή χώρα. Είδαμε τελευταία -το διαβάσαμε στις εφημερίδες- ότι η αύξηση περισσότερο από 1% στη χρήση του πλαστικού χρήματος επέφερε αύξηση τουλάχιστον κατά 1% στην είσπραξη του σχετικού ΦΠΑ. Αυτό δείχνει ποιος είναι δρόμος που πρέπει να ακολουθήσουμε.

Η Νέα Δημοκρατία είχε παρουσιάσει στο παρελθόν μια ολοκληρωμένη πρόταση για το πλαστικό χρήμα. Δυστυχώς, δεν βλέπουμε να υπάρχει μια ολοκληρωμένη μεταρρύθμιση σήμερα, παρά μόνο αποσπασματικές ρυθμίσεις. Δεν δίδονται πραγματικά, ουσιαστικά κίνητρα. Ως κίνητρο δίδεται μόνο το αντικίνητρο της ποινής, σε περίπτωση μη συμμόρφωσης. Το ουσιαστικό κίνητρο θα ήταν η επιστροφή φόρου στον καταναλωτή.

Εδώ επισημαίνω το πρόβλημα των προμηθειών των τραπεζών, οι οποίες πρέπει να ρυθμιστούν οπωσδήποτε, διότι διαφορετικά δεν μπορεί η χρήση του πλαστικού χρήματος να εξαπλωθεί. Επισημαίνω την ανάγκη να καθιερωθεί η υποχρεωτική ηλεκτρονική τιμολόγηση μεταξύ των επιχειρήσεων, αλλά και με τους προμηθευτές του δημοσίου και της τοπικής αυτοδιοίκησης, με παράλληλη μεταβίβαση των στοιχείων στη Γενική Γραμματεία, για να μπορεί να παρακολουθεί αυτά που συμβαίνουν.

Υπογραμμίζω ότι είναι ανάγκη να δοθεί λύση στο πρόβλημα των αποκλεισμένων από το τραπεζικό σύστημα. Επισημαίνω ότι η προθεσμία για την εγκατάσταση ηλεκτρονικών τερματικών δεν θα έπρεπε να ανατεθεί σε υπουργική απόφαση, αλλά να ρυθμιστεί από το νομοσχέδιο.

Επισημαίνω, επίσης, με ιδιαίτερη έμφαση, ότι δεν λαμβάνεται καμμιά μέριμνα για υπερήλικες και άτομα με ειδικές ανάγκες και, φυσικά, δεν λαμβάνεται καμμιά μέριμνα γι’ αυτούς οι οποίοι δεν μπορούν να φθάσουν στα τερματικά, γι’ αυτούς που είναι ανάπηροι, σε καροτσάκια, και δεν έχουν τη δυνατότητα να φθάσουν ούτε στα τερματικά ούτε στα γκισέ των τραπεζών.

Επίσης, αν δεν υπάρξει ακατάσχετος λογαριασμός τραπέζης, δεν μπορεί να βρεθεί λύση στο πρόβλημα του ενός εκατομμυρίου εξακοσίων χιλιάδων οφειλετών για τους οποίους έχουν ληφθεί μέτρα. Ο αριθμός των οφειλετών είναι τεσσεράμισι εκατομμύρια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ακόμη θα έπρεπε να σκεφτούμε ότι το νομοσχέδιο θα έπρεπε να έχει ρυθμίσει πολλά άλλα ζητήματα σχετικά με το πλαστικό χρήμα και θα έπρεπε να έχει μια φιλοσοφία, αν θέλετε, πολύ ευρύτερη, η οποία να θεωρεί το πλαστικό χρήμα όχι μόνο ως ένα μέσο τόνωσης των δημοσίων εσόδων, όχι μόνο ως ένα μέσο καταπολέμησης της φοροδιαφυγής, αλλά και ως αναπτυξιακό εργαλείο.

Σημείο τρίτο, για λιγότερο από τριάντα δευτερόλεπτα, είναι το δημόσιο λογιστικό. Ο έλεγχος των δαπανών, αλλά και η έκδοση χρηματικών ενταλμάτων, θα γίνεται πλέον μόνο από τις οικονομικές υπηρεσίες των Υπουργείων. Καταργούνται οι Υπηρεσίες Δημοσιονομικού Ελέγχου. Αυτό αποτελεί μια συνέχεια αυτού που είχε ήδη ξεκινήσει το 2014 με τον ν.4270.

Τα άρθρα 79 και 82, παράγραφος 3 είναι προβληματικά, διότι προκύπτει ότι τα εντάλματα που δεν εξοφλούνται μέσω της Ενιαίας Αρχής Πληρωμών θα αποστέλλονται στο Ελεγκτικό Συνέδριο μόνο για κατασταλτικό έλεγχο και όχι και για προληπτικό. Αυτό είναι κρίμα.

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε, κύριε Βουλευτά.

**ΘΕΟΔΩΡΟΣ ΦΟΡΤΣΑΚΗΣ:** Σε δύο δευτερόλεπτα τελειώνω.

Αρνητική είναι και η διάταξη του άρθρου 94, για την κατά παρέκκλιση αποδοχή δαπανών.

Τέλος, ελλιπές είναι και το άρθρο 102 του νομοσχεδίου, από το οποίο τουλάχιστον θα έπρεπε να έχουν εξαιρεθεί όσοι έχουν φοροδιαφύγει κατά το παρελθόν.

Κρίμα, κύριε Πρόεδρε και αγαπητοί συνάδελφοι, που αναγκαζόμαστε να ψηφίσουμε τέτοιες διατάξεις, οι οποίες, σε τελική ανάλυση, ενισχύουν τους φοροφυγάδες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Και κρίμα που τελείωσε και ο χρόνος. Ευχαριστώ πολύ.

Ο Υπουργός κ. Κοντονής έχει τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, έγινε ψηφοφορία πριν από λίγο και δεν αποδεχθήκαμε να μειώσετε τον χρόνο!

**ΠΡΟΕΔΡΕΥΩΝ (Γεώργιος Βαρεμένος):** Ήσασταν εκτός Αιθούσης. Το Σώμα είναι αυτό που είναι μέσα στην Αίθουσα. Εσείς ήσασταν εκτός Αιθούσης και δεν συμπεριληφθήκατε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κάνατε πάλι ψηφοφορία;

**ΠΡΟΕΔΡΕΥΩΝ (Γεώργιος Βαρεμένος):** Βεβαίως.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Μα, τι είναι αυτά τα πράγματα;

**ΠΡΟΕΔΡΕΥΩΝ (Γεώργιος Βαρεμένος):** Ήταν ομόφωνη η απόφαση.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Έτσι είναι. Στη δημοκρατία γίνονται και ψηφοφορίες.

**ΠΡΟΕΔΡΕΥΩΝ (Γεώργιος Βαρεμένος):** Έχετε τον λόγο, κύριε Κοντονή.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Θα αναφερθώ σε ορισμένα σημεία του νόμου που απασχόλησαν και άλλους ομιλητές.

Εν πρώτοις, θέλω να αναφερθώ στο άρθρο 56Α.

Κυρίες και κύριοι Βουλευτές, η Κυβέρνηση από την πρώτη συζήτηση στην αρμόδια επιτροπή είχε πει ότι τη συγκεκριμένη διάταξη η Κυβέρνηση την έφερε όχι με τροπολογία, αλλά ενσωματωμένη στο νομοσχέδιο, ακριβώς για να έχουν υπ’ όψιν τους οι Βουλευτές το περιεχόμενό της, να τοποθετηθούν τα κόμματα και να κρίνουν.

Ήταν μια διάταξη, κατά τη γνώμη μας, η οποία βάζει ένα στοπ στην ατιμωρησία και στη διαπλοκή. Διότι, όταν έχουμε μια παραγραφή είκοσι ετών, αντιλαμβάνεσθε ότι στο τέλος αυτής της ιστορίας κανένας δεν θα βρεθεί υπόλογος, αντιθέτως οι καταστάσεις θα έχουν ξεπεράσει και τις καλύτερες των προθέσεων.

Σημειώνουμε ότι πριν από μερικούς μήνες είχε εκδοθεί και σχετική απόφαση από το Συμβούλιο Επικρατείας όσον αφορά το εύλογο του χρόνου παραγραφής. Γι’ αυτό, ακριβώς, εναρμονιζόμενοι με τις αποφάσεις του ανωτάτου δικαστηρίου και με την κατάσταση η οποία επικρατούσε, πήραμε αυτή την πρωτοβουλία και δηλώσαμε ότι, εάν υπάρξει μια ευρύτατη συναίνεση των κομμάτων της Βουλής για τη θεσμοθέτηση αυτού του μέτρου, τότε η Κυβέρνηση με χαρά το εισηγείται και θα το υπερψηφίσει.

Το λέγω αυτό, διότι, ενώ μέχρι σήμερα υπήρχε αυτή η έκφραση γνώμης, ότι θα υπερψηφιστεί η διάταξη, ορισμένα κόμματα υπαναχώρησαν.

Εμείς θα συνεχίσουμε να ανιχνεύουμε τις δυνατότητες συναίνεσης σε τόσο σοβαρά θέματα. Θα ήθελα, δε, να τονίσω ότι η σύνδεση της συγκεκριμένης διάταξης με το «ΑΘΗΝΑ 1997» είναι τουλάχιστον ατυχής. Γιατί το λέω αυτό; Διότι για την υπόθεση του «ΑΘΗΝΑ 1997» δεν υπάρχει ποινικό αδίκημα, δεν υπάρχει κλοπή ή υπεξαίρεση, όπως είχε ισχυριστεί την Παρασκευή -ευτυχώς δεν το έκανε σήμερα- ο εκπρόσωπος της Χρυσής Αυγής. Υπάρχει υπέρβαση.

Θέλω, λοιπόν, να πω ότι σε μια διαδικασία κατά την οποία η Βουλή τραβάει μια κόκκινη γραμμή με το αμαρτωλό παρελθόν, θα έπρεπε όλα τα κόμματα να συνδράμουν αυτή την προσπάθεια.

Εμείς πιστεύουμε ότι σε εύλογο χρονικό διάστημα θα γίνει αντιληπτό αυτό το οποίο ζητούμε και αυτό το οποίο εισηγήθηκε σήμερα η Κυβέρνηση, όταν μάλιστα η απόφαση του Συμβουλίου Επικρατείας περί ευλόγου χρόνου παραγραφής θα τύχει άμεσης εφαρμογής σε τέτοιες υποθέσεις και τότε θα μας θυμηθούν όλοι.

Το δεύτερο που ήθελα να πω αφορά το άρθρο 56. Είπε ο αξιότιμος Κοινοβουλευτικός Εκπρόσωπος της Νέας Δημοκρατίας, ο κ. Δένδιας, ότι εμείς προβαίνουμε σε κάποιες μετατάξεις υπαλλήλων, για να στελεχώσουμε τη Γενική Γραμματεία Καταπολέμησης της Διαφθοράς και δεν κάνουμε τα μεγάλα βήματα προς ενίσχυση των εισαγγελιών και των δικαστηρίων της χώρας.

Μου προκαλεί εντύπωση η αναφορά αυτή, διότι το Σάββατο, παρουσία του κ. Δένδια, η Κυβέρνηση, δι’ εμού, δήλωσε, με την κατηγορηματικότητα και τη σαφήνεια που είχε η δήλωσή μου, πως μέχρι το τέλος του θέρους του 2017 η Κυβέρνηση θα έχει ολοκληρώσει τη νομοθετική ρύθμιση της Δικαστικής Αστυνομίας. Εγκαλείται σήμερα η Κυβέρνηση -καθ’ ην στιγμή το είχε εξαγγείλει και μάλιστα με χρονικό ορίζοντα όσον αφορά τη νομοθέτηση- γιατί δεν ενισχύει τις εισαγγελίες, τη στιγμή, μάλιστα, που έχουμε την τελευταία χρονική περίοδο ανακοινώσει ότι όλες οι εισαγγελίες, όλων των βαθμίδων, από το επίπεδο του αντεισαγγελέα πρωτοδικών μέχρι τον αντεισαγγελέα του Αρείου Πάγου, θα ενισχυθούν. Όχι μόνο αυτό, αλλά θα ενισχυθούν και με προσωπικό. Ήδη υπάρχει η διαδικασία των τριακοσίων υπαλλήλων και έχει δρομολογηθεί και η πρόσληψη άλλων τετρακοσίων.

Το χειρότερο, όμως, ποιο είναι, κυρίες και κύριοι συνάδελφοι; Η νομοθετική ρύθμιση για τη Δικαστική Αστυνομία, την οποία είπαμε ότι θα ολοκληρώσουμε μέχρι το τέλος του θέρους του επομένου έτους, του 2017, είχε προαναγγελθεί από το 1992 από την κυβέρνηση της Νέας Δημοκρατίας. Εδώ είναι το κραυγαλέο ερώτημα: Τόσα χρόνια η Νέα Δημοκρατία και το ΠΑΣΟΚ, που συγκυβερνούσε, δεν μπορούσαν να δρομολογήσουν, να ολοκληρώσουν και να εφαρμόσουν ένα μέτρο το οποίο οι πάντες γνωρίζουμε ότι είναι ένα μέτρο αναβάθμισης της ποιότητας, της δουλειάς και του επιπέδου των δικαστικών και εισαγγελικών λειτουργών; Γιατί τέτοια υποκρισία και μάλιστα τη στιγμή που πριν από δέκα μέρες η Κυβέρνηση εξήγγειλε όσα ήταν να εξαγγείλει;

Εδώ, λοιπόν, κυρίες και κύριοι συνάδελφοι, όχι μόνο υπεκφεύγουμε, αλλά προσπαθούμε, τρέχοντας πίσω από τα γεγονότα, να δημιουργήσουμε εντυπώσεις. Νομίζω ότι ο νομικός και ο δικαστικός κόσμος της χώρας από το προπερασμένο Σάββατο γνωρίζει πολύ καλά ποια θα είναι η διαδικασία νομοθέτησης και ολοκλήρωσης αυτής της υπόθεσης.

Έγινε μεγάλος λόγος, κυρίες και κύριοι συνάδελφοι, για τα παράβολα. Κατά πρώτον, να ξεκαθαρίσουμε κάτι. Μειώνονται τα παράβολα ή αυξάνονται; Διότι εδώ κάποιοι ισχυρίστηκαν ότι αυξάνονται ή, στην καλύτερη περίπτωση, ότι υπάρχει ένας ισοσκελισμός.

Λοιπόν, καταργείται το δικαστικό ένσημο στις αναγνωριστικές αγωγές, το οποίο ακόμα δεν έχουμε καταλάβει, ή μάλλον υποψιαζόμαστε όλοι, γιατί το είχε θεσπίσει η προηγούμενη κυβέρνηση.

**ΓΕΩΡΓΙΟΣ ΠΑΛΛΗΣ:** Το ξέρουμε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Το ξέρουμε. Να μην πω τη γνωστή λαϊκή ρήση. Το ξέραμε. Για να αποθαρρυνθούν οι πολίτες να ασκήσουν αναγνωριστική αγωγή κατά του γερμανικού δημοσίου για τις υποθέσεις οι οποίες ήταν εκκρεμείς από την περίοδο της κατοχής. Αυτό ήταν και όχι υποτιθέμενα έσοδα του δημοσίου, τα οποία, ούτως ή άλλως, δεν θα εισέπραττε όταν το αναγνωριστικό αίτημα μετατρέπετο σε καταψηφιστικό. Αυτό, λοιπόν, ήταν το σημαντικό της υπόθεσης. Εμείς σήμερα το καταργούμε.

Δεύτερον, καταργείται ολοσχερώς το παράβολο για την υποβολή μήνυσης και παράστασης πολιτικής αγωγής για τα ρατσιστικά αδικήματα. Αυτό κάποιοι το παρακάμπτουν.

Τρίτον, μειώνεται στο μισό το δικαστικό ένσημο –προσέξτε- των εργατικών διαφορών. Μπορεί ο καθένας να λέει ότι εγώ θέλω να καταργηθεί ολόκληρο και λοιπά. Και εμείς το θέλουμε. Το θέμα είναι εάν αυτό είναι δυνατό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα πάρω και τον χρόνο της δευτερολογίας μου, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Πάντως, είναι τέτοια η πίεση του χρόνου, που η δευτερολογία είναι πολυτέλεια.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Το αντιλαμβάνομαι, αλλά να δώσω τουλάχιστον απάντηση σε αυτά που ακούστηκαν. Δεν θα πω τίποτα περισσότερο.

Όσον αφορά δε τις αναβολές, το οποίο παράβολο είναι το ελάχιστο, μίλησα και την Παρασκευή. Σας είπα ότι κυρίως μας ενδιαφέρει να καταπολεμηθεί η παθογένεια και η καταχρηστική άσκηση δικαιωμάτων στον χώρο της δικαιοσύνης. Το ξέρετε πολύ καλά όλοι ότι υπάρχει μέχρι και βιομηχανία αναβολών!

**ΔΗΜΗΤΡΙΟΣ ΚΥΡΙΑΖΙΔΗΣ:** Βάλτε πλαφόν, κύριε Υπουργέ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σας παρακαλώ! Επειδή είστε πρώην αστυνομικός, μην επεμβαίνετε στα θέματα τα νομικά. Ακούτε πρώτα.

**ΔΗΜΗΤΡΙΟΣ ΚΥΡΙΑΖΙΔΗΣ:** Και εμείς τη δικαιοσύνη…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Προσέξτε. Αυτό που θέλω να τονίσω είναι ότι αυτά τα χρήματα -και αυτό το λέω και προς τους συναδέλφους δικηγόρους- θα κατευθυνθούν όλα στον λογαριασμό της νομικής βοήθειας, για να έχουν οι πολίτες τη δυνατότητα μιας αξιοπρεπούς νομικής παράστασης και βεβαίως και ο νομικός συμπαραστάτης να έχει τη δυνατότητα μιας αξιοπρεπούς αμοιβής.

Αυτό ακόμα και ο κύριος πρόεδρος του Δικηγορικού Συλλόγου Αθηνών το παρακάμπτει στην προβληματική του. Διότι είδα σήμερα μια σχετική ανακοίνωση.

Αυτά, λοιπόν, τα χρήματα και τον αδύναμο πολίτη βοηθούν και εξασφαλίζουν και μια αξιοπρεπή δικηγορική αμοιβή.

Εδώ επίσης λέμε για το χρέος και για τα δικαιώματα. Ποια δικαιώματα, κύριοι συνάδελφοι; Όταν μια υπόθεση προσδιορίζεται να δικαστεί σε δυόμισι, τρία και τέσσερα χρόνια, συντρέχει λόγος αναβολής; Δεν ξέρει κάποιος ότι δεν έχει να δικαστεί η υπόθεσή του; Δεν αντιλαμβάνεστε το σοβαρό πρόβλημα το οποίο προκύπτει και οδηγούμαστε, μέσω των αναβολών, ακόμα και σε παραγραφές;

Το τελευταίο που θέλω να πω, κυρίες και κύριοι, είναι για το ζήτημα του άρθρου 52. Η Κυβέρνηση, όπως σας είπα, εμμένει απολύτως σε αυτή τη διάταξη, διότι αυτή τη στιγμή ο δικηγορικός κόσμος της χώρας χειμάζεται, κατά κυριολεξία.

Θέλω όμως να σας αναφέρω και να διαβάσω τον νόμο στο άρθρο 14, που ορισμένοι είπαν –το είπε μάλιστα με ιδιαίτερη επιθετικότητα ο εκπρόσωπος της Χρυσής Αυγής- ότι εδώ θα κοστολογείται το δικόγραφο του ηττημένου διαδίκου και θα του επιβάλλουμε και από πάνω και έξοδα. Τι λέει η διάταξη; Προσέξτε: «Η αυξημένη δικαστική δαπάνη του προηγούμενου εδαφίου επιβάλλεται επίσης στον διάδικο που ηττήθηκε, εάν κατά την κρίση του δικαστηρίου», άρα πρέπει να υπάρξει απόφαση επί του συγκεκριμένου, «το δικόγραφό του υπερβαίνει σε έκταση το αναγκαίο μέτρο», χρειάζεται δηλαδή αιτιολογία εδώ, «εν όψει των τιθεμένων με το ένδικο βοήθημα ή μέσω ζητημάτων.». Πρέπει να γίνει στάθμιση, πρέπει να υπάρξει απόφαση γι’ αυτό. Δεν είναι όποιος χάνει, επειδή έχει πολλά πει, ότι θα πληρώνει παραπάνω, διότι μπορεί να πει πάρα πολλά, τα οποία να μην ξεπερνούν το μέτρο το οποίο θέτει ο νόμος.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, εάν μπορεί να γίνει και μία στάθμιση του χρόνου, θα ήταν ευτυχές.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τελειώνω, κύριε Πρόεδρε.

Επομένως, κυρίες και κύριοι συνάδελφοι, θέλω να σας πω ότι αυτά τα μέτρα, τα οποία παίρνουμε σήμερα, πρέπει να τα διαβάσουμε και να τα κρίνουμε με βάση αυτό που λέει το νομοσχέδιο, όχι με πράγματα τα οποία φανταζόμαστε. Να δούμε όλοι πού κατευθύνεται το κάθε κονδύλι και τι προσπαθεί να εξυπηρετήσει. Και αυτά τα οποία διαγράφουμε ως κονδύλια, τα οποία είχαν ψηφίσει οι προηγούμενες κυβερνήσεις, και αυτά τα οποία θεσπίζουμε για την επιτάχυνση της διαδικασίας, τη βοήθεια των αδυνάμων συμπολιτών μας, οι οποίοι θέλουν να προσφύγουν στη δικαιοσύνη και δεν μπορούν, και την αξιοπρεπή αμοιβή των δικηγόρων.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς.

Η κ. Παπανάτσιου έχει να κάνει κάποια νομοτεχνική βελτίωση.

Ορίστε, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Εκ παραδρομής στη νομοτεχνική βελτίωση νούμερο 19 διεγράφη και η αναφορά στον ν.4174/2013. Τίποτε άλλο. Την καταθέτω για τα Πρακτικά.

(Στο σημείο αυτό η Υφυπουργός κ. Αικατερίνη Παπανάτσιουκαταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΕΙ Η ΣΕΛΙΔΑ 363)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Η Κοινοβουλευτική Εκπρόσωπος του ΣΥΡΙΖΑ, η κ. Βάκη, έχει τον λόγο.

**ΦΩΤΕΙΝΗ ΒΑΚΗ:** Κυρίες και κύριοι συνάδελφοι, δεν σκόπευα να πάρω τον λόγο, άλλωστε εκτενή αναφορά στα άρθρα του προς ψήφιση νομοσχεδίου έκανα στην Ολομέλεια της Παρασκευής, που είχαμε τη συζήτηση επί της αρχής. Δεν σκόπευα να πάρω τον λόγο σήμερα, εάν δεν είχαν προηγηθεί οι τοποθετήσεις ορισμένων Βουλευτών της Αξιωματικής Αντιπολίτευσης σε σχέση με τις εξαγγελίες της Κυβέρνησης για τον ΦΠΑ στα νησιά, αλλά και τη δέκατη τρίτη σύνταξη, για την οποία έγινε τόσος πολύς λόγος.

Κατ’ αρχάς, να ξεκινήσω από κάποιες επισημάνσεις με βάση τους προλαλήσαντες της Νέας Δημοκρατίας. Ολοφύρεστε και εξεπλάγητε από τις τροπολογίες τις οποίες έφεραν εδώ Υπουργοί και Βουλευτές και καλόπιστα σας ερωτώ, συνάδελφοι, καλώς ήλθατε κατ’ αρχάς στον κοινοβουλευτικό πολιτισμό και ευταξία και να σας θυμίσω ότι επί ημερών σας δεν ήταν εξαίρεση, αλλά ήταν κανόνας οι πράξεις νομοθετικού περιεχομένου, νομοσχέδια μεταμεσονύχτια με τριψήφιο αριθμό τροπολογιών, οι περισσότερες εκ των οποίων δεν υπόκειντο σε διαβούλευση και ψηφίζονταν άρον άρον και λοιπά.

Δεύτερη παρατήρηση. Θρήνος μεγάλος για την όντως άδικη άρση του ειδικού καθεστώτος ΦΠΑ στα νησιά, που ήταν μέρος μιας συμφωνίας, την οποία δεν επιλέξαμε, αλλά μας επιβλήθηκε. Να σας θυμίσω όμως ότι στο e-mail Χαρδούβελη, το οποίο καλά θα κάνετε να το ξαναδιαβάσετε, ήδη σ’ αυτό το e-mail προβλεπόταν η άρση του ειδικού καθεστώτος ΦΠΑ στα νησιά και το είχατε ήδη εσείς ρίξει βορά στους δανειστές. Τα δάκρυα, λοιπόν, κροκοδείλια.

Για τη νησιωτικότητα, την κατηγορία της νησιωτικότητας, ναι, όντως είναι μια συνταγματικά θεμελιωμένη έννοια και την προβλέπει το άρθρο του Συντάγματος. Μόνο που, για να μην είναι ένα κενό άρθρο του Συντάγματος, χρειάζονται και κάποιες πολιτικές πρωτοβουλίες ενεργοποίησής της. Εσείς σε ποια κατεύθυνση κινηθήκατε; Στο να εξαντλείτε –όπως τόνισε και ο Υφυπουργός Νησιωτικής Πολιτικής- τη νησιωτικότητα και τις πολιτικές για τη νησιωτικότητα στον ΦΠΑ και μόνο σ’ αυτό; Με τα σχολεία τι γινόταν; Με τα υποστελεχωμένα νοσοκομεία στα νησιά; Με τις επιχειρήσεις, την επιχειρηματικότητα, με το πρόβλημα των κενών στα σχολεία, των δασκάλων; Επιλεκτική, λοιπόν, η μνήμη και σ’ αυτά.

Με βάση την τροπολογία που θα ψηφίσουμε σήμερα, εγώ θα ήθελα να ρωτήσω τι ακριβώς θέλετε. Να τιμωρήσουν οι δανειστές την Ελλάδα; Να επιβληθεί η γραμμή Σόιμπλε, επειδή αυτή η Κυβέρνηση αποφάσισε να στηρίξει από το υπερπλεόνασμα στόχων τους νησιώτες και τους συνταξιούχους; Μήπως αδημονείτε να αποτύχει η εθνική προσπάθεια για τη διαπραγμάτευση, για να επιστρέψετε στην εξουσία, που νομίζετε ότι αυτοδικαίως σας ανήκει;

Έχει κανείς την αίσθηση ότι έχετε αποφασίσει να υποδυθείτε έναν δεύτερο ρόλο. Από δικηγόροι των καναλαρχών, έχετε αποφασίσει να αναλάβετε ανερυθρίαστα τον ρόλο του τοποτηρητή των συμφερόντων του Διεθνούς Νομισματικού Ταμείου και των Γερμανών τραπεζιτών. Νομίζετε ότι με τον αέρα των κατασκευασμένων δημοσκοπήσεων των καναλαρχών και τη συντονισμένη προπαγάνδα τους αλλά και με τη στήριξη των ακραίων παικτών της Ευρώπης, των Ευρωπαίων συντηρητικών, θα καταφέρετε να επανέλθετε στην εξουσία. Για να το πράξετε, βεβαίως, αυτό πηγαίνετε στις Βρυξέλλες και υπόσχεστε όχι συμφωνίες αλήθειας, αλλά συμφωνίες ντροπής. Παρακαλάτε το Ευρωπαϊκό Λαϊκό Κόμμα να στηρίξει την εμπλοκή στην αξιολόγηση, υποσχόμενοι ότι, όταν θα έρθετε στην εξουσία, θα τα υπογράψετε όλα. Θα υπογράψετε από μόνοι σας, ενδεχομένως, τη μείωση των συντάξεων, τις απολύσεις, τη μείωση του αφορολόγητου και τη διάλυση των εργασιακών δικαιωμάτων, ώστε να γυρίσει πίσω και το Διεθνές Νομισματικό Ταμείο και ταυτόχρονα να κεφαλαιοποιήσει και για τις δικές του εκλογές τις νέες θυσίες του ελληνικού λαού ο Βόλφγκανγκ Σόιμπλε.

Εμείς, κυρίες και κύριοι Βουλευτές, παλέψαμε και συνεχίζουμε να παλεύουμε με όλες μας τις δυνάμεις, προκειμένου να ανατραπεί αυτή η ιερά συμμαχία των νεοφιλελεύθερων και των νεοσυντηρητικών στην Ευρώπη εναντίον της Ελλάδας, και διαλέξαμε με ποιους είμαστε, καθαρά. Με τους χαμηλοσυνταξιούχους και με τους νησιώτες είμαστε. Εσείς με ποιους είστε; Με το ΔΝΤ; Με τους πιο νεοσυντηρητικούς εκφραστές του τραπεζικού κεφαλαίου στην Ευρώπη; Με ποιους;

Τα μέτρα που φέραμε προς ψήφιση προκύπτουν από την υπεραπόδοση των εσόδων, μέσω των μη παραμετρικών μέτρων, που βασίζονται στη βελτίωση της φορολογικής συμμόρφωσης και την πάταξη της φοροδιαφυγής.

Η Νέα Δημοκρατία δεν είχε καταφέρει αυτά τα αποτελέσματα, γιατί πολύ απλά δεν ήθελε να πατάξει τη φοροδιαφυγή και προτιμούσε να κόβει δαπάνες από τα σχολεία και τα νοσοκομεία, προτιμούσε να καρατομεί δασκάλους, γιατρούς, καθαρίστριες και πρόσφερε εκείνο το ματωμένο πλεόνασμα στο Διεθνές Νομισματικό Ταμείο ως λύτρα για την παραμονή της στην καρέκλα της εξουσίας.

Σας ρωτώ: Είναι αχρείαστη τελικά η κίνηση αυτή της αναστολής του ΦΠΑ στα νησιά; Είναι αχρείαστο αυτό το επίδομα στους συνταξιούχους; Ποιον να ακούσουμε ακριβώς; Τον Τόμσεν να ακούσουμε; Τον Σόιμπλε; Αυτούς που σας έβαζαν να υπογράφετε έντεκα μειώσεις συντάξεων και σαράντα πέντε χιλιάδες απολύσεις; Είναι μονομερής ενέργεια; Γιατί ακούσαμε και τέτοια: «αχρείαστη ενέργεια», «μονομερής ενέργεια», «ανήθικος ο Έλληνας Πρωθυπουργός», «νταηλίκια». Είναι μονομερής ενέργεια η απόδοση αυτού του υπερπλεονάσματος από την Κυβέρνηση ή μήπως το πρόβλημά σας προέρχεται από τη μείωση της φοροδιαφυγής, η οποία είναι και το προσφιλές σπορ διαφόρων πολιτικών σας φίλων;

Με αυτό το νομοσχέδιο και με τις τροπολογίες για τη στήριξη των πολιτών που δοκιμάζονται αυτή τη στιγμή η Κυβέρνηση επιβεβαιώνει τις δεσμεύσεις της για την τήρηση μιας συμφωνίας χωρίς κοινωνική κατεδάφιση. Ταυτόχρονα, επιβεβαιώνει τη διάθεσή της για την καταπολέμηση της φοροδιαφυγής και για κοινωνική δικαιοσύνη από το πλεόνασμα των εισπράξεων των μη παραμετρικών εσόδων. Εσείς τι ακριβώς υπόσχεστε; Τη ληστεία της εργασίας και της παράδοσης των λαφύρων στο Διεθνές Νομισματικό Ταμείο; Αυτό κάνατε στο παρελθόν και αυτό φαίνεται να κάνετε πρόθυμα και τώρα.

Τελειώνω, κύριε Πρόεδρε.

Οι πολίτες αυτής της χώρας, όμως, ξέρουν και με ποιους είστε και τι θέλετε και ποια συμφέροντα εκπροσωπείτε.

Επιτρέψτε μου να κλείσω με μια καλόπιστη παρατήρηση. Επειδή ενδέχεται να σας καλέσουν στο τηλέφωνο οι ξένοι συνομιλητές σας, καλό θα ήταν μέχρι την ψηφοφορία να κλείσετε τα τηλέφωνά σας. Όχι τίποτε άλλο, αλλά μην εκτεθείτε για μια ακόμα φορά, έπειτα από την έκθεση που έχετε υποστεί με την απουσία σας από την ψηφοφορία για το επίδομα στους συνταξιούχους.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς.

Ο κ. Γεώργιος Ψυχογιός έχει τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Θα προσπαθήσω να είμαι σύντομος, σεβόμενος και τους συναδέλφους και το προχωρημένο της ώρας, έχοντας ακούσει πολλά από αυτά που ήθελα να πω από τους προλαλήσαντες και από τους Υπουργούς.

Κύριοι Υπουργοί, κυρίες και κύριοι συνάδελφοι, το πολυνομοσχέδιο που συζητάμε σήμερα περιλαμβάνει μια σειρά από σημαντικές διατάξεις, τόσο στον τομέα της δικαιοσύνης -αλλά και σε ζητήματα δημοσιονομικά- όσο και σε ζητήματα φοροδιαφυγής. Μέρος της παροχής που χορηγήθηκε στους χαμηλοσυνταξιούχους προερχόταν και από έσοδα από την καταπολέμηση της φοροδιαφυγής.

Με την ευκαιρία, λοιπόν, της συζήτησης του νομοσχεδίου, θα ήθελα να αναφερθώ συνοπτικά σε κάποιες ουσιώδεις ρυθμίσεις. Πρόκειται για θετικές διατάξεις, που προσανατολίζονται στην ενίσχυση της πολιτικής που έχει χαράξει εδώ και περίπου δύο χρόνια το Υπουργείο Δικαιοσύνης. Προάγουν τη διαφάνεια, την επιτάχυνση και τη βελτιστοποίηση της απονομής δικαιοσύνης, ενώ παράλληλα εγγυώνται την ευκολότερη πρόσβαση των πολιτών στις δικαστικές διαδικασίες.

Στο πρώτο μέρος του νομοσχεδίου, που αφορά τον Πτωχευτικό Κώδικα, οι τροποποιήσεις βρίσκονται στη θετική κατεύθυνση και συνοψίζονται κυρίως στα εξής σημεία: Πρώτον, στη δυνατότητα επαναδραστηριοποίησης και εξυγίανσης βιώσιμων επιχειρήσεων, ένα σταθερό και πάγιο αίτημα, κυρίως των μικρομεσαίων επιχειρήσεων. Δεύτερον, απλοποίηση της πτωχευτικής διαδικασίας, όπως, για παράδειγμα, η αντικατάσταση των αρμοδιοτήτων του πτωχευτικού δικαστηρίου με τις αρμοδιότητες του εισηγητή δικαστή. Τρίτον, δυνατότητα παροχής δεύτερης ευκαιρίας σε οφειλέτες, φυσικά πρόσωπα, που δεν χρεοκόπησαν δόλια και κρίνονται ως οι «γνωστοί».

Κυρίες και κύριοι συνάδελφοι, οι παραπάνω διατάξεις για τη δεύτερη ευκαιρία είναι σαφές ότι έρχονται σε σύγκρουση με τις νεοφιλελεύθερες λογικές και πολιτικές, οι οποίες εισάγουν στην ουσία τον νόμο της ζούγκλας μέσα στην αγορά και καταδικάζουν σε οικονομικό θάνατο όποιον έχει χρεοκοπήσει χωρίς υπαιτιότητά του.

Στο δεύτερο μέρος του νομοσχεδίου θεσπίζονται μέτρα επιτάχυνσης και εξορθολογισμού της διοικητικής δίκης. Ενδεικτικά θα αναφερθώ σε κάποια από αυτά. Κυρίως στη διεύρυνση του ευεργετήματος της πενίας, το οποίο καθίσταται πλέον πολύ πιο εύκολο στη χρήση και τη χορήγησή του, ενώ καλύπτει περισσότερες περιπτώσεις πολιτών, οι οποίοι στις μέρες μας δεν έχουν τη δυνατότητα για την πρόσβαση στη δικαιοσύνη.

Ειδική μνεία θα πρέπει επίσης να γίνει και στο άρθρο 17, καθώς εισάγει μια πολύ σημαντική διάταξη και όσοι ασκούμε το δικηγορικό επάγγελμα το γνωρίζουμε πολύ καλά. Είναι η δέσμευση των διοικητικών δικαστηρίων από τις αμετάκλητες αθωωτικές αποφάσεις των ποινικών δικαστηρίων. Μια πρόβλεψη, με την οποία, εκτός της λύσης που δίνουμε στο πρόβλημα αυτό, εναρμονιζόμαστε και με τη νομολογία του Δικαστηρίου Ανθρωπίνων Δικαιωμάτων, το οποίο στην υπόθεση «Σταυρόπουλος κατά Ελλάδος» αποφάσισε ότι η χώρα μας προέβαινε σε παραβίαση του άρθρου 6 της ΕΣΔΑ.

Στο τρίτο μέρος του νομοσχεδίου προβλέπονται σειρά διατάξεων για τη μείωση και τον εξορθολογισμό των τελών και παραβόλων. Αναφέρθηκε διεξοδικά ο αρμόδιος Υπουργός λίγο πριν, οπότε νομίζω ότι πρέπει να επικεντρωθούμε στην κατάργηση του δικαστικού ενσήμου στις αναγνωριστικές αγωγές, στη μείωση του 50% των τελών στις καταψηφιστικές αγωγές για εργατικές διαφορές, κάτι το οποίο θα δώσει το δικαίωμα στους εργαζόμενους να προσφύγουν για τις αξιώσεις τους με λιγότερα έξοδα, όπως επίσης και στα εγκλήματα τα οποία έχουν ρατσιστικό κίνητρο και για τα οποία πλέον δεν απαιτείται η κατάθεση παραβόλου.

Κυρίες και κύριοι συνάδελφοι, γνωρίζουμε πολύ καλά ότι ο δικηγορικός κόσμος και οι συνάδελφοί μας αυτοαπασχολούμενοι αντιμετωπίζουν σοβαρές δυσκολίες.

Ξέρουμε, όμως, ότι με μικρά βήματα, όπως αυτά που υιοθετεί το νομοσχέδιο και άλλα πολλά, όπως, για παράδειγμα, η τροπολογία που έφερε το Υπουργείο Μεταναστευτικής Πολιτικής και είχε να κάνει με την εξέταση των εξαιρετικών λόγων και των αδειών διαμονής από τις αποκεντρωμένες διοικήσεις, όπως επίσης και τα ΕΣΠΑ, τα οποία κατευθύνθηκαν σε αυτοαπασχολούμενους συναδέλφους σε συνεργατικά σχήματα, καθώς επίσης και οι μειώσεις οι οποίες έχουν να κάνουν με τα τέλη και τα παράβολα και η συμμετοχή των συναδέλφων δικηγόρων στις αποφάσεις και τις αρχαιρεσίες των συλλογικών οργάνων, στηρίζουν και ενισχύουν τη θέση του δικηγόρου. Μπορούμε να πούμε ότι με αυτόν τον τρόπο ελαφρύνουμε τις δυσκολίες που έχει το δικηγορικό επάγγελμα.

Κλείνοντας, κυρίες και κύριοι συνάδελφοι, θα ήθελα να πω ότι οι συγκεκριμένες νομοθετικές παρεμβάσεις δεν είναι ούτε αυτονόητες ούτε ουδέτερες, γιατί οι προηγούμενες κυβερνήσεις ουδέποτε τις έφεραν.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε, αμέσως.

Οι μειώσεις παραβόλων, η επέκταση του ευεργετήματος της πενίας, η καταπολέμηση της φοροδιαφυγής με τη χρήση πλαστικού χρήματος έχουν σαφές ιδεολογικό και πολιτικό πρόσημο και πρόκειται για διατάξεις οι οποίες και σε επόμενα νομοσχέδια αφήνουν το αποτύπωμα της αριστερής κυβέρνησης.

Ξέρουμε πολύ καλά, όπως έχω τονίσει και πάλι από αυτό το Βήμα, ότι θέλουμε πολύ δρόμο ακόμα για την αναδιανομή του πλούτου και για να εξασφαλίσουμε ίσες ευκαιρίες. Όμως, επικεντρωνόμαστε στα μικρά και καθημερινά, που απασχολούν τα ευάλωτα κοινωνικά στρώματα, γιατί εκεί ανήκουμε, από εκεί προερχόμαστε και σε αυτούς λογοδοτούμε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Τάσσος έχει τον λόγο.

**ΣΤΑΥΡΟΣ ΤΑΣΣΟΣ:** Κυρίες και κύριοι συνάδελφοι, θα αναφερθώ κυρίως στο θέμα του ΦΠΑ των νησιών. Πρώτον, είναι απαράδεκτος ο συσχετισμός που κάνει η Κυβέρνηση της διατήρησης του μειωμένου ΦΠΑ στα νησιά του βόρειου και ανατολικού Αιγαίου. Ελπίζω εδώ να περιλαμβάνεται και η Λέσβος και η Μυτιλήνη σε αυτά! Συσχετίζει, λοιπόν, αυτή τη διατήρηση του μειωμένου ΦΠΑ με το προσφυγικό, υπονοώντας έτσι εμμέσως πλην σαφώς ότι το 1990 επί κυβέρνησης Ζολώτα κακώς αποφάσισε η Βουλή, πρωτοστατούντος του ΚΚΕ που ζητούσε μείωση κατά 50%, τη μείωση του ΦΠΑ σε όλα τα νησιά του Αιγαίου κατά 30%, αφού τότε δεν υπήρχε το προσφυγικό.

Ο μειωμένος ΦΠΑ είναι ένα ελάχιστο αντιστάθμισμα ενός μέρους των προβλημάτων και παραγόντων που κάνουν τη ζωή στα νησιά πιο ακριβή, πιο δύσκολη και πιο επικίνδυνη, όπως: κόστος αεροπορικής και θαλάσσιας μεταφοράς προσώπων και εμπορευμάτων, υποβαθμισμένα -ιδιαίτερα θαλάσσια- μεταφορικά μέσα, υποβαθμισμένη παροχή υγειονομικής φροντίδας, λόγω της γενικής υποστελέχωσης και υποχρηματοδότησης της υγείας, αλλά και της επιπλέον απομόνωσης στην οποία μπορεί να βρεθούν τα νησιά λόγω καιρικών συνθηκών.

Δεύτερον, η διατήρηση του μειωμένου ΦΠΑ κατά 30% γίνεται για έναν χρόνο. Επομένως είναι προσωρινή, δηλαδή πρόκειται για αναστολή.

Τρίτον, δεν αφορά όλα τα νησιά. Αφορά μόνο τα νησιά του βόρειου και ανατολικού Αιγαίου και από τις Κυκλάδες εξαιρεί τη Ρόδο και την Κάρπαθο. Με ποιο σκεπτικό άραγε; Το μάθαμε πριν από λίγο.

**ΔΗΜΗΤΡΙΟΣ ΓΑΚΗΣ:** Όχι τις Κυκλάδες. Τα Δωδεκάνησα.

**ΣΤΑΥΡΟΣ ΤΑΣΣΟΣ:** Συγγνώμη, τα Δωδεκάνησα, μπράβο. Η παραδρομή επιτρέπεται μία φορά, αλλά τρεις φορές δεν επιτρέπεται.

Πριν από λίγο μάς το είπε ο αρμόδιος Υπουργός, γιατί αυτό θα έβαζε σε κίνδυνο την όλη διαπραγμάτευση. Με ποιους; Με τους εταίρους μας. Αυτό για όσους έχουν αυταπάτες ότι μπορεί η Ευρωπαϊκή Ένωση να προστατεύσει τη νησιωτικότητα.

Δεν κάνει, βέβαια, καμμιά αναφορά στα λεγόμενα «κοσμοπολίτικα» νησιά. Γιατί; Εκεί οι εργαζόμενοι, οι άνεργοι και τα υπόλοιπα λαϊκά στρώματα ζουν ως κοσμοπολίτες, προφανώς πλουσιοπάροχα. Επομένως δεν χρειάζεται εκεί ο μειωμένος ΦΠΑ.

Τέταρτον, δίνετε το επίδομα φτώχειας των Χριστουγέννων στους συνταξιούχους και διατηρείτε για έναν χρόνο τον μειωμένο ΦΠΑ σε ορισμένα νησιά του Αιγαίου, επειδή –όπως λέτε- είχατε υπεραπόδοση εσόδων. Από ποιους, άραγε, είχατε αυτή την υπεραπόδοση εσόδων; Μήπως από τη φορολογία των εφοπλιστών, που με βάση το άρθρο 107 του Συντάγματος εκ του οποίου απορρέουν και οι πενήντα έξι φοροαπαλλαγές που τους αποφέρουν κάθε χρόνο περί τα 10 δισεκατομμύρια ευρώ, δεν πληρώνουν φόρο με βάση τα κέρδη τους, αλλά το τονάζ και συγκεκριμένα 1 δολάριο ανά κόρο; Αυτό σημαίνει ότι ένας εφοπλιστής που έχει ένα πλοίο δώδεκα χιλιάδων κόρων και κέρδισε 1.642.500 ευρώ πλήρωσε 12.000 δολάρια για φόρο, που αναλογεί σε κάτι λιγότερο από το 0,7% των κερδών του.

Όχι, βέβαια. Δεν τα πήρατε τα χρήματα από εκεί. Η υπεραπόδοση δεν προήλθε από εκεί. Η υπεραπόδοση εσόδων προήλθε από το ξεζούμισμα των ναυτεργατών, που για κάθε ένα ευρώ που πληρώνουν οι εφοπλιστές, αυτοί πληρώνουν τέσσερα, από τους άλλους εργαζόμενους και αυτοαπασχολούμενους κα μικρούς ΕΒΕ αλλά κυρίως από τον πιο άδικο και αντιλαϊκό φόρο προστιθέμενης αξίας, τον ΦΠΑ. Αυτοί βέβαια είστε και αυτά τα συμφέροντα υπηρετείτε εσείς και τα άλλα αστικά κόμματα, που σας κάνουν κριτική για το μείγμα της πολιτικής που εφαρμόζετε, αφού όλοι μαζί ψηφίσατε το τρίτο μνημόνιο που προβλέπει και την αναστολή της μείωσης του ΦΠΑ, και όλοι μαζί συμφωνείτε στην υπεράσπιση της Ευρωπαϊκής Ένωσης και του καπιταλιστικού συστήματος.

Πέμπτον, για το ΚΚΕ ο μειωμένος ΦΠΑ δεν είχε και ούτε είχε καμμία σχέση με το προσφυγικό ζήτημα και είναι απαράδεκτη η συσχέτιση που κάνει ο Πρωθυπουργός. Απαιτούμε να μην αυξηθεί ο συντελεστής ΦΠΑ για όλα τα νησιά του Αιγαίου και να μη γίνουν τα νησιά μας χώρος εγκλωβισμού των χιλιάδων προσφύγων – μεταναστών, που είναι θύματα των ιμπεριαλιστικών επεμβάσεων και πολέμων.

Το ΚΚΕ καλεί τα λαϊκά στρώματα των νησιών αλλά και όλης της χώρας να περάσουν στην αντεπίθεση ενάντια στην κλιμακούμενη επίθεση στο εισόδημα και τα βασικά τους δικαιώματα, για να καταργηθεί τώρα ο ΦΠΑ στα είδη πλατιάς λαϊκής κατανάλωσης και ο ΕΝΦΙΑ, για αφορολόγητο όριο για τη λαϊκή οικογένεια 20.000 ευρώ, προσαυξημένο κατά 5.000 ευρώ για κάθε παιδί, να φορολογηθούν με συντελεστή 45% τα κέρδη του μεγάλου κεφαλαίου και να καταργηθούν τα προνόμιά τους, για ουσιαστικά μέτρα προστασίας των ανέργων και των φτωχών οικογενειών, για σύγχρονα εργασιακά και ασφαλιστικά δικαιώματα, για να βάλουμε τέλος στο σφαγείο διαρκείας που στήνουν μαζί Κυβέρνηση, Ευρωπαϊκή Ένωση και τα άλλα αστικά κόμματα, προκειμένου να εξασφαλίσουν την υψηλή κερδοφορία και ανταγωνιστικότητα του μεγάλου κεφαλαίου.

**ΠΡΟΕΔΡΕΥΩΝ (Γεώργιος Βαρεμένος):** Τελειώσατε, κύριε Τάσσο.

 **ΣΤΑΥΡΟΣ ΤΑΣΣΟΣ:** Τέλος, εμείς θα υπερψηφίσουμε την τροπολογία, γιατί, έστω και με ασφυκτικούς χρονικούς και χωρικούς περιορισμούς, δίνει μια ελάχιστη ανάσα σε ορισμένους νησιώτες.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Θεοχαρόπουλος, Κοινοβουλευτικός Εκπρόσωπος της Δημοκρατικής Συμπαράταξης, έχει τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρίες και κύριοι Βουλευτές, θα αναφερθώ πρώτα στην περίφημη τροπολογία, τη δεύτερη αυτού του πακέτου της Κυβέρνησης, του ΦΠΑ στα νησιά.

Καταργήσατε, αγαπητοί συνάδελφοι, η Κυβέρνηση του ΣΥΡΙΖΑ και των Ανεξαρτήτων Ελλήνων, τον μειωμένο ΦΠΑ, υπογράψατε και ψηφίσατε, ενώ υπήρχε πάντοτε μειωμένος ΦΠΑ. Κάνατε, λοιπόν, αυτή την αλλαγή. Να μη σας θυμίσω καλύτερα τις εκφράσεις τότε του συγκυβερνήτη σας, του Προέδρου των Ανεξαρτήτων Ελλήνων.

Στη συνέχεια προχωρήσατε, υπογράψατε και εφαρμόσατε τον αυξημένο ΦΠΑ. Ήρθατε να το παρουσιάσετε ως τεράστια επιτυχία. Μάλιστα, όπως άκουσα πριν από λίγο, το κάνετε, αν είναι δυνατόν, για να δείτε τους νησιώτες και τους χαμηλοσυνταξιούχους και να τους αντιμετωπίσετε και χρησιμοποιείτε μια επιχειρηματολογία για το προσφυγικό και μια σύνδεση με το προσφυγικό, η οποία δεν θα έπρεπε να υπάρχει. Ο μειωμένος ΦΠΑ είχε κατοχυρωθεί με μια συγκεκριμένη επιχειρηματολογία στην Ευρωπαϊκή Ένωση. Ταυτόχρονα εξαιρείτε και ορισμένα νησιά, όπως τη Ρόδο και την Κάρπαθο, γιατί, όπως είπατε πριν από λίγο, αυτό είναι θέμα των δανειστών. Τα προηγούμενα δεν ήταν; Όπως αναλύσατε, αυτό είναι ζήτημα της χώρας μας, να καθορίζει το επιπλέον ποσό του πρωτογενούς πλεονάσματος πώς θα το δώσει. Αυτή είναι κοροϊδία, αγαπητοί συνάδελφοι του ΣΥΡΙΖΑ και αγαπητοί της Κυβέρνησης. Αυτός ο τρόπος αντιμετώπισης της κοινωνίας λέγεται κοροϊδία.

Βάλατε σε ονομαστική ψηφοφορία προχθές το θέμα της ενίσχυσης εφάπαξ, όπως είπατε στο εξωτερικό, δέκατης τρίτης σύνταξης, όπως είπατε στο εσωτερικό, στους χαμηλοσυνταξιούχους. Εμείς είπαμε ότι τους παίρνετε δέκα και τους δίνετε ένα πίσω. Σας αποδείξαμε, βεβαίως, ότι εμείς ασκούμε υπεύθυνη αντιπολίτευση. Εμείς έχουμε άλλο πρόγραμμα οικονομικό για το πώς πρέπει, με σχέδιο και με προτεραιότητες, να τα κατανέμουμε αυτά στους συνταξιούχους, στους ανέργους, στην ιδιωτική οικονομία. Αλλά είπαμε και για το ένα που θα δίνατε εμείς δεν θα πούμε «όχι».

Καταθέσατε ονομαστική ψηφοφορία. Σήμερα δεν καταθέσατε για τον ΦΠΑ. Είχαμε τη Νέα Δημοκρατία σε αυτό το τεχνητό δίπολο, ΣΥΡΙΖΑ - Νέας Δημοκρατίας, η οποία είχε πει θα ψηφίσει την τροπολογία για τους χαμηλοσυνταξιούχους στην επιτροπή και στην Ολομέλεια και στη συνέχεια, όταν μπήκε ονομαστική, ψήφισε «παρών».

**ΣΠΥΡΙΔΩΝΑΣ ΛΑΠΠΑΣ:** Γιατί;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Γιατί όπως, μας εξήγησε, δεν είχε τη συμφωνία με τους εταίρους. Εμείς είπαμε, δεν είχε τη συμφωνία με τους εταίρους; Είναι θέμα επειδή μπήκε ονομαστική; Να μας το εξηγήσετε. Δεν μας το διευκρινίσατε.

Σήμερα, λοιπόν, καταθέτουμε ονομαστική, που δεν κατέθεσε ο ΣΥΡΙΖΑ και δεν καταλάβαμε γιατί. Θέλουμε να δούμε και τους Βουλευτές της Νέας Δημοκρατίας, αν θα αλλάξει η στάση τους, γιατί δεν ξέρουμε αν έχει πάρει την οριστική συμφωνία και σε αυτό το θέμα. Δεν την έχει πάρει την οριστική συμφωνία. Όπως και στους χαμηλοσυνταξιούχους, έτσι και σε αυτό το ζήτημα.

Συνεπώς με ποιο σκεπτικό, αγαπητοί συνάδελφοι της Νέας Δημοκρατίας, έχετε αυτή τη στιγμή την άλλη θέση; Πρόκειται για αναντιστοιχία έργων, πράξεων, λόγων, η οποία χαρακτηρίζει τον ΣΥΡΙΖΑ, με όλη αυτή την πορεία του, και τη Νέα Δημοκρατία.

Εμείς δεν σας ακολουθούμε σε αυτή τη λογική. Ονομαστική ψηφοφορία θα γίνει και για τις δύο τροπολογίες, και τη σημερινή, και την ίδια στάση θα διατηρήσουμε. Σας λέμε, βεβαίως, ότι με αυτόν τον τρόπο που πηγαίνει η Κυβέρνηση, δεν θα βγει η χώρα από την κρίση. Δεν θα βγει η χώρα από την κρίση με φόρους πάνω στους φόρους, με ένα σύστημα που αυτή τη στιγμή δεν δίνει τη λύση. Η αξιολόγηση δεν κλείνει. Δεν κλείνει η αξιολόγηση, όμως, ούτε με επιτυχία στη διαπραγμάτευση, ακόμα και στα στοιχεία των στόχων του πρωτογενούς πλεονάσματος –για παράδειγμα, υπογράψατε 3,5%, που σημαίνει δυσβάσταχτα μέτρα- και βεβαίως και για μεσοπρόθεσμα μετά το 2018…

**ΦΩΤΕΙΝΗ ΒΑΚΗ:** Πότε το υπογράψαμε αυτό;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Για πρώτη φορά στην ανακοίνωση του Eurogroup την υπογράψατε. Πριν από λίγες ημέρες. Για μεσοπρόθεσμα μετά το 2018. Αυτό λέγεται διαρκείας μνημόνιο και προχωράτε.

Στον λίγο χρόνο που έχω, γιατί δεν θέλω να ξεπεράσω σήμερα τον χρόνο μου, αφού είμαστε ήδη σε προχωρημένη ώρα, θα σας πω ότι εμείς έχουμε καταθέσει συγκεκριμένες τροπολογίες -εσείς καταθέσατε δεκαπέντε υπουργικές τροπολογίες μέχρι τώρα, έχουμε χάσει τον λογαριασμό-, οι οποίες θεωρούμε ότι είναι αυτές που χρειάζονται αυτή τη στιγμή στην ελληνική κοινωνία, στην ιδιωτική οικονομία, όπως είναι η θεσμοθέτηση ακατάσχετου επιχειρηματικού τραπεζικού λογαριασμού. Να πάτε να διαπραγματευτείτε γι’ αυτό που έχει ανάγκη η ιδιωτική οικονομία. Σας το έχουμε εξηγήσει ακριβώς και βεβαίως η τροπολογία είναι αναλυτική, ρεαλιστική. Έχουμε καταθέσει τροπολογία για τις απαραίτητες εξαιρέσεις στο νομοσχέδιό σας σε σχέση με τα άτομα με αναπηρία. Ούτε εκεί δεν δείχνετε την κοινωνική ευαισθησία που θα έπρεπε να δείξετε, σχετικά με τα θέματα που αφορούν στη χρήση του πλαστικού χρήματος.

Βεβαίως, όσον αφορά τον ΦΠΑ, όπως σας είπα και προηγουμένως, εμείς καταθέσαμε ολοκληρωμένη τροπολογία για την κατάργηση της μείωσης και όχι ουσιαστικά την αναστολή για ένα έτος. Βέβαια, σε σχέση με τη διαπραγμάτευση, δεν το έχετε έτσι κι αλλιώς εξασφαλίσει. Δεν μπορούμε να καταλάβουμε για ποιον λόγο δεν διαπραγματεύεστε το δίκαιο αυτό αίτημα.

Σας ακούσαμε επίσης, κύριε Υπουργέ, στην πρωτολογία σας να μιλάτε για τη διάταξη 56Α και είχατε πει ότι «πιστοποιητικά ηθικής», αν δεν κάνω λάθος, «δεν θα μας δώσει κανένας». Κι εμείς συμφωνήσαμε. Είπαμε, λοιπόν, ότι αυτή τη ρύθμιση εμείς θα τη στηρίξουμε. Σήμερα απεσύρθη και είπατε από το Βήμα εδώ ότι ορισμένα κόμματα αθέτησαν τη συμφωνία. Εμείς γνωρίζουμε, επίσημα, μόνο τη Χρυσή Αυγή να σας κατηγόρησε γι’ αυτό το ζήτημα συγκεκριμένα. Επειδή το «ορισμένα κόμματα» αθέτησαν αυτό που θεωρητικά λέγανε είναι θεωρητικό και πιάνει όλα τα κόμματα της Αντιπολίτευσης, σας παρακαλώ να κατονομάσετε στη συνέχεια.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σωστά.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Να κατονομάσετε ακριβώς τι συνέβη και τι συμβαίνει, γιατί σας λέω ότι επισήμως ξέρουμε μόνο τη Χρυσή Αυγή και φαντάζομαι δεν τιμά την Κυβέρνησή σας να έχετε πάρει πίσω την τροπολογία γι’ αυτά που λέει η Χρυσή Αυγή. Συνεπώς νομίζω ότι θα βοηθήσει στη συνέχεια να μου πείτε τι ακριβώς έγινε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Θα σας πω, κύριε Θεοχαρόπουλε. Με πληροφόρησε η Νέα Δημοκρατία ότι δεν θα ψηφίσει την τροπολογία.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Λοιπόν, η Νέα Δημοκρατία δεν θα ψήφιζε την τροπολογία.

**ΓΙΑΝΝΗΣ ΚΟΥΤΣΟΥΚΟΣ:** Δεν ακούσαμε τι είπε ο Υπουργός.

**ΠΡΟΕΔΡΕΥΩΝ (Γεώργιος Βαρεμένος):** Προχωρήστε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Παρακαλώ, θέλω να καταγραφεί στα Πρακτικά η απάντηση.

**ΓΙΑΝΝΗΣ ΚΟΥΤΣΟΥΚΟΣ:** Δεν το ακούσαμε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Με ενημέρωσε ο εισηγητής της Νέας Δημοκρατίας ότι δεν θα ψηφίσουν τη διάταξη, όχι την τροπολογία. Δεν ήταν τροπολογία, διάταξη ήταν.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Τη διάταξη, την 56Α.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Με ενημέρωσε και ο Κυβερνητικός Εκπρόσωπος και ο εισηγητής ότι δεν θα την ψηφίσουν.

**ΠΡΟΕΔΡΕΥΩΝ (Γεώργιος Βαρεμένος):** Προχωρήστε, κύριε Θεοχαρόπουλε, γιατί έχετε υποσχεθεί ότι δεν θα ξεπεράσετε τον χρόνο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Βεβαίως,έχω δεσμευθεί. Και εμείς τις δεσμεύσεις μας τις τηρούμε στη Δημοκρατική Συμπαράταξη. Δεν έχουμε μια υποσχεσιολογία, που δεν τηρούμε τις δεσμεύσεις μας. Συνεπώς θα ολοκληρώσω πολύ γρήγορα.

Θα σας πω μόνο, κλείνοντας, ότι η λογική σας όταν σας κάναμε κριτική για τη λογική του επείγοντος και του κατεπείγοντος ή και για τις δεκαπέντε υπουργικές τροπολογίες αλλά και γενικά για τον τρόπο με τον οποίο νομοθετεί η Κυβέρνηση ότι και οι άλλοι έκαναν τα ίδια, που δεν ισχύει και σας το έχουμε αποδείξει σε πάρα πολλά ζητήματα, είναι μια λογική η οποία δεν οδηγεί πουθενά τη χώρα. Συνεχίστε έτσι και να είστε σίγουροι ότι οι πολίτες της χώρας καταλαβαίνουν, κρίνουν και στο τέλος θα αξιολογήσουν.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Τον λόγο έχει ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, συζητάμε σήμερα για το πλαστικό χρήμα, το οποίο κατά την άποψή μας είναι ένα βήμα θετικό, στην κατεύθυνση ότι και οι φορολογούμενοι αλλά και οι επιχειρηματίες θα εργάζονται με τους ίδιους όρους.

Παρ’ όλα αυτά, θυμάμαι λίγα χρόνια πριν να μιλάτε για το λαθρεμπόριο και τα έσοδα. Είναι εδώ και η αρμόδια Υπουργός. Ο προηγούμενος Υφυπουργός, ο οποίος άλλαξε μετά τον ανασχηματισμό, μας μιλούσε συνέχεια για τις λίστες –Λαγκάρντ, Μπόργιανς. Βεβαίως, δίνετε κάτι στοιχεία σε κάτι φίλους σας δημοσιογράφους, μετά τα ξεχνάτε.

Θυμάμαι εκείνη τη BMW του Βενιζέλου που λέγατε ότι θα την πουλήσετε και θα πάρετε 700.000 ευρώ και πολλά άλλα, τα οποία θα έφερναν χρήματα. Περιμένουμε αυτό το φιλόδοξο σχέδιο του κ. Κατρούγκαλου τότε για τα αυτοκίνητα και πολλά άλλα να δούμε πότε θα τα υλοποιήσετε.

Αλλά, κύριε Υπουργέ, κυρίες και κύριοι συνάδελφοι, το σημαντικό είναι ότι μέσα από τις διαδικασίες, πρώτα του ΕΣΡ και της διαδικασίας της τελευταίας, αναδείχθηκε η σοβαρότητα της πρότασής μας. Όπως πολύ καλά γνωρίζετε, μπορεί εσάς να σας τα λένε στο αυτί όταν πάτε στο εξωτερικό, σε άλλους, όπως κατηγορείτε, στο τηλέφωνο, εμάς ούτε μας τηλεφωνούν ούτε εντός ούτε εκτός.

Η άποψή μας είναι πολύ καθαρή, ξεκάθαρη. Θέλω να πω ότι σήμερα, για να είσαι προοδευτικός, αν μου επιτρέπετε, δεν πρέπει μόνο να είσαι αντι-ΣΥΡΙΖΑ, δεν αρκεί αυτό και ό,τι σημαίνει ο ΣΥΡΙΖΑ και η μέχρι τώρα πορεία του, αλλά πρέπει να είσαι και αντι-Σόιμπλε, με ό,τι σημαίνει σε αυτή την Ευρώπη που θέλουμε να αλλάξουμε.

Και εμείς, κύριε Λάππα, αλλάξαμε. Δεν ήμασταν παλιά με τον «Ολαντρέου» και τώρα με τον Ολάντ. Εμείς έχουμε σταθερή άποψη. Για εσάς είναι λίγο δύσκολο αυτό. Είναι δύσκολο να έχεις σταθερή άποψη και να είσαι ΣΥΡΙΖΑ. Είναι πρόβλημα αυτό. Όπως είναι πρόβλημα να λες ότι λέω αλήθεια και να είσαι και ΣΥΡΙΖΑ. Αυτά είναι ασύμβατες έννοιες. Σας καταλαβαίνω.

Άλλωστε ο εισηγητής σας είναι τόσο μπερδεμένος, που δεν πιστεύει ούτε τον Πρωθυπουργό. Ο Πρωθυπουργός έξω είπε εφάπαξ, ο εισηγητής σας λέει για δέκατη τρίτη σύνταξη. Πρέπει να αποφασίσετε.

Εμείς, όμως, κυρίες και κύριοι συνάδελφοι, όταν αγωνιζόμαστε στη χώρα, αγωνιζόμαστε για την κοινωνία και την Ελλάδα, την πατρίδα μας. Για αυτό δεν έχουμε διλήμματα. Γιατί για εμάς δεν μπορεί να εκτροχιαστεί το πρόγραμμα για 618 εκατομμύρια. Γιατί για εμάς από αυτή τη διαδικασία πρέπει να φύγει και ο κ. Τσίπρας, ο οποίος υπονομεύει τη χώρα, και ο κ. Σόιμπλε, που υπονομεύει την Ευρώπη, θα αφήσουμε βορά στους ακροδεξιούς και στους νεοναζί.

Για αυτό έχουμε σταθερή άποψη για το πώς πρέπει να προχωρήσουμε. Έτσι σήμερα είμαστε εδώ με συνέπεια να ψηφίσουμε και αυτή την τροπολογία που φέρατε.

Προχθές σάς κάναμε μία συγκεκριμένη πρόταση κι αυτό έχει αξία για εμάς. Η πρότασή μας ήταν ότι αυτό πρέπει να δοθεί στους ανέργους, στις μονογονεϊκές οικογένειες και με εισοδηματικά κριτήρια. Δεν την ακούσατε. Κι εμείς την ψηφίσαμε.

Σήμερα έχουμε τροπολογία, στην οποία σας λέμε ότι δεν πρέπει να εξαιρέσουμε τα νησιά κι αυτό είναι προτεραιότητα. Δεν τη δέχεστε. Εμείς θα την ψηφίσουμε κι αυτή, γιατί πιστεύουμε και σε αυτή τη διαδικασία. Αυτά τα νησιά το χρειάζονται, γιατί η επιβάρυνση είναι πάρα πολύ μεγάλη.

Τελειώνω, κυρίες και κύριοι συνάδελφοι, σκεπτόμενος το εξής. Αν η ανικανότητά σας με την πρώτη ονομαστική ήταν να εκθέσετε τη Νέα Δημοκρατία ή τα άλλα κόμματα…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** …(δεν ακούστηκε)

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Η ανικανότητά σας και θα σας πω γιατί.

**ΠΡΟΕΔΡΕΥΩΝ (Γεώργιος Βαρεμένος):** Μη διακόπτετε, κύριε Υπουργέ.

 **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Γιατί δεν βάλατε στην ίδια τροπολογία και τον ΦΠΑ και για τους χαμηλοσυνταξιούχους; Αφού θέλατε να εκθέσετε τη Νέα Δημοκρατία και τα υπόλοιπα κόμματα, γιατί δώσατε δεύτερη ευκαιρία; Το μόνο που μπορώ να σκεφτώ είναι ότι είστε ανίκανοι.

Τελειώνω με το εξής. Κύριε Υπουργέ της δικαιοσύνης, ο κ. Στεργιώτης, τον οποίο εσείς διορίσατε –όχι προσωπικά, τον διόρισε η Κυβέρνηση ΣΥΡΙΖΑ - ΑΝΕΛ- και αφορούσε τα παιχνίδια VLTs του ΟΠΑΠ, λέει ότι ο νέος κανονισμός συντάχθηκε από τον ΟΠΑΠ και απλώς εγκρίθηκε από την επιτροπή. Πρέπει να τον καλέσει ο εισαγγελέας. Πρέπει να τον καλέσει ο εισαγγελέας, γιατί ο άνθρωπος που εσείς διορίσατε λέει ότι ο νέος που διορίσατε έκανε δώρο στον ΟΠΑΠ…

**ΠΡΟΕΔΡΕΥΩΝ (Γεώργιος Βαρεμένος):** Κι εγώ καλώ εσάς να ολοκληρώσετε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Θα ολοκληρώσω, κύριε Βαρεμένο, μην ανησυχείτε.

**ΠΡΟΕΔΡΕΥΩΝ (Γεώργιος Βαρεμένος):** Αυτό είναι ωραίο τέχνασμα. Το κάνουν όλοι. Λένε «τελειώνω» και συνεχίζουν. Είναι πολύ καλό τέχνασμα, αλλά έχει χρησιμοποιηθεί πολύ.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Αφήστε τον, κύριε Πρόεδρε, να μας πει.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Θέλουν να μάθουν οι συνάδελφοι για την καταγγελία. Πολύ σωστά.

**ΠΡΟΕΔΡΕΥΩΝ (Γεώργιος Βαρεμένος):** Γιατί δεν το λέγατε εντός του χρόνου, να το μάθουν ακόμα καλύτερα, να το εμπεδώσουν κιόλας;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, κάντε λίγο υπομονή. Ξέρω ότι βιάζεστε. Είναι δύσκολη διαδικασία να είστε Κυβέρνηση, το καταλαβαίνω.

**ΠΡΟΕΔΡΕΥΩΝ (Γεώργιος Βαρεμένος):** Τι λέτε; Τι είναι αυτό που λέτε τώρα; Υπάρχει διαδικασία εδώ.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Θα με αφήστε να ολοκληρώσω;

Άρα, κύριε Υπουργέ της δικαιοσύνης, σήμερα έχετε δύο προβλήματα.

Πρώτον, ο ένας καταγγέλλει τον δεύτερο που διορίσατε, είναι φίλος του κ. Τσακαλώτου, ο οποίος ήταν μέλος στην προηγούμενη επιτροπή. Και είχε ψηφίσει ό,τι είχε ψηφίσει ο κ. Στεργιώτης και μετά άλλαξε τη γνώμη του. Υπάρχει θέμα; Πρέπει να τον καλέσει ο εισαγγελέας; Εμείς λέμε ότι είναι πολύ μεγάλο σκάνδαλο και αφορά και τα δύο στελέχη του ΣΥΡΙΖΑ, τα οποία έχετε διορίσει εσείς.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Γεώργιος Βαρεμένος):** Το καταλάβαμε. Η επανάληψη είναι μήτηρ μαθήσεως. Κι αυτό το εμπεδώσαμε.

Ο κ. Λάππας έχει τον λόγο για πέντε λεπτά.

**ΣΠΥΡΙΔΩΝΑΣ ΛΑΠΠΑΣ:** Ευχαριστώ, κύριε Πρόεδρε.

Πριν πω δυο λόγια προς απάντηση στους φίλους της Αντιπολίτευσης, να πω ότι θυμάμαι τη δήλωση του Πρωθυπουργού, εδώ, στην Ολομέλεια της Βουλής, ότι η κρίση που χαρακτηρίζει, όχι μόνο τη χώρα μας, αλλά γενικότερα τον ευρωπαϊκό Νότο και τη Μεσόγειο, είναι τριπλή. Είναι κρίση οικονομική, είναι κρίση μεταναστευτική - προσφυγική και, τονίζω, κρίση ασφάλειας.

Κρατώ το τελευταίο, κύριε Πρόεδρε, και λέω ότι ποτέ δεν ήταν τέτοια η ανησυχία μας για την κρίση ασφάλειας, ότι κάποια στιγμή θα γινόταν ο εφιάλτης και της χώρας μας και πολλών άλλων λαών. Το λέω αυτό με αφορμή τη δολοφονία του Ρώσου πρέσβη στην Τουρκία σήμερα. Είναι ανησυχητική η εξέλιξη. Ταυτόχρονα, διαβάζουμε στο ίντερνετ ότι πριν από λίγο έγιναν πολλές ταυτόχρονες τρομοκρατικές ενέργειες σε διάφορες πρωτεύουσες της Ευρώπης. Αυτό ας το κρατήσουμε, λοιπόν, κι ας μας κάνει νουνεχείς, συγκρατημένους και με καταλλαγή.

Δεύτερον, σας αναγιγνώσκω, κύριοι συνάδελφοι, τρεις δηλώσεις:

Πρώτη δήλωση: «Ας μην παίζουμε σκιώδη παιχνίδια με το μέλλον της Ελλάδας. Το πρόγραμμα πρέπει να προετοιμάσει την Ελλάδα για μια βιώσιμη επιστροφή στις αγορές και ένα σταθερό μέλλον στην Ευρωζώνη.».

Δεύτερη δήλωση: «Η απόφαση της Ευρωζώνης αποτελεί όνειδος. Ο ελληνικός λαός έχει ήδη συνεισφέρει πολλά. Η Ελλάδα δεν χρειάζεται κυρώσεις, αλλά επενδύσεις.».

Και η τρίτη και τελευταία: «Ο Πρωθυπουργός της Ελλάδας είναι ανήθικος και επικίνδυνος. Παίζει τη χώρα στα ζάρια, κυβερνά και αποφασίζει χωρίς να ρωτήσει τους δανειστές. Το επίδομα στους χαμηλοσυνταξιούχους θα θέσει σε κίνδυνο τη διαπραγμάτευση και τη δεύτερη αξιολόγηση.».

Μήπως κανένας μπορεί να πει σε αυτό το αίνιγμα που θα σας βάλω, σε ποιον ανήκει η τρίτη και τελευταία δήλωση; Οι δύο πρώτες, που τιμούν τη χώρα, ανήκουν σε ξένους ηγέτες και η τρίτη -την οποία εκτοξεύει εναντίον της χώρας και του Πρωθυπουργού έξω από το έδαφος της χώρας- ανήκει στον Αρχηγό σας, κύριοι της Νέας Δημοκρατίας.

Θέλω να σας θυμίσω εδώ ότι κάποτε έναν Έλληνα πρεσβευτή –και θα σας πω το όνομά του- θέλησαν να τον ρωτήσουν για τα κακώς κείμενα στη χώρα. Και είπε εκείνη τη μεγάλη φράση, ότι ποτέ κανένας λειτουργός του ελληνικού κράτους δεν έχει δικαίωμα να κρίνει τη χώρα του έξω από το έδαφος της χώρας του. Ξέρετε ποιος ήταν; Ήταν το 1963, ο πρέσβης της Ελλάδας, Γεώργιος Σεφέρης. Να ξανασκεφτείτε μερικά πράγματα.

Πάμε τώρα στα θέματα που συζητάμε. Κύριοι της Δημοκρατικής Συμπαράταξης, ακούμε την κριτική σας με καλή πίστη και σας μιλάμε με απόλυτη ειλικρίνεια. Στην κατακλείδα σας, όμως, που λέτε ότι δεν ακολουθούμε τη λογική σας, θα σας πω αμέσως ένα αντεπιχείρημα. Θα προτιμούσα να ακολουθείτε τους συντρόφους σας σοσιαλιστές της Ευρώπης, οι οποίοι τιμούν και τη χώρα και την Κυβέρνησή μας και τον Πρωθυπουργό. Τιμήστε πρώτα αυτούς. Εμάς μη μας ακολουθείτε, δεν είναι ανάγκη.

Επισημαίνω τρία πραγματάκια, κύριε Πρόεδρε, γιατί βλέπω ότι ο χρόνος είναι αμείλικτος. Για τον Πτωχευτικό Κώδικα θέλω να πω ότι είναι μια αναγκαία παρέμβαση, αν το συνδυάσει κανείς και με την ανακοίνωση του κυρίου Υπουργού πριν, ότι επίκειται η νομική βοήθεια. Η Δικαστική Αστυνομία μάς κάνει όλους περήφανους, κύριε Πρόεδρε. Ξέρετε γιατί; Κάθε τι καλό που συμβαίνει στον χώρο της δικαιοσύνης –αυτό το γνωρίζουμε πολύ καλύτερα εμείς οι νομικοί και οι δικηγόροι- σημαίνει ότι καλές εξελίξεις μέλλονται για τη χώρα, για την κοινωνία, για τους πολίτες.

Αυτό είναι πολύ καλό και να το τηρήσετε, κύριε Υπουργέ, και το θέμα της νομικής βοήθειας και τη Δικαστική Αστυνομία, για την οποία τα δικηγορικά συνέδρια από τη δεκαετία του ’90 σε όλες τις αποφάσεις και τα κείμενά τους αξιώνουν επιτακτικά. Τώρα ήρθε η ώρα, λοιπόν, να το υλοποιήσουμε εμείς, γιατί εμείς υπηρετούμε τον πολίτη και τη δικαιοσύνη, βεβαίως.

Θα πω δύο λόγια μόνο για το θέμα του άρθρου 52 κατ’ αρχάς. Πριν σας πω αυτό, θα πω λίγο για την επιτάχυνση της διαδικασίας, κοιτώντας προς την πλευρά του Κομμουνιστικού Κόμματος Ελλάδας. Κύριε συνάδελφε του ΚΚΕ, σε κάθε χώρα, έστω και σε επίπεδο εξαγγελίας, η ανακοίνωση για επιτάχυνση της δίκης να ξέρετε ότι εξυπηρετεί τον αδύνατο, τον φτωχό, τον αδύναμο. Ξέρετε γιατί;

**ΑΘΑΝΑΣΙΟΣ ΒΑΡΔΑΛΗΣ:** Γι’ αυτό το ζητάει η τρόικα.

**ΣΠΥΡΙΔΩΝΑΣ ΛΑΠΠΑΣ:** Δεν είναι θέμα τρόικας, αγαπητέ μου. Πρέπει να το καταλάβετε. Ρωτήστε και έναν δικηγόρο σύντροφό σας -που διακονεί τη δικαιοσύνη στα ακροατήρια, είτε είναι ποινικά είτε διοικητικά είτε αστικά- για να δείτε ποιος είναι εκείνος ο οποίος πραγματικά ηττάται όχι μόνο οικονομικά, αλλά και σε επίπεδο θεσμών. Ο φτωχός δεν μπορεί να ακολουθήσει μια μακρόχρονη διαδικασία. Ο εύπορος έχει και την οικονομική δυνατότητα και μπορεί να διαρκέσει εξουθενώνοντας τον αντίπαλό του. Τα ξέρουμε εμείς αυτά. Είναι αξίωμα για εμάς. Ξανασκεφτείτε το.

Τελειώνω με το άρθρο 52, κύριε Πρόεδρε. Αντιπαρέρχομαι όλες τις ρυθμίσεις. Έχουν ειπωθεί πάρα πολλά. Για το άρθρο 52, κύριε Πρόεδρε, είδατε ότι όλοι εδώ, όλο το δικηγορικό σώμα και σήμερα όλη η Ελλάδα και οι σαράντα πέντε χιλιάδες δικηγόροι μιλάνε για αυτή την επιλογή της Κυβέρνησης και του Υπουργείου να καθιερώσει τη δυνατότητα των δικηγόρων να συμμετέχουν και στο τελευταίο επίπεδο εκλογών αρχαιρεσιών, που είναι οι εκλογές του τελευταίου σωματείου του τελευταίου συλλόγου. Δεν έχουν δήθεν το κριτήριο της αμεροληψίας να το κάνουν, την ώρα που αναδεικνύουν τοπικούς και περιφερειακούς εκπροσώπους, Ευρωβουλευτές και Βουλευτές του εθνικού Κοινοβουλίου, δηλαδή, αυτούς που εκφράζουν, πιστοποιούν και αναδεικνύουν τη λαϊκή κυριαρχία. Εάν είναι δυνατόν! Οι δικηγόροι έχουν και κύρος και αξιοπιστία και κοινωνική ευαισθησία και κοινωνική εμπειρία. Είναι οι καταλληλότεροι.

 (Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνοντας, για να υπηρετήσω το σώμα το οποίο υπηρετούμε επί χρόνια, λέω αυτή τη φράση. Ο Τιερί Ρομπέρ είπε για τους δικηγόρους: «Η τάξη των δικηγόρων είναι μια τάξη τόσο παλιά όσο και η δικαστική, τόσο ευγενής όσο και η αρετή, τόσο αναγκαία, όσο και η δικαιοσύνη.». Ουσιαστικά δεν είπε τίποτε άλλο, παρά επιβεβαιώνει αυτό που έλεγε ο Βολταίρος ότι εκατό ζωές εάν είχα, εκατό φορές θα γινόμουν δικηγόρος.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ πολύ να μη χρησιμοποιούμε την έκφραση «θα τελειώσω», αλλά να τελειώνουμε όταν πρέπει να τελειώσουμε.

Τον λόγο έχει η κ. Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Κύριε συνάδελφε, έχετε δίκιο. Η Δημοκρατική Συμπαράταξη και οι Ευρωπαίοι σοσιαλιστές βάζουν πάνω από οποιοδήποτε κομματικό συμφέρον τη διάσωση της χώρας. Αυτό έκαναν τόσα χρόνια. Καμμιά φορά νομίζω ότι εσείς μπερδεύεστε. Άλλο η διάσωση της χώρας, άλλο η διάσωση του ΣΥΡΙΖΑ.

Το νομοσχέδιο που συζητάμε σήμερα έχει τρία εξαιρετικά σημαντικά νομοθετήματα: Πτωχευτικό Κώδικα, επιτάχυνση της διοικητικής διαδικασίας και τροποποίηση παράβολων. Κατά το συνήθειό σας τα κάνατε όλα έναν αχταρμά, φέρατε τρία σε ένα και στο τέλος τσοντάρατε, όπως πάντα, σωρεία άσχετων τροπολογιών, οι περισσότερες εκπρόθεσμες. Και συνεχίζεται αυτή η ιστορία και στη διάρκεια της σημερινής διαδικασίας.

Επειδή ο χρόνος όντως είναι πιεστικός και οι συνάδελφοι που προηγήθηκαν επισήμαναν όλη σας την προχειρότητα, επιτρέψτε μου εγώ να μείνω στις τροπολογίες του Υπουργείου Αθλητισμού.

Καταθέσατε τέσσερις τροπολογίες, αποσύρατε σήμερα, μετά από όλον τον σάλο που έχει δημιουργηθεί, τη μία απ’ αυτές. Η βιασύνη με την οποία τις φέρατε, όχι ότι μας εκπλήσσει, αλλά μαρτυρά τη μεγάλη σας αγωνία και σπουδή, για να προλάβετε τις εξελίξεις και προφανώς για να τις προσαρμόσετε στα δικά μέτρα σας.

Ανοίγω παρένθεση για την τροπολογία που έχει αποσυρθεί και είναι αυτή που αφορά την ολομέλεια της Ελληνικής Ολυμπιακής Επιτροπής. Επειδή αποσύρθηκε, μη θεωρείτε ότι δεν έχει πολιτική σημασία. Την καταθέσατε την Παρασκευή και το Σάββατο με δελτίο Τύπου αναγγείλατε ήδη ότι την αποσύρετε. Η επίσημη εκδοχή αναφέρει «λόγω σφάλματος στη διατύπωση». Είπατε και κάτι άλλο: «Προφανώς εκ τυπογραφικού λάθους.». Δεν γίνεται να συμβαίνουν και τα δύο. Είναι αμοιβαίως αποκλειόμενα. Αλλά αυτά είναι λίγο ψιλά γράμματα για εσάς.

Να δούμε λίγο τι εξυπηρετούσε αυτή η νομοθετική σας πρωτοβουλία επί της ουσίας; Βάζοντας τον απερχόμενο πρόεδρο να προηγείται του αρχαιότερου μόνιμου μέλους της ΕΟΕ, προσπαθήσατε με πολύ θράσος –η αλήθεια είναι ότι έχετε περίσσευμα σε αυτό- να παρέμβετε στις επερχόμενες αρχαιρεσίες για την ανάδειξη νέας διοίκησης στην Ελληνική Ολυμπιακή Επιτροπή. Έτσι, από την Παρασκευή που καταθέσατε την τροπολογία, υπήρξε πολύ αυστηρή προειδοποίηση της Δημοκρατικής Συμπαράταξης.

Η απόσυρσή της είναι δείγμα πόσο εξόφθαλμα αντισυνταγματική ήταν, αφού οδηγούσε στη συνέλευση σε συγκεκριμένη κατεύθυνση. Βάζοντας τον απερχόμενο πρόεδρο να προεδρεύει παρεμβαίνατε στο καταστατικό της ΕΟΕ. Ξέρετε ότι οποιαδήποτε τροποποίηση θέλει σύμφωνη γνώμη της ολομέλειας και έγκριση της ΔΟΕ, σύμφωνα με την πρόβλεψη που υπάρχει στο καταστατικό της ΕΟΕ.

Σημειώστε και μία μικρή, ασήμαντη λεπτομέρεια για την Κυβέρνηση ΣΥΡΙΖΑ - ΑΝΕΛ. Με την τροπολογία αυτή δίνατε αρμοδιότητες στον απερχόμενο πρόεδρο, ο οποίος προφανώς και έχει εκλογικό συμφέρον για τη συγκρότηση, γιατί επιθυμεί να είναι πάλι υποψήφιος για τη θέση του προέδρου της ΕΟΕ. Άλλη μια φορά στο και δέκα το μαζέψατε, για να γλιτώσετε ό,τι μπορείτε από το διεθνές ρεζίλι.

Πάμε στην υπ’ αριθμόν 827/66 τροπολογία. Κάρτα φιλάθλου. «Σαράντα πέντε μάστοροι και εξήντα μαθητάδες»… το γιοφύρι της ιδιαίτερης πατρίδας του Πρωθυπουργού. Πηγαίνουμε από παράταση σε παράταση. Δεν ξέρω αν αυτή είναι η τελευταία που θα ψηφίσουμε. Σας θυμίζω, όμως, τους πύρινους λόγους του κ. Κοντονή, ότι δεν θα δοθεί καμμία παράταση. Έχουμε χάσει το μέτρημα.

Πάμε στην υπ’ αριθμόν 829/68 τροπολογία, που αφορά τη συμπλήρωση του άρθρου 24 σχετικά με την εκλογή εκπροσώπων στην Ελληνική Ολυμπιακή Επιτροπή. Η τροπολογία είναι φωτογραφική. Παρεμβαίνει στην εσωτερική έννομη τάξη αθλητικών σωματείων, όπως της ΕΠΟ και άλλων, με αποτέλεσμα τη διά νόμου αλλοίωση του εκλεκτορικού σώματος.

Σήμερα, με την τροπολογία αυτή που φέρνετε, δημιουργείτε τεράστια προβλήματα. Εξηγούμαι: Η ανάδειξη εκπροσώπων από κάθε αθλητική ομοσπονδία για την Ελληνική Ολυμπιακή Επιτροπή γίνεται σύμφωνα με τον αθλητικό νόμο εντός του τελευταίου τετραμήνου του έτους διεξαγωγής των θερινών Ολυμπιακών Αγώνων, δηλαδή, από την 1η Σεπτέμβρη μέχρι την 31η Δεκέμβρη.

Μέχρι σήμερα, όλες οι αθλητικές ομοσπονδίες έχουν ολοκληρώσει τις προβλεπόμενες διαδικασίες και έχουν αναδειχθεί οι εκπρόσωποί τους στην ΕΟΕ – όλες πλην μιας. Της ΕΠΟ. Ο λόγος, για όσους ασχολούνται με τα αθλητικά, είναι γνωστός: Η ΕΠΟ στερείται νόμιμης διοίκησης, έχει προσωρινή διοίκηση, που έχει οριστεί από την UEFA σε συνεργασία με το Υπουργείο Αθλητισμού.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, τέλειωσε ο χρόνος.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ο χρόνος δεν μπορεί να έχει τελειώσει, κύριε Πρόεδρε, γιατί δεν έχει ακουστεί τίποτα για αυτές τις τροπολογίες. Λέμε για όλα τα άλλα.

**ΠΡΟΕΔΡΕΥΩΝ (Γεώργιος Βαρεμένος):** Δεν το κατάλαβα αυτό.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Δώστε μου λίγο χρόνο, ολοκληρώνω.

**ΠΡΟΕΔΡΕΥΩΝ (Γεώργιος Βαρεμένος):** Έχει τελειώσει ο χρόνος εδώ και ώρα.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Μη με καθυστερείτε. Θα το κλείσω μέσα σε δύο λεπτά.

Στην κατάσταση αυτή έφτασε εξαιτίας του Διαιτητικού Δικαστηρίου της ΕΠΟ, που έκρινε ότι το ισχύον καταστατικό της ΕΠΟ είναι σε αντίθεση με τον αθλητικό νόμο, όπως ισχύει. Πρακτικά, λοιπόν, τι σημαίνει αυτό; Ότι, αν πάμε με βάση το καταστατικό της ΕΠΟ, προβλέπεται μικρό εκλεκτορικό σώμα, εκατόν ογδόντα εκλεκτόρων. Εάν πάμε με βάση τον νόμο, περιμένουμε γύρω στους τετρακόσιους πενήντα με πεντακόσιους εκλέκτορες.

Πριν από λίγο, το απόγευμα, πληροφορηθήκαμε ότι έγιναν εκλογές στην ΕΠΟ και εκλέχθηκε τακτικός και αναπληρωματικός εκπρόσωπος. Αν ισχύει ο νόμος που ψηφίσατε, κύριοι της Κυβέρνησης ΣΥΡΙΖΑ - ΑΝΕΛ, τότε οι σημερινές εκλογές δεν είναι νόμιμες. Άρα η σημερινή τροπολογία προσπαθεί να θεραπεύσει εκ των υστέρων όσα προβλήματα έχετε δημιουργήσει.

Σας θυμίζει κάτι αυτό, κύριοι συνάδελφοι; Σας θυμίζει μήπως τη φυσική ροπή που έχει η Κυβέρνηση αυτή;

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, βάλτε μια τελεία.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ο προηγούμενος Υπουργός Αθλητισμού πανηγύριζε για την κατάργηση του αυτοδιοίκητου της ΕΠΟ, ο σημερινός Υπουργός Αθλητισμού πανηγυρίζει γιατί αποδομεί το έργο του προκατόχου και επαναφέρει εκ πλαγίου το αυτοδιοίκητο. Υπάρχει διάσταση μεταξύ των δύο Υπουργών; Όχι, απολύτως καμμία.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ. Τέλειωσε ο χρόνος.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Μονά ζυγά δικά μας. Αυτή είναι η πάγια τακτική του ΣΥΡΙΖΑ. Επικαλείστε το ηθικό πλεονέκτημα αλά καρτ, ενώ ταυτόχρονα συναλλάσσεστε με ό,τι πιο διεφθαρμένο.

Για την τέταρτη τροπολογία του ΕΣΚΑΝ τι να πει κανείς; Δόθηκε την τελευταία στιγμή.

Για να τελειώνουμε και για να μην ταλαιπωρείστε και να σπάτε το κεφάλι σας κάθε φορά που βαφτίζετε το κρέας ψάρι, σας λέμε: Αποφασίστε τι θέλετε να πείτε, εξηγήστε μας και μετά βρείτε τον τρόπο, που εσείς πάντα τον βρίσκετε, με φωτογραφικές διατάξεις να το ψηφίσετε, να το νομοθετήσετε, αν χρειαστεί να το ξεψηφίσετε. Σταματήστε όμως να δημιουργείτε αυτό το αλαλούμ, χωρίς τέλος με τις τροπολογίες σας. Δεν βοηθά κανέναν.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κύριοι συνάδελφοι, θα πάμε τη συνεδρίαση μέχρι τις δωδεκάμισι μετά τα μεσάνυχτα. Προκειμένου να μιλήσουν όσο το δυνατόν περισσότεροι συνάδελφοι μέχρι τότε, συμφωνείτε να συντμήσουμε τον χρόνο στα τέσσερα λεπτά;

**ΠΟΛΛΟΙ ΒΟΥΛΕΥΤΕΣ:** Όχι, όχι, κύριε Πρόεδρε…

**ΠΡΟΕΔΡΕΥΩΝ (Γεώργιος Βαρεμένος):** Όχι. Εντάξει…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κύριε Υπουργέ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, τοποθετούμαι για τυπικούς λόγους, για να ανακοινώσω αυτό που ήδη έχει πει ο κ. Τσακαλώτος, ότι η βουλευτική τροπολογία με γενικό αριθμό 845 των συναδέλφων κ.κ. Μαντά, Καραγιάννη, Στέφου και Τζούφη γίνεται δεκτή.

Να κάνω και μια αναφορά μόνο. Μπορεί να λέμε σε αυτή την Αίθουσα «ούτε Τσίπρας ούτε Σόιμπλε», τον Σόιμπλε, όμως, στις εκλογές θα τον λένε Μητσοτάκη. Και τότε θα δούμε «Τσίπρας ή Μητσοτάκης;».

(Διαμαρτυρίες από την πτέρυγα της Νέας Δημοκρατίας)

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Τι θα θέλατε, κύριε Κουτσούκο;

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, ζήτησα, ως εισηγητής, επειδή την ώρα που ήμουν στο Βήμα δεν είχαν κατατεθεί οι τροπολογίες –δεν ξέρω αν επιθυμούν άλλοι συνάδελφοι, πάντως εγώ επιθυμώ– να μιλήσουμε τουλάχιστον δύο, τρία λεπτά για τις πιο κρίσιμες από αυτές. Αντιλαμβάνεστε ότι την ώρα που μιλούσαν οι εισηγητές, οι τροπολογίες δεν είχαν κατατεθεί.

Επομένως δεν έχουμε τοποθετηθεί επ’ αυτών και θα μας καλέσετε να ψηφίσουμε, χωρίς να έχουμε πει μια κουβέντα. Ζητώ, λοιπόν, να υπολογίζετε στη διαρρύθμιση της συζήτησης αυτό το καθ’ όλα σωστό αίτημα.

**ΠΡΟΕΔΡΕΥΩΝ (Γεώργιος Βαρεμένος):** Τότε, να προηγηθούν όσοι θέλουν να μιλήσουν. Αυτή είναι η πρότασή σας;

**ΓΙΑΝΝΗΣ ΚΟΥΤΣΟΥΚΟΣ:** Όχι, δεν ξέρω για τη σειρά.

**ΠΡΟΕΔΡΕΥΩΝ (Γεώργιος Βαρεμένος):** Είπαμε ότι ο χρόνος είναι μέχρι τις δωδεκάμισι μετά τα μεσάνυχτα, για να ακολουθήσει η ψηφοφορία. Δεν κατάλαβα τι ακριβώς προτείνετε.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, τη διαδικασία εσείς τη διευθύνετε. Εγώ θέλω για τις τροπολογίες που δεν έχουμε τοποθετηθεί να μας δώσετε δύο, τρία λεπτά. Πότε θα το κρίνετε εσείς να το πείτε.

**ΠΡΟΕΔΡΕΥΩΝ (Γεώργιος Βαρεμένος):** Πείτε εσείς τι θέλετε να πείτε.

**ΓΙΑΝΝΗΣ ΚΟΥΤΣΟΥΚΟΣ:** Απόψε δεν θα ψηφίσουμε, κύριε Πρόεδρε;

**ΠΡΟΕΔΡΕΥΩΝ (Γεώργιος Βαρεμένος):** Ορίστε. Σας δίνω δύο λεπτά για να μιλήσετε επ’ αυτού.

**ΓΙΑΝΝΗΣ ΚΟΥΤΣΟΥΚΟΣ:** Πολύ ευχαρίστως να μιλήσω για τις τροπολογίες. Να βγάλω τον κατάλογο, γιατί είναι μεγάλος. Στις 16.05΄, στις 16.55΄, στις 18.25΄, στις 18.30΄, στις 18.32΄. Μετά τη δεκάτη έκτη μεταμεσημβρινή έβρεχε τροπολογίες!

Είμαι απολύτως βέβαιος ότι κανένας απ’ αυτούς που θα τις ψηφίσουν, αλλά και απ’ αυτούς που δεν θα τις ψηφίσουν, δεν έχει υπ’ όψιν του το μέγεθος, το εύρος και τις διαρρυθμίσεις της τροπολογίας για τις άδειες εμπορίας πετρελαιοειδών. Αυξάνει τις εγγυήσεις; Μειώνει τις εγγυήσεις; Αυξάνει τα κυβικά; Τους αποθηκευτικούς χώρους;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε συνάδελφε, να σας διευκρινίσω. Οι τροπολογίες με γενικό αριθμό 842 και 843 αποσύρονται και θα επανακατατεθούν αύριο στο νομοσχέδιο του κ. Σταθάκη για τον χωρικό σχεδιασμό.

**ΓΙΑΝΝΗΣ ΚΟΥΤΣΟΥΚΟΣ:** Μάλιστα. Ωραία. Για τα πετρέλαια θα τα πούμε αύριο.

Πάω στις υπόλοιπες τώρα. Στην τροπολογία της Υπουργού Τουρισμού. Η Υπουργός απέναντι στην κριτική που είχε ακουστεί μέχρι τότε, ότι θα κάνει κατ’ ανάθεση το διαφημιστικό πακέτο, παρακάμπτοντας τη διαδικασία των διαγωνισμών, μας είπε: «Μα, τη Google; Το Twitter; Το Facebook; Δεν υπάρχει διαδικασία διαγωνισμού». Όποιος διαβάσει τη διάταξη αναφέρεται σε καταχωρίσεις που έχουν να κάνουν στα έντυπα και ηλεκτρονικά μέσα. Άρα μας κορόιδευε η κυρία Υπουργός και πάει να υποκλέψει την ψήφο των συναδέλφων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Βαρεμένος):** Τέλειωσε, κύριε Κουτσούκο, ο χρόνος που σας έδωσα.

**ΓΙΑΝΝΗΣ ΚΟΥΤΣΟΥΚΟΣ:** Με συγχωρείτε τώρα. Είπα ότι θα πω «μία λέξη» για την καθεμία. Αναφέρθηκε η κ. Κεφαλίδου στα αθλητικά. Δεν θα αναφερθώ σε αυτά.

Αναφέρομαι τώρα στη ρύθμιση που αφορά τη φαρμακευτική νομοθεσία. Παρακαλώ πολύ έναν Βουλευτή της Συμπολίτευσης να μου πει τι λέει. Πρέπει να την αποσύρετε. Κανείς δεν μπορεί να καταλάβει τι λέει. Γιατί την έχετε κάνει αποδεκτή αυτή, κύριε Υπουργέ;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ποια είναι; Για τον τουρισμό;

**ΓΙΑΝΝΗΣ ΚΟΥΤΣΟΥΚΟΣ:** Για τα φάρμακα. Τι κάνουμε για τα φάρμακα;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν την άκουσα. Ήταν ο κ. Ξανθός εδώ.

**ΓΙΑΝΝΗΣ ΚΟΥΤΣΟΥΚΟΣ:** Θέλω να σηκωθεί τώρα ένας Βουλευτής της Συμπολίτευσης και να μου πει τι λέει η τροπολογία.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Να έρθει ο κ. Χρυσοχοΐδης να μας απαντήσει που τα ξέρει χωρίς να τα διαβάσει.

**ΠΡΟΕΔΡΕΥΩΝ (Γεώργιος Βαρεμένος):** Ωραία. Ρητορικό είναι το ερώτημα.

Κύριε Κουτσούκο, τελειώσατε!

**ΓΙΑΝΝΗΣ ΚΟΥΤΣΟΥΚΟΣ:** Επομένως θα τοποθετηθώ με την ψήφο, αλλά το σωστό είναι να τις αποσύρετε. Είναι πρόκληση αυτό.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Συρμαλένιος έχει τον λόγο.

**ΝΙΚΟΛΑΟΣ ΣΥΡΜΑΛΕΝΙΟΣ:** Κύριε Πρόεδρε, κύριε Υπουργέ, αγαπητοί συνάδελφοι και συναδέλφισσες, παρά το γεγονός ότι η Δημοκρατική Συμπαράταξη διαμαρτύρεται για την τροπολογίες -Πρωτοχρονιά έρχεται, μην το ξεχνάμε κι αυτό, πρέπει να έχουμε προλάβει πριν από την Πρωτοχρονιά, πριν κλείσει ο χρόνος, να διευθετηθούν και κάποια θέματα. Παρ’ όλα αυτά, εγώ σημειώνω με ικανοποίηση ότι η Δημοκρατική Συμπαράταξη αργά-αργά, δειλά-δειλά κάνει ορισμένα βηματάκια και αποστασιοποιείται ως ουραγός από τη Νέα Δημοκρατία και από τον κ. Μητσοτάκη και αρχίζει και παίρνει κατά κάποιον τρόπο λίγο πιο ουδέτερες θέσεις. Εγώ αυτό το χαιρετίζω για το καλό της χώρας.

Λοιπόν, το νομοσχέδιο που συζητάμε και ψηφίζουμε σήμερα, προφανώς, είναι ένα πολύ σημαντικό νομοσχέδιο για τα αδήλωτα εισοδήματα. Κυρίως αναφέρομαι σε αυτά του Υπουργείου Οικονομικών. Και τα άλλα είναι σημαντικά αλλά του Υπουργείου Οικονομικών τα ξέρω περισσότερο και τις ηλεκτρονικές συναλλαγές.

Είναι ένα νομοσχέδιο πολυαναμενόμενο, το οποίο έχει καταρτιστεί από τον Γενάρη - Φλεβάρη του 2016. Είναι ουσιαστικό εργαλείο για την αύξηση των εσόδων του κρατικού προϋπολογισμού, αλλά και του κτυπήματος της φοροδιαφυγής.

Η καθυστέρησή του, προφανώς, είναι καθυστέρηση που έρχεται από τους θεσμούς, οι οποίοι συνεχώς ήγειραν και νέες απαιτήσεις. Έτσι φθάσαμε σ’ ένα νομοσχέδιο σαφώς θετικό, αλλά άτολμο, προσωπικά για μένα, σε σχέση με ορισμένα ζητήματα. Παραδείγματος χάριν, γιατί θα έπρεπε να είναι υποχρεωτικές οι ηλεκτρονικές συναλλαγές μόνο για 500 ευρώ και πάνω και δεν είναι από 50 ευρώ και πάνω;

Κατά διαβολική σύμπτωση, λοιπόν, οι δανειστές και τα τεχνικά κλιμάκια είναι αυτοί που εμπόδισαν να κατατεθεί αυτό το νομοσχέδιο νωρίτερα και έχασε την ορμή και τον αρχικό σχεδιασμό του.

Κατά διαβολική σύμπτωση πάλι οι ίδιοι οι δανειστές είναι αυτοί που ψαλίδισαν αποτελεσματικά το μέτρο των εκατό δόσεων αποπληρωμής των χρεών προς το δημόσιο και τα ασφαλιστικά ταμεία.

Επίσης, κατά διαβολική σύμπτωση ήταν αυτοί πάλι και κάποιοι εγχώριοι εκπρόσωποί τους, με την προτροπή των οποίων μπήκε το θέμα, ότι κάνουμε μονομερείς ενέργειες σε ό,τι αφορά το βοήθημα προς τους χαμηλοσυνταξιούχους κάτω των 850 ευρώ και το θέμα της αναστολής αύξησης των μειωμένων συντελεστών ΦΠΑ στα νησιά του βορειοανατολικού Αιγαίου.

Βέβαια, ήταν οι ίδιοι που πέρυσι, αυτή την εποχή, καθυστέρησαν το παράλληλο πρόγραμμα για την υγεία για δύο μήνες, τέτοιες ακριβώς μέρες. Θυμάμαι τις κραυγές στελεχών της Αντιπολίτευσης, ιδιαίτερα της Νέας Δημοκρατίας και του ΠΑΣΟΚ, που μας έλεγαν: «Μα, έχετε έκθεση από το Γενικό Λογιστήριο του Κράτους; Μα, ρωτήσατε τους θεσμούς για να προχωρήσετε;»

Δυστυχώς φαίνεται ότι οι μεν θεσμοί όχι μόνο δεν βοηθούν στη σταθεροποίηση και στην αύξηση των δημοσιονομικών εσόδων, αλλά εμποδίζουν όλα τα θετικά μέτρα αυξημένης είσπραξης διαφυγόντων φόρων και χρεών και, ταυτόχρονα, εμποδίζουν ή προσπαθούν να εμποδίσουν κάθε θετικό βήμα κοινωνικής πολιτικής και ανακούφισης ευπαθών και ευάλωτων στρωμάτων.

Σε σχέση με τους δανειστές το καταλαβαίνουμε, αλλά σε σχέση με τη δική μας Αντιπολίτευση, αγαπητοί συνάδελφοι, αποκαλυφθήκατε πλήρως. Με το «παρών» και την αποχή που επιλέξατε ορισμένοι από εσάς -η Νέα Δημοκρατία και ορισμένα άλλα κόμματα- εκτεθήκατε ανεπανόρθωτα μπροστά στον ελληνικό λαό και μπροστά στα πιο αδύναμα στρώματα.

Σε ό,τι αφορά τώρα την αλλαγή της στάσης σας για την αναστολή της αύξησης του ΦΠΑ -της Νέας Δημοκρατίας εννοώ, που τάσσεται υπέρ- στα νησιά του βορειοανατολικού Αιγαίου προφανώς εισπράξατε την κατακραυγή και αλλάξατε στάση.

Βεβαίως, η υπόθεση της αύξησης του ΦΠΑ στο Αιγαίο δεν πρέπει να παραμείνει στη σημερινή αναστολή, αλλά θα πρέπει να διεκδικηθεί η συνολική επαναφορά στους μειωμένους συντελεστές σε όλο το Αιγαίο και στις Κυκλάδες και στις Σποράδες και στα υπόλοιπα μικρά νησιά, όπως η Γαύδος, τα Κύθηρα, τα Αντικύθηρα και λοιπά.

Πράγματι, τι έσοδα μπορεί να αποφέρει το 24%, παραδείγματος χάριν, κυρία Υφυπουργέ και αγαπητοί συνάδελφοι, της Κυβέρνησης, από την Ανάφη, τη Θηρασιά, τη Σίκινο, τη Σέριφο, την Κύθνο, τη Δονούσα και τα άλλα μικρά Κυκλαδονήσια, που στους κατοίκους τους όχι μόνο δεν πρέπει να τους αυξάνουμε τον ΦΠΑ, αλλά πρέπει να τους δίνουμε και επίδομα, για να μείνουν τους χειμερινούς μήνες εκεί;

**ΜΑΡΙΑ ΑΝΤΩΝΙΟΥ:** Σωστό.

**ΕΜΜΑΝΟΥΗΛ ΚΟΝΣΟΛΑΣ:** Συμφωνούμε. Σωστό!

**ΠΡΟΕΔΡΕΥΩΝ (Γεώργιος Βαρεμένος):** Τελείωσε ο χρόνος σας. Βάζουμε και τη Δονούσα μέσα που δεν είπατε και τελείωσε ο χρόνος σας.

**ΝΙΚΟΛΑΟΣ ΣΥΡΜΑΛΕΝΙΟΣ:** Τελειώνω, κύριε Πρόεδρε, με μια φράση.

Ευελπιστούμε, λοιπόν, ότι η πολύ καλή δουλειά, που έγινε από τους νησιώτες Βουλευτές, μαζί με τη διυπουργική ομάδα της Κυβέρνησης υπό τον Αντιπρόεδρο της Κυβέρνησης Γιάννη Δραγασάκη θα έχει άμεσα ορατά αποτελέσματα…

**ΠΡΟΕΔΡΕΥΩΝ (Γεώργιος Βαρεμένος):** Τελείωσε ο χρόνος σας, κύριε Συρμαλένιε.

**ΝΙΚΟΛΑΟΣ ΣΥΡΜΑΛΕΝΙΟΣ:** …τόσο μετά τις εξαγγελίες του Πρωθυπουργού στη Νίσυρο, όσο και με τη διατύπωση στις αρχές του χρόνου ευεργετικών διατάξεων, που είναι έτοιμες για τους μόνιμους κατοίκους των νησιών που βρίσκονται σε αναμονή.

**ΠΡΟΕΔΡΕΥΩΝ (Γεώργιος Βαρεμένος):** Τελείωσε ο χρόνος σας.

**ΝΙΚΟΛΑΟΣ ΣΥΡΜΑΛΕΝΙΟΣ:** Αγαπητοί συνάδελφοι της Αντιπολίτευσης, τις εκλογές να τις περιμένετε για το 2019. Μην ευελπιστείτε νωρίτερα.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι, το είδαμε σήμερα. Το εισπράξαμε.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Βαρεμένος):** Ακολουθούν οι εξής συνάδελφοι και κλείνουμε με τον κατάλογο: Για τέσσερα λεπτά θα μιλήσουν η κ. Αντωνίου, ο κ. Τζαμακλής, ο κ. Χρήστος Αντωνίου, ο κ. Σαχινίδης και ο κ. Κεγκέρογλου.

(Θόρυβος στην Αίθουσα)

**ΜΑΡΙΑ ΑΝΤΩΝΙΟΥ:** Γιατί από μένα τα τέσσερα λεπτά, κύριε Πρόεδρε;

**ΠΡΟΕΔΡΕΥΩΝ (Γεώργιος Βαρεμένος):** Βάλαμε όριο χρονικό.

Παρακαλώ, κυρία Αντωνίου, έχετε τον λόγο.

**ΜΑΡΙΑ ΑΝΤΩΝΙΟΥ:** Αγαπητοί συνάδελφοι, τώρα καθυστερούμε και είναι περασμένη η ώρα.

**ΧΡΗΣΤΟΣ ΧΑΤΖΗΣΑΒΒΑΣ:** Εμείς, η Χρυσή Αυγή, έχουμε μόνο τρεις ομιλητές!

**ΔΗΜΗΤΡΙΟΣ ΓΑΚΗΣ:** Στις δύο μετά τα μεσάνυχτα δεν είχαμε πει, κύριε Πρόεδρε;

**ΠΡΟΕΔΡΕΥΩΝ (Γεώργιος Βαρεμένος):** Δεν είστε οι μόνοι. Βάλαμε χρονικό όριο. Είχαμε πει για τις δώδεκα τα μεσάνυχτα και το αλλάξαμε για τις δωδεκάμισι. Μετά τις δωδεκάμισι θα τελειώσουμε!

Κυρία Αντωνίου, έχετε τον λόγο.

**ΜΑΡΙΑ ΑΝΤΩΝΙΟΥ:** Κυρίες και κύριοι συνάδελφοι, ακούγοντας τους συναδέλφους του ΣΥΡΙΖΑ θυμήθηκα εκείνη την εποχή της «υπερήφανης διαπραγμάτευσης» Βαρουφάκη - Τσίπρα. Να σας πω πόσο μας κόστισε; Μας κόστισε 86 δισεκατομμύρια και ένα τρίτο μνημόνιο.

Αρχίσατε πάλι να λέτε τα περί Σόιμπλε, περί «υπερήφανης διαπραγμάτευσης» και απ’ ό,τι φαίνεται, αγαπητοί συνάδελφοι του ΣΥΡΙΖΑ, μάλλον μας ετοιμάζετε το τέταρτο μνημόνιο ή προσπαθείτε να αποδράσετε, γιατί η ανικανότητά σας άρχισε να σας δημιουργεί προβλήματα.

Συζητάμε σήμερα ένα νομοσχέδιο του Υπουργείου Δικαιοσύνης και Διαφάνειας, το οποίο, όπως και τα περισσότερα νομοσχέδια της Κυβέρνησης ΣΥΡΙΖΑ - ΑΝΕΛ, περιλαμβάνει πέντε αποσπασματικά μέρη με διαφορετικές ρυθμίσεις μεταξύ τους και πλήθος τροπολογιών, όπως ακούστηκε από όλους τους εισηγητές των Κοινοβουλευτικών Ομάδων.

Στο πρώτο περιλαμβάνει τροποποιήσεις επί της πτωχευτικής διαδικασίας, οι οποίες χαρακτηρίζονται από ατολμία, αποσπασματικότητα, ενώ τα επόμενα δύο μέρη αφορούν μέτρα επιτάχυνσης και εξορθολογισμού της διοικητικής δίκης και αποτελούν μνημονιακές δεσμεύσεις που έπρεπε ήδη να έχουν ψηφιστεί.

Το ίδιο ισχύει και για το πέμπτο μέρος του νομοσχεδίου, το οποίο, όμως, επικεντρώνεται στις διατάξεις του Υπουργείο Οικονομικών, με κυριότερες αυτές της εθελοντικής αποκάλυψης αδήλωτων εισοδημάτων και πλαστικού χρήματος. Αυτές οι διατάξεις, φυσικά, είχαν εξαγγελθεί από τον κ. Αλεξιάδη έναν χρόνο πριν. Έρχονται, όμως, στο παρά ένα με προχειρότητα και χωρίς ουσιαστικά να δίνουν λύσεις στα υπαρκτά προβλήματα που αντιμετωπίζουν χιλιάδες πολίτες.

Αρχικά, οι διατάξεις για την οικειοθελή δήλωση εισοδημάτων φαίνεται πως εξυπηρετούν περισσότερο όσους βρίσκονται ήδη σε καθεστώς ελέγχου. Αλλά, δεν μπορούν, αγαπητοί συνάδελφοι, αυτές οι διατάξεις να αποδώσουν τα αναμενόμενα οφέλη, κυρίως εξαιτίας των πολύ υψηλών φορολογικών συντελεστών, οι οποίοι λειτουργούν αποθαρρυντικά, ως αντικίνητρο.

Αντικίνητρο, επίσης, είναι η απώλεια όλων των ευνοϊκών διατάξεων, στην περίπτωση που κάποιος δεν καταβάλει τις δόσεις και χάσει τη ρύθμιση, σύμφωνα με το άρθρο 61.

Παράλληλα, δεν έχει καμμία λογική η ρύθμιση του άρθρου 57, σύμφωνα με την οποία κάποιος που θα ενταχθεί σε μια ρύθμιση, όπως ειπώθηκε από πολλούς, πληρώνει πρόσθετο φόρο 8%, ενώ από αρχές Απριλίου ο φόρος πάει στο 10%.

Σχετικά με τις διατάξεις για το πλαστικό χρήμα, η επέκταση της χρήσης του πλαστικού χρήματος θα μπορούσε, υπό προϋποθέσεις, να συνεισφέρει αποφασιστικά στην καταπολέμηση της φοροδιαφυγής και στην αύξηση των δημοσίων εσόδων, λειτουργώντας προς όφελος των επιχειρήσεων.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα μου δώσετε τον επιπλέον χρόνο!

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ, κυρία Αντωνίου, διευκολύνετε τη διαδικασία!

**ΜΑΡΙΑ ΑΝΤΩΝΙΟΥ:** Πρέπει να πούμε κάποια πράγματα, πώς θα γίνει;

Κάτι τέτοιο, όμως, δεν φαίνεται να επιτυγχάνεται, γιατί δεν υπάρχουν κίνητρα, ούτε για τους πολίτες ούτε για τις επιχειρήσεις. Να μην μιλήσω για το ακατάσχετο του επαγγελματικού λογαριασμού, το οποίο δεν προβλέπεται, ενώ είχε εξαγγελθεί από τον Πρωθυπουργό. Εξάλλου δεν είναι το μοναδικό. Περιμένουμε και εκείνη την τροπολογία που έχει εξαγγείλει ο Πρωθυπουργός και πολλά άλλα πράγματα.

Όμως, αυτό για το οποίο θέλω να επιμείνω, γιατί όντως συντόμευσε ο χρόνος και πρέπει να αναφερθώ σε αυτό, είναι ότι οι εμπνευστές των συγκεκριμένων διατάξεων για το πλαστικό χρήμα δεν φαίνεται να έχουν λάβει υπ’ όψιν τους τις ιδιαιτερότητες του κάθε επιχειρηματικού κλάδου, καθώς και την ανάγκη διαφοροποίησης και θέσπισης εξαιρέσεων ανάλογα με την περίπτωση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Χαρακτηριστικό παράδειγμα αποτελεί ο κλάδος της ελληνικής γουνοποιίας, από τους κυριότερους εξαγωγικούς κλάδους της χώρας μας.

**ΠΡΟΕΔΡΕΥΩΝ (Γεώργιος Βαρεμένος):** Με τον κλάδο της γουνοποιίας να τελειώσετε.

**ΜΑΡΙΑ ΑΝΤΩΝΙΟΥ:** Θα ήθελα, λοιπόν, κύριε Υπουργέ, να πω ότι επειδή η γουνοποιία γίνεται κυρίως σε πωλήσεις από Ρώσους αγοραστές, οι οποίες λόγω του χρηματοοικονομικού εμπάργκου της Δύσης δεν μπορούν να κάνουν χρήση, θα έπρεπε να σκεφθεί ο Υπουργός να υπάρχουν οι ανάλογες εξαιρέσεις για αυτόν τον σημαντικό εξαγωγικό κλάδο.

**ΠΡΟΕΔΡΕΥΩΝ (Γεώργιος Βαρεμένος):** Ωραία, κυρία Αντωνίου, σας ευχαριστώ.

Ο κ. Τζαμακλής έχει τον λόγο.

**ΜΑΡΙΑ ΑΝΤΩΝΙΟΥ:** Κύριε Πρόεδρε, το ξέρω ότι δεν ενδιαφέρεστε για τα θέματα της γουνοποιίας, αλλά θα πρέπει να ξέρετε ότι η γουνοποιία συνεισφέρει ιδιαίτερα και συνεισέφερε πάντα στην ελληνική οικονομία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Να σας πω, όποιος προσπαθεί να επιβάλλει τη διαδικασία δεν είναι εχθρός της γούνας.

**ΧΑΡΙΛΑΟΣ ΤΖΑΜΑΚΛΗΣ:** Κυρίες και κύριοι συνάδελφοι, με το υπό συζήτηση νομοσχέδιο εισάγονται ρυθμίσεις νομικού και οικονομικού περιεχομένου.

Χωρίς να παραγνωρίζω τη σημασία των ρυθμίσεων οικονομικού περιεχομένου και ιδίως εκείνων που αφορούν την οικειοθελή αποκάλυψη φορολογητέας ύλης παρελθόντων ετών και την προώθηση των ηλεκτρονικών συναλλαγών, η τοποθέτησή μου επικεντρώνεται στις ρυθμίσεις νομικού περιεχομένου.

Η προτεινόμενη με το άρθρο 33 του σχεδίου νόμου κατάργηση του δικαστικού ενσήμου στις αναγνωριστικές αγωγές, που είχε εισαχθεί με ρυθμίσεις των ετών 2011 και 2012, συνιστά υλοποίηση δέσμευσης της Κυβέρνησης και είναι επιβεβλημένη, αφού αίρει τον προβληματισμό σε σχέση με τη συνταγματικότητά της.

Όπως δικαίως αναγνωρίζεται και από την αιτιολογική έκθεση, αξιοποιήθηκε ιδιαιτέρως η ενδελεχής μελέτη του ζητήματος από την Επιτροπή Διεκδίκησης των Γερμανικών Οφειλών προς την Ελλάδα. Αυτή η μελέτη συναρτήθηκε με την ανάγκη να καταστεί ευκολότερη η πρόσβαση στα δικαστήρια των δικαιούχων αποζημίωσης εν ζωή θυμάτων ή συγγενών θανόντων θυμάτων της ναζιστικής θηριωδίας κατά τη διάρκεια της Κατοχής. Στον προβληματισμό της Επιτροπής Διεκδίκησης των Γερμανικών Οφειλών συνέβαλε τα μέγιστα η Πανελλήνια Ένωση Δικηγόρων, καθώς και άλλες ενώσεις προσώπων, όπως η ΕΣΔΟΓΕ, το Δίκτυο Μαρτυρικών Πόλεων και Χωριών και άλλες. Πλέον σε όλους αυτούς τους δικαιούχους ανοίγει ο δρόμος για άσκηση αγωγών.

Ευνοϊκή είναι και η συναφής ρύθμιση για μείωση κατά το ήμισυ του δικαστικού ενσήμου στις περιπτώσεις εργατικών διαφορών, για τις οποίες προβλέπεται η υποχρέωση αυτή.

Οι προτεινόμενες ρυθμίσεις για τη διοικητική δίκη είναι αναγκαίες και κάποιες εξ αυτών συνιστούν καινοτομίες, όπως η εισαγωγή του εκτάκτου ενδίκου βοηθήματος της αίτησης επανάληψης της διαδικασίας μετά από καταδικαστική απόφαση του Ευρωπαϊκού Δικαστηρίου Δικαιωμάτων του Ανθρώπου, η εισαγωγή του θεσμού του εισηγητή δικαστή στις διοικητικές διαφορές ουσίας και η υποχρεωτική δέσμευση του εξετάζοντος προσφυγή δικαστηρίου από την απαλλακτική απόφαση ποινικού δικαστηρίου, κατ’ εφαρμογή της αρχής «ne bis in idem».

Σε ό,τι αφορά το τελευταίο, είναι γνωστό ότι η Ελλάδα έχει πολλές φορές καταδικαστεί από το Ευρωπαϊκό Δικαστήριο Δικαιωμάτων του Ανθρώπου για παραβιάσεις της αρχής αυτής, γεγονός που δεν περιποιεί τιμή υπό το πρίσμα του σεβασμού του νομικού πολιτισμού μας.

Οι προτεινόμενες ρυθμίσεις για την επιτάχυνση και τον εξορθολογισμό της διοικητικής δίκης, όπως η ελαστικοποίηση για την άσκηση έφεσης και αίτησης αναίρεσης, οι αλλαγές στη διαδικασία αναστολής εκτέλεσης, η ευχερέστερη και ταχύτερη χορήγηση του ευεργετήματος πενίας, έχω τη γνώμη ότι θα επιτύχουν τους σκοπούς τους.

Μια από τις συνέπειες στα χρόνια των μνημονίων είναι ο περιορισμός ή και η αδυναμία των πολιτών να προσφύγουν στα δικαστήρια εξαιτίας των κατά καιρούς αυξανόμενων τελών και παραβόλων. Με το σχέδιο νόμου επιχειρείται μια κατά κλίμακα μείωσή τους, που αποβλέπει στην άρση των περιορισμών ή και της αδυναμίας πρόσβασης στη δικαιοσύνη, σύμφωνα και με το πνεύμα του Συντάγματος.

Σε ό,τι αφορά, τέλος, την προτεινόμενη ρύθμιση για τον ορισμό δικηγόρων αντί δικαστικών λειτουργών στις εκλογές για την ανάδειξη διοικήσεων στα νομικά πρόσωπα ιδιωτικού δικαίου, η παράθεση επιχειρημάτων από την Ένωση Δικαστών και Εισαγγελέων κατά την ακρόαση των φορέων ευλόγως προκάλεσε τις αντιδράσεις όχι μόνο των δικηγόρων Βουλευτών, αλλά και όλων των δικηγόρων της χώρας, δεδομένου ότι είναι προσβλητικό και απαράδεκτο να προβάλλεται ως επιχείρημα ότι ο ορισμός δικαστικών λειτουργών διασφαλίζει το αδιάβλητο των αρχαιρεσιών, διότι περιέχει την έμμεση, αλλά σαφή κρίση ότι ο ορισμός δικηγόρων για το ίδιο έργο δεν διασφαλίζει το αδιάβλητο.

Είναι υποχρέωσή μου και από το Βήμα αυτό να υπενθυμίσω ότι οι δικηγόροι κατά την κείμενη νομοθεσία είναι ισότιμοι παράγοντες της ορθής απονομής της δικαιοσύνης. Υπό τον χαρακτηρισμό αυτό παρέχουν τα ίδια εχέγγυα διαβλητότητας με τους λοιπούς παράγοντες της απονομής δικαιοσύνης, τίποτα λιγότερο και τίποτα περισσότερο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε για την τήρηση του χρόνου.

Ο κ. Χρήστος Αντωνίου έχει τον λόγο.

 **ΧΡΗΣΤΟΣ ΑΝΤΩΝΙΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, οι βασικοί στόχοι του νομοσχεδίου που συζητάμε σήμερα είναι:

Πρώτον, η αναθεώρηση του Πτωχευτικού Κώδικα προκειμένου να ανακοπούν ή τουλάχιστον να περιοριστούν οι δραματικές συνέπειες της κρίσης χρέους που είχε άμεσες και πολύ οδυνηρές επιπτώσεις στους πολίτες της χώρας μας, στην απασχόληση και στις επιχειρήσεις.

Δεύτερον, η εφαρμογή του προγράμματος οικειοθελούς γνωστοποίησης φορολογητέας ύλης που δεν είχε δηλωθεί κατά τα παρελθόντα έτη, το οποίο θα συμβάλει στην αύξηση των δημοσίων εσόδων, χωρίς να επιβραβεύει ή να ενθαρρύνει την παραβατική συμπεριφορά των φορολογουμένων και χωρίς να παρέχει φορολογική αμνηστία.

Τρίτον, η δημιουργία μιας συγκροτημένης δέσμης υποχρεώσεων και δικαιωμάτων μεταξύ πολιτών και επιχειρήσεων αναφορικά με τη διενέργεια ηλεκτρονικών συναλλαγών, ώστε η χώρα και οι πολίτες να ωφεληθούν από τις ευρωπαϊκές τεχνολογικές και κανονιστικές εξελίξεις στον τομέα των ηλεκτρονικών πληρωμών και να ανακτηθεί το χαμένο έδαφος των προηγούμενων ετών.

Το νομοσχέδιο που συζητάμε σήμερα αναμορφώνει τον Πτωχευτικό Κώδικα και ρυθμίζει όχι μόνο την ορθή έξοδο από την αγορά των επιχειρήσεων που επλήγησαν από την οικονομική κρίση των τελευταίων ετών, αλλά προσφέρει και μια ευκαιρία για την οικονομική αναδιάρθρωσή τους.

Το νομοσχέδιο, επίσης, ρυθμίζει θέματα που αφορούν την εθελοντική αποκάλυψη αδήλωτων εισοδημάτων και τις ηλεκτρονικές συναλλαγές.

Η οικονομική κρίση και οι λανθασμένες στρατηγικές αντιμετώπισής τους από τις προηγούμενες κυβερνήσεις οδήγησε σε δραματική αύξηση του αριθμού των προβληματικών επιχειρήσεων. Η αναζήτηση ισχυρών θεσμικών αναχωμάτων είναι η πρόταση της σημερινής Κυβέρνησης, ώστε να εξασφαλιστεί επιτέλους η δίκαιη εξισορρόπηση των συμφερόντων, η προστασία των αδυνάτων και η αποκατάσταση της κοινωνικής ειρήνης.

Πιο συγκεκριμένα, η αναθεώρηση του Πτωχευτικού Κώδικα και οι προτεινόμενες ρυθμίσεις από το άρθρο 1 έως το άρθρο 56 κινούνται πάνω σε τρεις βασικούς άξονες: κατ’ αρχάς στην παροχή ουσιαστικής δυνατότητας επαναδραστηριοποίησης –fresh start- του έντιμου επιχειρηματία που ατύχησε παρ’ όλες τις καλόπιστες προσπάθειές τους, στην ενίσχυση της αποτελεσματικότητας και τη συντόμευση της πτωχευτικής διαδικασίας, ώστε για τις μη βιώσιμες επιχειρήσεις η πτώχευση να ολοκληρώνεται σε εύλογο χρονικό διάστημα, ενώ για τις βιώσιμες επιχειρήσεις να τίθενται άμεσα σε εφαρμογή μηχανισμοί διάσωσης.

Τα άρθρα 57 έως 61 του σχεδίου νόμου αφορούν την οικειοθελή αποκάλυψη φορολογητέας ύλης, η οποία θα συμβάλει στην αύξηση των εσόδων και θα δώσει τη δυνατότητα στους φορολογούμενους να συμπεριλάβουν τα πραγματικά τους εισοδήματα σε δήλωση Περιουσιολογίου, στην οποία θα συγκεντρώνεται το σύνολο των πληροφοριών για κάθε φορολογούμενο. Με τον τρόπο αυτόν επιχειρείται η αντιμετώπιση διαπιστωμένων φαινομένων παραοικονομίας, που δεν κατάφεραν να πατάξουν οι προηγούμενες κυβερνήσεις και εξασφαλίζει τη συνεισφορά όλων των φορολογουμένων στα δημόσια βάρη ανάλογα με τη φοροδοτική τους ικανότητα.

Τέλος, το νομοσχέδιο περιλαμβάνει μέτρα για την προώθηση των ηλεκτρονικών συναλλαγών και την καταπολέμηση της απόκρυψης εσόδων.

Κυρίες και κύριοι συνάδελφοι, η Κυβέρνηση φέρνει σήμερα στη Βουλή για νομοθέτηση το δεύτερο μέρος των εξαγγελιών του Πρωθυπουργού, εκτός του έκτακτου εφάπαξ βοηθήματος στους χαμηλοσυνταξιούχους της χώρας μας, και τη ρύθμιση της αναστολής αύξησης του ΦΠΑ στα νησιά του βορείου και ανατολικού Αιγαίου.

Είναι ένα δίκαιο μέτρο για τα νησιά αυτά που σηκώνουν το κύριο βάρος της αντιμετώπισης των προσφυγικών ροών προς τη χώρα μας και την Ευρώπη. Είναι το λιγότερο που μπορούμε να κάνουμε αυτή τη στιγμή και το οφείλουμε στους κατοίκους αυτών των περιοχών.

Στο πλαίσιο αυτό ζητούμε να συνταχθείτε και να υπερψηφίσετε τη συγκεκριμένη ρύθμιση, ώστε να ενισχύσουμε και να θωρακίσουμε την εθνική προσπάθεια και τη μάχη που δίνει η Κυβέρνηση για λογαριασμό της χώρας στις διαπραγματεύσεις με τους θεσμούς. Στόχος της Κυβέρνησής μας είναι να κλείσει με επιτυχία η δεύτερη αξιολόγηση του προγράμματος, με βάση τις θέσεις που έχουμε αναπτύξει για την επαναφορά της κανονικότητας στα εργασιακά και χωρίς νέα μέτρα μετά το τέλος του προγράμματος. Γι’ αυτό ελπίζουμε να μην εξακολουθείτε να ταυτίζεστε, κύριοι της Αξιωματικής Αντιπολίτευσης, με τους ακραίους κύκλους των δανειστών και της εργοδοσίας και να συνταχθείτε με την εθνική προσπάθεια.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστώ.

Τον λόγο έχει ο κ. Εμμανουηλίδης.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Κυρίες και κύριοι συνάδελφοι, είναι γεγονός ότι οι τροπολογίες, με τον ρυθμό που έρχονται, δημιουργούν ένα πρόβλημα κανονικότητας στην κοινοβουλευτική νομοθετική λειτουργία. Είναι μια παθογένεια, η οποία έρχεται από πολύ παλιά και δυστυχώς συνεχίζεται και στις μέρες μας.

Ο παρονομαστής, όσον αφορά την ποσότητα των τροπολογιών και τότε και τώρα, θα είναι ο ίδιος, υποθέτω. Ωστόσο διαφέρει ο αριθμητής, κύριε συνάδελφε, γιατί οι τροπολογίες του χθες, της Νέας Δημοκρατίας και του ΠΑΣΟΚ, ήταν για χρήση εξυπηρέτησης στοχευμένων «ημετέρων» φίλων. Νύχτα ήταν αυτές οι τροπολογίες που με φωτογραφική καθαρά διάταξη εισέρχονταν …

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Μην λέτε πράγματα που….

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Γνωρίζουμε πάρα πολύ καλά, κύριε συνάδελφε. Αυτή ήταν η πρακτική, αυτήν ακολουθούσατε.

Οι σημερινές τροπολογίες έρχονται ως ένα βαθμό να θεραπεύσουν αρρυθμίες και την έλλειψη κανονικότητας από όλα τα νομοθετήματα που είχαν προηγηθεί. Σε ένα δεύτερο επίπεδο είναι αποτέλεσμα της ανάγκης εκπλήρωσης μνημονιακών υποχρεώσεων. Άρα θα πρέπει να τελειώνουμε επιτέλους με αυτό το παραμύθι. Υπάρχει διαφορά και αυτή πρέπει να την αποδεχθείτε.

Έρχομαι στις δύο επίμαχες τροπολογίες. Η πρώτη ήταν αυτή που δημιούργησε πολιτικό vertigo στον χώρο της Νέας Δημοκρατίας και αυτό γιατί; Με την τροπολογία για την οικονομική ενίσχυση στους χαμηλοσυνταξιούχους, το πλήρωμα της Νέας Δημοκρατίας δυσοδομεί εναντίον του Αρχηγού της, που με το ανεκδιήγητο «παρών» δημιούργησε πολιτικό σάλο στο χώρο της Αντιπολίτευσης. Παροικούμε την Ιερουσαλήμ και ξέρουμε πάρα πολύ καλά πως αυτό ήταν μια αυτοκαταστροφική συνέπεια για τον χώρο της Νέας Δημοκρατίας. Δικό της πρόβλημα!

Όμως, το πρόβλημα είναι ότι με το «παρών» που έδωσε, πιστοποίησε την παντελή έλλειψη υπευθυνότητας, καθώς αποκαλύφθηκε από τη μια η έλλειψη κοινωνικής ευαισθησίας και από την άλλη -και το χειρότερο- επέδωσε τα διαπιστευτήρια στο μεγάλο αφεντικό.

Η σημερινή τροπολογία που αφορά την απόσυρση ή πιο σωστά την απομείωση του ΦΠΑ στα νησιά της ανατολικής ακτογραμμής είναι –νομίζω- ένα νομοθέτημα για το οποίο κανείς δεν έχει τη δυνατότητα να αντιλέξει.

Κλείνοντας, εκείνο που έχω να πω είναι ότι μέρα με τη μέρα στοιχισμένοι σε αρχές που έχουν σχέση με την κανονικότητα στη λειτουργία της χώρας και κυρίως με την προσπάθεια να βγει η χώρα από το αδιέξοδο, καταθέτουμε νομοθετήματα και υλοποιούμε υποσχέσεις, οι οποίες κάθε μέρα γίνονται πιο φανερές από όλα τα κόμματα, πολύ περισσότερο γίνονται αντιληπτές από την κοινωνία.

Κάθε μέρα που περνά, κυρίες και κύριοι συνάδελφοι, εδραιωνόμαστε με ένα και μόνο στόχο, να βοηθήσουμε την κοινωνία να βγει από τα αδιέξοδα στα οποία εσείς την έχετε ρίξει.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, να ανακοινώσω στο Σώμα ότι έχει κατατεθεί αίτημα ονομαστικής ψηφοφορίας, η οποία θα διεξαχθεί την Τετάρτη στις επτά.

Ο κ. Σαχινίδης έχει τον λόγο.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Την άλλη φορά να ξέρουμε και να καταθέτουμε απευθείας τα χαρτιά με αυτά που έχουμε να πούμε απευθείας στα Πρακτικά και να μην μιλάμε καθόλου, γιατί από ό,τι βλέπω, από τους τρεις ομιλητές μας που είναι εγγεγραμμένοι, μόνο εγώ θα προλάβω να μιλήσω. Θα μπορούσατε να το ρυθμίσετε καλύτερα, κύριε Πρόεδρε.

Αναγκαστικά θα αναφερθώ στην επικαιρότητα και όχι στα άρθρα, επειδή έχουν αναλυθεί αρκετά. Ο κ. Μητσοτάκης κατά την επίσκεψή του στις Βρυξέλλες δήλωσε, σύμφωνα με κοινοτικές πηγές, «δεν θα λαϊκίσουμε, δεν θα μείνω μεταρρυθμιστής μόνο στα λόγια». Η δήλωση αυτή βέβαια ήχησε σαν μουσική στα αυτιά των Γιούνκερ, Ντομπρόφσκις και Μοσκοβισί με τους οποίους είχε και επαφές.

Βέβαια μόνο τυχαία δεν θα μπορούσε να χαρακτηριστεί η δήλωση αυτή του Μητσοτάκη, καθώς χθες στην εφημερίδα «ΚΑΘΗΜΕΡΙΝΗ», σε συνέντευξη που παραχώρησε ο κ. Ντομπρόφσκις, δήλωσε πως για να μπει η Ελλάδα σε τροχιά ανάπτυξης θα πρέπει να εφαρμοστούν όσο πιο γρήγορα γίνεται τα μέτρα που έχουν ψηφιστεί και φυσικά όσα θα ακολουθήσουν. Βρέθηκε πρόθυμος εθνοσωτήρας που δήλωσε ότι βιάζεται να τα εφαρμόσει όλα.

Την καταθέτω για τα Πρακτικά.

(Στο σημείο αυτό ο Βουλευτής κ. Ιωάννης Σαχινίδης καταθέτει για τα Πρακτικά την προαναφερθείσα συνέντευξη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και συνεχίζει την εθνικά επικίνδυνη πολιτική του ο Μητσοτάκης, λέγοντας στην πρόσφατη περιοδεία του στη Θράκη, ότι θα πρέπει να διδάσκεται η τουρκική γλώσσα στη Θράκη μας, παραβλέποντας τη Συνθήκη της Λωζάνης, ενώ θα μπορούσε να αναφέρει και να προτείνει να διδάσκεται ως δεύτερη γλώσσα στα μειονοτικά χωριά των Πομάκων το γλωσσικό τους ιδίωμα. Διότι αυτοί οι άνθρωποι δηλώνουν περήφανα και περίτρανα ότι είναι Έλληνες.

Επίσης, αναφέρθηκε το ανύπαρκτο πρόβλημα ισονομίας και ισοπολιτείας για τη Θράκη, δίνοντας έτσι τα διαπιστευτήριά του στον σουλτάνο Ερντογάν, ο οποίος δεν θα μπορούσε να ελπίζει σε καλύτερο εκπρόσωπο και υποστηρικτή του στην Ελλάδα. Είναι ένας Ερντογάν, όμως, ο οποίος έχει να αντιμετωπίσει πολλά και μεγάλα προβλήματα στο εσωτερικό της χώρας του, αλλά και στην εξωτερική πολιτική που ασκεί. Καταφέρνει, όμως, παρά ταύτα, να επιβάλλει τους όρους του και να ασκεί πίεση με κάθε τρόπο σε όλα τα μέτωπα, πετυχαίνοντας να είναι ρυθμιστής πολλών καταστάσεων.

Τελευταίο του επίτευγμα –το καταθέτω και αυτό στα Πρακτικά- σε μια περίοδο που η τούρκικη λίρα πέφτει συνεχώς, είναι ότι ζήτησε από τους Τούρκους πολίτες να μετατρέψουν το ξένο συνάλλαγμά τους σε χρυσό ή τούρκικες λίρες, σε μια προσπάθεια να αντισταθμίσει την αύξηση του δολαρίου.

(Στο σημείο αυτό ο Βουλευτής κ. Ιωάννης Σαχινίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προχωρώντας ακόμα ένα βήμα παραπέρα, έκανε προσφορά και στον Πούτιν και τον Κινέζο ομόλογό του, η μεταξύ τους διεξαγωγή εμπορίου να γίνεται σε τοπικό νόμισμα, δηλαδή ό,τι αγοράζει από Ρωσία και Κίνα να το πληρώνει στο νόμισμά τους, σε ρούβλια και γουάν, και αντίστοιχα, ό,τι αγοράζουν να το πληρώνουν σε τουρκικές λίρες.

Και είπε μάλιστα ότι αυτή η προσφορά θεωρήθηκε λογική και από τις δύο χώρες. Και μάλιστα, τόνισε ότι έχει δώσει και τις απαραίτητες συστάσεις στην Κεντρική Τράπεζα της Τουρκίας. Υπήρξε και άμεση ανταπόκριση στην παρότρυνσή του για αλλαγή του ξένου συναλλάγματος σε τούρκικες λίρες από το κύριο Χρηματιστήριο της Τουρκίας, το Μπόρσα, το οποίο έχει έδρα στην Κωνσταντινούπολη, μετατρέποντας το σύνολο των χρηματικών περιουσιακών του στοιχείων του ενεργητικού του σε τούρκικες λίρες.

Θα αναφερθώ μόνο στο άρθρο 110. Με τη χορήγηση ενός ακόμα καζίνο στην Ελλάδα, η ελληνική Κυβέρνηση προχωρά τάχιστα στην κινεζοποίηση της Ελλάδος. Αφού έχουμε μισθούς και θα έχουμε και συντάξεις της Κίνας, θα πρέπει να τους μιμηθούμε και στον τζόγο. Αν δούμε την Κίνα πριν αρχίσει να εξάγει τα προϊόντα της στον υπόλοιπο κόσμο, αυτό που ανθούσε στην Κίνα ήταν ο τζόγος.

Μετά τον ΟΠΑΠ, ο οποίος θα εγκαταστήσει γι’ αυτούς χιλιάδες μηχανάκια, συνεχίζεται η άθλια πολιτική της συγκυβέρνησης που θέλει να καταστήσει την πατρίδα μας ένα απέραντο καζίνο.

Και η νεολαία μας, και μάλιστα σχεδόν σε απόλυτη πλειοψηφία, θα έχει πρόσβαση στον τζόγο μέσα από τα διάφορα πρακτορεία του ΟΠΑΠ, όπως και από το διαδίκτυο. Όταν, όμως, διαπαιδαγωγείς τη νεολαία σου, βλέποντας σε κάθε γειτονιά πλέον να έχει πρόσβαση, στο να ελπίζει σε ένα εύκολο κέρδος, χωρίς πλέον να σκέφτεται την ποιότητα ζωής που του αξίζει, ώστε και να τη διεκδικήσει, δεν μπορείς να καταφέρεις και να ελπίζεις πάρα πολλά.

Η Χρυσή Αυγή έχει δηλώσει ότι όσα νομοθετείτε θα τα καταργήσει με ένα άρθρο και με έναν νόμο.

Ευχαριστώ.

(Χειροκροτήματα από την πτέρυγα της Χρυσής Αυγής)

 **ΠΡΟΕΔΡΕΥΩΝ (Γεώργιος Βαρεμένος):** Ο κ. Κεγκέρογλου έχει τον λόγο. Κύριε Κεγκέρογλου από τη θέση σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Το ξέρετε. Γι’ αυτό μου το λέτε. Ευχαριστώ.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, είναι τελευταίος ο κ. Κεγκέρογλου;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τι τελευταίος; Είναι δυνατόν να με λες τελευταίο; Τελευταίος ομιλητής είμαι.

**ΠΡΟΕΔΡΕΥΩΝ (Γεώργιος Βαρεμένος):** Όχι έσχατος, τελευταίος.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, τρέχει και ο χρόνος.

Απ’ ό,τι βλέπω, ετούτο εδώ είναι το σπλάχνο, βάσει του οποίου θα γίνει η ψηφοφορία, που σημαίνει ότι έχει λήξει επί της ουσίας η διαδικασία, κύριε Πρόεδρε. Δηλαδή, και να θέλει τώρα ο Υπουργός να κάνει δεκτή την τροπολογία που θα του υπενθυμίσω, δεν μπορεί.

Εν πάση περιπτώσει, πριν αναφερθώ στα θέματα της τροπολογίας, θέλω να πω στον συνάδελφο, που μιλούσε προηγουμένως για τροπολογίες της νύχτας, ότι ετούτη εδώ η με αριθμό 849/81 κατατέθηκε μέρα –γιατί της νύχτας δικαιολογούνται αυτοί που θα τις δούνε- η οποία χαρίζει, λέει, για ζημιές που προκύπτουν στην αλλοδαπή από την άσκηση επιχειρηματικής δραστηριότητας και μπλα μπλα. Γιατί την ψηφίζει; Αυτή εδώ τι είναι; Δεν είναι φωτογραφική ρύθμιση για συγκεκριμένους, εις βάρος του δημοσίου συμφέροντος; Γιατί την ψηφίζει; Μέρα κατατέθηκε.

Δεύτερον, δεν θυμάται την ΠΝΠ που για διακόσιους εβδομήντα μεγαλοφειλέτες χαρίστηκαν 880 εκατομμύρια, που αρνήθηκε το Υπουργείο Οικονομικών να μας δώσει τα στοιχεία αυτών των ανθρώπων, είτε ήταν επιχειρήσεις είτε άτομα, καλυπτόμενο πίσω, λέει, από το απόρρητο και δεν ξέρω τι άλλο;

Δηλαδή, μπορεί να χαρίζει εκατομμύρια το Υπουργείο Οικονομικών, να μη δίνει τα στοιχεία, άρα να μη μπορεί να γίνει έλεγχος από πουθενά. Από πού μπορεί να γίνει έλεγχος σε αυτή την ΠΝΠ, επιτέλους, των διακοσίων εβδομήντα μεγαλοοφειλετών με τα 880 εκατομμύρια, ένα δισεκατομμύριο περίπου που χαρίστηκαν; Μπορείτε να μας πείτε; Διότι έρχεστε εδώ και κάνετε τους τιμητές. Δεν ξέρετε τι ψηφίζετε;

Απολογηθείτε για αυτά, κύριοι, άμα δεν ξέρετε και προλάβετε άλλο ένα, που είναι η τροπολογία 849 και μην την ψηφίσετε. Μπορείτε να μην την ψηφίσετε; Μπορείτε;

Δεν μιλάτε, κύριοι συνάδελφοι του ΣΥΡΙΖΑ.

Έχουμε καταθέσει, λοιπόν, μια τροπολογία για τον ειδικό ακατάσχετο επαγγελματικό λογαριασμό για επαγγελματίες, αγρότες, για όλες τις επιχειρήσεις, νομικά ή φυσικά πρόσωπα, προκειμένου να μπορούν να κάνουν τη διαχείριση από τη στιγμή που επιβάλλονται υποχρεωτικά οι ηλεκτρονικές συναλλαγές και πρέπει να την κάνετε αποδεκτή. Είπα ξανά ότι δεν έρχεται σε αντίθεση με καμμία διαπραγμάτευση, διότι παραπέμπει σε εξουσιοδοτική ΚΥΑ, της οποίας το περιεχόμενο μπορεί να είναι αντικείμενο της διαπραγμάτευσης.

Καταθέσαμε, επίσης, τροπολογία για τον ΦΠΑ στα νησιά να επαναφερθεί επί τη βάσει της συνταγματικής επιταγής για τη νησιωτικότητα και όχι για τις ψευτοδικαιολογίες τις οποίες επικαλείστε, με τις οποίες εξαιρούνται νησιά ανάλογα με το μέγεθος. Είναι, λέει, ανατολικά, η Κάσος είναι προς τα δυτικά και η Κάρπαθος είναι πιο ανατολικά και εξαιρείται. Αυτή την γεωγραφία δεν την καταλάβαμε.

Έρχομαι εν τάχει, γιατί θα με κόψει ο κύριος Πρόεδρος, στην άλλη τροπολογία που αφορά όσους έχουν ενταχθεί στη ρύθμιση των εκατό δόσεων. Με βάση διάταξη η οποία υπάρχει, είναι στην ευχέρεια του προϊσταμένου της ΔΟΥ να αφήσει να εισπράξει λεφτά ο ενταγμένος στη ρύθμιση, αλλά που τηρεί τη ρύθμιση και αυτό, όπως καταλαβαίνετε, δεν είναι αντικειμενικό. Είναι στην ευχέρεια. Έχει πολλά επομένως να πει αυτή η λέξη «ευχέρεια».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Γι’ αυτό ζητούμε όσοι έχουν τηρήσει τη ρύθμιση για είκοσι τουλάχιστον δόσεις να μπορούν να εισπράξουν χωρίς παρακρατήσεις τα χρήματα.

**ΠΡΟΕΔΡΕΥΩΝ (Γεώργιος Βαρεμένος):** Και με αυτό να τελειώνουμε, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τελειώνω με δύο ακόμη τροπολογίες, αναφερόμενος επιγραμματικά. Η μια αφορά στη διευκόλυνση των ατόμων με αναπηρία για τις ηλεκτρονικές συναλλαγές. Αν είναι δυνατόν ούτε αυτή να μην την κάνετε δεκτή! Αν είναι δυνατόν! Δηλαδή, αυτό θα είναι το έσχατο!

**ΠΡΟΕΔΡΕΥΩΝ (Γεώργιος Βαρεμένος):** Τελειώσαμε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν έγινε δεκτή, αλλά θέλουμε να την κάνει δεκτή η Υπουργός.

Και τελειώνω με μια τροπολογία για τους αμβυκούχους. Όταν αντικαθίσταται το καζάνι δηλαδή -μπορεί να μην είναι γνωστή μια έκφραση, να καλύψουμε με την άλλη- το αντικαθιστώμενο, που είναι ουσιαστικά έργο τέχνης και αποτελεί οικογενειακό κειμήλιο, να μην καταστρέφεται, αλλά να δίνεται η δυνατότητα να διατηρηθεί.

Επίσης, στο άρθρο 108 ψηφίζουμε «παρών».

**ΠΡΟΕΔΡΕΥΩΝ (Γεώργιος Βαρεμένος):** Τελειώσαμε, κύριε Κεγκέρογλου.

Κυρίες και κύριοι συνάδελφοι, κηρύσσεται περαιωμένη η συζήτηση…

**ΔΗΜΗΤΡΙΟΣ ΓΑΚΗΣ:** Κύριε Πρόεδρε, θα ήθελα τον λόγο.

**ΕΜΜΑΝΟΥΗΛ ΚΟΝΣΟΛΑΣ:** Κύριε Πρόεδρε, θα ήθελα και εγώ τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, όλη η Δωδεκάνησος ξέρει ότι ο κ. Γάκης και ο κ. Κόνσολας είναι υπέρ της μείωσης του ΦΠΑ στα νησιά. Σας παρακαλώ, δεν έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κυρία Υφυπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κάποιες διευκρινήσεις θα ήθελα να δώσω για τον κ. Κεγκέρογλου. Στις νομοτεχνικές βελτιώσεις που έχουμε καταθέσει αναφέρουμε ότι τα άτομα ΑΜΕΑ εξαιρούνται από το πλαστικό χρήμα.

**ΓΙΑΝΝΗΣ ΚΟΥΤΣΟΥΚΟΣ:** Άλλο σας λέει ο κ. Κεγκέρογλου, άλλο καταλαβαίνετε. Σας λέει για την πρόσβαση.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Για την πρόσβαση…

Δεν ολοκλήρωσα, αφήστε με λίγο.

Τους εξαιρούμε, γιατί αυτό έχουμε αυτή τη στιγμή να κάνουμε και τους δίνουμε τη δυνατότητα να έχουν ή το ένα ή το άλλο. Δεν τους επιβάλλουμε να έχουν το αφορολόγητο με βάση το πλαστικό χρήμα.

Από εκεί και μετά, όσον αφορά την πρόσβαση των ΑΜΕΑ είναι ένα θέμα που δεν αφορά το συγκεκριμένο νομοσχέδιο. Σε επόμενο νομοσχέδιο, που θα δούμε συνολικά ζητήματα, όπως και προμήθειες των τραπεζών και όλες τις συναλλαγές, θα δούμε και το κομμάτι που αφορά τα ΑΜΕΑ και μάλιστα και συγκεκριμένα άτομα, με την τυφλότητα και λοιπά.

Επειδή πήρα τον λόγο τώρα, να πω δυο πραγματάκια ακόμη.

Στο άρθρο 106: Ο δικηγόρος που θεωρούν ότι είναι «φωτογραφημένος». Δεν υπάρχει κανένας δικηγόρος «φωτογραφημένος» από το Υπουργείο. Είναι της Γενικής Γραμματείας Δημοσίων Εσόδων. Είναι η ανεξάρτητη αρχή που θέλει έναν δικηγόρο στην υπηρεσία της. Δεν είναι θέμα του Υπουργείου. Το διευκρινίζουμε τόσες μέρες.

Πάμε στο επίμαχο, στην τροπολογία 849. Όσοι γνωρίζουν από εταιρείες, ξέρουν ότι τα αποτελέσματα μιας εταιρείας είναι κέρδη ή ζημιές. Στο συγκεκριμένο άρθρο αναφέρεται ότι: «Ζημιές που προκύπτουν στην αλλοδαπή από την άσκηση επιχειρηματικής δραστηριότητας μέσω μόνιμης εγκατάστασης δεν δύνανται να χρησιμοποιηθούν για τον υπολογισμό των κερδών του ίδιου φορολογικού έτους ούτε να συμψηφιστούν με μελλοντικά κέρδη, με εξαίρεση τις ζημιές από επιχειρηματική δραστηριότητα μέσω μόνιμης εγκατάστασης που προκύπτουν σε άλλη χώρα».

Αυτό έρχεται να αντικαταστήσει αυτό που λέει «με μελλοντικά κέρδη, με εξαίρεση το εισόδημα που προκύπτει από άλλα κράτη». Δεν μπορεί να προκύπτει εισόδημα. Θα προκύπτει ή κέρδος ή ζημιά. Είναι μια διόρθωση που έχει γίνει από τη Διεύθυνση Εισοδήματος.

Αναφέρομαι σε εσάς που ξέρετε, κύριοι συνάδελφοι. Ζήτησαν διόρθωση οι υπηρεσίες γιατί δεν μπορούσαν να κάνουν εφαρμογή της συγκεκριμένης διάταξης. Ήταν λίγο δύσκολο. Είχαν λάθος ερμηνεία. Τίποτα παραπάνω δεν κρύβεται. Είναι καθαρά νομοτεχνική βελτίωση.

**ΕΜΜΑΝΟΥΗΛ ΚΟΝΣΟΛΑΣ:** Κύριε Πρόεδρε, θα ήθελα τον λόγο.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, να δώσετε τον λόγο για ένα λεπτό στον κύριο συνάδελφο να κάνει μια δήλωση.

**ΠΡΟΕΔΡΕΥΩΝ (Γεώργιος Βαρεμένος):** Φέρτε τη στο Προεδρείο.

Κυρίες και κύριοι συνάδελφοι, κηρύσσεται περαιωμένη η συζήτηση επί των άρθρων και των τροπολογιών του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Πτωχευτικός Κώδικας, Διοικητική Δικαιοσύνη, Τέλη - Παράβολα, Οικειοθελής αποκάλυψη φορολογητέας ύλης παρελθόντων ετών, Ηλεκτρονικές συναλλαγές, Τροποποιήσεις του ν.4270/2014 και λοιπές διατάξεις» και η ψήφισή τους θα γίνει χωριστά.

Ερωτάται το Σώμα: Γίνεται δεκτό το άρθρο 1 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 3 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 3 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 4 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 4 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 5 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 6, όπως τροποποιήθηκε από τον κύριο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 6 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 7 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 7 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 8 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 8 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 9 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 9 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 10 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 10 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 11 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 11 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 12 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 12 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 13, όπως τροποποιήθηκε από τον κύριο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 13 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 14 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 14 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 15 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 15 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 16 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 16 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 17 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Ναι.

**ΓΙΑΝΝΗΣ ΚΟΥΤΣΟΥΚΟΣ:** Ναι

**ΑΘΑΝΑΣΙΟΣ ΒΑΡΔΑΛΗΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 17 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 18 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 18 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 19 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Ναι

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 19 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 20 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 20 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 21 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Ναι

**ΑΘΑΝΑΣΙΟΣ ΒΑΡΔΑΛΗΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 21 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 22 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 22 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 23 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 23 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 24 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 24 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 25 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 25 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 26 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 26 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 27 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 27 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 28 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 28 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 29 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 29 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 30 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 30 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 31 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Παρών.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 31 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 32 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 32 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 33, όπως τροποποιήθηκε από τον κύριο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Ναι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 33 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 34 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Ναι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 34 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 35 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 35 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 36 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 36 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 37, όπως τροποποιήθηκε από τον κύριο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 37 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 38 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 38 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 39 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 39 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 40, όπως τροποποιήθηκε από τον κύριο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 40 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 41 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Παρών.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 41 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 42 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 42 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 43 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Παρών.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 43 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 44 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 44 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 45 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 45 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 46 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 46 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 47 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 47 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 48 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 48 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 49 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 49 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 50 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Παρών.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 50 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 51, όπως τροποποιήθηκε από τον κύριο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Παρών.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 51 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 52 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Ναι.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 52 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 53 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Παρών.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 53 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 54 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Παρών.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 54 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 55 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 55 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 56 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Παρών.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 56 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 57, όπως τροποποιήθηκε από τον κύριο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 57 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 58 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 58 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 59 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 59 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 60, όπως τροποποιήθηκε από τον κύριο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 60 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 61, όπως τροποποιήθηκε από τον κύριο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 61 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 62 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 62 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 63 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 63 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 64 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 64 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 65 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 65 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 66, όπως τροποποιήθηκε από τον κύριο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 66 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 67 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 67 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 68, όπως τροποποιήθηκε από τον κύριο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 68 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 69 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 69 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 70 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 70 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 71, όπως τροποποιήθηκε από τον κύριο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 71 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 72, όπως τροποποιήθηκε από τον κύριο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 72 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 73 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 73 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 74 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 74 έγινε δεκτό ως έχει κατά πλειοψηφία.

Το άρθρο 75 διαγράφηκε και τα υπόλοιπα αναριθμούνται.

Ερωτάται το Σώμα: Γίνεται δεκτό το παλαιό άρθρο 76, νέο 75, ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 75 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 76 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 76 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 77 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 77 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 78 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 78 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 79 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 79 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 80 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 80 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 81 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 81 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 82 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 82 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 83 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 83 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 84 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 84 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 85 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 85 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 86 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 86 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 87 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 87 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 88 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 88 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 89 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 89 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 90 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 90 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 91 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 91 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 92, όπως τροποποιήθηκε από τον κύριο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 92 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 93 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 93 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 94 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 94 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 95 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 95 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 96 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 96 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 97 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 97 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 98, όπως τροποποιήθηκε από τον κύριο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 98 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 99 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 99 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 100 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 100 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 101 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 101 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 102, όπως τροποποιήθηκε από τον κύριο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 102 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 103 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 103 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 104 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 104 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 105, όπως τροποποιήθηκε από τον κύριο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 105 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 106 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 106 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 107 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 107 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 108, όπως τροποποιήθηκε από τον κύριο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Παρών.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 108 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 109 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 109 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 110 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 110 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 111 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 111 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 112 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 112 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 113 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 113 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 114, όπως τροποποιήθηκε από τον κύριο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 114 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 827 και ειδικό 66 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Κύριε Πρόεδρε, ζητώ να τοποθετηθώ λίγο για τις τροπολογίες, για ένα λεπτό, επειδή δεν τοποθετήθηκα στη διάρκεια της συζήτησης. Για όλες αυτές, η Κυβέρνηση ξεπέρασε τον εαυτό της…

**ΠΡΟΕΔΡΕΥΩΝ (Γεώργιος Βαρεμένος):** Ε, τώρα, δεν μπορείτε να…

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ένα λεπτό θα μου δώσετε, γιατί δεν τοποθετήθηκα.

**ΠΡΟΕΔΡΕΥΩΝ (Γεώργιος Βαρεμένος):** Μα, θα κάνετε μεταμεσονύχτια τοποθέτηση;

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Κύριε Πρόεδρε, τελειώνω με όλες μαζί, με μία φράση.

Η Κυβέρνηση ξεπέρασε τον εαυτό της σε ό,τι αφορά την υποβάθμιση του ρόλου του Κοινοβουλίου. Αναφέρομαι στις τροπολογίες –τις έχω εδώ μπροστά μου- και βλέπουμε ότι οι υπουργικές τροπολογίες είναι δεκαπέντε και από τις δεκαπέντε, οι δέκα κατατέθηκαν σήμερα, σωρηδόν, από το μεσημέρι και μέχρι πριν από λίγες ώρες. Βιώνουμε τον απόλυτο εξευτελισμό της κοινοβουλευτικής διαδικασίας. Υπήρχε χρόνος να έρθουν σε νομοσχέδια το προηγούμενο χρονικό διάστημα και να συζητηθούν με την κανονική διαδικασία. Έχει αύριο και μεθαύριο νομοσχέδιο –το χωροταξικό- αλλά δεν το φέρνετε εδώ με την κανονική διαδικασία…

**ΠΡΟΕΔΡΕΥΩΝ (Γεώργιος Βαρεμένος):** Άρα, λοιπόν…

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Εμείς θα ψηφίσουμε σε όλες αυτές «όχι», ενώ υπήρχαν κάποιες θετικές διατάξεις τις οποίες θα μπορούσαμε να ψηφίσουμε. Η Νέα Δημοκρατία θα ψηφίσει μόνο την τροπολογία για την αναστολή της κατάργησης των μειωμένων συντελεστών ΦΠΑ στα νησιά την Τετάρτη στις 19.00΄ η ώρα, που τέθηκε σε ονομαστική ψηφοφορία, για την οποία έχει καταθέσει και τις θέσεις της.

**ΠΡΟΕΔΡΕΥΩΝ (Γεώργιος Βαρεμένος):** Ωραία.

Συνεχίζουμε την ψηφοφορία.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 827 και ειδικό 66 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 829 και ειδικό 68 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 829 και ειδικό 68 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 836 και ειδικό 70 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Ναι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 836 και ειδικό 70 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 840 και ειδικό 72 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 840 και ειδικό 72 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 841 και ειδικό 73 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 841 και ειδικό 73 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 844 και ειδικό 76 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 844 και ειδικό 76 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 846 και ειδικό 78 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 846 και ειδικό 78 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 847 και ειδικό 79 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 847 και ειδικό 79 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 848 και ειδικό 80 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 848 και ειδικό 80 έγινε δεκτή ως έχει κατά πλειοψηφία και εντάσσεται στο άρθρο 6 του νομοσχεδίου.

Ερωτάται το Σώμα: Γίνεται δεκτή η τροπολογία με γενικό αριθμό 849 και ειδικό 81 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 849 και ειδικό 81 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 850 και ειδικό 82, όπως τροποποιήθηκε από τον κύριο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 850 και ειδικό 82 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 845 και ειδικό 77 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΑΝΤΩΝΙΟΣ ΓΡΕΓΟΣ:** Παρών.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 845 και ειδικό 77 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Για την τροπολογία με γενικό αριθμό 837 και ειδικό 71 έχει υποβληθεί αίτηση ονομαστικής ψηφοφορίας από Βουλευτές της Δημοκρατικής Συμπαράταξης, η οποία, όπως προείπαμε, θα διεξαχθεί την Τετάρτη 21 Δεκεμβρίου 2016 και ώρα 19.00΄.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 1.32΄ λύεται η συνεδρίαση για σήμερα, Τρίτη 20 Δεκεμβρίου 2016 και ώρα 10.00΄, με αντικείμενο εργασιών του Σώματος νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Χωρικός σχεδιασμός - βιώσιμη ανάπτυξη».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**